
  Mesto, príbeh a všetky osoby v tejto knihe sú


  vymyslené a akákoľvek podobnosť so skutočnými udalosťami je čisto náhodná, hoci sa môžu niekomu zdať akési povedomé...


  


  


  


  Nullum putaveris locum sine teste.


  


  Nemysli si, že existuje nejaké miesto bez svedka.


  


  (Seneca Mladší)


  


  


  


  


  


  Venujem manželke Nane, bez nej by DD boli iba písmená v abecede.


  


  


  


  


  


  


  Za odborné rady a pomoc ďakujem MUDr. Ivete Čiernej, PhD., MUDr. Lucii Mihaleovej, MUDr. Jaromírovi Chorváthovi, MUDr. Denisovi Valentovi, PhD., MUDr. Dušanovi Rapošovi, CSc., MPH., Petrovi Bubeníkovi, Jozefovi Ochránkovi.


  


  Srdečne ďakujem Richardovi Müllerovi, že mi veľkoryso dovolil použiť časť jeho originálnej tvorby – názov. Cigaretka na dva ťahy chutila výnimočne.


  


  Ďakujem Jurajovi Hegerovi, Zuzane Šeršeňovej, Anne Šikulovej, Dane Klimovej, Ivane Bottyanovej, Ladislavovi Donauerovi, všetkým zamestnancom a spolupracovníkom Vydavateľstva Slovart za obetavosť, korektnosť a hlavne trpezlivosť. Vydali sme spolu dvadsaťpäť románov, ešte stále nás to baví.

  MAREC 1995


  


  „Daj cigu!“


  „Povedal si, že za volantom nefajčíš.“


  „Jednu. Z toho sa nestrieľa.“


  „Strieľa! Dal si si záväzok, tak vydrž. Sľúbil si, že prestaneš a začneš tým, že v robote ani jednu, doma jednu, večer v šenku dve – a postupne menej a menej.“


  „Tebe tak niečo povedať, ty otrava na potkany. Prestávam, fakt prestávam! Rozhodol som sa a prestávam s fajčením, na to prisahám! Ale dnes jednu, výnimočne.“


  „Nahovno také prestávanie, keď začínaš deň s výnimkami. Vraj jednu výnimočne za volantom! Kecáš! Cítil som to už pri nastupovaní do auta! Mal si aspoň jednu doma.“


  „Kristepane! Jednu ráno pri káve. Kto pije ráno kávu bez cigaretky? Debil?“


  „Škoda, že sme sa nestavili, už by som mal stovku vo vrecku.“


  „Mamonár skurvený! A vraj kolega, kamarát! Mal by si ma v ťažkej chvíli podržať a...“


  „Šak ťa držím, ako sa len dá, ty chuj! Ale ty sa nedáš! Vydržal si slabé tri dni. Sľúbil si...“


  „Sľúbil, sľúbil... Ale teraz mám chuť! Nielen chuť, aj potrebu. Vieš, čo je to absťák?“


  „Hlúpa výhovorka podporovaná druhotriednymi psychológmi. V skutočnosti nič také neexistuje. Môj foter fajčil dve škatuľky, raz v nedeľu ráno sa zobudil a povedal si – dosť! Už päť rokov nefajčí. Aký absťák? Čo je to absťák?“


  „Kamarát môj zlatý, zabudol si na malý, takmer nepodstatný detail, že deň predtým mu zobrali polovicu pľúc.“


  „Tomu sa v odborných kruhoch hovorí silná motivácia, s absťákom to nemá nič spoločné.“


  „Predstav si, aký múdry! Pán doktor závozník! Asi preto robíš závozníka, lebo si premúdrený pán doktorko. Vieš prd o absťákoch – a fotrom sa neoháňaj, fajčil od trinástich, sám mi to povedal pri pive. Kým bol ešte normálny...“


  „Tak toto si posral. Môj otec nie je normálny? Vlastne máš pravdu, už nie je normálny. Uznávam. Nefajčí, nepije, do šenku nechodí, stará sa o záhradku, vysedáva na priedomí... Podľa teba a takých, ako si ty, fakt už nie je normálny.“


  „No! Šak hovorím!“


  „Počúvaj, podľa teba fakt nie je normálny? Len preto, lebo prestal...“


  „Hamuj, hamuj, dobre? Len sa zasa neodúvaj. Nič som tým nemyslel. Môj dedo fajčí tiež odmalička a má osemdesiatdva. Furt mu chutí, aj poldeci, aj fajka.“


  „Čo zahováraš, čo kecáš! Aký dedo!? Čo sa tu oháňaš nejakým dedom? Chceš si jednoducho zapáliť, porušiť sľub a nevieš, aký argument by si ešte použil.“


  „Argument...“ Vodič dodávky šeptom priznal porážku.


  „Ivan! Bacha!“


  Závozník Peter ukázal prstom vľavo, vodič Ivan strhol volant vpravo.


  „To je ale krava, uznáš sám!“


  Vodička v krpatej mazde mu nedala prednosť, keby Ivan chcel, zošrotoval by ju priamo na ceste. Nechcel, radšej pribrzdil a strhol volant.


  „Kurva! Krava! Vidíš, čo sa dnes deje na cestách! Kto to má vydržať? Kto to má dennodenne znášať? Bez cigy? Tak dáš jednu alebo...“


  „Nie!“


  Vodič Ivan sa naštval. Na seba, na svoju slabosť aj na kolegu, že je taký zásadový, aj zaňho. Načiahol sa za cigaretami, na neochotného zásadového závozníka hodil vražedný pohľad, zo škatuľky pohodenej na odkladacom priestore palubnej dosky si šikovne vytiahol cigaretu. Stlačil tlačidlo interiérového zapaľovača, počkal, kým s hlasným cvaknutím vyskočil, až potom si žeravou špirálou pripálil. Prvý šluk bol magicky opojný...


  S úľavou vydýchol. Priestor medzi cigaretou a predným sklom vyplnil hustý dym. Druhý šluk zaviedol vodiča hlbšie do raja. Na chvíľu stratil pojem o čase aj priestore, vôbec mu neprekážalo, že nič nevidí. Keby sa mu malá mazda priplietla pod kolesá teraz, určite by skončila v šrote aj s tou kravou.


  „Pozri, zase ich chytili!“ zreval závozník natešene.


  Vodič Ivan sa prebral z opojenia. V pravý čas, aby postrehol, čo sa deje na odstavnom parkovisku.


  „Dobre im tak!“ Závozník neskrýval radosť z nešťastia konkurentov. Najväčšia radosť je škodoradosť. Vodič Ivan pre istotu znížil rýchlosť, zložil nohu z plynu, aby si scénu vychutnali čo najdlhšie.


  „Bude ich to stáť kartón. Najmenej kartón,“ odhadoval závozník. Od radosti nadskakoval na sedadle ako neposedné decko nudiace sa počas dlhej cesty na dovolenku v Chorvátsku.


  „Na kartón kašľať,“ hodnotil situáciu vodič, „dôležité je, že ich zdržia, v tom prípade budeme vo veľkosklade skôr ako oni a nebudeme musieť čakať, kým naložia. Predbehneme ich, konečne, aspoň dnes zostanú za nami! Vždy nám vytreli zrak, teraz sami doplatili na naháňačku, budeme prví!“


  „Tak pridaj, nech to máme zazichrované!“ súril ho závozník Peter.


  Vodič dodávky si vrazil cigaretu do úst, pevne zovrel volant a zošliapol plynový pedál. Pridal, vidina prvého miesta v pretekoch o cigarety ho nabudila.

  Tri týždne predtým sa v aute viezla iná dvojica.


  „Roman, nepochválil si sa, že máš nové auto. Čo už nie sme kamoši alebo čo?“


  „Václav, tebe by som nepovedal? Ak nie tebe, tak komu?“


  „Aj ja si myslím, vlastne dúfam. Tak čo...?“


  „Svokor sa pochlapil.“


  „Kúpil ti novučičkého renaulta?“


  „Sebe, ale nie je lakomec. Povedal, že kým sa s Irenkou ako-tak pozviechame, môžeme si ho hocikedy požičať.“


  „Príma svokor,“ pochválil Romanovu rodinu Václav sediaci na sedadle spolujazdca. Z vrecka vybral cigaretu, vložil si ju do úst. Odrazu sa zháčil. „A môže sa tu fajčiť?“


  „Ty áno, ale klepkaj von oknom, vieš, že starý je nefajčiar. Plný popolník by ho vytočil do nepríčetna, samozrejme, prišiel by som o kľúče.“


  „Jasnačka, klepem von. Ale... Kde sa spúšťa okienko?“


  „Tu, pod opierkou,“ Roman mu ukázal majstrovsky schovaný gombík na elektrické ovládanie okna.


  „To musel byť odborník,“ nechápavo krútil hlavou Václav. „Načo to schovávajú, čo sú to za inžinieri?“


  Roman jazdil mestom, Václav labužnícky poťahoval – opatrne, aby mu popol nespadol na zem, nedajbože na sedačku. Chcel udržať rozhovor, tak sa spýtal: „Irenka ešte vrčí?“


  „Stále,“ vzdychol Roman.


  „Už ti ho vyfúkli?“


  „Nie, ešte mi ho držia, ale žiadajú aspoň zálohu.“


  „Koľko?“


  „Čo koľko? Jedno koľko, nemám ani fuka, ani na zálohu, nieto na celý.“


  „Smola. Taký bytík! Druhý taký tak ľahko nenájdeš. Ako dlho ste už u svokrovcov?“


  „Tretí rok.“


  „Boha! Galeje, čo?“


  „Václav, galeje ani nie, svokrovci sú super, aj dom majú veľký, dali nám cele horné poschodie, pomestíme sa, ale...“ Roman zaváhal.


  „Ale tri roky stačili,“ doplnil ho kamarát.


  „Najväčšiu vojnu robí Irenka, nie ja. Neveril by si, no ona sa viac háda s matkou ako ja, čo som tam cudzí. Každá chce mať svoju domácnosť, obe chcú veliť, ale dve sliepky na jednom hnoji...“


  „Takže občas to zaiskrí.“


  „Keby len zaiskrilo, v poslednom čase už horí,“ vzdychol Roman.


  „Najvyšší čas presťahovať sa do vlastného,“ radil Václav.


  „Predstav si! Aký múdry! Bez teba by som na to neprišiel!“


  „Ja len, že...“


  „Dobre, dobre! Prepáč. Keď je reč o byte, automaticky mi stúpne tlak. Keby mi ho ešte pár mesiacov podržali, ale žiadajú aspoň zálohu, inak príde na rad druhý záujemca a ako som sa dopočul, je už aj tretí, aj štvrtý. Krista jeho tam! Byt perfektný, cena vynikajúca, záujem veľký, a ja nemám ani na posratú zálohu! Vašo, potreboval by som prachy ako soľ!“


  „Ja by som ti mohol...“ váhavo skúsil Václav.


  „Hovno by si mohol, máš dosť svojich starostí, nieto ešte moje! Okrem toho tých pár korún by ma nevytrhlo. Václav, pochop, ja potrebujem ozajstné prachy, nie šupky! Balík, nie drobáky, chápeš?“


  Václav odfrčkol ohorok z okna, gombíkom zavrel, pohodlne sa pomrvil na sedadle.


  „Balík, balík...“ frfotal si popod nos spolujazdec. „Balík. Vieš dobre, že v robote ešte nikto nezbohatol a my dvaja chodíme do roboty. Iba do roboty.“


  „A čo keby sa to zmenilo?“ skočil mu do reči Roman. „Čo keby...“ nechal myšlienku otvorenú.


  Václav prestal sledovať cestu pred sebou, skúmavo sa zahľadel na kamaráta po ľavici. Chvíľu čakal, či sa rozhýbe sám, keď nič, posúril ho: „Čo – čo keby? Prečo hovoríš v hádankách? Máš niečo vo výhľade? Tak už sa vymákni!“


  Roman sa šikovne vyhol špinavej hrude zmrznutého snehu, také odpadávajú z nákladiakov a pre ľahké osobné auto môžu byť osudné, stačí na ňu nabehnúť jedným kolesom – a šmyk je na svete.


  „Doprčíc! Videl si ten ľadovec?“


  „Nezahováraj! Nie sme na Titanicu!“


  „Nie sme,“ pripustil vodič. „Čo keby som ti povedal, že viem o prachoch?“


  „Akých prachoch?“


  „Bohovských!“


  „Čo je to bohovských? Aspoň desina pre každého?“


  „Desina? Myslíš desaťtisíc korún? Chlapče, Vašíčku, zobuď sa! Za desinu by som ani neotočil kľúčom v štartéri, nie aby som ťa takto rozvážal po meste.“


  „Viac? Stovka?“


  „Melóny!“


  Václav sa rozosmial.


  „Roman, ty si ale drbino! Že melóny! Na začiatku som ti to normálne zožral, skoro si ma dostal...“


  „Myslím to vážne! Ide o milióny,“ vyhlásil Roman tónom nepripúšťajúcim pochybnosti.


  Václav sa prestal smiať, akoby uťal. Pohľad do kamarátovej kamennej tváre ho ubezpečil, že nežartuje. Roman urobil ďalší cestný manéver – tentoraz sa vyhol jame s ľadovou brečkou. Na konci zimy mohla mať hĺbku aj dvadsať centimetrov, čo by znamenalo zlomenú nápravu a nekompromisný zákaz dotknúť sa svokrových kľúčov. Okrem toho nevyhnutnú opravu – a kde by na ňu vzal!


  Jazdil veľmi opatrne, auto bolo nové, kľúče iba požičané.


  „Myslíš to fakt vážne?“


  Roman neodpovedal. Václav sa zahľadel na cestu. Odrazu si uvedomil, kde sú.


  „Kam ideme? Zavolal si ma na pivo, či nie? Nejdeme do Fontány?“


  „Nie, ideme k Žltému koňovi.“


  „Až na výpadovku? Načo tak ďaleko? Nemáme dosť krčiem v meste?“


  „Máme, ale...“ Roman nedokončil, záhadne sa zaškeril.


  „Keď máme, tak načo sa drbeme až hen na hranice druhého okresu?“ zúril Václav, lebo rozumnej odpovede sa nie a nie dočkať. Dnes s tým parťákom bola naozaj ťažká reč.


  Vodič našpúlil pery, akoby posielal do spätného zrkadla vzdušný bozk. Zatváril sa tajomne, potmehúdsky sa usmial. Václavovi konečne trklo.


  „My ideme... Ideme na schôdzku?“


  „Uhm.“


  „A ideme ďalej od mesta, aby nás niekto nespoznal?“


  „Uhm.“


  „A ten tretí vie o...“ nedokončil, lebo ani on netušil, o čom ten tretí vie.


  „Uhm,“ do tretice súhlasil Roman.


  „A to musíš so mnou hrať takúto debilnú hru na prudko utajovanú akciu?“


  „Uhm.“


  „Tak si vyser oko!“


  „Neskáč, neskáč, sklapni láskavo, dobre? Ani ja ešte neviem všetko, tak čo ti mám povedať? Polovicu, z ktorej aj tak nebude polovica platiť, všetko sa zmení alebo dokonca zruší? Načo ťa budem baláchať, keď nič nie je isté? Ideme, stretneme sa, vypočujeme si ho, dáme hlavy dokopy, až potom sa rozhodneme. Jasné?“


  „No konečne som sa aspoň niečo dozvedel! Po polhodinovom výsluchu!“


  Roman zahol na parkovisko pred motelom Žltý kôň. Aj parkovisko, aj motel boli dobre schované na periférii mesta.

  Boli prví, kontakt ešte nedorazil. Roman sa prešiel po reštaurácii, no známeho nenašiel.


  „Nikde ho nevidím, ale nevadí, prišli sme o niečo skôr. Poďme sem do rohu, odtiaľto máme najlepší výhľad.“


  Sadli si do rohu s najlepším výhľadom. Čašníčka prišla hneď – okrem nich mala na starosti iba štyroch hostí pri dvoch stoloch.


  „Dobrý večer, páni. Dáte si?“


  „Dve pivá.“


  „Desinu, dvanástku?“


  „Akú máte dvanástku?“


  „Zlatého bažanta. U Žltého koňa zásadne zlatého bažanta.“


  „A vyberáte aj príplatok za návštevu zoo?“


  „Dnes výnimočne nie.“ Usmiala sa, narážka na zoo sa jej zdala celkom vtipná.


  „Tak dvoch bažantov za dvanásť.“


  „Niečo malé na večeru? Máme výborný jelení guláš.“


  „Nie, ďakujeme, zatiaľ iba pivečko. Možno neskôr.“


  „Nech sa páči.“


  Odbehla vybaviť objednávku.


  Václav nervózne zagánil na hodinky nad kozubom.


  „Kedy má prísť?“


  „Nebuď nervózny, upokoj sa. Príde, je spoľahlivý.“


  „Takže už si sa s ním stretol, čo? Poza môj chrbát!“


  „Václav, už sme si to vysvetlili... Aha! Čo som povedal? Už ide! Toľko si sa strachoval.“


  K stolu pristúpil mladík v ich veku. Zabalený v modrej páperovej bunde vhodnej aj na alpské svahy, no nepôsobil nápadne – február bol mimoriadne studený. Podali si ruky.


  „Slečna!“


  Čašníčka pri barovom pulte zdvihla hlavu. Roman jej ukázal tri prsty. Pochopila – aj nový hosť si dá pivo.


  „Toto je Patrik,“ predstavil ho Roman.


  „Teba poznám,“ Václav si ho podozrievavo premeriaval. Nevedel si spomenúť odkiaľ. „Aha! Ty si zo sídliska...“


  „No.“


  „Máš segru, taká nohatá krátkovlasá blondínka.“


  „No. Iveta.“


  „Už viem.“


  Prišla čašníčka, rozdala papierové tácky, pred každého postavila mokrý štucák.


  „Ešte nejaké želanie? Nie? Keby dačo, stačí kývnuť.“


  Konečne osameli, mohli sa pustiť do tajnej debaty.


  „Dobre, tak už sa všetci poznáme, môžeme začať,“ slova sa ujal Roman, šéf práve vzniknutej partie.


  Už boli partia, lebo ako povedal významný rímsky právnik Ulpius Marcellus: Tres faciunt collegium. Traja tvoria spolok.


  „Máš?“ obrátil sa na Patrika.


  „Mám.“


  Patrik siahol do vnútorného vrecka na bunde a vylovil poskladaný papier. Roman si ho pritiahol, skontroloval okolie – nikde nikoho, nikto im nečumel na stôl –, až potom ho rozložil. Obyčajný kancelársky papier s nákresom. Václav sa nahol – nejaký pôdorys načrtnutý ceruzkou s červeným krúžkom uprostred.


  Roman sa zahĺbil do nákresu, Václav sa nervózne napil, stále sa cítil ako piate koleso na voze.


  „Dobre,“ zhodnotil nákres Roman. „Podľa mňa je to jasné a presné. Dá sa s tým pracovať. Môžeme sa pustiť do plánovania.“


  „Ehm,“ odkašľal si Václav.


  „Samozrejme, začneme tým, že sa všetci traja oboznámime so situáciou,“ pochopil šéf partie. „Vašo, už som ti naznačil, že viem o spôsobe, ako si zlepšiť finančnú situáciu, presnejšie, zlepšiť je v tomto prípade slabé, veľmi slabé, vlastne nič nehovoriace, lebo ide o prachy, o prašule, ktoré nás zahoja do konca života.“


  Václav sa musel oprieť. Vyvalil oči. Roman hovoril vážne, smrteľne vážne, a ak on povie, že ide o peniaze do konca života, musí to tak byť. Predstava kopy, z ktorej sa dá brať bez prestania až do staroby, ho napĺňala úžasom. Fascinovala ho, lákala. Hoci o akcii vedel veľké guľové, už teraz bol ochotný hlasovať za.


  „Patrik, aký je posledný odhad?“


  „Štyridsať kilo.“


  „Riedený?“


  „Neriedený.“


  „Odhadovaná cena?“


  „Podľa nariedenia stúpa počet dávok, ale priemerne by to malo hodiť sedemnásť mega.“


  „Výborne!“ chrochtal šéf. „Výborne.“ S odhadom bol nanajvýš spokojný.


  „Čoho sedemnásť? A čoho štyridsať?“ nechápal Václav, vlastne už mu svitalo, no podvedomie sa akosi bránilo prijať takú neuveriteľnú informáciu.


  „Václav, tuto Paťo vie o sklade, kde je uložených štyridsať kilogramov heroínu v maximálnej čistote. Dá sa to predať jednorazovo nejakému drogovému bossovi z podsvetia alebo sa s tým istý čas hrať, riediť ho doma a rozpredávať drobným dílerom po vreckách. Tak či tak by to malo hodiť približne sedemnásť miliónov korún. Dosť pre každého až do penzie.“


  „Her...“ Václavovi zovrelo hrdlo, „... ák,“ prehltol a dopovedal. Musel sa rýchlo napiť, akosi mu vyschlo hrdlo.


  „A čo? Máš s tým nejaký problém?“


  „Nie,“ vyhŕkol.


  „Ide len o to dostať sa k nemu, vyniesť ho a zdupkať tak, aby nás nik nevymákol. K tomu by nám mal pomôcť Paťov nákres. Máš slovo, Patrik.“


  „Ehm,“ odkašľal si autor nákresu, aj on sa napil. Z medzery medzi soľničkou a koreničkou si vzal nepoužité špáradlo. „Tu je hlavný vchod, tu je autobrána,“ ako hovoril, ďobal špáradlom do pôdorysu. „Sú tam kamery, ale iba taký malý vnútorný televízny okruh, dosť zastaraný. Kamery zaberajú len pár metrov zvonka, na autobráne je jedna nasmerovaná aj dnu, ale berie iba pár metrov. Toto tu,“ hrotom improvizovaného ukazovadla obkrúžil celý objekt, „je plot z betónových tvárnic. Tu a tu je vrch betónu poistený ostnatým drôtom, ale v tejto zadnej časti je iba betón, do výšky asi troch metrov bez drôtu. Nikde žiadne kamery, žiadne pohybové čidlá. A teraz bacha!“


  Obaja poslucháči spozorneli, mimovoľne sa prisunuli bližšie.


  „V zadnej časti chýba nielen ostnáč, ale aj osvetlenie. Jedna lampa je tu, druhá tu, tretia tu. Tieto tri krúžky sú akože lampy. Osvetľujú tak akurát prd, a nie priestor. Celú dĺžku plota stráži znútra pochôdzkar, lenže od jedného kúta do druhého to má tristo metrov. Trvá mu to priemerne dvadsať minút tam a dvadsať späť, navyše občas sa zastaví a zapáli si, takže aj dlhšie.“


  „Tristo metrov za dvadsať minút?“ neveril Václav.


  „Je v službe, nie na olympiáde, nemá sa kam ponáhľať, so silami musí vydržať do vystriedania, tak sa fláka z nohy na nohu, naťahuje čas.“


  Obaja prikývli. Logické vysvetlenie.


  „Okrem toho som za plotom strávil dve noci, osobne som si to odstopoval, na tie časy sa môžete spoľahnúť.“


  „Veríme ti, pokračuj.“


  „Dobre. Prístupovú cestu som zvolil práve tadiaľto, cez zadný plot. Prečo? Po prvé, je to najnižšie miesto nepoistené ostnatým drôtom. Po druhé, nie je tam žiadne zabezpečovacie zariadenie ani dostatočné osvetlenie. Našiel som dve miesta takmer úplne v tme. Po tretie, k plotu sa dá zvonka dostať celkom nepozorovane. Tu sa končí slepá ulička, odtiaľto sa začína riedky hájik, za ním sú už len polia. Po celej dĺžke plota vedie zvonka odvodňovací kanál. Od plota je zhruba dva metre, tu v strede tri, ale ku koncu sa zase približuje. Hlboký je asi pol druha metra, šikmé steny sú vyložené hranatými betónovými tvárnicami. Nikto ho nečistí, je husto zarastený aj teraz v zime. Nie zeleňou, pripúšťam, ale suchou chamraďou, no nevadí, kryje dokonale.“


  „Takže by nás bez problémov zakryl a priviedol až k plotu?“


  „Samozrejme, veď som vám povedal, že cestu som si už vyskúšal. Dve noci som sa tadiaľ flákal hore-dolu a nikto o mňa nezavadil.“


  „Výborne, pokračuj!“


  „Plán je nasledovný. Tu,“ špáradlom ďobol na kraj nákresu, „v tme slepej uličky odstavíme auto, ďalej ideme peši na roh plota, tu skočíme do kanála a preplížime sa sem – do jednej tretiny jeho dĺžky. Tu je najväčšia tma. Musíme mať hliníkový skladací rebrík, vylezieme hore, opatrne si odsledujeme pohyb strážnika. Keď bude dostatočne ďaleko, môžeme preliezť, kým sa vráti, máme dosť času, no rebrík nemôžeme nechať opretý. Keby sme sa vnútri zdržali, našiel by ho, takže ho musíme buď perfektne skryť alebo vziať so sebou do objektu, to ešte doriešime.“


  „To ešte doriešime,“ súhlasil šéf.


  „Sme vnútri, potrebujeme sa dostať sem.“ Patrik ďobol do obdĺžnika, presne do stredu červeného krúžku. „Toto je sklad s pokladom.“


  „Kúsok od plota,“ odhadoval Václav.


  „Sto metrov, možno stodvadsať. Nemôžeme ísť priamo, je to otvorený terén, iba tráva, teraz planina. Viete, ako vyzerá tráva v zime. Nedajbože aby nasnežilo, nechali by sme po sebe stopy ako neopatrný Vinnetou na vojnovom zasneženom chodníku. Musíme sa zakrádať popri plote, po cestičke vychodenej strážou až do rohu, potom sem – a napokon zahnúť sem. Urobíme také účko, je do dlhšia trasa, no bezpečnejšia.“


  „Jasné. Sme pred skladom. Čo ďalej?“


  „Prvý problém. Dvere do skladu sa zamykajú klasickou fabkou plus visiacou zámkou. Druhý problém je na konci chodby – ďalšie dvere zamknuté fabkou. A konečne tretí problém – samotná skriňa s herákom. Štvrtá zámka.“


  „Aha,“ pochopil šéf. „Ty vieš perfektne kresliť, ale nevieš otvárať zámky.“


  „Správne. Ako ste na tom vy?“


  Roman pokrútil hlavou, myknutím brady odovzdal slovo Václavovi. Ani sa neunúval otvoriť ústa, iba smutne pokrčil plecami.


  „Teda? Čo budeme robiť?“


  Patrik stíchol, schuti sa napil, kývol na čašníčku, aby priniesla druhú rundu. Pohodlne sa oprel, svoje si odpracoval, teraz sú na rade oni.


  „Neostáva nám nič iné, iba pribrať do partie profíka na zámky.“


  „Roman, ale to znamená deliť sa na štvrtiny!“ rýchlo si to zrátal Václav.


  „Samozrejme. Alebo máš lepší nápad?“


  „To sa nedá naučiť?“


  „Otvárať zámky? Dá, ale chce to cvičný materiál, učiteľa, zručnosť a čas. Prvé tri body by sme zvládli, no čas nemáme. Je tak, Paťo?“


  „Je. Zabudol som povedať, že sklad je len medzipristátie, herák o pár dní, možno týždňov, zmení miesto. Nemám možnosť zistiť kedy presne, takže veľa času nemáme.“


  „Nemáme, preto musíme pribrať profíka,“ rozhodol šéf. „Chlapci, ja by som o jednom vedel a možno by sme sa ani nemuseli deliť, možno by som ho ukecal na jednorazovú výplatu za odborné služby a bol by od neho pokoj.“


  „To by bolo ideálne!“ zajasal Václav. Bolo mu ľúto peňazí, nerád by naverímboha rozhadzoval.


  „Fajn, sme dohodnutí, berieme do partie zámočníka. Takže si to zosumarizujeme. Potrebujeme najať odborníka, zohnať hliníkový skladací rebrík. Čo ešte?“


  „Roman, nezabúdaj na prenos. Budeme vliecť štyridsať kilogramov skoro pol kilometra peši. Musíme kúpiť cestovné tašky alebo – ešte lepšie – turistické batohy, inak skapeme v polovici cesty od únavy.“


  „Správna poznámka, Patrik, vidím, že rozmýšľaš. Štyri batohy, každému jeden na chrbát, to znamená desať kilogramov na osobu. S tým sa dá preliezť plot aj utekať, keby bolo treba. Čo ešte?“


  Zahĺbili sa do problému, urputne premýšľali. Ani si nevšimli, že sa blíži čašníčka s novou várkou. Sotva stihli schovať nákres.


  „Teraz mi trklo,“ ozval sa šéf, keď odišla. „Chlapík na stráži bude určite ozbrojený, nie?“


  „Samozrejme!“ Patrik žasol, že o tom vôbec pochybuje. „Všetci v strážnej službe chodia ozbrojení. Pištole deviny, občas aj škorpík.“


  „No fasa! To znamená, že aj my musíme mať zbrane. Určite potrebujeme aspoň dve pištole a možno aj niečo výživnejšie.“


  „Načo zbrane?“ protestoval Václav.


  „Pre istotu. Keby sa niečo zomlelo, nehodlám tam iba stáť ako teľa na bitúnku. Nie som ochotný stráviť zvyšok života v base, jasné!?“


  „Jasné,“ sklapol Václav.


  „Lenže, chlapci moji, to všetko navyšuje náklady na prípravu. Aj bez pištolí by sme potrebovali nejaký kapitál, s pištoľami to už bude pekná hŕba koruniek. Ako sme na tom?“


  „Ja by som mohol...“ Václav zaváhal, „takú desinu. Desaťtisíc.“


  „Ja som suchý,“ priznal sa bez mučenia Patrik.


  „Ja tiež,“ rýchlo sa pridal Roman.


  „Možno pätnásť,“ neochotne pridal Václav. „Ale určite nie viac.“


  „To je nič, potrebujeme podstatne viac.“


  Smutno zvesili hlavy, ich prvotné predstavy v konfrontácii s krutou realitou sa okamžite zmenili na dezilúziu.


  „Doprdele! To nám zlomí krky pár šestákov, keď môžeme zarobiť milióny!?“ Václav sa nedokázal zmieriť s predstavou, že ostane do smrti chudobný. V duchu už mal prvých pár miliónov minutých, presne vedel, čo si za ne kúpi, kde investuje.


  Roman váhal. Pohrával sa s myšlienkou, no nechcel dávať komplicom falošnú nádej. Sám to videl iba hmlisto.


  „Ja by som možno vedel...“


  „No!“ ožil Václav. „Roman, hovor!“


  „Je to iba nápad.“


  „Sem s ním!“ Aj Patrik bol netrpezlivý.


  „Zháňam prachy na byt. Naposledy som bol žobroniť u inžinierika...“


  „Ty si bol za Inžinierikom?!“ zdúpnel Václav.


  „A čo som mal robiť? Musel som vyskúšať každú možnosť.“


  „Kto je Inžinierik?“ nechápal Patrik.


  „Náš známy. Taký trtko, nevyštudoval žiadnu školu, ale hrá sa na honoráciu, preto mu hovoria Inžinierik. Má stavebnú firmu, celkom slušne prosperuje. Raz som mu pomohol v jednej veci, myslel som si, že sme kamaráti, tak som za ním zašiel. Nepožičal, vyhováral sa, že nemôže čakať roky, kým mu dlžobu splatím v ničotných splátkach a kdesi-čosi. Nepožičal.“


  „A prečo by požičal teraz?“ nechápal Václav.


  „Lebo mu sľúbim šťavnatý úrok a jednorazové vrátenie dlhu do mesiaca.“


  „Aha! To by mohlo zabrať.“


  „Musí.“


  „No uvedomuješ si, že celý náš plán stojí a padá na tvojom úspechu?“ uvažoval Patrik.


  „Uvedomujem. Tie prachy od neho vyžobrem, aj keby som si mal kľaknúť, prisahám!“


  „Výborne!“


  Všetkým sa uľavilo, základný problém bol vyriešený.


  „Páni, navrhujem, aby sme si všetko ešte raz pekne zosumarizovali a rozdelili úlohy.“


  Prikývli.


  „Zajtra skočím za Inžinierikom a zoženiem vstupný kapitál,“ pokračoval šéf. „To je úloha číslo jeden pre mňa. Potom skočím za kamošom zámočníkom a zistím, či je ochotný pomôcť a za čo. Václav...“


  „Áno?“


  „Ty zoženieš rebrík, štyri batohy a pripravíš auto.“


  „Auto?“


  „So svokrovým na akciu ísť nemôžeme, použijeme tvoje. Dáš ho do servisu, všetko musí byť naštelované, ak treba kúpiť novú batériu, tak ju kúpiš, musí štartovať na prvé brnknutie, jasné?“


  „Jasné!“


  „Pištole. Paťo, ako si na tom?“


  „Mám možnosť, mám kontakty, ale budú chcieť prachy z rúčky do rúčky.“


  „Prachy vás trápiť nemusia, povedal som, že zoženiem, tak zoženiem. Pokračujeme v pláne, akoby sme ich už mali vo vrecku.“


  „V tom prípade pukačky budú.“


  „Aj dva-tri granáty.“


  „Aj to viem.“


  „Škorpión?“


  „Aj to sa dá.“


  „Výborne! Úlohy rozdelené, plán schválený, môžeme ísť na to, páni!“


  Bratstvo upevnili hlasným štrngnutím, usmievali sa. Vidina ľahko zarobených peňazí, obrovských peňazí, im zatemnila mozgy. Boli v tom až po uši, zachvátila ich zlatá horúčka. Boli na tom horšie ako zlatokopovia na Klondiku – nebolo cesty späť.


  Václav sa ošíval, nervózne sa pohrával s pohárom. Niečo ho žralo.


  „Čo ti je?“ všimol si ho Roman.


  „Chalani, mne sa tie pištole akosi nepáčia. Načo musíme mať kvery? A prečo ten sklad strážia ozbrojenci? Čo je to vlastne za sklad, kde to je?“


  „Ty si mu to nepovedal?“ Patrik sa usmial na šéfa.


  „Nie, nechám to na teba.“


  „Václav, je to objekt policajnej akadémie. Kriminalistický ústav si tam prenajal zadný veľkosklad, ukladajú tam vzorky určené na skúmanie a zaistené veci z trestnej činnosti. Heroín bol zhabaný z kamióna nejakému Turkovi.“


  Václav vyvalil oči, hodil sa na operadlo, ruky mu bezvládne ovisli. Neveriaco pokrútil hlavou.


  „Chlapci, vám načisto jebe?! Zbláznili ste sa?! Vy chcete okradnúť policajtov?!“

  „Sviňa jedna hnusná!“ Kuky tresol zošitom o stôl tak razantne, až Krauzovi prudký závan prevrátil pár strán v spise.


  „Čo blbneš?“ Krauz zalistoval späť, kde mal rozčítané.


  „Toto nechápem,“ nechápal Kuky, „mucha v polovici marca! Je to normálne? Kde sa tu vzala, sviňa jedna hnusná otravná!“


  „Nechaj ju na pokoji,“ zastal sa muchy Chosé. „Čo ti spravila?“


  „Lozí mi po stole, po hlave, po líci, pozrite! No pozrite sa! Teraz po ruke!“


  Burger zložil noviny – po hodnej chvíli konečne ukázal kolegom tvár – zahasil cigaretu, pozrel von oknom.


  „Oteplilo sa. Slniečko už naberá silu, tak vyliezajú. Chúďatká malé, po zime sú hladné, ťahajú sa za ľuďmi, čakajú niečo pod zub, trochu lásky, nehy, porozumenia, a nie zošitom po krížoch.“


  „Tak na!“ Kuky odohnal muchu z ruky. „Nech si sadá na teba, môžeš jej dať polovicu obeda, potom ju pomojkať a večer si ju môžeš zobrať domov a uložiť do postieľky. Teraz nech otravuje teba!“


  Mucha vzlietla a akoby rozumela ľudskej reči, sadla si na stôl pred Burgera. Najstarší z detektívov bez prípravy švihol rukou a muchu obratne chytil. Palcom druhej ruky zatlačil do zovretej päste, ozvalo sa tiché puknutie.


  „Na, sám si ju môžeš uložiť do postieľky,“ bez mihnutia oka hodil mŕtvolku na Kukyho stôl.


  Krauz prestal študovať spis, zdvihol hlavu, hodil sa na operadlo, vzpažil, ponaťahoval sa.


  „Počúvajte, vy dvaja, čo ste to za zohratú dvojicu sadistov? Jeden ju štve z miesta na miesto, škaredo jej nadáva, vyhráža sa jej, ohrozuje ju zošitom, druhý ju rovno zavraždí a neúctivo sa správa k mŕtvole... Kam som sa to dostal? Vrahovia a násilníci rovno v mojej kancelárii, pekná čeliadka, len čo je pravda!“


  „Sa nepotento, jedna vražda pred obedom, je tam toho. Čo vražda, iba taká vraždička, ako keby ešte nevidel mŕtvolu,“ šomral si popod nos Kuky.


  „Je to živé stvorenie!“


  „Ešte povedz, že ľudská bytosť!“


  „Edo, to nie, ale živé stvorenie, zaslúži si... zaslúži si...“


  „No len to zo seba vytlač! Úctu? Si normálny? Jedna otravná mucha, je tam toho! Skočím na patológiu, nazbieram ti za hrsť kostnáčov, môžeš si ich v pohári od zaváranín vypestovať dva tucty.“


  „To sa neráta, ja chcem túto!“ zaúpel Krauz.


  „Na!“ pohotovo mu ju hodil Kuky.


  „Živú!“


  „Môžeš začať s resuscitáciou.“


  Krauz zobral krpcovu radu vážne, opatrne si prisunul muchu bližšie a hrotom ceruzky jej začal rozťahovať nohy.


  „Chlapec, alebo dievčatko?“ rýpal ďalej Kuky.


  „Drž hubu, sadista!“


  „Dievča, čo? Dievčatko, čo? Úchyl hnusný! A vraj my sme sadisti, vrahovia, a pozrite, čo nám vyrástlo v kancelárii! Pedofil krížený s nekrofilom!“


  „A zoofilom,“ Burger pohotovo doplnil výpočet Krauzových kladných povahových vlastností.


  „Nečumím jej medzi nohy, hľadám srdce,“ bránil sa Krauz. „Začnem s masážou, potom nasadím umelé dýchanie.“


  „Z úst do úst, nie? Čo som hovoril, úchyl!“


  Váňa až doteraz sledoval špičkovanie kolegov bez komentára, odrazu sa ponaťahoval, pozrel na hodinky na zápästí a sám sebe prikývol.


  „Desať. Najvyšší čas na prvý obed.“


  Nečakal na súhlas, zalovil pod stolom, vybral igelitové vrecko a z neho chlieb s tlačenkou. Z druhého vrecka vyčaroval kyslé uhorky a cibuľu – všetko nakrájané, pripravené na priamu konzumáciu.


  „Teda jedno vám poviem, drahí kolegovia, počúvať vaše múdre reči, to si niekedy vyžaduje celého chlapa. Tá posledná debata o muche fakt stála za to! Vidieť, že už vám z nečinnosti začína hrabať. Normálne z vás cítiť, ako sa nudíte, ako vám chýba nový prípad. Skoro mesiac sme nemali čerstvú vraždu a niektorí z vás to už psychicky nezvládajú. Ešteže máte mňa, ja som psychicky stabilizovaný, len sa musím pravidelne najesť, inak ma chytá zúrivosť.“


  „Fakt stabilizovaný zúrivec,“ zašomral si popod nos Kuky.


  „Počul som, bývalý kamarát! Dostaneš o koliesko menej a s chlebom sa rozlúč nadobro!“


  „Ospravedlňujem sa, iba to zo mňa vyhŕklo, kamarát môj najlepší. Všetkému je na vine Rišo!“


  „Beriem ťa na milosť, na!“ Váňa podal Kukymu krajec chleba a dve kolieska tlačenky.


  „Ostatným iba na koštovku, poďte si dať!“


  Váňa pár koliesok rozkrájal na kúsky, aby sa ušlo každému. To isté spravil aj s krajcom chleba, aby sa kolegovia nesčemerili.


  „Berte si aj uhorky, sú bohovské, jemne pikantné, švagor zaváral.“


  „Boha! Vraj jemne pikantné!“ Krauzovi šľahali z úst plamene. Aj ostatní dychčali a vetrali ústne dutiny.


  Rozleteli sa dvere. Ako vždy bez zaklopania vtrielil šéf oddelenia vrážd Alexander Mayor. V ruke držal papier, ešte za pochodu ho študoval.


  „Kto má čas?“


  Hlúpa otázka, veď už skoro mesiac nemali nový prípad.


  „Choď vedľa, šéfe, my nemôžeme, práve riešime zložité neodkladné záležitosti,“ snažil sa ho vystrnadiť Kuky.


  „Aké?“


  „Resuscitujeme muchu a operujeme tlačenku.“


  „Čo?!“


  „Resus...“


  „Kde?“


  „Hen!“ Kuky ukázal na Krauzov stôl.


  Mayor sa sklonil nad stôl. Neveril vlastným očiam.


  „Fakt mucha,“ vydýchol. „Teraz v marci? Čo sa jej stalo?“


  „Kolega Burger jej zlomil väzy. Šéfe, chcel by som ohlásiť prvú jarnú vraždu. Nevieš, ktorému oddeleniu to patrí?“


  „Čo?!“


  „Vražda muchy.“


  „Kuky, prosím ťa...“


  „Krauz sa ju snaží oživiť. Možno ešte nie je neskoro, tak radšej nebudem podávať oznámenie,“ rozmyslel si Kuky.


  Mayor sa vystrel.


  „Prebohaživého, kam som sa to dostal?“ zaúpel. „Keď ja pri vás neskončím na psychiatrii, tak potom už nikto!“


  „Neboj sa,“ chlácholil ho Kuky. „Aj v tom ti vieme pomôcť. Váňa je stopercentne psychicky stabilizovaný, už sa najedol. Poskytne ti odborné poradenstvo.“


  „Najedol?“ nechápal Mayor.


  „Z toho si nič nerob, to by bolo na dlhé vysvetľovanie,“ zachraňoval situáciu Váňa. „Poď si dať, prídeš na iné myšlienky.“


  „Seriem vám na iné myšlienky, ja mám jednu jedinú a tej sa snažím držať od rána! Akurát som zabudol akú...“


  „Prišiel si s tým, že kto má čas.“


  „Jáj! Áno! Tak kto má čas?“


  „O čo ide?“


  „Stratil sa chlapík s dvoma miliónmi korún.“


  „Krádež? Čo s tým má oddelenie vrážd?“ čudoval sa Burger.


  „Nie krádež, presnejšie, asi nie krádež. Jeho zamestnávateľ má podozrenie, že ho prepadli a olúpili. Škoda nad jeden a pol milióna patrí do mestskej kompetencie, to vám nemusím vysvetľovať. Ale, čo je najhoršie, oznamovateľ, teda zamestnávateľ, má podozrenie na únos, lebo sa stratil aj s autom, a únosy sú naše, ani to vám nemusím vysvetľovať. Tak kto?“


  Ticho.


  Váňa sa sústredil na posledné koliesko tlačenky, Krauz sa zahĺbil do spisu, Kuky sa schúlil pod stôl, Chosé sa zošúveril v kresle v rohu – každý mal odrazu plné ruky roboty alebo aspoň dobrú skrýšu.


  „Váňa, Kuky,“ vybral si šéf.


  „Aú, doriti!“ zanadával Kuky, lebo po vyslovení svojho mena sa snažil vyteperiť spod stola, no udrel si hlavu. „Aú,“ šúchal si temeno.


  Ostatným sa uľavilo.


  „Prečo práve my?“ rozčuľoval sa udretý Kuky.


  „Tak dobre, nemusíte práve vy...“


  „Nie, nie, nie!“ protestoval rýchlo Chosé z kresla. „Už si si vybral, už je neskoro. Prvé slovo platí, druhé letí z gatí! Šaňo, nemôžeš meniť pravidlá počas hry!“


  „Tak vidíš,“ Mayor vystrúhal na Kukyho ospravedlňujúcu grimasu, zároveň pokrčil plecami.


  „Dobre, ideme na to!“ rozhodol Váňa. Zbalil nedojedený predčasný obed, poutieral si ruky, spokojne si odfúkol. „Daj sem ten papier a niečo nám k tomu povedz.“


  Šéf mu podal stručné poznámky.


  „Neviem podrobnosti, všetko sa dozviete na okrese. Predbežne mi zahlásili iba toľko, že k nim prišiel majiteľ firmy s tým, že od rána zháňajú svojho zamestnanca s dvoma miliónmi korún. Mal ísť do skladu po tovar, no neprišiel ani sa neozval. Majú podozrenie, že sa mu niečo stalo.“


  „Alebo s nimi jednoducho zdrhol,“ riešil prípad Chosé, iba tak z voleja, rovno z kresla.


  „Ty buď ticho!“ zahriakol ho Kuky. „Mohol si viesť vyšetrovanie, ale si hnilý, tak si ostaň pekne v teplučku kancelárie a my s Váňom sa už postaráme, my si to vyšetríme!“


  Chosé sklapol.


  „Šéfe, alebo s nimi jednoducho zdrhol,“ riešil prípad Kuky.


  „Môže byť,“ súhlasil Mayor. „Ale vy zistíte podrobnosti a okamžite ich nahlásite hore, teda mne. Je to jasné?“


  „Jasné, ideme na to!“


  Poslednú vetu myslel Kuky smrteľne vážne. Dosť bolo špičkovania, sú detektívi z oddelenia vrážd a prišiel nový prípad. Načase vyraziť do ulíc, seriózne sa venovať práci.

  „Tatíí!“ vykríkla krpatá Vlasta, rozbehla sa chodbičkou medzi skrinkami a hodila sa otcovi okolo krku.


  Emil čupel s naširoko roztiahnutými rukami, stratil rovnováhu a obaja sa vyváľali na koberci. Rozhádzali vzorne uložené trpasličie papučky a topánočky, no neprekážalo im to, boli šťastní, že sa zase vidia, že po dvoch týždňoch sú opäť spolu.


  Učiteľka stála vo dverách, usmievala sa.


  „Nechajte, pán Horák, ja ich uložím na miesto,“ ponúkla sa poupratovať topánočky namiesto pána Horáka. „Prezlečte Vlastičku, nech už môže ísť domov. Od rána sa na vás tešila. Všetkým deťom a učiteľkám zvestovala, že dnes po ňu príde tatko.“


  „Srdiečko moje.“ Otec vystískal dcéru, nevedeli sa od seba odtrhnúť.


  Začala sa tortúra.


  „Tati, najprv ponožky, až potom gamaše, svetrík nie, ten mám iba ráno, lebo je ešte zimenka, poobede mi ho maminka nikdy nedáva, čiapku až vonku, aby som sa nespotila, tati! Také ľahké nevieš?“


  Prezliecť decko zo škôlkarského do domáceho je niekedy naozaj veda.


  „Pán Horák...“ vo dverách zastala riaditeľka.


  „Dobrý deň, pani riaditeľka.“


  „Dobrý. Pán Horák, môžete na chvíľu ku mne? Pani učiteľka vás rada zastúpi.“


  „Samozrejme. Stalo sa niečo?“


  „No... Poďme radšej ku mne.“


  V riaditeľni mu ponúkla kreslo, nie stoličku. Emil Horák tušil, že to bude nepríjemná debata, preto si ho uložila čo najpohodlnejšie.


  „Ehm,“ začala rozpačito, „nerada sa starám do rodinných záležitostí rodičov našich detí, ale niekedy musím. Viete, vaša manželka...“ zaváhala, „no proste učiteľky mi opakovane hlásili, že keď príde po Vlastičku, občas sa...“ opäť zaváhala, „jednoducho nie je v poriadku. Motá sa.“


  „Motá?“


  „Motá, potáca sa. Prezliekanie jej trvá, zabúda jej prezliecť košieľku, v šatni zabudne čiapku alebo rukavice, párkrát už išla Vlastička domov v papučkách.“


  „V papuč...“ nedokončil, dlaňou si pretrel tvár. „Pije?“


  „Presne to som si myslela, no, nehnevajte sa na mňa, ale opakovane som ju vtiahla do rozhovoru a pristúpila som k nej tak blízko, aby som cítila dych. Alkohol v tom nebol, no aj tak mumlala a odpovedala nesúvislo. Verte mi, viem to rozoznať, mám s rodičmi dlhoročné skúsenosti.“


  „Ak nie alkohol, potom čo?“


  „Aby sme jej neubližovali, musím vás upozorniť, že takéto stavy môže vyvolať aj zhoršený zdravotný stav. Cukrovka, srdcové ochorenie, všeličo iné. Má vaša žena nejaké chronické ochorenie?“


  „Nie. Určite nie, nikde sa nelieči, vedel by som o tom.“


  „Chápem, že máte ťažkú prácu ďaleko od domova, ale v záujme dieťaťa musíte situáciu riešiť. Vaša manželka je niekedy v takom stave, že mám obavy pustiť ju s dieťaťom von, no musíte pochopiť, že nemám ľudí ešte aj na to, aby odprevádzali rodičov domov.“


  „Chápem.“


  „Zároveň nemôžem strpieť, aby dieťa bolo v ohrození, veď prechádzajú cez cestu, viete, aký je dnes cirkus v doprave.“


  „Viem.“


  „Má vaša manželka vodičský preukaz?“


  „Má, ale nejazdí, auto mám v práci.“


  „Aspoň to.“


  Na chvíľu zmĺkli, riaditeľka povedala svoje, Horákovi od prekvapenia vyschlo v hrdle.


  „Ešte raz sa ospravedlňujem, že sa miešam do vašich rodinných záležitostí, ale považovala som za povinnosť...“


  „Neospravedlňujte sa, pani riaditeľka. Ďakujem vám pekne za upozornenie. Pravdupovediac, ničomu nerozumiem, viete, chodím na montáže, občas na týždňovky, občas na dvojtýždňovky, ale rodina nám klape, žijeme spolu všetci traja úplne normálne. Aspoň som si to doteraz myslel. Ak je takýto problém, musím sa pozhovárať s manželkou, zistím, čo sa deje. Ak je to niečo vážne, budem vás informovať.“


  „To by ste urobili dobre, viete, pri výchove dieťaťa by učitelia a rodičia mali úzko spolupracovať. V záujme dieťaťa.“


  Debata sa skončila, vstali, podali si ruky, riaditeľka sa pokúsila o ospravedlňujúci úsmev, Horák sa ani nepokúsil – v tvári mu stuhli svaly.


  „Tati!“ znova sa zaradovala Vlastička, vytrhla sa učiteľke a otcovi objala nohy. „Pôjdeme už domenko? Za maminou?“


  „Už ideme, dieťa moje. Rozlúč sa s pani učiteľkou aj s pani riaditeľkou...“


  „Dovideniáá!“


  „... a povedz, nech za tebou neplačú, v pondelok si tu zase.“


  „A neplačte za mnou, v pondelok som tu zase!“


  „Nebudeme, Vlastička, nebudeme, a v pondelok príď, už sa tešíme,“ vyprevádzala ich učiteľka.


  Riaditeľka ostala opretá o zárubňu, sledovala dvojicu, ako prechádza cez škôlkarský dvor, ako otec naháňa dcéru medzi preliezačkami a hojdačkami, nie a nie ju dohoniť, ako malá Vlastička vrieska od radosti, že tatko je taký nemotorný a pomalý, ona taká vrtká a šikovná. Sledovala ich až po bránu, kým jej nezmizli z dohľadu, potom iba vážne pokrútila hlavou, vrátila sa k práci, no zlá predtucha ju ani potom neopustila.


  Za bránkou chytil otec dcéru za ruku, pekne svorne vykročili. Domov to mali kúsok, krížom cez sídlisko, iba pár ulíc od škôlky.


  „Vlastička...“


  „Tati?“


  „Vlastička, povedala ti mamina, že ju niečo bolí?“


  „Prečo?“


  „Len tak sa pýtam, či nie je chorá.“


  „Nie.“


  „Vieš, ja teraz chodím ďaleko do robotky...“


  „Na montáže,“ skočila mu pohotovo do reči.


  „Správne, na montáže, ty moje šikovnučké dieťa! Odkiaľ poznáš to slovo?“


  „Mamina ma naučila. Keď mi je niekedy večer za tebou smutno a pýtam sa na teba, mamina mi hovorí, že si na montáži. Čo to je montáž, tati?“


  „Robota, Vlastička, robota. Montáž znamená, že musím cestovať ďaleko za robotou.“


  „Prečo?“


  „Aby som zarobil peniažky.“


  „A nemôžeš chodiť na montáž niekde bližšie? Aby si bol každý večer s nami doma?“


  „Nemôžem, dieťa moje, teraz nemôžem, to by už nebola montáž.“


  „Jáj,“ dieťa sa zatvárilo chápavo, akože už rozumie.


  „Vlastička, chcel som ti povedať, že teraz chodím často na montáže a nebývam doma, s maminou sa nemáme čas ani poriadne porozprávať, preto by som chcel vedieť, či ti nehovorila, že ju niečo bolí.“


  „Prečo?“


  „Lebo mám o ňu strach. Tak sťažovala sa pred tebou, či nie?“


  „Nie.“


  „Srdiečko, alebo bruško.“


  „Nie.“


  „Alebo hlavička.“


  „Nie.“


  „Nesťažovala sa?“


  „Nie.“


  „Nebola u lekára?“


  „Nie.“


  „Alebo neberie nejaké liečiky? Vieš, čo sú liečiky?“


  „Viem, také malé biele lentilky vo fľaštičke.“


  „Správne. A nepredávajú ich v obchode, ale v lekárni.“


  „Prečo?“


  „Lebo to nie sú potraviny, ale lieky, musia sa predávať v lekárni.“


  „Aha.“


  „Má mamina doma nejaké liečiky?“


  „Nie.“


  Emil Horák premýšľal. Ťažko vypočúvať trojročné dieťa, ťažko z neho ťahať rozumy. O taktike výsluchu nemal ani poňatia, nezvládol by ani základný výsluch priemerného delikventa, nieto výsluch krpca oháňajúceho sa večnou otázkou prečo. Školy na to nemal, skúsenosti žiadne a kamaráta z radov polície, alebo dokonca rodinného príslušníka, tiež nie. Bol na to sám a bol v úzkych.


  „Ale má doma injekcijku,“ pomohlo mu dieťa samo od seba.


  „Čo má?“ Emil zastal. Čupol si, aby viedli debatu na jednej úrovni.


  „Injekcijku. Vieš, takú, čo mi pichla pani doktorka do ruky. Sem.“ Vlastička sa pichla prstom do pleca. „Potom sa mi urobil červený pupák a svrbkal ma. Pamätáš, natieral si mi to takou bielou mastičkou.“


  „Pamätám sa. Očkovali ťa proti tuberkulóze.“


  „Prečo?“


  „Aby si bola zdravučká.“


  „Čo to je tuberkulóza?“


  „Strašná choroba, ale ty ju nedostaneš, lebo ťa očkovali.“


  „Prečo?“


  „No aby si neochorela, veď ti to vysvetľujem.“


  „Aha.“


  „Vlastička, a kde má mamina takú injekcijku?“


  „Neviem.“


  „Počkaj, kde si ju teda videla?“


  „V kúpeľni.“


  „Injekcijku?“


  „Aj maminu.“


  „Mamina bola v kúpeľni?“


  „No.“


  „A injekcijka bola kde?“


  „Mamina ju mala v ruke. Sedela na vani a v ruke mala injekcijku.“


  „Ty si sa hrala v izbičke, išla si do kúpeľne a...“


  „Nie. Ja som spinkala, už bola noc. Musela som sa ísť vycikať, dvere na kúpeľni boli otvorené a svietilo sa. Mamina sedela na vani a držala injekcijku.“


  „A potom?“ Mimovoľne ňou zatriasol.


  „Nedrgaj ma!“


  „Prepáč, to ja len tak, akože sa hráme na drgačku. Čo bolo potom?“


  „Aj ja som sa chcela hrať na pani doktorku, ale mamina na mňa kričala, aby som okamžite šmýkala do postele. Tak som šmýkala. Mamina sa asi chcela hrať na doktorku sama. Mamina sa vždy večer chce hrať sama, uloží ma do postele a na mňa celý večer číhajú bubáci. Až kým nezaspinkám. Naozaj! Jedného mám v skrini, druhý býva pod posteľou, ale nehryzú.“


  Emil jej sústredene hľadel do očí.


  „A...“ váhal, chcel sa od nej dozvedieť podrobnosti, no netušil, ako voliť otázky, aby ju nevystrašil, „mamina sa hráva na doktorku často?“


  „Neviem.“


  Zlá otázka. Dieťa odpovedá na otázku vždy priamo, nevie kombinovať ani spomínať, nevie skombinovať spomienky s realitou, a keď si nie je isté, odpovie najjednoduchšie, ako sa dá – neviem.


  „Chcel som sa opýtať, či si ju ešte niekedy videla hrať sa na doktorku. V kúpeľni alebo inde. Či ešte niekedy mala v ruke injekcijku.“


  „Mala.“


  „Kde?“


  „V obývačke.“


  „Sedela v obývačke a mala v ruke injekcijku?“


  „Áno. Aj pán doktor mal injekcijku.“


  „Aký pán doktor?“


  „Čo k nám občas chodí. Ale nesmiem ti to povedať, lebo by si sa na maminu hneval a kričal. Budeš na ňu kričať?“


  „Nie,“ odpovedal Emil ako v mrákotách.

  Roman nelenil, funkcie hlavného financmajstra partie sa zhostil hneď na druhý deň po porade u Žltého koňa.


  „Zdravím ťa, Inžinierik!“ zahulákal žoviálne na prahu dverí.


  „Vitaj a nič nepýtaj,“ privítal ho majiteľ stavebnej firmy. „A prestaň s tým Inžinierikom, vieš dobre, ako mi to lezie na nervy.“


  „To nemá byť urážka, veď vieš.“


  „Viem.“


  „Všetci ti tak hovoria.“


  „Aj to viem, ale ty nemusíš.“


  „V poriadku, už nebudem.“


  „Sadaj! Dáš si niečo?“


  „Kávu som ešte nemal, a keby bola aj s vitamínmi, bodlo by.“


  Inžinierik postavil kanvicu na dvojplatničku. Stavebná firma sídlila v unimobunkách na kraji mesta – výhodná poloha, nízky nájom za meter štvorcový a takmer zadarmo mohli využívať aj veľký dvor na zaparkovanie stavebných strojov. Zariadenie majiteľovej kancelárie bolo stavbársky strohé, skrine plné výkresov, pracovný stôl, na dlážke linoleum. Dvojplatnička, chladnička a jednoduchý drez slúžili všetkým, hoci boli iba v jeho kancelárii.


  Majiteľ firmy zalial dve kávy, do každej hodil dve kocky cukru, prilial trochu rumu a už servíroval na stôl. Roman si prisunul stoličku, miešal, tváril sa zamyslene.


  „Čo je, čo si taký seknutý?“ zaujímal sa majiteľ.


  „Nie seknutý, iba zamyslený.“


  „Nad čím?“


  „Nad peniazmi.“ Roman išiel priamo na vec.


  „Tak počkaj, počkaj!“ ohradil sa Inžinierik. „Túto časť debaty môžeš pokojne vynechať. Otázku pôžičky sme si už vydebatovali a uzavreli, nie?“


  „Iste, prvú časť debaty sme uzavreli, ale ja mám...“


  „Nič nemáš! Prečo sa chceš k tomu vracať? Čomu si nerozumel? Jasne som ti vysvetlil, že sme na konci zimy. V zime stavby trpia, nie je robota, niektoré stroje mi už dva mesiace stoja, nezarábajú. Polovicu zamestnancov mám na neplatenej dovolenke, všetci čakáme na prvé jarné oteplenie. Okrem toho som prišiel o dve štátne zákazky, vyfúkla mi ich konkurencia, takže zjari sa budeme len ťažko rozbiehať. To málo, čo mi ostalo na konte, musím šanovať na rozbehnutie, a nie požičiavať. Sám by som potreboval finančnú injekciu.“


  „A presne o tom chcem s tebou hovoriť,“ zaradoval sa Roman, ani nečakal, že mu majiteľ tak fantasticky nahrá na smeč.


  „O čom?“


  „O finančnej injekcii.“


  Majiteľ sa celou váhou oprel o operadlo, skúmavo aj trochu podozrievavo si prezeral návštevníka.


  „Ty – a finančná injekcia?“ neveril vlastným ušiam.


  „Prečo nie? Pamätáš sa na to porno, čo som ti požičal pred Vianocami?“


  „Pamätám. No a...? Hádam mi nechceš ponúknuť rolu porno herca? Je to vraj celkom slušne platené, ale až takú obetu na záchranu firmy neprinesiem, mám svoju hrdosť!“


  „Nie, to nie, okrem toho pozri sa na brucho.“


  „Čo máš s mojím bruchom?“


  „Ja nič, ale žiadny producent by ťa s ním do posteľovej scény neangažoval.“


  „Pozri sa na svoje, ty...“ urazene si pomasíroval kotlík pod košeľou.


  „Dobre, dobre, to len tak na okraj, aby bola sranda. Bola to kvalitka, musíš uznať.“


  „Uznávam, také prasacinky som ešte nevidel. Perfektné videokazety!“ zalizoval sa staviteľ.


  „Vtedy som ti spomínal, že toho môžem mať viac.“


  „Spomínal si.“


  „Stalo sa. Bol som za kamarátom v Holandsku, má toho tony, plný veľkosklad, podarilo sa nám zorganizovať kanál. Prvá várka je už na ceste.“


  „Koľko z toho predáš? Pár kusov...“ pochybovačne sa zahniezdil staviteľ.


  „Cieľová stanica nie je u nás, pôjde to ďalej na východ, do Ruska. Aj to už máme zorganizované. Rusko je obrovský hladný trh, zvlášť na také veci, čo tam boli sto rokov zakázané. Rusi berú všetko, autá, textil, kozmetiku, porno... najmä porno. Zisk je viac ako sto percent.“


  „Viac ako...“ inžinierik nedopovedal, v každom oku sa mu pretočilo veľké písmeno S preškrtnuté dvoma zvislými čiarami.


  „Viac ako sto percent,“ smažil ho rýchlo Roman, aby mu neušiel z panvice. „Potrebujem iba úvodný kapitál. Dvestotisíc. Do mesiaca vrátim štyristo. Bez problémov podpíšem dlžobný úpis, hoci aj u notára.“


  „Štyristo...“ staviteľ si pošúchal strnisko. Stále nebol rozhodnutý. „Ale aké mám záruky?“


  „Všetky. Poznáme sa, vieš, kde bývam, poznáš moju rodinu aj svokrovcov, vieš dobre, že ťa nemôžem podraziť, rodina by ma vyobcovala.“


  „To všetko je len vzduch. Rečičky, hra na city. Nemáš žiadny majetok, nemôžeš ničím ručiť. Takéto kšefty cez celú Európu môžu skolabovať v ktoromkoľvek bode, na každom kilometri, a kto mi potom vráti môj kapitál?“


  „Ale bez rizika sa nezaobíde žiadne podnikanie. Aj ty si cez zimu prišiel o dve zákazky, a kto ti nahradí ušlý zisk?“


  Ešte stále váhal.


  „Štyristo za dvesto, to je slušný kšeft, nemyslíš? Bez roboty, bez námahy,“ rýpal Roman. Cítil šancu, protivník nepovedal rozhodné nie, iba váhal. „A dáme to na papier. V mojom postavení nemôžem riskovať súdne ťahanice, musím ti ich vrátiť.“


  Súdne ťahanice zapôsobili.


  „Dobre, pripusťme, ale iba čisto teoreticky, že ti požičiam dvestotisíc. Je koniec februára. Garantuješ mi, že do konca marca ich mám nazad aj s úrokom?“


  „Garantujem!“


  Pri poslednej otázke hľadel staviteľ Romanovi priamo do očí. Žiadateľ neuhol, pohľad pevne opätoval, jeho garantujem znelo odhodlane, úprimne – staviteľ uveril.

  Kuky a Váňa sa odviezli na okres.


  „Sám sa v tom nevyznám,“ ospravedlňoval sa riaditeľ okresnej kriminálky. „Najprv prišiel s tým, že sa mu stratil zamestnanec, potom tvrdil, že mal pri sebe dva milióny korún, vyše dvoch miliónov, čo je viac ako podozrivé. Uznajte sami, kto dnes jazdí s dvoma miliónmi vo vrecku? Potom začal splietať niečo, že ho asi uniesli, alebo sa mu stalo niečo vážne. Keby to bola obyčajná lúpež alebo krádež, alebo sprenevera, ani vás nevoláme, ale ak ide naozaj o únos...“


  „Nemusíte sa ospravedlňovať,“ nedal mu dohovoriť Váňa, „nato sme tu. Hodíme s ním reč, uvidíme, čo je zač, čo sa z toho napokon vykľuje. Ozaj, čo je zač, už ste ho preklepli?“


  „Kedy? Veď prišiel pred hodinou.“


  „Nevadí, zistíme, čo sa dá, a rozhodneme sa. Kde je?“


  „Poďte za mnou.“


  Riaditeľ ich zaviedol do kancelárie. Detektív z okresu písal zápisnicu. Mladý muž v obleku s kravatou diktoval. Druhý detektív všetko sledoval z bezpečia, spoza stola. Vyrušili ich uprostred výsluchu, to nemá nikto rád, ani Váňa s Kukym, lebo dobre vedeli, ako vyrušovanie prekáža, keď to robili im.


  „Prepáčte, kolegovci...“


  „Nič, nič! Už vás čakáme.“ Druhý detektív zhrabol popísané strany zápisnice a kývol k dverám. „Poďme vedľa.“


  Vedľa znamenalo do vedľajšej kancelárie. Detektívi z oddelenia vrážd si podali ruky s ďalšími dvoma detektívmi z okresu.


  „Sadnime si. Kým sa pustíme do debaty, prečítajte si, čo zatiaľ vypovedal.“ Okresný detektív im podal prvé strany zápisnice.


  Nebolo toho veľa, iba začínali. Prvá strana – osobné údaje, druhá strana – obšírne poučenie, že oznamovateľ je povinný hovoriť pravdu, inak sa vystavuje nebezpečenstvu stíhania za krivú výpoveď. Samotná výpoveď oznamovateľa sa začala až na tretej strane. Detektívi sa začítali.


  „No, nič moc!“ Váňa hodil zápisnicu pred seba na stôl. Čakal, kým dočíta aj Kuky.


  „Iba začali,“ skonštatoval Kuky, tiež hodil listy na stôl.


  Okresný detektív pozbieral zápisnice, pozorne ich roztriedil a uložil, aby sa mu nepomiešali listy.


  „Viac nám asi poviete vy, alebo, najlepšie, on sám. Môžeme na chvíľu prerušiť výsluch?“


  „Samozrejme.“


  „Ako na vás zapôsobil?“ zaujímal sa Kuky.


  „Robí dojem seriózneho chlapíka, no poznáme také prípady – prvý odhad môže byť klamlivý. Mne osobne sa nepozdáva tá suma,“ odhadol oznamovateľa okresný detektív. Kolegovia vyjadrili súhlas tichým prikývnutím. „Vy U dvoch levov riešite iba závažné vraždy a podobne, ale my na okrese máme takýchto tiežpodnikateľov na dennom menu, večne špekulujú, ako prísť k peniazom, vymýšľajú si kadejaké rozprávky, fiktívne prepadnutia, vymyslené krádeže, fingované vlámačky do firemných trezorov a stále dokola. V poslednom čase sa to stalo normálne módou. Podnikateľ, ktorý aspoň raz za rok nezahlási nejakú poistnú udalosť, ani nie je podnikateľom.“


  Kuky s Váňom si vymenili rýchly pohľad, uistili sa, že rozmýšľajú rovnako – ani im sa taká vysoká suma nepozdávala.


  „No nič, ideme si ho vypočuť,“ rozhodol napokon Váňa.


  Prešli do vedľajšej kancelárie. Kolega za písacím strojom prestal klepkať, zapálil si cigaretu. Majiteľ firmy práve jednu zahasil.


  „Pán Berky, dáme si prestávku,“ rozhodol detektív za strojom. „Prišli kolegovia z oddelenia...“ zaváhal, nechcel ho vystrašiť, „z nadriadenej súčasti. Radi by vám položili pár otázok. Aspoň vidíte, že vášmu oznámeniu venujeme primeranú pozornosť, neflákame sa.“


  „Ale ja som sa nesťažoval! Nepovedal som, že by ste sa flákali,“ bránil sa Berky.


  „To je v poriadku, pán Berky,“ zastavil ho Váňa. „Nesťažovali ste sa, ale my z...“ tiež ho nechcel vystrašiť, „z nadriadenej súčasti sme sa aj tak zastavili. Toto je poručík Kukučka, ja som nadporučík Mikovič.“


  Vypočúvaný svižne vstal. Kým sa stihli brániť, obom srdečne potriasol rukou.


  „Berky, teší ma! Dušan Berky, teší ma!“


  „Tak to by sme mali, pekne si posadáme,“ uzemnil ho Váňa. „Pán Berky, ako som sa dočítal z vašej výpovede, máte firmu na cigarety a drobný tovar.“


  „Mám.“


  „Nebudeme sa vás pýtať na to isté čo kolegovia, iba to stručne zhrniem. Keby som sa pomýlil, okamžite ma opravte. Rozumieme si?“


  „Rozumieme.“


  „Vaša firma funguje tak, že máte pár zamestnancov, vodičov a závozníkov, ktorí každé ráno vyrážajú do veľkoskladov v meste a okolí po tovar. Ten potom rozvážajú do vašich predajní a do zmluvných predajní.“


  „Správne.“


  „Dnes ráno o šesť tridsať, teda o pol siedmej, váš vodič... vodič,“ Váňa zabudol meno, poznámky si ešte nepísali, aby nerobili zbytočnú robotu, veď to napokon ani nemusí byť ich prípad.


  „Marek Somogyi,“ pomohol mu oznamovateľ.


  „Marek Somogyi,“ pokračoval Váňa monotónnym hlasom, „nasadol do Avie Furgon s cieľom odviezť kávu do predajne v Pezinku. Po vyložení tovaru sa mal presunúť do veľkoskladu vo Vinosadoch, kde mal naložiť stopäťdesiat balíkov cigariet a iný drobný tovar. Ako tvrdíte, na tento účel ste mu dali dva milióny, sedemdesiatpäťtisíc korún v hotovosti.“


  „Nielen ako tvrdím, tak to naozaj bolo! Tak to robíme vždy!“


  „Nerozčuľujte sa.“


  „Musím! Zakaždým, keď je reč o peniazoch, pozeráte sa na mňa ako na podvodníka! Aj vy, aj vaši kolegovia,“ prepálil okresákov vyčítavým pohľadom. „Akoby mi tu nikto neveril!“


  „Nerozčuľujte sa.“


  „Ja viem, nie je to malá suma, ale v mojom podnikaní úplne bežná. Každý druhý, niekedy každý tretí deň v týždni toľko míňam za tovar, dá sa to overiť vo faktúrach. Daňovú kontrolu sme mali pred pol rokom, všetko sedí.“


  „Daňovú kontrolu vám robiť nebudeme, zatiaľ, teraz sa budeme venovať vášmu vodičovi. Prečo si myslíte, že ho uniesli?“


  „To som povedal iba ako jednu z možností. Neviem, či ho uniesli. Možno sa mu iba prihodila nehoda, neviem.“


  „Prečo si myslíte, že sa mu prihodila nehoda?“


  „Lebo nedodržal zaužívaný postup.“


  „Toto už v zápisnici nebolo. Vysvetlite nám, čo je zaužívaný postup.“


  „Po vyložení tovaru v Pezinku sa mal telefonicky ozvať do firmy, že je všetko v poriadku a pokračuje podľa plánu do veľkoskladu. Odtiaľ sa mal telefonicky ozvať, že je všetko v poriadku, že tovar naložil a pokračuje do mesta na rozvoz. Neozval sa, niečo sa muselo stať!“


  „Odkiaľ sa neozval?“ Kuky si pripravil poznámky, posledné informácie sa rozhodol pre istotu poznačiť.


  „Už z Pezinka nevolal, teda ani z Vinosadov.“


  „Ako ste postupovali?“


  „Volal som do veľkoskladu...“


  „Kedy?“


  „O deviatej, o pol desiatej a niečo po pol desiatej. Po treťom volaní som ich požiadal, aby mi okamžite zavolali, keď sa môj šofér objaví alebo dá o sebe vedieť.“


  „To bolo všetko?“


  „Nie. Zobral som dvoch chlapov do auta a vyrazili sme za ním po trase, ktorú bežne používame a ktorú majú prísny zákaz opustiť alebo svojvoľne zmeniť. Prešli sme pomaly celú trasu až do veľkoskladu a späť. Žiadna dopravná nehoda, nikde ani stopy. Okrem toho vyrazil ďalší náš vodič s tovarom do Smoleníc a ďalší do Trnavy, obaja dostali inštruktáž, aby išli pomalšie než zvyčajne a sledovali trasu, aby po ňom pátrali.“


  „Celkom pekne zorganizovaná pátracia akcia,“ pochválil Váňa.


  „To nie je všetko. Môj švagor má taxislužbu. Volal som mu a poprosil som ho, aby hodil do éteru, že hľadáme našu dodávku. Okamžite sa do pátrania zapojilo desať vozidiel taxislužby. Pochopiteľne, nie tak, žeby bezcieľne jazdili ako blázni po meste, ale vždy, keď chytia rito, tak si so zvýšenou pozornosťou všímajú trasu a okolie. Naše dodávky sa nedajú prehliadnuť, máme ich pomaľované krikľavo žltou farbou s červeno-čiernym nápisom Tabak Berky. Svietime na ceste ako svätojánske mušky a to je účel, ide o živú mobilnú reklamu.“


  „Klobúk dolu, ste muž činu, neváhali ste a rozbehli ste celkom slušnú pátračku na vlastné náklady. Akoby ste tušili, že sa stalo niečo vážne.“


  „To má byť zase narážka na čo?“


  „Na nič, nevšímajte si to. Čo bolo potom?“


  „Už nič. Nenašli sme ho, tak som prišiel sem. Dúfal som, že polícia vyhlási pátranie, že vysielačkou upozorníte hliadky vonku, že sa k nám pripojíte... Namiesto toho sedíme v kancelárii a píšeme, a píšeme a...“


  „To je zaužívaný postup.“


  „Ale ja mám vonku nezaužívane strateného chlapa aj s peniazmi!“


  „Nerozčuľujte sa.“


  „Už ste mi to povedali dvakrát!“


  „Trikrát, a aj tak sa rozčuľujete. Pán Berky, prišli ste oznámiť nezvestnosť vášho zamestnanca, ktorý sa stratil za veľmi podozrivých okolností. Mám tým na mysli, že sa stratil s dodávkou aj s peniazmi. Aby sme mohli rozbehnúť účinné pátranie, potrebujeme informácie a tie sa nedajú získať inak, iba výsluchom.“


  „Informácie...“


  „Áno, informácie! Viete si vôbec predstaviť, aký aparát sa dá do pohybu v momente, keď vyhlásime pátranie? Koľko peších hliadok, motohliadok, operatívnych pracovníkov a iných sa zapojí? Koľko to stojí peňazí, aké je to náročné na zorganizovanie? Neviete, ani netušíte, ako to u nás funguje. Aby sme zbytočne neplytvali silami a prostriedkami, musíme vylúčiť všetky možné banality...“


  „Banality?“ žasol majiteľ tabakovej firmy.


  „Správne, banality. Napríklad váš vodič môže mať po trase frajerku. Auto je zamaskované vo dvore a on si užíva.“


  „Prosím vás!“


  „Neproste, aj to sme už zažili. Alebo mu cestou prišlo nevoľno, zavolal si sanitku a teraz leží niekde na pohotovosti a dávajú mu infúziu.“


  „Infúziu?“ Berky spozornel. Na nemocnice zabudol, tie nepreveril a Marek tam naozaj môže byť. Sklapol, už sa nehádal.


  „Vidíte, na nemocnice ste nepomysleli.“


  „Nepomyslel, no tá frajerka po ceste...“


  „Alebo nejaká rodina, tetka, bratanec, viem ja? Môžu bývať tým smerom, Marek sa zastavil na návšteve a zdržal sa.“


  „Nikdy to neurobil!“


  „Všetko raz býva po prvýkrát.“


  Nechcel sa hádať, radšej sklapol.


  „Takže postup bude nasledovný, pán Berky. Kolega s vami spíše zápisnicu a vy budete trpezlivo a podrobne odpovedať. Preveríme nemocnice, centrálne príjmy, záchranárov, hasičov, všetkých, čo sa podieľajú na nehodách alebo nepredvídateľných udalostiach. Keď vylúčime všetky možnosti, vyhlásime pátranie, ak bude treba, aj celoštátne. Máte jeho fotografiu?“


  „Fotografiu?“


  „Marekovu fotografiu. Nemáte? Vidíte, prídete oznámiť nezvestnosť, fotografiu neprinesiete, ale od nás by ste chceli, aby sme okamžite skákali do haptáku. A podľa čoho ho máme hľadať, keď nemáme fotografiu?“


  „Aha,“ oznamovateľ sklapol úplne. Už nemal najmenšiu chuť vyskakovať. „Zabezpečím, prinesiem.“


  „Až neskôr, keď na to príde čas. Teraz budeme pokračovať v práci.“


  Váňa vstal, uvoľnil miesto za písacím strojom.


  „Pán kolega, nech sa páči, píšeme...“

  Roman vošiel do herne, pri bare si objednal pivo, dve stokorunové bankovky vymenil za drobné, usadil sa pri automate, odkiaľ mal najlepší výhľad na vchod, a začal hrať. Po očku sledoval záves oddeľujúci interiér od vstupných dverí.


  Stihol prehrať iba prvú päťdesiatku, keď sa konečne objavil objekt jeho záujmu. Počkal, kým si drobný vysušený chlapík našiel svoj automat. Nechal ho minúť pár korún, potom sa osmelil.


  „Čau, ako to dnes sype?“


  „Nesype,“ odvrkol vysušený chlapík, ani mu nevenoval pohľad.


  Roman si ho obzrel zblízka. Nevedel mu odhadnúť vek, mohol mať tridsať, ale aj štyridsať, ťažko povedať. Spod goliera na košeli mu vyliezalo tetovanie, šplhalo sa hore po krku. Končilo sa vodorovnou čiarou s nápisom Tu odrezať. Aj na rukách mu spod košele vytŕčali čarbanice – krížik, bodky, retiazka, hviezdičky. Na článkoch prstov mal písmená, no stále nimi pohyboval, Roman nestíhal čítať. Poznávacie znaky na koži vysušeného chlapíka Romana utvrdili, že je na správnej adrese.


  „Som Roman.“


  „Ja nie.“


  „Posiela ma Šiška.“


  Chlapík prestal brnkať po klávesoch hracieho automatu, konečne sa unúval a venoval mu pohľad.


  „To si ty? Šiška mi niečo spomínal...“


  „Mal by si záujem?“


  „Neviem, o čo ide.“


  „Poďme si sadnúť.“


  Našli si najtmavší kút v beztak tmavej herni.


  „Môžem ti hovoriť Houdini? Šiška mi povedal, že ti tak hovoria.“


  „Iba kamaráti a iba keď sme na bezpečnom mieste.“ Poobzeral sa, bolo to bezpečné miesto, samá lepšia spoločnosť. „Dobre, môžeš.“


  „Prečo Houdini?“


  „Nevieš, kto bol Houdini?“


  „Nie.“


  „Najväčší mág všetkých čias. Dokázal sa dostať z každej skrine, z každej debny, z každého trezora, kam ho zamkli, a ešte k tomu sa dal poviazať reťazami, pozamykať aj desiatimi zámkami. Všetko dokázal otvoriť, aj pod vodou, aj na suchu. Veľký macher na zámky!“


  „Aha! Už chápem. Fajn, takže, Houdini, mal by som pre teba robotu,“ začal Roman tajomne.


  „S tým na mňa nechoď. Štyrikrát som sedel za príživníctvo, na staré kolená nebudem meniť staré dobré zvyky.“


  „Myslel som to...“


  „Ja viem, ja viem. Iba fór.“


  „Aha. Dobrý fór,“ uchechtol sa Roman, aby neurazil. „Mal by si záujem?“


  „O čo ide?“


  „Pôjdeme do...“


  „Nie, takto nie! Ty si to ešte nikdy nerobil, čo?“


  „Čo?“


  „Ranu. Ešte nikdy si nešiel na ozajstnú ranu.“


  „No...“


  „Nechcem vedieť, kde to je ani kedy to bude. Ak sa dohodneme, dáš mi vedieť v ten deň, krátko pred nástupom na akciu. Vieš prečo.“


  „Viem. Keby niekto kvákal a akcia sa prevalila, aby to nebolo na teba.“


  „Presne! Mne stačí vedieť tri veci: Koľko nás bude, čo mám otvoriť, koľko mi to hodí. Bol by som rád, keby to niečo hodilo v korunách, nie v rokoch. Aby to tak dopadlo, som ochotný urobiť pre bezpečnosť akcie všetko, hoci aj vylúčiť niekoho z partie, ak sa mi nebude pozdávať. Ty si šéf?“


  „Som. Sme traja, s tebou štyria. Išlo by o dve fabky, mali by byť obyčajné, bez magnetov. Plus jedna visiaca zámka, tiež obyčajná.“


  „Brnkačka. Zabezpečovacie zariadenia?“


  „Iba kamery, ale našli sme cestu mimo ich dosahu. Inak nič.“


  „Brnkačka. Posledná vec?“


  „Vyplatím ťa jednorazovo. Nejdeme za hotovosťou, ani žiadne šperky, bude tam tovar. Predaj sa zdrží, kým by som dostal hotovosť na vyplatenie podielov, mohli by ubehnúť mesiace. Neviem, či by si bol ochotný čakať.“


  „Doprdele...“ Tento scenár sa mu vôbec nepáčil.


  „Mám hotovosť, preto ti navrhujem jednorazové vyrovnanie. Polovicu vopred, polovicu po akcii. Koľko chceš?“


  Váhal.


  „Môj podiel sa vždy počíta z celkového zisku. Koľko to hodí?“


  „Počítam tak stotisíc, potom budem musieť prestať a čakať aspoň pár mesiacov, aby som nebol nápadný. Potom možno ešte niečo, ale to nemôžem zaručiť. Moji dvaja komplici poznajú riziko, idú so mnou aj tak. Od teba to nemôžem žiadať, lebo keby z prachov nakoniec nebolo nič, išiel by si mi po krku.“


  „To si píš!“


  „Preto navrhujem vyrovnanie vopred.“


  „Dobre, dáš mi dvadsaťpäť s tým, že ak sa ti po čase podarí niečo predať, doplatíš mi štvrtinu.“


  „Dám dvadsať teraz a dvadsať po akcii bez toho, aby som ti niečo dlhoval.“


  „Nie, chcem podiel aj potom.“


  „To nejde, ide o háklivý tovar, musím s ním zaobchádzať opatrne, aby som na seba nestrhol pozornosť a...“


  „Takže ide o drogy.“


  Roman váhal. Šiška ho upozornil, že suchár nie je padnutý na hlavu, no že ho odkope tak rýchlo a ľahko, s tým nerátal.


  „Máš recht,“ pripustil Roman.


  „Vieš o tom, že s takým niečím je len oštara?“


  „Viem.“


  „Čím dlhšie budeš mať tovar pri sebe, tým viac narastá riziko, že si ťa nájdu. Buď fízli, alebo majiteľ. Ani jedni, ani druhí sa neserú. Ak do toho spadnete a podrazíte ma, počítaj s tým, že vonku mám pár kamarátov, čo ti bez váhania podrežú krk. Buď na ulici, alebo v lochu, som doma aj tam, aj tam.“


  „Počítam s tým.“


  „Dobre, som rád, že môžeme hovoriť otvorene, že neodrbávaš hneď na začiatku a priznal si farbu. Poviem ti na rovinu, že za týchto okolností sú mi milšie prachy na drevo než vyčkávať. Dohodneme sa takto – dvadsaťpäť teraz, dvadsaťpäť potom.“


  „Dám dvadsaťpäť teraz a dvadsať potom.“


  „Nie, dvadsaťpäť teraz, dvadsať potom a môžem si odsypať pol kila.“


  „Dobre,“ súhlasil Roman.


  Siahol do bundy, vybral bankovky, ruky schoval pod stôl a rátal. Čo ostalo, schoval do vrecka. Skrčil sa, ruku pod stolom posunul k náprotivnej strane.


  „Na!“


  Houdini sa tiež nahol, ruky sa im stretli, bankovky zmenili majiteľa.


  „Si opatrný, to sa mi páči. Čo tí dvaja?“


  „Kamaráti, poznáme sa odmalička. Takúto ranu sme ešte nerobili, ale nie sme z hovna upletení, neboj sa, tiež sme si niečo preskákali.“


  „Sedel niekto z vás? Môžem niekoho poznať?“


  „Nesedel, nepoznáš.“


  „Dobre, môžeme to uzavrieť. Kedy sa mám pripraviť? Stačí hrubý odhad.“


  „Možno už tento týždeň. Nemáme čas, tovar môže zmeniť miesto.“


  „Chápem, budem pripravený. Už sem za mnou nelez, keby sme sa stretli v meste, nepoznáme sa, keby sme sa predtým alebo potom kdekoľvek stretli, nepoznáme sa. Prídeš až v deň akcie, nájdeš ma tu alebo v šenku U Viktora. Vieš, kde to je?“


  „Viem.“


  „Inde nebudem. To je všetko – a teraz vypadni!“


  Roman dopil pivo, vstal a odišiel. Ruky si nepodali.


  Houdini chvíľu počkal, spod zachmúreného obočia sledoval herňu. Na stôl, kde sedel, dovideli iba traja. Boli príliš ďaleko, aby niečo počuli, no dovideli. Ani po odchode komplica nezmenili rytmus hrania, ani jeden neodišiel, ani jeden netelefonoval. Nič nenasvedčovalo, žeby ich niekto sledoval.


  Houdini počkal ešte pár minút, dopil pivo, pri bare si objednal ešte jedno s dvojitou vodkou, vymenil si drobné za päťsto korún a pohrúžil sa do hry. Usmial sa, potom sa rozosmial, až mu nadskakovali plecia.


  Začali sa mu zlaté časy, hoci len na chvíľu, no nevadí, veď takto žil celý život – ako na horskej dráhe, raz hore, raz dolu, občas v suteréne.

  Roman sa bál obšmietať po meste, bolo tesne pred akciou, musel byť obozretný. Nestretli sa u Žltého koňa, aj to sa mu zdalo príliš riskantné, zavolal ich na parkovisko na výpadovku za mestom. Patrik vystúpil z auta, svižne prebehol pár metrov, prisadol si na zadné sedadlo nového renaulta. Aj tak stihol zmoknúť.


  „Fakt ste si nemohli vybrať lepší čas,“ hromžil a šúchal si mokré vlasy. „Leje, jak keď kôň ští!“


  „Vitaj,“ privítal ho Roman. „Dobre, že prší, okamžite mi napadlo, že sa musíme pripraviť aj na takúto alternatívu. Kúpime ešte štyri pršiplášte, pre istotu. Inak ako? Máme všetko?“


  Patrik siahol do útrob bundy a vybral všetko – dve pištole, dve škatuľky nábojov, štyri útočné granáty R64.


  „Nádhera,“ lebedil si Roman. „Vlastne... Počkaj! Čo sú to za šroty?“


  „Žiadne šroty!“ ohradil sa Patrik. „Tá, čo máš v ruke, je Steyr M1911 z Rakúska, tá druhá Frommer Stop z Maďarska. Staršie modely, ale plne funkčné. Sám som ich odskúšal v kameňolome, sú presné a spoľahlivé. Hlavne nevystopovateľné.“


  „Dobre, ale také staré!? Veď sú najmenej z prvej svetovej!“


  „Sú z prvej svetovej, ale, Roman, nedaj na prvý dojem. Je to stará poctivá robota, jednoduchý mechanizmus, no o to spoľahlivejší.“


  Romanovi sa pištole vôbec nepozdávali.


  „Musíme si ich pred akciou vyskúšať,“ rozhodol.


  „V pohode, kedy chceš,“ uzavrel problém Patrik.


  „Koľko ťa stáli?“


  „Dáš mi dvadsaťsedem aj s granátmi.“


  „Ti drbe!?“


  „Sú spoľahlivé, výkonné, hlavne nevystopovateľné. Je to devíza na nezaplatenie, najmä v prípade, že ich budeme musieť použiť. Uvažuj!“


  Roman uvažoval. Václav zatiaľ skúšal mechanizmy na pištoliach. Všetko fungovalo bezchybne. Roman ho po očku sledoval, nedôvera k starým zbraniam postupne vyprchala.


  „Dobre.“ Odrátal bankovky, podal ich za seba. „Ale ak si ma ohol a prihodil si si...“


  „Neblázni! Nebudem okrádať vlastnú partiu!“ Patrik sa bránil tak vehementne, že by mu človek aj uveril. V duchu sa vyškieral, päťka z inkasovanej sumy išla do jeho vrecka, ale bol to bezpečný biznis, Roman sa meno priekupníka nikdy nedozvie.


  Obchod bol uzavretý, mohli sa venovať ďalšej položke.


  „Václav zohnal vaky, rebrík, baterky,“ referoval Roman za Václava. „Auto je v servise, zajtra by malo byť hotové.“


  „Zajtra,“ potvrdil Václav. „Dal som vymeniť olej, kúpil som novú baterku aj sviečky. Motor nastavia, skontrolujú aj brzdy. Bude z toho super mašina, skoro nová.“


  „V poriadku, dám ti päť litrov, malo by to stačiť. Keby nie, budeš sa jednať, keby aj tak nie, doplatím ti rozdiel. Teraz ja. Chlapíka som našiel, ide do toho s nami. Je to expert na zámky číslo jeden. Dobrá správa je, že súhlasil s jednorazovým vyrovnaním, plus chce pol kila z materiálu. Nevadí, pri takom množstve môžeme pol kila obetovať. Páni, konštatujem, že sme pripravení. Ideme do kameňolomu vyskúšať pukačky, je tak mrchavo, že široko-ďaleko nebude živáčika, bude to bezpečné. Zajtra Vašo vyzdvihne auto, pozajtra ideme na to!“


  Všetci sa netrpezlivo zahniezdili, z očí im žiarilo odhodlanie. Roman natrčil dlaň, zvyšní dvaja členovia partie po nej svorne pleskli, veď boli zohratý tím.

  Zazvonil telefón. Najbližšie bol Burger, ani ho nehlo zložiť noviny. Krauz odsunul spis, vstal, nahol sa cez celý stôl, takmer poležiačky prevzal hovor.


  „Prosím?“


  „Poďte všetci ku mne!“


  Krauz položil, vystrel sa.


  „Nechcem byť zlým prorokom, ale máme ho tu.“


  „Koho?“ spýtavo zdvihol obočie Hanzel.


  „Nie koho, ale čo. Nový prípad. Máme ísť k Šaňovi. Zdôraznil slovo všetci.“


  „Doprdele! Jak tu bolo fajn, tichučko, pohodička...“ smútil Burger za starými časmi. Poskladal noviny, zahasil cigaretu, zo zásuvky vybral pracovný zošit, na okraj novín načarbal perom vlnovku, či funguje.


  Ostatní ho nasledovali, vystrojení zošitmi a perami zamierili do šéfovej kancelárie.


  „Tu sme,“ konštatoval zbytočne Burger namiesto pozdravu, veď sa už videli aj zdravili.


  Šéf oddelenia vrážd Alexander Mayor ukázal prstom na stoličky. Posadali si. Keď pred každým s rachotom pristál pracovný zošit, Mayor iba spokojne prikývol – jasný dôkaz, že jeho partia vraždárov je zohratá a chlapci vedia predvídať.


  „Pri Orešanoch pod lesom horí auto, nejaká dodávka. Hasiči urobili svoje, ale pri obhliadke kabíny našli zhorené telo. Kto má pocit, že ide o zvlášť rafinovanú samovraždu, môže si vypísať dovolenkový lístok a ísť domov, ostatní naskáču do áut a idú na miesto požiaru zistiť fakty.“


  „Ešte sme ani nenaštartovali a ty už vylučuješ možnosť samovraždy?“ ohradil sa Krauz.


  „Mrzí ma, že práve ty oslabíš vyšetrovací tím, Rišo. Do teba som vkladal najväčšie nádeje, a ty takto, Brutus. Na!“ Mayor natiahol ruku a podával mu dovolenkový lístok.


  „Prestaň blbnúť, Šaňo, lebo si ho fakt vypíšem! Čo ťa vedie k tomu, aby si vopred vylúčil samovraždu? Vieš nejaké podrobnosti?“


  „Neviem nič, mám ciťáka,“ priznal šéf, stiahol ruku s lístkom. „Podrobnosti musíte zistiť na mieste.“


  „Mám otázočku,“ prihlásil sa Burger. „Orešany sú mimo našej jurisdikcie. Prečo tam máme ísť my, keď to patrí Trnave?“


  „Trnavská kriminálka je už tam. Stalo sa niečo, čo ich vedie k pochybnostiam o príslušnosti. To niečo musíte zistiť. Faktom je, že mi volal sám krajský riaditeľ – je to dohodnuté na úrovni kraja, aby sme tam smelo išli a zapojili sa do vyšetrovania. Všetko je legálne, všetko sa deje pod dozorom prokurátora, žiadna kovbojčina.“


  „Čo je dosť čudné, nie?“


  „Áno, sám som zvedavý, čo sa z toho vykľuje. Je to zvláštne, preto tam posielam vás štyroch. Viac ľudí zatiaľ netreba, keď niečo zistíte, zavoláte a pošlem posily.“


  „Alebo to ostane Trnavákom.“


  „Pripúšťam aj takú možnosť. Dajte si odchod, čakajú iba na vás.“


  „Podľa rozkazu, šéfe!“ Vstali, poberali sa k dverám.


  „Edo?“


  „No?“ Burger sa vo dverách otočil.


  „Zober si so sebou aj mobil.“


  „Načo mám vliecť tú hnusnú ťažkú tehlu do lesa?“


  „Lebo v lese len ťažko nájdeš telefónnu búdku.“


  


  


  11

  


  


  


  Pre istotu si vzali dve autá, jedno šoféroval Krauz, druhé Hanzel, Chosé a Burger si užívali výlet na sedadlách spolujazdca.


  „Edo, už si niečo podobné zažil?“ spýtal sa Hanzel, aby reč nestála.


  „Raz. Mali sme vraždu vo vlaku. Mŕtvolu našli Košičania. Páchateľ ju zamkol v kupé a zalomil zámku. Sprievodca si so zamknutým kupé nerobil ťažkú hlavu, nasilu ho otvorili až na konečnej stanici pri čistení vagónov. Chlapíka zaškrtili oceľovým lankom, nebol okradnutý, mal pri sebe doklady, podľa nich ľahko zistili, že býva u nás. Prokuratúra rozhodla, že celý vagón, tak ako je, prevezú do stanice, sem k nám, a my začneme vyšetrovanie od obhliadky miesta činu až po finále. Košičanom spadol kameň zo srdca. Postup prokuratúry sa nám nepáčil, no museli sme uznať, že je to logické rozhodnutie. Ako by riešili vraždu, keď ani obeť, ani páchateľ nemajú k ich mestu žiadny vzťah? Aj sa to napokon potvrdilo, chytili sme ho, vrahom bol jeho sused. Vo vlaku boli iba chvíľu, v Košiciach neboli vôbec, celý konflikt mal korene u nás, ani by s tým nepohli.“


  „Myslíš si, že toto je niečo podobné?“


  „Myslím na Kukyho a Váňu, na majiteľa firmy, ktorý od rána hľadá svoje auto aj s vodičom.“


  „Aj ja som už naňho myslel.“


  „Ak sa nám obavy potvrdia, sme v peknom lajne, priateľu! Trnavčania nám prípad prehodia cez plot a budú sa nám vyškierať.“


  „Nestraš! Museli by sme to uhrať na samovraždu a Šaňo nás pošle na dovolenku.“


  „Alebo rovno do civilu.“


  „Alebo.“


  Tliachali, zabíjali čas. Aj Krauz a Chosé mysleli na Kukyho s Váňom, aj im sa zdali niektoré súvislosti podozrivé, no presne ako kolegovia v aute za nimi nechceli robiť predčasné závery.


  Konečne dorazili k tabuli s názvom obce, podľa inštrukcií zabočili doľava, za posledným domom prešli z asfaltky na poľnú cestu a už z diaľky zbadali pod lesom odstavené vozidlá a hlúčiky ľudí.


  Pekne disciplinovane zaparkovali na koniec radu. Sformovali sa do dvojíc a vyrazili, ani jednému z uniformovaných kolegov nenapadlo pýtať si od nich služobné preukazy – na prvý pohľad im bolo jasné, že takto môžu vyzerať iba policajti.


  Prešli popri cisterne, minuli sanitku, dve autá s majákom, dve civilné...


  „Nazdar, Edo!“ zahulákal niekto z hlúčika.


  „No nie! Martin! Teba to ešte baví?“


  Dvaja zjavne najstarší kolegovia si podali ruky, objali sa, poplieskali sa po chrbtoch.


  „Chlapci,“ Burger chcel predstaviť bielovlasého kolegu svojej partii, „toto je major Chadraba, najdlhšie slúžiaci šéf kriminálky, akého poznám. Prežil aj čistky po osemdesiatom deviatom. Drží sa stoličky ako kliešť. Martin, toto sú moji kolegovia.“


  Jeden za druhým popodávali miestnemu šéfovi ruku, predstavili sa.


  „Krauz? Richard Krauz? Už som o tebe počul...“ priznal šéf trnavskej kriminálky, keď mu blonďavý holobriadok podal ruku.


  „Dúfam, že nielen od Burgera, to by bolo iba samé ohováranie.“


  „Nevšímaj si ho,“ upozornil šéfa Burger, „a nedávaj sa s ním do reči, iba by ti zdvihol tlak.“


  „Takí sa v živote nestratia, Edko,“ usmial sa šéf. „Ani my sme neboli iní...“ zaspomínal.


  „Čo tu pre nás máte?“ začal Burger po úvodnom ceremoniáli. Obzeral sa, aj chlapci sa obzerali, no žiadne zhorené auto nevideli.


  „Kým vás tam zoberiem, mali by sme sa porozprávať. Poďme si sadnúť.“ Kývol na pár kolegov a celú perepúť odviedol k hasičskému zásahovému vozidlu – ku skriňovej avii v sedačkovej úprave.


  Naskákali na korbu, z bočných stien si sklopili sedadlá.


  „Toto je kapitán Tůma, vyšetrovateľ vo výjazde, toto je nadporučík Velčický, môj zástupca, ďalej doktor Moravčík, okresný prokurátor, a doktor Vydra, náš súdny lekár.“


  „Pekne si sa na nás pripravil,“ pochválil ho Burger. „Chcete hrať presilovku?“


  „Nebudeme sa pretláčať, iba si vyjasníme pozície. Ak dovolíte, ujmem sa slova.“ Jeho partia prikývla, burgerovcom bolo jedno, kto začne. „O jednej poobede sme dostali hlášku, že pri Orešanoch pod lesom horí auto. Ako sme neskôr zistili, nie pod lesom, ale v lese, sto metrov od hranice lesa a obecnej lúky. Hasiči nás predbehli, požiar uhasili a pri prehliadke kabíny našli zhorené telo, preto nás volali. Začali sme s obhliadkou, zistili sme, že ide o dodávku Avia Furgon, páchateľ odmontoval ešpézetky. Nevadí, hasičom sa podarilo vyčistiť časť motora s výrobným číslom, je čitateľné, bude sa dať identifikovať, a tým aj telo. K telu vám niečo povie pán doktor.“


  „Telo je výrazne zdevastované požiarom,“ ujal sa slova súdny lekár, „vonkajšia obhliadka je prakticky nemožná, lebo telo leží na podlahe pod sedadlom spolujazdca v prenatálnej polohe. Z toho mála, čo sa dá na mieste zistiť, by som vypichol aspoň to, že ide o muža, podľa stavu chrupu odhadujem mladého muža do tridsať, stredná postava. Ostatné zistíme až na pitve, keď ho roztiahneme.“


  Burger počúval, prikyvoval, Krauz a Hanzel si písali poznámky, Chosé sa spoľahol na kolegu, tiež iba prikyvoval. Vrtel sa, sedelo sa mu nepohodlne, jeho zadok si za posledný mesiac privykol na pohodlné služobné kreslo v rohu kancelárie – aj sa mu za ním zacnelo.


  „Čo nasvedčuje vražde?“ zaujímal sa Krauz.


  „Zatiaľ nič,“ pohotovo odpovedal doktor, „presnejšie, z lekárskeho hľadiska nič. V tomto stave nezistím vonkajšie poranenia, už vôbec neviem identifikovať, či sú spôsobené cudzou osobou. Ani k dýchacím cestám sa teraz nedostanem, takže nezistím, či na začiatku požiaru žil, alebo už bol mŕtvy. K príčine smrti sa neviem vyjadriť.“


  Burger opäť iba prikývol.


  „O vražde môžeme uvažovať iba na základe podozrivých okolností zistených vonkajšou obhliadkou,“ pokračoval šéf. „Hasičský zisťovateľ príčin požiaru tvrdí, že na iniciáciu požiaru bol použitý benzín. Páchateľ oblial mŕtvolu, prepáčte, ale predbieham a predpokladám, že poškodený už bol mŕtvy, alebo prinajmenšom v bezvedomí. Takže páchateľ oblial mŕtvolu a kabínu benzínom, pričom avia jazdí na naftu, takže si musel benzín dopredu pripraviť.“


  „To by znamenalo úkladnú, vopred naplánovanú, premyslenú vraždu,“ skočil mu do reči Burger.


  „Správne, Edko. Okrem toho nás k takému záveru vedie aj fakt, že páchateľ si dal námahu a odmontoval ešpézetky, takže sa nám snaží sťažiť identifikáciu, chcel získať čas.“


  „Aj to je dôležité,“ pripustil Burger. „Odkiaľ vie zisťovateľ príčin požiaru, že ako iniciátor bol použitý benzín? Už stihli urobiť laboratórne testy?“


  „Za hodinu? Neblázni! Je to skúsený hasič, ukáže ti to na mieste požiaru.“


  „V poriadku, počkáme. Pokračuj.“


  „No to by aj bolo všetko. Obhliadka práve beží, ešte sme ani neodviezli mŕtvolu.“


  „V tom prípade by som mal pár otázok ja.“


  „Nech sa páči, Edko.“


  „Prečo sme tu?“


  „Logická otázka. Prečo ste tu, keď je to náš rajón, čo? Z dvoch dôvodov. Prvý ti vysvetlím ja, druhý pán prokurátor. Edo, jeden z mojich chlapov má brata taxikára vo vašom meste. Dnes na obed mal štreku do Trnavy a zastavil sa za ním. Povedal mu, že nejaký majiteľ tabakovej firmy od rána hľadá svoje auto Avia Furgon aj s vodičom. Chlapec mal pri sebe neuveriteľné dva milióny korún, čomu ja osobne neverím, ale nech. Podstatné je, že taxikár bratovi vysvetlil, že chlapca hľadajú nielen zamestnanci firmy, ale aj taxikári, lebo majú s majiteľom nadštandardné kontakty, tak pomáhajú. Auto malo ísť po trase Naše Mesto – Vinosady, do veľkoskladu. Taxikár nevylúčil, že ak ide o lúpež a únos, auto sa môže objaviť aj v našom regióne, aby teda správu rozšíril medzi kolegami. A po hodine nám volajú, že podobné auto horí pod lesom. Už som volal s Mayorom, nadiktoval som mu číslo motora. Povedal mi, že dvaja vaši kolegovia práve vypočúvajú majiteľa firmy. Prerušili výsluch, idú do firmy po doklady od auta, aby porovnali výrobné čísla. Čo myslíš, čo zistia?“


  Burger iba mlčky prikývol.


  „Ak sa budú zhodovať, je jasné, že je to vaše auto. Inak povedané, auto je od vás, vodič je od vás, asi aj páchateľ bude od vás, celý konflikt vznikol u vás a je možné, že aj miesto vraždy bude u vás. Preto som chcel, aby ste prišli, aby ste boli v centre diania hneď od začiatku.“


  „Za to ti veľmi pekne ďakujem, Martinko môj milený.“


  „Edo, buďme profesionáli, uznaj sám, čo my tu s tým narobíme?“


  Burger musel uznať, že nič.


  „A pán prokurátor?“


  „Pán Burger, isto viete, čo hovorí zákon o určovaní miestnej a vecnej príslušnosti. Prípad je z miestnej príslušnosti v kompetencii útvaru, v ktorého regióne sa stal, teda bol dokonaný. Ak sa takéto miesto nedá určiť, platí zásada, že miestna príslušnosť sa určuje podľa toho, kde skutok vyšiel najavo. To by sedelo, najavo vyšiel u nás, ale ak pitva potvrdí, že chlapec bol v čase založenia požiaru už mŕtvy, a nájdeme stopy vonkajšieho násilia, je jasné, že skutok sa stal u vás alebo niekde na ceste od vás k nám. Ak vyšetrovanie potvrdí, že k čiastkovým skutkom došlo u vás alebo po ceste, vydám vyšetrovateľovi pokyn, aby spis odstúpil k vám, a máte ho na stole oficiálne. Miesto nálezu bude v takom prípade vzhľadom na celý skutok irelevantné. Preto sme chceli, aby ste tu boli od začiatku. Neberte to tak, že vám chceme prehodiť horúci zemiak cez plot...“


  „Ale hádžete.“


  „... no oficiálny postup, ako som vám ho opísal, bude nanajvýš logický.“


  „A pohodlný.“


  „Edo, neser sa!“ zasiahol šéf kriminálky. „Vidíš, že na vás nehráme žiadnu habaďúru! Normálne urobíme obhliadku miesta nálezu, normálne vyžiadame expertízy, urobíme pitvu, všetko, akoby to bol náš prípad, ale prokurátor má pravdu. Ak nám vyšetrovanie potvrdí, že je to vaše auto a váš človek, nemáme šancu viesť účinné vyšetrovanie.“


  Burger si s kolegami vymenil rýchly pohľad. Na Krauzovi videl, že aj jeho svrbí jazyk, no z úcty k Burgerovi a jeho kontaktom s miestnou kriminálkou si doň radšej zahryzol.


  „Dobre,“ rozhodol napokon Burger. „Počkáme na telefonát od Mayora, uvidíme, čo nám povedia výrobné čísla. Oto, podaj ten zázrak.“


  Hanzel zalovil v aktovke a vybral čiernu tehlu.


  „Na.“


  Burger poťažkal mobil.


  „Maťo, aj vy už máte takéto?“


  „Vidím, že kráčaš s dobou,“ usmial sa šéf kriminálky. „No musím ťa sklamať, Edo, tu ti nie je nanič.“


  „Počkaj, chceš mi tvrdiť, že to hebedo sem vlečieme zbytočne?“


  „Samozrejme, veď tu nemáš signál.“


  „Signál?“ začudoval sa Burger.


  „Aha!“ pochopil šéf. „Ako dlho ho používaš?“


  „Manželka mi ho kúpila pred mesiacom, z druhej ruky, od nejakej kolegyne.“


  „Kolegyňa ju evidentne dobehla. Tieto modely sú zastarané, predávali sa tak pred rokom, možno dvoma. Asi si zohnala najnovší model a starej barabizne sa šikovne zbavila.“


  „Ja ju...“ zastrájal sa Burger.


  „Ale aj keby si mal super moderný, ani tak by ti nepomohol. Sme v lese, tu nie je pokrytie.“


  „Maťo, neser ma! Signál, pokrytie... Načo som si ho teda kupoval?“


  „Kupoval si si ho, lebo chceš ísť s dobou, to je v poriadku. O pár rokov ho budú mať všetci, no dovoláš sa iba tam, kde budeš mať signál, inak ti je na dve veci.“


  „Ja určite nie,“ protestoval Krauz. „Ja ho mať nebudem! Neviem, kto tieto debilné zbytočnosti vymýšľa, mne stačí telefón doma, v kancelárii, a ak treba, búdku mám na každom rohu. Fakt nevidím zmysel telefonovania ešte aj za pochodu. Nech si telefonujú súkromní podnikatelia, tí majú čas vysedávať po kaviarňach a volať do firmy, či všetko beží podľa ich pokynov, normálni ľudia to kupovať nebudú. Škoda peňazí.“


  Chlapi v avii sa bavili, nikomu sa nechcelo tvrdohlavému detektívovi z oddelenia vrážd vysvetľovať výhody mobilného telefónu.


  „Spravíme to takto,“ navrhol šéf miestnej kriminálky, „ideme sa pozrieť na miesto požiaru, potom sa odvezieme na miestne oddelenie polície a vybavíme telefonáty. Potom sa uvidí.“


  Jeden za druhým povyskakovali z korby ako dobre zorganizovaný výsadok.


  „Pôjdeme po vlastných, je to sotva sto metrov,“ rozhodol šéf kriminálky.


  Les bol vlhký. Nepršalo už pár dní, no obdobie neskorých zimných alebo skorých jarných dažďov sa skončilo len nedávno – hrubá vrstva zotletého lístia si udržala vlhkosť ako dobre napitá špongia. Krauz si uvedomil, že naposledy bol v lese, ešte keď bol sneh, ani si nevšimol, že pučia prvé sviežozelené lístočky.


  „Museli ísť hlbšie, ešte nie je lístie, nič by ich nekrylo,“ prehodil ledabolo.


  Cesta bola široká práve pre lesný traktor, kráčali stredom, lebo v koľajach po pneumatikách sa leskli mláčky dažďovej vody. V prvej miernej zákrute si lesníci spravili odpočívadlo alebo iba rozšírili cestu, aby sa mohli vyhnúť dva traktory idúce oproti. Perfektné miesto na podpaľovanie ukradnutých áut.


  Dvaja hasiči strážili obhorený vrak, tretiemu trčali z kabíny len nohy. Keď zaregistroval delegáciu, vyskočil von.


  „Toto sú kolegovia z Nášho Mesta, z oddelenia vrážd,“ predstavil návštevu Chadraba. Hasiči jeden za druhým kývli na pozdrav, ruky nikomu nenúkali, v takom stave, v akom mali rukavice, by ich nikto ani neprijal.


  „Obzrite si auto aj mŕtvolu, alebo čo chcete.“


  Nechceli nič, pri požiari neboli prvý raz. Každý, kto sa priblíži k požiaru hoci len na desať metrov, sa okamžite zašpiní. Prvý sa odhodlal Krauz, ostatným stačilo, že sa našiel jeden, bez rozpakov ho obetovali a ostali v bezpečnej vzdialenosti.


  Krauz sa zameral na kabínu vodiča. Neostalo nič, iba drôtené pérovanie sedadiel, oceľové výstuže operadiel a palubnej dosky, všetko z plastu, gumy alebo textilu zhorelo do tla. Na podlahe pred sedadlom spolujazdca ležala schúlená zuhoľnatená kôpka nešťastia. Vlasy, šaty ani obuv sa rozoznať nedali, všetko zhorelo, zuhoľnatelo. Pach pečeného mäsa vytlačil Krauza von, na čerstvý vzduch. Obišiel auto dokola, zadné dvere boli dokorán, prezrel si oplechovaný priestor úložnej plochy. V rohu za kabínou vodiča zbadal kopu popola, zuhoľnatený kartónový papier, inak žiadny náklad. Vrátil sa ku skupinke, cestou sa snažil ošúchať si topánky na vlhkom lístí.


  „Môžem sa pýtať?“


  „Len smelo.“


  „Pán riaditeľ...“


  „Pre vás všetkých Martin. Burgerovi chlapci sú aj moji...“ chcel povedať chlapci, ale akosi sa to nehodilo, slovom kamaráti zachránil situáciu.


  „Martin, tie zadné dvere boli otvorené?“


  „Nie, vylomili ich hasiči, aby mohli likvidovať oheň aj znútra.“


  „Mŕtvola má rozďavené ústa, vyškiera sa na všetky strany.“


  „To som spravil ja,“ priznal sa súdny lekár. „Potreboval som pozrieť chrup, aby som aspoň odhadom určil vek.“


  „Zaujíma ma to len preto, či zavraždený reval od bolesti alebo ju neregistroval.“


  „Nereval, ústa boli zavreté.“


  „Povedal si, že sa tu dozvieme, prečo použili benzín.“


  „Nie prečo, ale že ho použili. Emil!“


  Jeden z hasičov podišiel bližšie.


  „Ja som zisťovateľ príčin požiarov, Emil Kobza,“ predstavil sa sám. „Určite použili benzín, lebo im zblafol. Pozrite sa sem,“ zašpinenou rukavicou opísal na zemi okolo kabíny fiktívny polkruh. „Vidíte tie stopy obhorenia na vlhkom lístí? Siahajú až päť metrov od kabíny. Benzínové výpary zmiešané so vzduchom majú dve nepríjemné vlastnosti – sú ťažšie ako vzduch, takže sa plazia po zemi a nehoria, ale vybuchujú, hovoríme tomu, že zblafnú. Páchateľ alebo páchatelia obliali kabínu benzínom, potom sa začali radiť, alebo robiť niečo, čo ich zdržalo. Výpary sa zatiaľ vyplazili z kabíny a začali sa šíriť do okolia. Keď dosiahli až sem, asi päť metrov od auta, konečne hodili do kabíny oheň, ale nedošlo iba k horeniu, ale aj k zblafnutiu. To zanechalo stopy na lístí. Ak ten smrad, alebo smradi, stáli dosť blízko, mali by byť obhorení.“


  „To je dosť významné zistenie,“ pochvaľoval si Burger.


  „Ak boli takí blbí, že na zapálenie použili zápalky, určite sú poznačení. Ak tam hodili horiacu handru alebo niečo podobné, nemusia byť. V každom prípade, keby použili naftu, stopy horenia v okolí by neboli také výrazné, nafta nebúcha, iba horí. Samozrejme, že som odobral vzorky na laboratórne skúmanie – na potvrdenie mojej teórie, no z praxe viem už teraz, že sa nemýlim.“


  „Ďakujeme za odborný výklad, váš postreh môže byť neoceniteľný pre ďalšie vyšetrovanie, naozaj ďakujem!“ nadchýnal sa Burger.


  Chosé sa osmelil a podišiel bližšie k oplechovanej korbe. V rohu niečo skúmal. Avia Furgon je auto s nákladovým priestorom kompletne zakrytým plechom, niečo ako plechová skriňa na kolesách. Chosého zaujal jeden roh nad zadnými kolesami.


  „Chlapci, plechy sú obhorené,“ vysvetľoval, keď sa k nim vrátil, „no v rohu ostali stopy pôvodnej farby. Auto bolo pôvodne žlté. Poznám dodávky firmy Tabak Berky, sú žlté s červeno-čiernym nápisom. Toto bolo žlté, myslím si, že porovnanie čísel je zbytočné.“


  Jeho zistenie nebolo až také dôležité ako zistenie vyšetrovateľa príčin požiarov, preto naň ani nikto nereagoval.


  „Môžeme tu zistiť ešte niečo?“ spýtal sa napokon Burger.


  Pokrčili plecami, pokrútili hlavami.


  „Edko, môžeme dokončiť obhliadku a previezť mŕtvolu na pitvu? Videli ste všetko, čo ste chceli?“


  „Aj čo sme nechceli, ale nebudeme sa chytať za slovíčka. Martin, myslím, že sme hotoví, môžete pokračovať, už vám nebudeme zavadzať.“


  Mlčky sa vrátili k autám, cestou každý po svojom uvažoval nad zistenými faktami, no mlčky sa zhodli na jednom – horúci zemiak už letel a neodvratne smeroval na ich ihrisko.


  Nasadli, nasledovali šéfa kriminálky. Zaviedol ich na najbližšie miestne oddelenie polície. Službukonajúci policajt v stálej službe vyskočil zo stoličky, snažil sa nájsť šiltovku.


  „Prestaň, čo ma nepoznáš!?“ oboril sa naňho riaditeľ kriminálky.


  „Však to, že poznám...“


  „Uhni, potrebujem telefonovať!“ vytlačil policajta z miesta za operačným pultom.


  Spojenie s Mayorom nadviazal okamžite, pevné linky neboli závislé od signálu, ani dážď, ani hustý les neprekážali. Chadraba počúval, počúval, z vrecka vybral útržok papiera, pod napísané číslo si poznačil, čo mu kolega nadiktoval, napokon vzdychol.


  „Počkaj, dám ti Eda,“ podal slúchadlo detektívovi.


  „No! Burger.“ Detektív fľochol na papierik vedľa telefónu, dva rady čísel napísané pod sebou sa zhodovali.


  „Edo, počúvaj, tie výrobné čísla sa zhodujú...“


  „Vidím, mám ich pred sebou.“


  „... to znamená, že je to naše auto. O totožnosti mŕtvoly nemusíme pochybovať, jedine, žeby sa stal zázrak a kántli by nejakého stopára.“


  „Blbosť!“


  „Aj podľa mňa. S Martinom sme predbežne predebatovali ďalší postup, sľúbil mi poctivú obhliadku aj pitvu. Ak chcete, dozrite na nich, ak si myslíš, že je to strata času, vráťte sa domov, začneme s vyšetrovaním, budem potrebovať každú triezvu hlavu.“


  „Neskoro...“


  „Tak skoro triezvu.“


  „Ideme k nám, tu by sme iba zavadzali.“


  „Rozumiem, čakám vás, švihnite si.“


  „Iba dohodneme termín pitvy, nerád by som ju zmeškal, a vraciame sa.“


  „Rozumiem, koniec.“


  Burger položil. Bolo rozhodnuté, mali čerstvý prípad, mohli sa pustiť do práce.

  Majiteľa tabakovej firmy Dušana Berkyho previezli na oddelenie vrážd. Až tu sa dozvedel pravdu o aute a o podozrení, čo sa asi stalo s jeho vodičom.


  „Ježišukriste! Marek má dvadsaťdva rokov! Nemôže byť mŕtvy, to nie je možné,“ bola jeho prvá reakcia.


  „Zatiaľ hovoríme asi, pán Berky,“ výsluch viedol Burger. Kuky a Váňa pozorne počúvali, lebo Berky im už čo-to porozprával. Dávali pozor, či sa nepomýli, dokonca či nezaklame.


  Ani ostatní nezaháľali, tiež natŕčali uši, aby si o praktikách firmy urobili aký-taký obraz.


  „Zatiaľ asi, no všetko nasvedčuje, že je to on. Viem, že ste už hovorili s kolegami, mám tu aj zápisnicu z okresu, kde ste oznamovali nezvestnosť, no teraz sa celý prípad vykryštalizoval, už ho vnímame v inom svetle, takže vás prosím o trpezlivosť. Keby sa vám zdalo, že sa stále dokola pýtame na to isté, verte, že to má svoj význam.“


  „Nemusíte sa ospravedlňovať, len sa pýtajte aj stokrát, urobím všetko, aby sa prípad riadne vyšetril. Chcem byť nápomocný. Bože, taká tragédia! Tisíckrát som im hovoril, aby si dávali pozor, aby nikomu nezastavovali, aby...“


  „Vezmeme to pekne od začiatku, chronologicky po poriadku. Najprv sa potrebujeme dozvedieť niečo o vašej firme, nie ako daňová kontrola, to nie. Potrebujeme sa dozvedieť o praktikách vašej firmy, to znamená, ako fungujete, ako vyzerá váš bežný pracovný deň.“


  „Bežný deň?“


  „Napríklad – prečo začínal tak skoro, už o pol siedmej?“


  „Aha. No, pozrite sa, to máte tak. Naša firma obchoduje s tabakovými výrobkami a so všetkým, čo k fajčiarskym potrebám patrí – zapaľovače, fajky, sypaný tabak, šnupací tabak, všetko možné. Veľkosklad je vo Vinosadoch, ja mám malý medzisklad na dvore firmy, vaši kolegovia ho videli,“ pozrel na Váňu a Kukyho. Prikývli, zatiaľ sa zdržali komentára. „Na prevoz tovaru používam šesť vozidiel Avia Furgon, tri tisícdvestotrojky a na drobné práce mám k dispozícii dva favority pikapy. Zásobujeme celú sieť novinových stánkov, špecializovaných predajní tabaku, pričom osem z nich je mojich. Začíname skoro ráno, zásobovanie predajní sa bežne robí skoro ráno, dokonca niekedy začíname včera.“


  „Včera?“


  „Vysvetlím. Ak niektorý z vodičov vyfasuje dlhú trasu a začal by nakladať ráno, skončil by podvečer, preto si tovar naloží poobede deň predtým a ráno môže bez zdržania vyraziť na trasu. Takže začína už včera, nakladaním.“


  „Aha. Ale to nebol náš prípad.“


  „Nie, Marek Somogyi mal dnes za úlohu priviezť väčšie množstvo tovaru z veľkoskladu, takže vyrazil prázdny, presnejšie, takmer prázdny.“


  „Opäť požiadam o vysvetlenie.“


  „Cestou mal vyložiť pár kartónov cigariet, zapaľovačov, náhradných plynových náplní do zapaľovačov a drobného tovaru v Pezinku. Súpis tovaru dodám neskôr, nemám ho tu.“


  „Neviem, či je to dôležité pre vyšetrovanie, no pre istotu ho pripravte. Pokračujte.“


  „Marek prišiel do práce o šesť tridsať, to som si osobne preveril u deda Kamila, sedí to.“


  „Moment, to znamená, že nevyrazil o šesť tridsať?“


  „Nie, vtedy prišiel do práce. Naložil tovar do Pezinka, prevzal peniaze na nákup tovaru vo veľkosklade a vyrazil o sedem pätnásť.“


  „Kto je dedo Kamil?“


  „Náš vrátnik. Viete, všetky autá parkujú vo firme na dvore, pre ich bezpečnosť sme museli vybudovať riadnu autobránu s vrátnicou. Kraľuje tam pán Vyskočil, všetci mu hovoria dedo Kamil.“


  „Na stráženie nevyužívate esbéesku?“


  „Nie, je to drahé a neúčinné, presnejšie, tú istú službu, možno aj poctivejšiu, mi odvedie jeden člen našej firmy, lebo je priamo zainteresovaný na živote firmy. Je jedným z nás, je to osobnejšie, než keď sa vám na vrátnici striedajú stále noví ľudia.“


  „Ako môže na vrátnici slúžiť iba jeden človek? V noci tam nemáte nikoho? Nikto ho nestrieda?“


  „Práve v tom je výhoda, že dedo Kamil slúži aj v noci. Viete, je to taký smutný životný príbeh, pán Vyskočil je môj sused zo sídliska. Žena mu zomrela, o byt ho pripravil nepodarený syn, o rozum životné trable. Myslím to tak, že prežil mozgovú príhodu, nebadane napáda na ľavú nohu, v ľavej ruke má zníženú citlivosť, a keď chce niečo rýchlo povedať, tak kokce, ale inak sa z toho vylízal celkom dobre. Skončil by pod mostom medzi bezdomovcami. Nemohol som sa na to pozerať, pozná ma odmalička, s otcom chodili na pivo, nemohol som ho nechať skapínať s potkanmi. Keď som založil firmu, dostal som nápad, zamestnal som ho na vrátnici a ubytoval som ho na prízemí firmy, jednu kanceláriu sme prerobili na obytnú izbu a bolo. Má tam všetko, čo človek pri troche skromnosti potrebuje: posteľ, teplo, sucho, farebný televízor, aj najesť dostane z firemného. Zato mám dvadsaťštyri hodín postarané o poriadok na dvore. Ruka a noha mu úplne nefungujú, zato hlava áno, vedie si presné záznamy, kto prejde cez bránu von aj dnu, je to zamestnanec na nezaplatenie.“


  Burger zagánil na Krauza, pochopil, poznačil si vrátnikovo meno, dal ho do rámčeka a pridal tri výkričníky. Dedo Kamil je nielen vrátnik na nezaplatenie, ale aj taký svedok, bude ho treba podrobne vypočuť.


  „Viete, musel som riešiť aj nočné stráženie firmy, lebo ani jedno auto nie je moje, iba z polovice, druhú polovicu vlastní banka, kým nesplatím lízing. Na podnikanie som nemal kapitál, ako každý, kto teraz začína. Požičala mi banka, ručím polovicou majetku, takže musím dávať na autá pozor. Dedo Kamil je ideálny strážnik, vedie si poctivé záznamy.“


  „V poriadku, finančné detaily vašej firmy nám nemusíte vysvetľovať, naozaj nie sme daňováci. Radšej sa sústreďte na praktický chod, na bežný pracovný deň.“


  „No, ako som už povedal, zásobujeme tabakové predajne, ale aby bolo čím, treba tovar najprv priviezť z veľkoskladu.“


  „To je prípad Mareka Somogyiho.“


  „Presne jeho prípad. Dnes ráno mal za úlohu priviezť tovar z veľkoskladu, vyfasoval peniaze...“


  „Moment, moment! Tu by sme sa radi zastavili. Tie peniaze...“


  „Viem, od začiatku vám vŕtajú v hlave. Každému, komu som o nich povedal, vŕtajú!“ Berky bol z neustáleho podozrievania nervózny, zvýšil hlas.


  „Len pokojne, iba začíname, trpezlivosť.“


  „Prepáčte, ale...“


  Burger ho zmrazil pohľadom.


  „Dobre, dobre, už som ticho.“


  „Nie, to nie, len pokračujte.“


  „Vlastne pokračujem. Kde som to...“


  „Tie peniaze.“


  „Aha! Tie nešťastné peniaze!“


  „Prečo nešťastné?“


  „Akože prečo!? Našli ste ich v aute? Aspoň obhorené? Nenašli! O čo tu ide, ak nie o tie nešťastné peniaze?“


  „Vy si myslíte, že ho okradli a zabili?“


  „Vy nie?“


  „My na takéto závery nemáme žiadne relevantné fakty, informácie. Nič. Vy áno?“


  „Samozrejme, ani ja nie, len si myslím, domýšľam si, nič viac. Žiadne fakty.“


  „V tom prípade pokračujte.“


  „Peniaze mu ráno vydala pokladníčka.“


  „Ale...“


  „Všetko vysvetlím, len mi neskáčte do reči. Trpezlivosť,“ napomenul detektívov vypočúvaný, čo vyvolalo všeobecné pobavenie. „Veľkosklad patrí firme Philip Morris, lenže centrálu majú v Prahe. Neviem, čo im preletelo hlavou, čo im vadí, no od rozdelenia federácie nechcú akceptovať naše faktúry, žiadne bankové prevody, nič okrem hotovosti. Je to postavené na hlavu, ale nemáme možnosť sa brániť, musíme ich požiadavky akceptovať. Preto nakupujeme za hotové. Ja alebo môj zástupca spíšeme zoznam chýbajúceho tovaru, podľa aktuálneho cenníka celý náklad naceníme, vodičovi vydáme hotovosť, a už len tŕpneme, kedy sa vráti. Hotovosť mu vydáme krátko pred jazdou, rozdelili sme si skoré ranné služby, raz som vo firme ja, druhý deň zástupca pán Molnár, tretí deň pokladníčka. Dnes ráno mala službu pokladníčka pani Iveta Pokorná. Nech sa páči...“ zohol sa, na kolená si položil kožený kufrík, otvoril ho, vybral potrebné doklady. „Nech sa páči, tu je potvrdenie z banky o výbere hotovosti zo včera, tu je pokladničná kniha, v nej zápis, že hotovosť bola uložená do trezoru firmy. Postup je štandardný, vyžaduje ho poisťovňa pre prípad vlámania do firmy. Tu je výdavkový doklad, že hotovosť dva milióny sedemdesiatdvatisíc korún prevzal Marek Somogiy na nákup tovaru, tu je podpis pokladníčky, tu podpis preberajúceho vodiča. Všetko je riadne zaknihované, všetko sedí.“


  Burger si prezeral dokumenty, Krauz a Chosé neodolali, na takú nebotyčnú blbosť sa museli pozrieť, presvedčiť sa na vlastné oči.


  „Všetko sedí,“ žasol Krauz. „Je to možné? Taká nehorázna hlúposť! Veď to ste už rovno mohli na bránu firmy umiestniť transparent: Príďte nás okradnúť, máme pre vás prachy na tácke.“


  Berky iba bezmocne pokrčil plecami. Záhada miliónov bola vyriešená, papierovo podložená, fakturačne vydokladovaná, logicky nepochopiteľná.


  „Bojujem s nimi, každý týždeň posielam do Prahy fax, aby sa spamätali a zaviedli nové, bezpečnejšie pravidlá platieb, no ani bohovi! Nemôžem s nimi pohnúť. Zatiaľ som aspoň vykonal inštruktáž o bezpečnostných opatreniach pri prevoze väčšej hotovosti. Je o tom vykonaný oficiálny zápis s podpismi vodičov, aj požiadavka poisťovne. Každý deň som im otrepával o hlavy, aby nikde nezastavovali, nebrali stopárov, nevybavovali si osobné záležitosti, aby išli rovno do skladu a čo najskôr sa zbavili hotovosti. Až doteraz to fungovalo.“


  „Čo takto použiť normálnu esbéesku, normálny ozbrojený sprievod?“ rýpal Kuky.


  „Máte predstavu o nákladoch na takú službu? Máte predstavu o nákladoch na bežnú prevádzku takej firmy, ako mám ja? Čo ma stoja opravy áut a palivo, prevádzka budovy, náklady na mzdy, nájom za predajne, všetko dokopy? Sotva vygenerujem nejaký zisk, nemôžem vyskakovať.“


  O nákladoch na prevádzku tabakovej firmy nemali detektívi ani šajnu, no o bezpečnosti hotovosti dosahujúcej milióny by mu mohli prednášať. Zároveň museli uznať, že začiatky podnikania u nás prinášali so sebou aj takéto nelogické prekážky. Americká firma uznávala iba prachy na drevo, Berky sa musel prispôsobiť alebo začať obchodovať s karfiolom z domácich zdrojov.


  „Ako to prebiehalo dnes ráno?“ Burger odložil pokladničnú knihu, chcel vo výsluchu pokročiť.


  „Normálne. Ivetka vydala Marekovi peniaze, Marek naložil pár škatúľ do Pezinka, sedem pätnásť prešiel cez bránu, dedo Kamil si ho zapísal. Ja som prišiel do firmy o ôsmej, aj mňa si zapísal. Aj vás,“ zase ukázal pohľadom na Váňu a Kukyho, „neujde mu ani myš. Aj o desať rokov zistíte, kedy ste boli u nás vo firme.“


  Váňa mu poďakoval kývnutím.


  „Mám s vodičmi dohodu, že ak musia cestu prerušiť, automaticky sa mi ohlásia na mobil alebo na pevnú linku.“


  „Marek mal pri sebe mobil?“


  „Nie, iba ja mám. Na firemné mobily peniaze nemám a za vlastné si ho ešte nikto nekúpil. Ale ani nepotrebovali, všade, kde vykladáme, majú pevnú linku. Prvý telefonát som čakal medzi pol deviatou-deviatou, bežne im trvá cesta z firmy do Pezinka hodinku, s vykladaním hodinku a pol. Nevolal. Bol som celý čas v kancelárii, no nevolal. Už som si naňho chystal karhavý prejav, keď sa ozve z veľkoskladu, no nevolal ani odtiaľ. O deviatej som prvý raz zavolal do veľkoskladu ja, povedali mi, že naše auto ešte nedorazilo. Zavolal som do predajne v Pezinku, aj tu mi povedali, že auto ešte nedorazilo, ale to som už sedel ako na ihlách, lebo ma premkla zlá predtucha. Za normálnych okolností už musel mať vybavený aj Pezinok, aj naložené vo veľkosklade. Volal som opakovane asi päťkrát. O desiatej mi bolo jasné, že sa niečo deje, zbalil som kolegu, sadli sme do môjho auta a vyrazili sme za Marekom. Prešli sme celú trasu až po Vinosady, nikde sme ho nenašli. Bolo mi jasné, že sa mu niečo stalo, zalarmoval som kamarátov taxikárov, vyslal som dve naše autá do terénu, prišiel som na políciu. Ostatné už viete.“


  Berky sa dal uniesť vlastnou výpoveďou, sypal slová ako guľomet, očervenel v tvári, spotil sa.


  „Prosím vás, trochu vody...“ rozopol si vrchný gombík, povolil si kravatu.


  Krauz urobil rovnú čiaru cez celý papier, na začiatok dal krátku čiarku, z priamky urobil polpriamku. Nad čiarku napísal 6.30, pod čiarku poznámku: Marek prichádza do firmy. Vedľa druhú čiarku, nad ňu číslovku 7.15, pod ňu poznámku: Marek odchádza z firmy. Urobil si časovú os celého dopoludnia, skončil krátko popoludní časom 13.00 a poznámkou, že pri Orešanoch horí auto. Viac údajov zatiaľ nemal – keď chytia páchateľa, doplní aj čas vraždy, aj ostatné podrobnosti. O tom, že ho chytia, nepochyboval, aj keby mali v kancelárii spávať, aj tak tú sviňu dostanú!


  „Výborne,“ pochválil Berkyho Burger, „máme presný prehľad o časových reláciách, teraz niečo o osobe vodiča. Poznáte sa aj osobne?“


  „Tak trochu. Marek je slobodný, býva u rodičov, má po vojenčine. Štartuje do života, šetrí si na byt...“


  „Takže potrebuje peniaze,“ doplnil Kuky.


  „To som mal čo povedať!“ vzdychol si Berky. „Viem, na čo narážate. Ukradol mi firemné peniaze, cestou zbalil nejakého stopára, toho upálil v aute, aby nás zmiatol, a teraz si užíva na Bahamách! Vzhľadom na to, že sme spiklenci, budúci týždeň letím za ním, budeme si užívať spolu. Neznie vám to ako chorý scenár z nepodareného filmu?“


  „Robíte si z toho srandu, pán Berky, ale ubezpečujem vás, že na tomto oddelení sme už zažili scenáre, aké dokáže napísať iba život, žiadny scenárista ani spisovateľ sa nechytajú. Krádež firemných peňazí vlastnými zamestnancami nemôžeme vopred vylúčiť. Prinajmenej musíme uvažovať o pomoci znútra, o úniku informácií, možno aj aktívnej účasti.“


  „Nerobím si srandu, ale poznám Mareka. Nie až tak osobne, ale dosť na to, aby som ho vedel odhadnúť. Prišiel k nám z esbéesky, nechcel tam pracovať, má odpor k zbraniam a k násiliu. U nás bol spokojný, práca sa mu páčila, zapadol do firemnej rodiny. Chcel som, aby využil zbrojný preukaz a jazdil s pištoľou, ponúkol som mu príplatok, odmietol. Smial sa, že jemu sa nič nemôže stať, a keby, použije karate a vyseká sa.“


  „Bol karatista?“ okamžite sa chytil Kuky.


  „Nie, to iba kecal. Nemá rád násilie a zbrane, nikdy by nikomu neublížil, nikoho by neokradol.“


  „Povedzte nám o ňom ešte niečo,“ postrčil ho Burger.


  „Čo také...?“ váhal majiteľ firmy.


  „Sťažoval sa vám niekedy? Mal nejaké problémy?“


  „Nikdy sa nesťažoval. Ani nikdy neprišiel smutný, zlomený. Večne sa usmieval. Bol vyrovnaný, bezproblémový.“


  „Mal dievča?“


  „Spýtal som ho, takže viem, že po vojenčine sa rozišli, nečakala ho, našla si náhradu. Teraz nemal nikoho, sústredil sa na prácu, na zarábanie. Bol v jednom kuse v aute, naháňal nadčasy, chcel sa osamostatniť. Povedal mi, že na baby teraz nemá čas, keď zoženie byt, ožení sa a bude mať troch synov, na to sa chystal, na to sa sústredil, no vážnu známosť nemal.“


  „A nevážnu?“


  „Myslíte cestou do Pezinka? Už sa ma na to pýtali vaši kolegovia z okresu. Nie, pokiaľ viem, nemal ani polovážnu. Som presvedčený, že aj keby obrábal nejakú vydatú paničku, zastavil by sa u nej bez peňazí, a nie práve v takýto deň. Mal k dispozícii auto celý deň, mohol si odskočiť, kedy chcel, ale nerobil to. Občas som im náhodne skontroloval kilometre, Marekovi vždy všetko sedelo podľa trasy.“


  „Chodili za ním nejakí kamaráti?“


  „Nik...“ nedokončil, zaváhal. „Počkajte! Raz alebo dvakrát bol za ním kamarát, rovesník. Povedal mi, že je to chalan z vedľajšieho vchodu. Neviem, čo chcel, no videl som ich odchádzať, Marek ho viezol na našom aute. Keď sa vrátil, vysvetlil som mu, že si to neželám. Nechcel som, aby sa kamaráti rozvážali na našich autách. Sľúbil, že sa to nebude opakovať, a neopakovalo sa. Marek bol natoľko férový chalan, že keď ten jeho kamarát potreboval previezť chladničku, prišiel za mnou a požiadal ma o dovolenie. Samozrejme, že som súhlasil, vážil som si jeho férovosť.“


  „Meno toho kamaráta neviete?“


  „Nie, ani krstné.“


  Krauz si zapísal poznámku o kamarátovi z vedľajšieho vchodu, podčiarkol ju, vyzdobil tromi výkričníkmi. Tiež dôležitý svedok.


  „Viete niečo o jeho zdravotnom stave?“ pokračoval systematicky Burger.


  „Nie. Ako to myslíte?“


  „Kam chodil k zubárovi?“


  „Doktor Priehoda. Obvodná ambulancia u nás na sídlisku.“


  „Ako to viete tak presne?“


  „Prišiel do práce opuchnutý, akoby ho doštípali včely. Dostal hnusný hnisavý zápal ďasien, nedalo sa naňho pozerať. Sám som ho naložil a odviezol k doktorovi Priehodovi, je to môj spolužiak. Odvtedy bol uňho aspoň trikrát.“


  „Výborne!“ lebedil si Burger, Krauz napísal ďalšiu poznámku.


  „Nejaké zranenia, zlomeniny, operácie?“


  „Také veci sme spolu nerozoberali. Či ho niekedy operovali, to neviem, no raz som bol pri nakladaní tovaru a spadla mu na ruku škatuľa s cigaretami. Skučal a poskakoval, až mi to bolo čudné, veď tie škatule nie sú až také ťažké a sú balené v hrubom kartóne, takže nemajú ostré hrany. Vysvetlil mi, že na dvoch miestach mal zlomené predlaktie, mal tam titánovú výstuž, zrazilo ho auto na bicykli. Ruka mu fungovala, no na údery na to miesto bola citlivejšia než zdravá.“


  „Aj toto je dôležitá informácia.“


  „Máte na mysli identifikáciu na pitve?“


  „Správne.“


  „Bohužiaľ, viac o jeho zdravotnom stave neviem, možno iba to, že celý čas, čo u nás pracuje, ešte nemaródoval, ani chrípka, ani angína sa ho nechytali. Marek je zdravý ako tá povestná rybička.“


  Detektívi si už na začiatku výsluchu všimli, že majiteľ firmy používa prítomný čas, no nechceli mu kaziť radosť, veď ani sami si neboli stopercentne istí. Na druhej strane im bolo jasné, že aj zdravá rybička môže skončiť na grile.


  Výsluch ukončili podaním rúk, netradične po výsluchu nenasledovalo spísanie zápisnice u vyšetrovateľa, ešte to nebol oficiálne ich prípad. Odprevadili ho na vrátnicu.

  Posadali si u Mayora v kancelárii.


  „No konečne! Čo ste tam s ním toľko robili?“


  „Rozprával, tak sme ho nechali.“


  Šéf oddelenia vrážd si pripravil zošit s dennou prácou, predpokladal, že po takom šťavnatom výsluchu bude úloh až-až.


  „Počúvam. Kto bude referovať?“


  „Ja,“ začal Burger, „vlastne nie, prví na tom začali robiť Kuky s Váňom, nech začnú oni.“


  „Nie je o čom,“ hodil rukou Kuky. „Doobeda bol vystrašený, trochu drzý, trochu prchký. Jediné, čo ho zaujímalo, bolo, kedy už konečne vyšleme do terénu hliadky. Kým si nám zavolal, aby sme išli do firmy po papiere od avie, potom sklapol, už tušil, že sa niečo deje. Dovtedy nám v kocke porozprával to isté čo teraz u nás v kancelárii, takže, Edko, pokojne referuj ty, keby si na niečo zabudol, doplníme ťa.“


  „Dobre. Najprv pár organizačných poznámok. Volal si s Chadrabom?“


  „Volal,“ pripustil šéf.


  „Vysvetlil ti, ako budú postupovať?“


  „Vysvetlil.“


  „Povedal ti aj to, že na mieste nálezu bol prokurátor?“


  „Povedal.“


  „Takže vieš všetko. Sľúbili nám, že urobia perfektnú obhliadku zhoreniska. Spoľahli sme sa na nich, jednak im dôverujem, jednak veľa stôp tam nezaistia, požiar všetko zdevastoval. Najdôležitejšie bolo nájsť číslo motora, to sme našli a porovnali. Je to Berkyho avia. Ďalší dôležitý krok bude pitva, o nej sa ešte porozprávame. Po nej si budeme istí. Ak zhorená mŕtvola bude Marek Somogyi, budú sa snažiť prípadu zbaviť a poslať ho k nám. Prokurátor to má celkom pekne premyslené, asi sa neubránime, takže by sme na tom mali začať makať. Reptať môžeme, no makať musíme, inak sa nás zima opýta, čo sme robili v lete, a my iba vystrúhame kyslé ksichty.“


  „Súhlasím.“


  „K výsluchu Berkyho iba toľko, že nám presne, prakticky na minúty, opísal činnosť dnešného dňa aj časový harmonogram Mareka Somogyiho. Rišo...“


  Krauz podal šéfovi časovú os. Mayor sa so záujmom začítal.


  „Sedem pätnásť je jeho posledný výskyt, opúšťa dvor firmy. Mal sa ozvať z dvoch miest, z predajne v Pezinku a z veľkoskladu vo Vinosadoch.“


  „Správne. Neozval sa. Vinosady nie sú dôležité, prvá bola predajňa v Pezinku a už tam nedorazil. Takže ak sa po trase niečo zomlelo, stalo sa to medzi Naším Mestom a Pezinkom. Musíme urobiť vyšetrovací pokus. Berky vyšle na trasu také isté auto s vodičom podobných schopností, ako mal Marek, pôjdeme za ním so stopkami a čo možno najpresnejšie zistíme, kde v konkrétnom čase mohol byť.“


  Burger počkal, kým si Mayor zapíše prvú úlohu. Šéf váhal.


  „Šaňo, niečo nesedí?“


  „Ani nie,“ stále váhal, „len sa mi zdá, že predbiehame udalosti.“


  „Ešte stále sa brániš myšlienke, že to bude naše? Chceš počkať na pitvu?“


  „No...“


  „Šani, neblázni! Nemôžeš ignorovať fakty. Výsledok pitvy ti môžem povedať už teraz.“


  „Dobre, vychádzajme z toho, že je to Marek Somogyi a zomrel násilnou smrťou. Píšem si...“


  „Keď zmapujeme celú trasu, budeme sa musieť venovať svedkom. Vo firme Tabak Berky majú vrátnika, sedí na vrátnici nonstop, musíme ho podrobne vypočuť o dnešnom ráne, ale aj o predošlých dňoch. Za Marekom mohol niekto chodiť, niekto, o kom ani Berky nevie. Potom pokladníčka firmy – ráno vyplácala Mareka.“


  „Píšem si...“ hlásil Mayor.


  „Marek má na sídlisku kamaráta z vedľajšieho vchodu, treba ho ustáliť a vypočuť.“


  „Mám.“


  „Ešte dnes treba nájsť jeho zubára, vieme, kto to je a kde pracuje, potrebujeme zubnú kartu. Keby sa podarilo, mali by sme nájsť nemocnicu, kde mu ošetrovali zlomeninu predlaktia, a získať röntgenové snímky...“ Burger postupoval od bodu k bodu, občas ho niektorý z kolegov doplnil.


  „Celkom slušný zoznam,“ zhodnotil napokon svoju prácu Mayor. „Budeme sa mať čo obracať. Taký objem výsluchov nemôžete zvládnuť sami, dám vám niekoho na výpomoc. Dobre, tým by sme mali pokrytú robotu na najbližšie dni, no chcem počuť váš názor na celý prípad. Chcem nejaké verzie.“


  „Už sme o tom debatovali. Rišo...“ Burger dal slovo mladšiemu kolegovi.


  „Ja tam vidím pomoc znútra. Stále sa pohrávam s myšlienkou, že Marek bol na celej akcii zainteresovaný, dal tip, cestou odbočil z trasy a stretol sa s páchateľom, alebo s páchateľmi. Potom k niečomu došlo, k niečomu nepredvídanému, Mareka to stálo život a skončil, ako skončil.“


  Mayor si poznačil prvú verziu – poškodený je zároveň spolupáchateľ.


  „No mám aj druhý nápad. Podľa mňa ide o lúpežné prepadnutie, teda páchateľovi, alebo páchateľom, išlo o prachy. Marek sa asi bránil, alebo sa niečo pokašlalo, páchatelia ho museli spacifikovať, pričom ho nechtiac alebo zámerne zabili.“


  „Takže podľa teba to nebola premyslená vražda?“


  „Nie, šéfe. Keby bola premyslená, telo by bolo upratané tak, aby sme sa k nemu nedostali. Buď vôbec – alebo s veľkým oneskorením. Podpálenie tela v aute je najhorší spôsob, ako sa ho zbaviť. Páchatelia konali v strese, v chvate, takže s vraždou nepočítali.“


  Mayor si zapísal druhú verziu.


  „Doobeda sme boli na okrese,“ zapojil sa Váňa. „Chlapci spomínali, že sa im množia prípady fingovaných lúpeží a krádeží, majitelia firiem si uplatňujú poistné udalosti, čím sa im zisk automaticky zdvojnásobí, majú svoju akože ukradnutú hotovosť, plus poistku.“


  „Mám tomu rozumieť tak, že Berky sa ti nepozdáva?“


  „Netvrdím, že sa mi vyslovene nepozdáva, no o vnútorných vzťahoch vo firme vieme guľové, o ich finančných trabloch takisto nič. Mohol sa ulakomiť.“


  „A zabiť, alebo dať zabiť svojho šoféra?“ oponoval Hanzel.


  „V tejto fáze činu by som sa prikláňal k Rišovi. Možno sa niečo pokašľalo, nemal zomrieť, no v strese niečo vyviedli a zomrel.“


  Mayorovi sa Váňova verzia pozdávala, poznačil si Berkyho ako možného páchateľa poistného podvodu.


  „Takže do úloh si píšem ešte jeden bod – preveriť poistné zmluvy a udalosti firmy. Môže to byť zaujímavé.“


  Všetci svorne prikývli, už im zišla na um aj táto možnosť.


  „Stále počúvam, že sa niečo pokašľalo, ale čo?“ vyzvedal šéf.


  „Kým nemáme výsledky z pitvy, nevieme, či bol vôbec zavraždený,“ dumal Chosé. „Možno zomrel na infarkt – zľakol sa.“


  Mayor chvíľu počkal, či sa rozosmejú, keď nie, zobral Chosého možnosť vážne aj on. Nebolo čo poznačiť, tak nepísal.


  „Mali sme aj také prípady,“ zastal sa kolegu Krauz.


  „Veď sa nesmejú, nemusíš ma obhajovať,“ odúval sa Chosé.


  „Druhýkrát sa na teba zvysoka...“


  „Dajte pokoj,“ zastavil ich hneď na začiatku šéf. „Edo, prejdime k pitve.“


  „Chcel som vám iba povedať, že kolegom z Trnavy dôverujem, ale tá pitva ma zaujíma. So šéfom kriminálky som sa dohodol, že zavolá presný čas konania. Šaňo, volal už?“


  „Asi by som tým začal, nie?“


  „Tak zavolá, buď tebe, alebo mne. Predpokladám, že začnú zajtra ráno, dovtedy potrebujeme kartu od zubára a nájsť chirurgiu.“


  „V poriadku, aby sme nestrácali čas, rozdáme si konkrétne úlohy. Váňa a Kuky skočia za zubárom. Krauz a Chosé na chirurgiu...“


  „Nevieme kam!“


  Burger si pošúchal bradu – to bude oriešok.


  „Máme iba jednu možnosť, páni. Musíme ísť k nim domov. Jedine rodičia môžu vedieť, kam chodil k praktickému lekárovi a kde mu ošetrovali zlomeninu.“


  Prvý kontakt a výsluch rodičov obete bola najnevďačnejšia robota na oddelení. Bol to nápor na psychiku aj v prípade, že obeť bola identifikovaná, v prípade ako tento, v prípade plnom pochybností a neistoty, to bolo o to horšie. Ako vysvetliť rodičom, že zhorená kopa mäsa je asi ich syn, ale nemusí to byť ich syn, no pre istotu aby s takou možnosťou rátali. Nie vážne, iba predbežne. Hlavne nech sa nestrachujú, a len tak pre istotu nech im povedia, kde ležal v nemocnici. Ďakujeme a neobávajte sa, všetko bude dobré! Prajeme pekný zvyšok večera!


  Príšerné! Krauza striaslo už pri predstave, že debatuje s matkou o možnosti, že jej syn je spálený na uhoľ, a pritom sa jej snaží vysvetliť, že nádej zomiera posledná.


  „Nešlo by to inak? Nepozná niekto iný spôsob? Nemáme niekoho známeho na chirurgii v nejakej nemocnici? Veď chirurgovia sa navzájom poznajú. Možno by pomohol.“


  „Ja poznám,“ priznal sa Kuky, „presnejšie, brat pozná, lenže aj keby bol náhodou v službe, aj on by musel obtelefonovávať jednu nemocnicu za druhou a o takejto obetavosti silno pochybujem.“


  „Nedá sa nič robiť,“ rozhodol šéf, „musíte ísť k nim.“


  Čo mali robiť, Krauz a Chosé vyfasovali najnevďačnejšiu úlohu večera.


  „Burger a Hanzel zhromaždia podklady na identifikáciu a pôjdu domov, zajtra ráno vyrazia do Trnavy na pitvu. Posledná úloha dnešného dňa bude Berky a jeho firma. Naočkovali ste ma, chcem mať v tejto veci jasno. Keď sa vráti Canis z terénu, spracuje požiadavku na odpočúvanie Berkyho, napichneme aj telefóny vo firme. Ak vetry vejú z tejto strany, musíme zachytiť nejakú informáciu.“


  Bolo rozhodnuté. Začali pracovať na vražde, ktorá ešte nebola vraždou, na prípade, ktorý ani nebol ich.

  Zazvonili, chvíľu čakali so zatajeným dychom. Krauz druhý raz naťahoval ruku k zvončeku, keď sa znútra ozval šramot.


  Muž v papučiach, teplákoch a rozopnutej flanelovej košeli mal v tvári vystrašený výraz.


  „Prosím?“


  „Dobrý večer. My sme... z polície,“ vyjachtal Krauz, podľa predpisov predložil služobný preukaz na nazretie. Sám na seba bol naštvaný, že dovolil hlasu, aby sa zachvel, aby znel tak neprofesionálne neisto. „Hľadáme pána Somogyiho. Otca Mareka.“


  „Prebohaživého... Tak sa to potvrdilo...“ nedopovedal čo, podlomili sa mu kolená, plecom sa oprel o stenu.


  Krauz vkročil dnu, nečakal na pozvanie, muža pohotovo zachytil, aby sa nezviezol na zem.


  „Ďakujem, prepáčte.“ Otvoril najbližšie dvere, zapálil svetlo.


  Detektívi to považovali za pozvanie, vošli, zavreli za sebou. Prešľapovali v chodbičke ako ženíchovi svedkovia, ktorí iba o dve hodiny zmeškali svadobný obrad. Chosé zagánil na kolegu, Krauz bezmocne pokrčil plecami. Začuli tečúcu vodu, pochopili, že domáci je v kúpeľni. Krauz sa osmelil, nazrel – pán Somogyi si umýval tvár a krk, nepochybne ľadovou vodou.


  „Ste v poriadku? Nepotrebujete lekára?“ spýtal sa starostlivý Krauz, keď sa muž začal utierať.


  „Nie, už som v poriadku.“ Zavesil uterák, vyšiel na chodbičku, zhasol, zavrel dvere. Pohyboval sa pomaly, rozvážne.


  „Určite?“


  „Určite. Poďte ďalej. Ale...“ rýchlo sa k nim obrátil, „nevystrašte manželku. Plače, je v šoku. Ak niečo viete, povedzte to najprv mne.“


  „Nič nevieme. A vy čo viete?“ nechápali.


  „Poďme do obývačky.“


  Pochopili na prahu dverí. Žena v stredných rokoch v domácom sedela schúlená v kresle, oproti nej na gauči sedel majiteľ firmy Berky. Keď zbadal detektívov, až nadskočil.


  „Dlho sme sa nevideli, pán Berky. Čo vy tu?“


  „Ja... Ehm, prišiel som na návštevu. Chcel som rodičov informovať... Považoval som si za povinnosť informovať...“


  „Na to sme tu hádam my, nemyslíte?“


  „Chcel som...“


  „Ako to tak sledujem, viac ste ich vystrašili, ako informovali.“


  „Nie, to nie! To by som si nikdy nedovolil, nechcel som...“ ani jednu vetu poriadne nedokončil, od príchodu detektívov iba jachtal. „Radšej už pôjdem.“


  „Tiež si myslím.“


  Počkali, kým ho domáci odprevadil. Žena ich mlčky prepaľovala spýtavým pohľadom.


  „Mamička, páni sú z polície,“ vysvetlil manželke pán Somogyi.


  Pricapila si dlaň na ústa, vyvalila oči. Stále nepovedala ani slovo.


  „Prosím vás, šetrne,“ žiadal manžel, zároveň sledoval manželku ustarosteným pohľadom.


  „Čo vám povedal pán Berky?“


  „Že Marek sa ráno stratil.“


  „A ešte...?“


  „Že po ňom od rána pátral. Zaujímal sa, či sa nám neozval, či nemáme nejaké správy. Povedal som mu pravdu, nemáme, ani sme ho nezháňali, netušili sme, že sa niečo stalo, že sa stratil. Potom sa ospravedlňoval, že nemohol prísť skôr, lebo až doteraz bol na polícii. To je všetko, potom ste prišli vy.“


  „Zaujímal sa, či sa Marek ozval?“


  „Áno.“


  „Mal vo zvyku sa z roboty ozvať?“


  „Ak ťahal do noci, vždy zavolal, že nepríde na večeru. Máme v rodine taký zvyk – dať o sebe vedieť, aby sa ostatní nestrachovali.“


  Krauz prikývol, aj on tak vychovával dcéry, aby o sebe dali vedieť. Decká to brali ako buzeráciu a zbytočné kontrolovanie. Aj sa mu občas ušla štipľavá poznámka, aby nerobil domáceho policajta. Keď dospejú, pochopia, čo je strach o dieťa.


  „Pán Berky chcel vedieť, či nemáte nejaké nové správy?“


  „Chcel.“


  Krauz si s kolegom vymenili rýchly pohľad.


  „Aké nové správy?“


  „No... Nové. Ja neviem aké, nevysvetlil aké. Aj tak sme mu nemali čo povedať, naozaj nič nevieme. Už nám konečne povedzte, čo sa vlastne stalo!“ zvýšil hlas.


  Okamžite sa spamätal, zagánil na manželku, či ju nevystrašil. Ruku si dala z úst dolu, no vyvalené oči ostali prestrašené. Už sa začali lesknúť v novom prívale sĺz.


  „Pokojne, pani Somogyiová, len pokojne,“ pokúsil sa Chosé. Zbytočne, asi ho ani nepočula, zato Krauzovi visela na perách.


  „Čo sa stalo...“ začal Krauz váhavo, odrazu si uvedomil, že takýmto zlomeným hlasom môže rečniť na pohrebe, nie tu. „Stalo sa iba to, čo vám povedal pán Berky. Naozaj bol u nás ohlásiť zmiznutie auta aj vodiča, teda vášho syna Mareka. To je asi všetko, čo sa stalo...“ zaváhal. Čím viac bude klamať dnes, o to horšie sa im bude s nimi rozprávať zajtra. „Presnejšie, stalo sa ešte niečo. V Trnavskom okrese, za jednou obcou pod lesom, našli miestni obyvatelia horiace auto. Už máme potvrdené, že je to auto pána Berkyho. Avia, na ktorej jazdil váš syn...“


  „Ježišukriste!“ ozvala sa konečne domáca pani. Dlaň opäť putovala na ústa. „Otec!“ zastonala pomedzi prsty.


  „Len pokojne, mamička, len pokojne! Chceš nitroglycerín?“


  Nereagovala, nevnímala ho, upriamila sa iba na Krauza.


  „V aute... Ehm, v tom zhorenom aute... sa našla... sme našli zhorenú mŕtvolu človeka...“ Krauz prestal, s obavami si premeriaval rodičov. Informácia z neho vypadla tak rýchlo, že nestihli zareagovať, alebo ju podal tak nepresne, že si ju nedali do súvislostí.


  „A...?“ postrčil ho otec.


  „Zhorená mŕtvola. Mŕtvola človeka. Nevieme, kto to je, vlastne ani nevieme, či je to muž, alebo žena, netušíme, ako zomrel. Zatiaľ iba zháňame informácie, iba začíname vyšetrovanie...“ Krauzovi sa stretol pohľad s kolegovým, radšej zmĺkol. Chosé zvraštil čelo, nebadane pokrútil hlavou.


  Aj Krauz uznal, že takto to ďalej nejde.


  „Ako som povedal, zatiaľ nič presné nevieme, nič nemáme potvrdené...“


  „Vidíš, mamička! Nič nevedia! Nie je to Marek!“ skočil mu do reči otec. Nahol sa k manželke, chytil ju za ruku a nadšene, s ozajstnou úľavou ňou pomyksľoval. „Nie je to on! Určite sa ozve!“


  „Ale podozrenie tu je, pán Somogyi! Nepodložené faktami, no podozrenie tu je.“ Hlas znel vážne, dôrazne, nemilosrdne, inak sa nedalo.


  „Podozrenie! Čo je to podozrenie? Nič! Nie ste si istí, že je to Marek!“


  „Nie, nie sme si istí.“


  „Tak vidíte!“


  „Vidíme, potrebujeme istotu, pán Somogyi. Preto sme dnes prišli. Zatiaľ je to pre nás neznáma mŕtvola, a aby sme si boli istí, musíme zistiť, o koho ide. Hovoríme tomu stotožniť mŕtvolu.“


  „Stotožniť?“


  „Presne tak! Máme podozrenie, že by to mohol, opakujem, iba mohol byť Marek, ale nemáme v rukách fakty, a aby sme ich získali, potrebujeme vašu pomoc. Ani vy nevydržíte dlho v neistote, aj vy chcete poznať pravdu.“


  „Samozrejme!“


  „Tak nám pomôžte.“


  „Ako?“


  „Zajtra ráno bude v Trnave pitva. Moji kolegovia išli za Marekovým zubárom po kartu, od vás by sme potrebovali jeho fotografiu, podľa možnosti čo najlepší detail na tvár a informáciu, kde ležal v nemocnici po havárii. Je to pravda, že mal autonehodu a škaredo si zlomil predlaktie?“


  „Je, na bicykli ho zrazilo auto, ale to bolo tesne po maturite.“


  „Nevadí, aj tak by nás zaujímalo, kde ležal.“


  „Mamička. Mamina!“ musel do nej drgnúť. „Fotografiu.“


  Odrazu precitla, vyskočila, urobila dva kroky k dverám, potom si to rozmyslela a zmizla v druhých.


  „Ležal na Šmidkeho, na druhom chirurgickom oddelení u primára Stoklasa. Len vďaka nemu má ruku v poriadku.“


  „Mal aj titánové dlahy?“


  „Mal, ale už ich vybrali.“


  „Nevadí, na kost...“ Krauz nedopovedal. Vysvetľovať otcovi, že kosti jeho syna si podrobne prezrú, a ak ostali stopy po skrutkách, určite ich nájdu, sa mu zdalo nevhodné, surové, necitlivé.


  Žena sa vrátila, priniesla fotografiu. Okraje boli tmavšie ako stred – fotografia bola v rámčeku, možno na nočnom stolíku. Fotograf sa sústredil na časť od pása hore, tvár bola jasná, všetky detaily zachytené.


  Krauz si Mareka pozorne prezrel, podal fotku kolegovi. Sympatický mladý chalan, rodičia by mali pripravovať jeho svadbu, a nie zháňať fotografiu na stotožnenie.


  „Keď sme už tu,“ váhavo začal Krauz, „nedá mi, aby som sa neopýtal. Niekde vo vedľajšej bráne býva Marekov kamarát, rovesník.“


  „Najlepší kamarát,“ doplnil ho otec. „Krištof Bohunský, býva vedľa na trinástke. Prečo? Aj on sa stratil?“


  „To nie, presnejšie, nevieme, ale možno ho budeme potrebovať. Dobre, to by bolo z našej strany všetko, zatiaľ vám ďakujeme.“ Krauz chcel vstať, vyhnúť sa ďalším otázkam, na ktoré aj tak nemal odpovede.


  „Počkajte! Nemôžete odísť len tak! Ukážte tú fotografiu...“


  Chosé mu vrátil synovu fotografiu.


  „Sem dozadu vám napíšem naše číslo,“ vstal, odbehol do kuchyne, za okamih sa vrátil. „Tu máte číslo,“ podal ju Chosému. „Prosím vás, okamžite, keď sa niečo dozviete, zavolajte. Hoci aj o polnoci. Chodíme spať dosť neskoro, dnes asi ani oka nezažmúrime, tak vás prosím, zavolajte!“


  „Samozrejme, ale podľa mňa by ste si mali normálne ľahnúť a poriadne sa vyspať. Neviete, čo všetko sa môže v najbližších dňoch stať, a niečo hmatateľné budeme mať v rukách až zajtra na obed, skôr určite nie.“


  „Počkajte... Zajtra na obed! Vy počítate iba s pitvou? Ale veď ste povedali, že to nemusí byť on! Pre nás je stále nezvestný, stratený! Nebudete ho hľadať? Nie ste polícia? Nepovedali ste, že ste od polície?!“ vytočil sa otec.


  „Sme, samozrejme, že sme. Pátrať sa bude, no nie my, ale oddelenie pátrania. My sme z inej zložky...“


  „Z akého ste oddelenia?“


  No fasa! Presne sem nechcel Krauz dospieť, určite nechcel rozhovor nasmerovať na ich oddelenie.


  „Pán Somogyi...“


  „Z akého ste oddelenia?“ trval na svojom domáci pán.


  „Sme detektívi z oddelenia vrážd.“ Na, tu máš! Kto chce kam, pomôžme mu tam.


  „Z oddelenia...“ teraz vyvalil oči aj on. „Ale...“


  Netušili, čo chce povedať, radšej ho zastavili hneď na začiatku.


  „To nič neznamená, prosím vás, upokojte sa, je to štandardný postup. Vysvetlil som vám, že v aute sa našla mŕtvola človeka a nevieme nič o príčine smrti. V takýchto prípadoch vždy rátame s horším variantom a začíname vyšetrovanie aj bez dôkazov, že ide o násilnú smrť. Ak sa podozrenie potvrdí, máme deň náskok, ak nie, vo vyšetrovaní pokračuje okres. Rozumiete?“


  Prikývli.


  „Ale budete ho hľadať, však?“


  „Určite. Túto fotografiu dostanú všetky nočné hliadky aj motohliadky, v meste aj na vidieku. Ak bude treba, pošleme ju na útvary po celej republike, máme na to vytvorený systém, účinný, rokmi odskúšaný systém.“


  „Budú ho hľadať, mamička,“ domáci pán tlmočil Krauzove slová manželke.


  „Budú...“ vydýchla, akoby jej spadol kameň zo srdca.


  Detektívi považovali rozhovor za ukončený. Vstali.


  „Pôjdeme.“


  „Ani som vám nič neponúkla,“ prebrala sa mamička.


  „Z toho si nič nerobte, neprišli sme vysedávať.“


  Domáci ich odprevadil na chodbu.


  „Určite zavolajte!“ zakričal za nimi, keď schádzali po schodoch.


  V aute si museli zapáliť.


  „Doprdele! Pripadal som si ako pri výsluchu na inšpekcii,“ priznal sa Krauz.


  „Aj tak sme dopadli lepšie, než som očakával. Mohlo to mať oveľa dramatickejší priebeh. Tá baba bola na pokraji zrútenia.“


  „Nečuduj sa.“


  „Nečudujem sa, len konštatujem, že sme mohli dopadnúť aj horšie.“


  „Chosé, čo povieš na toho Berkyho?“


  „Zaujímavé, kompl, naozaj zaujímavé. Človek, ktorý príde o dva melóny, o auto, možno aj o vodiča, má jedinú starosť – utekať za rodičmi, aby ich informoval. Mal by mať plnú hlavu iných starostí, s poistkami, a tak, ale on nie, uteká k nim domov.“


  „Možno nešiel informovať.“


  „Hej, máš pravdu, možno prišiel ťahať rozumy. Snoriť, čo vedia, či sa niekto neozval.“


  „Bol riadne prekvapený.“


  „Aj vystrašený.“


  „Chosé, asi sa mu budeme musieť venovať takpovediac hĺbkovo.“


  „Veľmi hlboko.“


  „A čo s Krištofom?“


  „Zatiaľ by som nešiel až tak do šírky. Nevieme súvislosti, nebuďme zbytočne iniciatívni. Dozajtra nám neutečie, Rišo, zajtra sa rozhodne.“


  Ani netušil, ako sa mýli.

  Daždivá noc im vyhovovala – čím menej ľudí bude vonku, tým menej nepohodlných svedkov ich uvidí. Dážď neprekážal, Roman myslel na všetko, Václav dostal za úlohu dokúpiť štyri pršiplášte, boli pripravení.


  „Je pol druhej,“ sucho konštatoval Patrik na zadnom sedadle.


  Roman sa už po stýkrát pozrel na hodinky. Nervózne cmukol perami.


  „Máme pred sebou hodinu cesty,“ pokračoval Patrik.


  „Viem, doboha!“


  „Mal tu byť o pol.“


  „Musíš furt rýpať?“


  Konečne ich odzadu osvetlili reflektory.


  „No prosím, už ide! Toľko rečí...“


  Roman nedokončil. Auto za nimi sa nezastavilo, pokračovalo, postavilo sa vedľa nich. Chalan a dievča si ich po očku obzerali, v tvárach mali nielen prekvapenie, ale aj hnev. Zjavne im parkovali na fleku.


  „Roman, mali by sme sa pohnúť. Prišli trtkať, ak ich vytlačíme, zapamätajú si číslo aj počet ľudí v aute. Radšej vypadnime, aby sme nevzbudili pozornosť.“


  Roman bez slova naštartoval, vycúval z odstavného parkoviska na výpadovke, pomaly zamieril do mesta. Posledné, čo si všimli, bolo, že auto s mileneckou dvojicou zhaslo svetlá, pred pohľadmi vodičov jazdiacich po hlavnej ich skryla diskrétna tma.


  „Idem pomaly späť, dávajte pozor na autá idúce oproti, v jednom určite bude.“


  „Aké má auto?“


  „Doriti! Zabudol som sa ho opýtať.“


  „Tak ako máme dávať pozor?“


  Roman neodpovedal, zatínal zuby, bol naštvaný na Houdiniho nedochvíľnosť aj na seba za nepredvídané medzery v inak bezvadnom pláne.


  Cestou do mesta stretli iba tri autá, predsa už bol pokročilý nočný čas. V jednom sedela celá rodina, druhé šoférovala baba, tretí bol nákladiak. Vošli do mesta.


  „Je pol aj desať, o dvadsať minút dve,“ dráždil ich Patrik.


  Roman zatiahol ku krajnici.


  „Idem späť, vzadu pri značke sa otočím a pomaly si prejdeme miesto stretnutia, možno tam prišiel z iného smeru, nie od mesta.“


  Na súhlas nečakal, vyrazil, neflákal sa, pridal. Pri značke sa otočil, keď sa blížili k odstavnému parkovisku, spomalil. Všetci traja videli kontúry hniezdočka lásky, no len preto, lebo vedeli, že tam niekto je, inak auto milencov perfektne maskovali stromy a tma.


  Na odstavnom parkovisku pod stromami stálo iba jedno auto, Houdini neprišiel.


  „O desať dve,“ hlásil poctivo Patrik.


  „Keby teraz prišiel, ešte by sme to stihli. Kopol by som do vrtule a...“


  „A nič!“ uťal ho Patrik. „Keby sme pretekali, riskujeme, že nás zastaví hliadka, a sme nahratí.“


  Roman musel uznať, že má pravdu, nesmú vzbudiť pozornosť, policajná kontrola by znamenala automatické odpískanie celej akcie.


  „Čo teraz?“ vzdychol Václav. Bol pripravený, nabudený, adrenalínu mal plné krvné riečisko, mal ho na rozdávanie. Pravá noha mu poskakovala ako ihla šijacieho stroja. Nechcel prísť o dobrodružstvo, o prachy už vôbec nie.


  Roman nevedel odpovedať. Premyslel každý detail akcie, každú blbosť, každú alternatívu, no s možnosťou, že by najdôležitejší člen partie neprišiel na dohovorené miesto, nerátal. S takou možnosťou nerátal nikto.


  „Dostal tvoj odkaz?“


  „Vašo, aký odkaz? Veď som s ním bol osobne! Včera, a osobne, sľúbil, že príde. Do očí sľúbil!“


  „Nezablúdil?“


  „On vymyslel toto miesto, nie ja. Chcel som ho naložiť v meste, bol rázne proti. Vraj najlepšie bude tiché miestečko za mestom.“


  „Potom neviem...“ sklapol Václav, lebo sa zmieril s realitou – nadnes je po akcii.


  Roman sa pomalou jazdou dostal späť do mesta, zastal na vyhradenom parkovisku pre taxikárov. Aj tak tam nebolo ani jedného. Ďalej nevedel kam.


  „Sú dve. Nestíhame. O tretej musíme byť pri trezore, takže už nestíhame. Aj keby sa teraz odrazu zjavil, môžeš ho akurát nakopať do riti! Majstra najväčšieho na svete! Chuja jedného!“ zúril Patrik.


  „Ja za to nemôžem...“ snažil sa vyviniť Roman.


  „Tebe nikto nič nehovorí.“


  „Takže nadnes končíme!“ rozhodol šéf partie. „Rozveziem vás domov.“


  Patrika vyložil prvého, býval najďalej, Václava druhého, bývali kúsok od seba.


  „Čo zajtra?“ zaujímal sa Václav pri vystupovaní.


  „Zistím, čo sa stalo, dám ti vedieť.“


  Václav tresol dvermi, odrazu sa zháčil, nemal by trieskať, veď je to jeho auto, ešte si ho v zlosti poškodí! Nemal čas dvere skontrolovať, Roman zaradil rýchlosť a pridal.


  „Opatrne! Šanuj ho!“ Václav sa snažil ochrániť svoj majetok, no už bolo neskoro, už ho nepočul.


  Roman zmizol za rohom, nezamieril domov, zamieril do centra mesta, odhodlaný zistiť príčinu nezdaru hneď začerstva.


  Pozrel na hodinky – pol tretej. Dokelu, vzdychol v duchu. Keby všetko klapalo, už mohli preliezať plot. Takto sa bezradne vozil spustnutým mestom. Krčmy a reštaurácie už boli pozatvárané, v centre poznal tri herne s nonstop prevádzkou. Ako vždy, keď niekto niečo súrne hľadá, pošťastí sa až na poslednú chvíľu. Houdiniho našiel až v tretej.


  Váhal. V stave, v akom ho našiel, s ním nemohol nič riešiť, určite za ním nemohol ísť rovno od dverí. Ležérne, ledabolo, akože nič, zamieril k baru. Vypýtal si pivo, vymenil stovku za drobné. Našiel si automat s výhľadom na kreatúru schúlenú v boxe v rohu. Vypil pivo, prehral rovnú päťdesiatku. Zoskočil z vysokej hráčskej stoličky, zamieril na toalety. Cestou sa zastavil pri boxe – iba tak, zo záujmu, z ľútosti. Vysušený mužíček spal tvrdým spánkom, z úst mu vytekali sliny, na prsiach sa vpíjali do košele. Asi dlho, mokrý fľak už zatekal pod sako.


  „Je hotový.“


  Roman sa zvrtol. Čašníčka prechádzajúca okolo si všimla jeho záujem, oslovila ho.


  „Poznáte sa?“


  „Nie. Slečna, vy ho poznáte?“


  „Ja áno.“


  „Vážne? Čo sa mu stalo?“


  „Takýto je už od polnoci. Od alkoholu to nemá, vypil tri pivá, takže zase zohnal nejaký fet. Je pri peniazoch, zase slope, fetuje a včera prehral tri tisícky. Chvíľu bude na koni, potom bude skapínať, ako vždy.“ Skončila komentár, podnos s prázdnymi pohármi odniesla k baru.


  Romanovi bolo jasné, že s Houdinim dnes nič nevyrieši, budiť ho nemalo význam. Vymočil sa, kývol barmanke, odviezol sa domov. Cestou rozmýšľal, čo povie chalanom. Pravdu povedať nemohol, nemohol sa priznať, že človek, ktorého sám vyhľadal, najal, vyplatil, ktorého ospieval ako machra nad machrov, zmeškal akciu pre chľast a fet. Musel klamať. Povie, že Houdini bol... že mal... že... No niečo si už vymyslí.


  


  


  16

  


  


  


  Všetky pitevne sú rovnaké, dlažba vyspádovaná do odtokov, lesklé stoly z nehrdzavejúcej ocele, pri stenách vitríny s nástrojmi, klasické štvorcové obkladačky do výšky chlapa, pod stropom klimatizácia – dôležitý doplnok – na jednej stene okná, tiež dosť dôležité. A smrad, všade rovnaký, všadeprítomný sladkastý zápach hnijúceho mäsa.


  Trnavská pitevňa nebola výnimkou, Burger s Hanzelom sa ani nečudovali, že sa cítia ako doma.


  Riaditeľ miestnej kriminálky predstavil návštevu, súdny lekár ich privítal kývnutím hlavy. Už bol pristrojený, v rukaviciach si ruky zásadne nepodával – niežeby sa bál kontaminácie operačného poľa, skôr mal na zreteli zdravie návštevníkov.


  Burgera prekvapila prítomnosť prokurátora, nepochybne pripisoval prípadu a hlavne dnešnému procesnému úkonu primeranú vážnosť. Aj bez neho bola pitevňa preplnená, vyšetrovateľ si vzal na pomoc zapisovateľku, detektívi prišli traja, s Chadrabom štyria, technik s kuframi mal takisto pomocníka, súdny lekár mal až dvoch asistentov, plus Burger s Hanzelom. Ani sa nebolo kam postaviť.


  Skromne sa utiahli do rohu k pootvorenému oknu – strategicky mimoriadne výhodný flek.


  „Na čo čakáme?“ Chadraba bol netrpezlivý ako každý šéf, stále nad ním visel Damoklov meč v podobe nejakej súrnej porady, na ktorú, ako vždy, zase meškal.


  „Na röntgen, Martinko, na röntgen. Ako sami uvidíte, bude to dnes ten najdôležitejší bod vyšetrovania.“


  „Prečo?“


  „Daj sa prekvapiť.“


  „Náš doktor sa vyžíva v tajomstvách, musíte si zvyknúť,“ pošepol Chadraba smerom k Burgerovi.


  „Počul som!“


  „Veď ťa len chválim, doktorko.“


  Zabíjali čas nenútenou debatou.


  Prišlo k tomu, k čomu muselo prísť – asistenti priviezli mŕtvolu.


  Ani dlhoročná prax, ani stovky odpitvaných mŕtvol nepomôžu, ak sa na stôl dostane odležaný utopenec alebo zhorenina. Mŕtvola zdevastovaná plameňom je suverénne najhoršia. Keď ju asistenti vyložili na stôl, všetkým bez rozdielu zovrelo žalúdok. Napriek tlakom znútra sa zachovali profesionálne, iba zapisovateľka si pritisla na nos vreckovku.


  Doktor stál nepohnuto pri stole, nechal ich, aby sa vynadívali. Uhol iba technikovi, aby urobil zábery zo všetkých uhlov.


  „Ako vidíte, máme tu mŕtvolu zatiaľ nezistenej totožnosti a pohlavia, devastovanú žiarom.“ Kým technik fotografoval, doktor nestrácal čas, začal diktovať vonkajšiu obhliadku tela. „Vyzliekať nemáme čo, aspoň sa nebudeme zdržiavať a rovno prikročíme k vonkajšej obhliadke. Objekt skúmania leží na pravom boku v skrčenej, odborne povedané, prenatálnej polohe. Tu,“ ukázal na nohy, „vidíte, že chodidlá chýbajú, rovnako prsty, dlaň a časť predlaktia ľavej ruky. K úplnému zhoreniu konca končatín vrátane malých kostí dochádza pri extrémnych teplotách vyšších než osemsto stupňov. Pri horení nafty alebo benzínu môže teplota stúpnuť až na tisícsto stupňov, pričom v uzavretom priestore s dostatočným prístupom kyslíka sa teplota môže zvyšovať. V tomto prípade to bolo práve tak – v kabíne nastalo malé peklíčko. Keby sa zásah hasičov ešte o polhodinu oneskoril, našli by sme iba lebku, panvu a dlhé kosti, po hodine iba zuby. My tu máme väčšinu kostry zachovanej, no mäkké tkanivo je buď spečené a pripečené ku kostiam, alebo chýba úplne. Z toho mála, čo nám plamene nechali, môžeme určiť pohlavie, vek, ak budeme mať šťastie, aj príčinu smrti a totožnosť. Môžeme začať, páni?“


  Páni rad-radom prikyvovali. Doktor pozrel na technika, momentálne najdôležitejšiu osobu z radov polície. Technik si vzdychol – odtlačky prstov nebolo z čoho zaistiť, výškrab nečistôt spod nechtov neprichádzal do úvahy, šaty sa na mikroskopické skúmanie použiť nedali, zhoreli, krv nebolo z čoho odobrať. Do úvahy neprichádzal ani jeden z úkonov, ktoré za normálnych okolností zdržujú lekárov od prvého rezu.


  Technik prikývol.


  „Pokúsime sa ho vystrieť a prevaliť na chrbát,“ hlásil doktor plánovaný postup.


  Dlhým nožom ostrým ako britva narezal zuhoľnatené úpony dlhých kostí v bedrovej časti, keď zatlačil, chrupčali, ako keď sa krája pridlho opekaná hrianka. Nohy vystreli celkom ľahko, ani prevalenie na chrbát nezabralo dvom asistentom veľa času.


  Až teraz si všimli, že žiar bol vraj intenzívny – spálil nielen šaty, kožu, podkožný tuk a svalstvo, ale aj medzirebrové svaly, takže jednotlivé rebrá bolo jasne vidieť a pomedzi ne sa dalo do hrudnej dutiny nazrieť ako do jaskyne. Brucho neexistovalo, tekutiny zovreli, pod tlakom explodovali a obsah vyhorel.


  „No, veľa nám toho neostalo,“ šomral si lekár popod nos.


  Obzrel si hrudník, išiel nižšie, skontroloval časť brucha, skončil v rozkroku.


  „Stehná boli celý čas horenia pritlačené k sebe, našťastie nám trochu tkaniva ostalo.“


  Vyšetrovateľ pristúpil bližšie, teraz sa malo rozhodnúť – chlapec, alebo dievča! Pred polrokom podobnú dilemu prežíval v pôrodnici, no okolnosti boli podstatne veselšie. Aj výsledok – chlapček. Aj dnes by prijal podobné prekvapenie.


  „Toto je zvyšok mieška, zostatky po semenníkoch,“ doktor položil na plastový podnos kúsok spečeného tkaniva.


  „Toto?“ žasol prokurátor.


  „Vám to možno tak nepripadá, ale ja vidím všetky anatomické znaky. Páni, konštatujem, že nebožtík bol muž. Pozrieme si panvu... táák, teraz stavce, platničky... príma, a teraz zuby. V poriadku. Páni, konštatujem, že muž mal približne dvadsaťpäť rokov, viac ako osemnásť, no určite menej ako tridsať.“


  Doktor bol s priebehom pitvy zatiaľ spokojný, darilo sa mu. Zapisovateľka šikovne písala, jeden z detektívov si robil poznámky. Technik pohotovo fotografoval – aj tak nemal inú prácu. Burger s Hanzelom sa ulievali v rohu pri okne, zatiaľ sa ich to veľmi netýkalo.


  „Posunieme sa k určeniu príčiny smrti.“


  Ako na povel sa primkli bližšie.


  „To vás asi zaujíma najviac. Pozrite sa sem, celá časť od krku až dolu pod rebrové oblúky chýba, to znamená, že dýchacie cesty úplne vyhoreli. Nemám možnosť preskúmať, či boli znečistené sadzami, alebo čisté, teda nemám možnosť zistiť, či osoba pri založení požiaru ešte žila, alebo nie. Keby som mal trochu krvi, vedeli by sme v labákoch kvalifikovať aj kvantifikovať obsah plynov, najmä kysličníka uhoľnatého a splodiny ropy, z toho by sa dalo vydedukovať, či osoba dýchala exhaláty, alebo nie, no ako vidíte, ani kvapka krvi, všetka sa vyparila. Ale mám pre vás niečo iné, ako som už upozornil, bude to prekvapenie. S pitvou sme trochu meškali, vysvetlil som vám, že príčinou bol röntgen.“


  „Ako vždy pokazený,“ zarýpal si Chadraba.


  „Nie, tentoraz nie, Martinko, a výsledky boli naozaj zaujímavé. Na dvoch miestach, kde za normálnych okolností nájdeme pravú polovicu pľúc, nám odhalil dve svetlé škvrny. A čo nám na röntgene svieti ako jasná škvrna? No? Páni! Siedma trieda, druhý polrok! Elementárne vedomosti!“


  „Nenaťahuj nás!“ súril ho šéf detektívov.


  „No predsa kovy!“


  „Železo?“


  „Aj, no kovy všeobecne. Takže sa pozrieme dovnútra, čo nám to tu svietilo! Nožnice!“


  Asistent podal doktorovi nožnice na kosti. Opatrne odstrihol rebrá na pravej strane od stredového úponu hrudnej kosti, od sterna. Roztiahol ich. Nepríjemné chrapčanie, praskanie zuhoľnateného tkaniva nikoho neprekvapilo, už si zvykali. Na dne hrudnej dutiny našiel doktor sčernené pozostatky vnútorností. Opatrne kúsok po kúsku ich vyberal, ukladal na plastový podnos, prehŕňal sa v nich prstom a hrotom noža.


  „Aha! A mám ťa!“ víťazoslávne zreval, až nadskočili. „Petriho misku!“


  Kovová minipalacinka cinkla o sklo.


  „Dám kolovať?“ ponáhľal sa asistent.


  „Nie, vydržte, niekde musí byť aj druhá!“


  Doktor nestrácal trpezlivosť, poctivo snoril vo vyhorenom hrudnom koši – konečne sa vystrel. Druhá palacinka cinkla o sklo.


  „Teraz dajte kolovať!“


  Petriho miska išla z ruky do ruky. Aj Burger s Hanzelom sa unúvali – ak je to to, čo si mysleli, tak priháralo, už sa ich to začínalo týkať. Konečne sa miska dostala k nim. Burger si pozorne prezrel obsah.


  „Žiadne železo, olovo.“


  „Správne, pán kolega z oddelenia vrážd,“ súhlasil doktor. „Ak vylúčime možnosť, že chlapec mal na raňajky broky, potom je len jedno logické vysvetlenie, ako sa mu do hrudníka dostali dva kusy olova. Ale závery nechám na vás, viem dobre, že vy, páni detektívi, nemáte radi, keď doktori vyšetrujú za vás.“


  Burger vrátil misku technikovi.


  „Zaistiť.“


  „Iste, zaistím obe, ale ak do dožiadania na balistiku napíšeme, aby nám našli stopy individuálnej identifikácie, ušúľajú sa od rehotu.“


  „Nech sa rehocú, koľko chcú, no zaistiť ich musíme, aj zaslať na expertízu,“ rozhodol prokurátor.


  „Stopy vhodné na individuálnu identifikáciu na roztavených projektiloch určite nenájdu, ale vedia ich odvážiť a podľa množstva olova odhadnúť kaliber zbrane. Okrem toho vidím iba čisté olovo, žiadny plášť, aj to nám pomôže. Nie je veľa zbraní, do ktorých sa používa čisté olovo, asi pôjde o zvláštne strelivo aj model. V každom prípade ich treba zaistiť,“ pridal sa Burger.


  „Kým sa vyjadrím k príčine smrti, urobím ešte jeden pokus,“ ponúkol sa doktor.


  Burgerovi sa prístup súdneho lekára začínal páčiť, bral pitvu naozaj vážne a poctivo, hlavne bol iniciatívny, nebolo ho treba prehovárať a prosíkať, aby pohol rozumom.


  „Ľavú ruku odtiahnem od tela a prezriem si rebrá pod ňou.“


  Aj toto sa Burgerovi páčilo – sám od seba im diktoval, čo sa chystá urobiť, čím im dával možnosť zasiahnuť, pripomienkovať, prípadne včas ho zastaviť, keby hrozilo znehodnotenie latentných stôp.


  Doktor narezal čierne tkanivo okolo ramenného kĺbu, zdvihol ruku, no použil príliš veľkú silu. Ozvalo sa suché prasknutie a kĺb vyskočil z jamky. Ruka mu ostala v ruke.


  „Jups! Pardon!“ ospravedlnil sa.


  Nebolo jasné, komu ospravedlnenie patrilo, no zachovali sa profesionálne, akoby si nič nevšimli. Doktor položil ruku na koniec stola a venoval sa rebrám.


  „Odhadujem tu,“ ukázal na štvrté rebro.


  Dlhý nôž odložil, od asistenta si vyžiadal kratší, no o to ostrejší. Tupou hranou zoškrabal zvyšky tkaniva z rebra.


  „Nič, mýlil som sa, pokračujeme vyššie.“


  Ani vyššie nič, až pri treťom pokuse sa vystrel, prstom ukázal na výsledok skúmania.


  „Nech sa páči, páni, presvedčte sa na vlastné oči.“


  Po dvojiciach pristupovali k stolu, aby sa presvedčili na vlastné oči.


  „V rebre je polmesiačikovitý defekt, podľa mňa ho spôsobila prenikajúca guľka. Keby letela o centimeter vyššie, bol by defekt v kosti presne kruhový, no letela nižšie a rebro zasiahla iba polovicou objemu. Priemer sa dá zmerať...“ vzal si kovové meradlo a odmeral priemer, „... a po odmeraní môžeme konštatovať, že má jedenásť milimetrov. Upozorňujem, že to nie je priemer strely. Otvor sa pôsobením vysokej teploty deformoval, okraje zuhoľnateli a rozdrobili sa, takže otvor mohla spôsobiť devina rovnako ako sedemšesťdesiatpäťka. Malokalibrovku by som vylúčil.“


  „Výborne,“ vyhŕklo z Burgera. Nemohol sa ubrániť, práca trnavského doktora svedčila o vysokej profesionalite tamojších odborníkov.


  „Dúfam, že o tom nikto z prítomných nepochybuje – práve sme našli vstrel do tela. Aby sme našli aj druhý, musím očistiť ostatné rebrá. Chvíľu strpenia.“


  Šéf miestnych detektívov kývol na Burgera, vyšli na chodbu. Hanzel ich nasledoval. V rohu si otvorili okno. Na okne bola nalepená papierová ceduľka s výrazným červeným písmom: ZÁKAZ FAJČENIA. Pod parapetom našli šikovne schovaný zastrčený veľký dierovaný popolník na chrómovanej nohe.


  Zapálili si. Sotva si šlukli, pridal sa k nim prokurátor.


  „Tvoj názor, Edko?“ zaujímal sa miestny šéf.


  „Martin, pozri, už keď sme sem išli, mali sme podozrenie. Nič z toho, čo sa tu deje, ma neprekvapuje. Porovnáme zuby a zlomeninu a budeme si načistom. Tváriš sa spokojne, akoby si nad nami vyhral, ale my sa od začiatku nebránime faktu, že je to naša vražda. Je to vražda, to je nám všetkým jasné.“


  Prokurátor prikývol.


  „Trvám na dohode, dokončíme všetky prvotné úkony vrátane expertíz, no okamžite po získaní výsledkov budem iniciovať odstúpenie prípadu k vám.“


  „Súhlasím, pán prokurátor. Pochopiteľne, my nebudeme dovtedy čakať so založenými rukami. Ešte dnes poobede dáme dokopy vyšetrovací tím a ideme na vec.“


  Vyjasnili si pár organizačných detailov, dofajčili, vrátili sa práve včas.


  „Nič, páni, je jasné, že druhá guľka preletela medzirebrovým svalstvom, no pre jeho absenciu sa stopy po vstrele nezachovali.“


  „To nič, myslím, že nález druhého defektu by nás nikam neposunul,“ Burger automaticky prevzal iniciatívu, ostatní úctivo, hlavne natešene mlčali. Vidina horúceho zemiaka letiaceho cez plot k susedom im vylúdila na tvárach škodoradostné úsmevy. „Predpokladám, že uhol streľby neurčíme,“ pokračoval Burger.


  „Nie. Mám iba jeden bod. Aby som mohol zaviesť sondu, potrebujem dva body alebo celý strelný kanál. Z akého uhla sa strieľalo, to nezistím.“


  „Výborne! Aj doterajšie zistenia nám stačia na konštatovanie, že tento muž zomrel násilnou smrťou zavinenou...“ Burger sa zháčil. „Čisto teoreticky...“


  „To nemyslíš vážne, Edo!“ zhrozil sa Chadraba.


  „Ja viem, Martinko, ja viem, je to hovadina, no pre istotu sa spýtam. Pán doktor, môžeme vylúčiť samovraždu?“


  Doktorovi sa nápad so samovraždou nezdal až taký hlúpy ako šéfovi kriminalistov.


  „No...“ zaváhal, vážne sa nad problémom zamyslel. „Môžeme,“ rozhodol napokon. „Pozrite sa na miesto vstrelu. Piate rebro. Presne vo výške srdca. Druhý roztavený projektil ležal tesne vedľa prvého, logicky môžeme predpokladať, že preletel medzi štvrtým a piatym, prípadne medzi piatym a šiestym rebrom, no aj ten musel zasiahnuť srdce alebo preletieť veľmi blízko srdca. V každom prípade už po prvom výstrele musel omdlieť, poprípade zomrieť, nemal čas na druhý výstrel. No je tu ešte jeden fakt vylučujúci samovraždu – anatomické predispozície horných končatín. Ľavá ruka je pridlhá na to, aby ste si takto strelili do boku, neohnete ju tak vysoko, pravá je zase prikrátka, jedine, žeby ste stlačili spúšť palcom, no v tom prípade vám pištoľ po prvom výstrele vypadne z ruky, k druhému sa ani nedostanete. Keby sme uvažovali o samovražde, museli by sme si položiť otázku, prečo by sa strieľal dvoma ranami do boku, veď kto si chce prestreliť srdce, pohodlne sa strelí spredu medzi bradavky alebo do hlavy. A tretia vec – podpálenie. Aby sa stihol aj zastreliť, aj podpáliť, musel by sa najprv obliať benzínom, potom si zapáliť nejakú fakľu, potom sa streliť dvakrát do boku a rátať s tým, že fakľa mu vypadne do rozliateho benzínu a všetko podpáli. Ja neviem, ale tieto špekulácie už spadajú do oblasti sci-fi. Aspoň ja som sa počas praxe s niečím podobným nestretol. Keby výsledkom vášho vyšetrovania bola samovražda, zavolajte mi, prosím vás, bol by to unikát a chcel by som vedieť podrobnosti.“


  Burger si všimol, že jeho otázka o samovražde vyvolala všeobecné pobavenie.


  „Dobre, dobre, ja viem, je to iba teoretická možnosť, no musel som sa spýtať, musíme vylúčiť aj tento variant. Takže nadviažem na konštatovanie, že muž zomrel násilnou smrťou zavinenou cudzou osobou. Tým by sme mali príčinu smrti vybavenú, teraz by sme mohli pristúpiť k identifikácii.“


  „Nech sa páči,“ ústretový doktor prijal návrh na postup v bádaní prikývnutím.


  „Vám nech sa páči,“ Burger mu podal zubnú kartu a dve röntgenové snímky hornej a dolnej čeľuste.


  „Moment,“ doktor zodvihol prst, „Lacko, zavolaj doktora Bíleka.“


  Asistent odbehol telefonovať, možno poňho zašiel osobne, lebo sa zjavili takmer okamžite – Burger s miestnym šéfom si ani nestihli odskočiť na zakázanú cigaretku.


  „Doktor Bílek je špecialista na stomatologické skúmania, radšej si ho prizvem na konzultáciu.“


  Ostatní úctivo ustúpili, teraz išlo naozaj do tuhého. Obaja doktori sa sklonili nad lebku, nebolo čo otvárať, zhorená kostra hlavy sa hrôzostrašne škľabila naširoko rozďavenými ústami. Sklonili sa, smiešne pohybovali hlavami, raz pozreli do úst, potom na kartu, zase do úst, zase na kartu, znova do úst... Občas, pre zmenu, vzali do úvahy aj röntgen.


  „Osem zhodných,“ skonštatoval doktor Bílek pre kolegu a bez rozlúčenia sa porúčal. Asi mal rozrobenú súrnejšiu robotu.


  „Páni, pokračujeme,“ prizval ich doktor bližšie. „Pomohla nám zubná karta, ale aj röntgenové snímky. Na karte je vyznačených osem zásahov do chrupu, dve extrakcie a šesť amalgámových plomb. Zhodujú sa in natura s chrupom nebožtíka. Snímky nám ukázali presný tvar každej plomby zvlášť, aj tie sa zhodujú s chrupom mŕtvoly. Vytrhnuté zuby podľa karty sú šestka vpravo hore a päťka vpravo dolu. Presne ako tu na stole. Osem zhodných zásahov do chrupu identifikuje mŕtvolu so stopercentnou istotou.“


  Sto percent znamenalo pre všetkých sto percent, len pre Burgera nie.


  „A čo tieto röntgenové snímky?“


  V obálke na bočnom stolíku čakalo na doktora ovocie Krauzovej a Chosého včerajšej práce – snímky pravého predlaktia.


  „Iste, iste, chcete to mať pozichrované na stodesať percent,“ chápal doktor.


  „Aj na stodvadsať, nesmú nastať pochybnosti.“


  „Nevadí, sme tu nato, hneď sa pustíme do bádania.“


  Doktor sa sústredil na pravé predlaktie, rukou manipuloval opatrnejšie než pred chvíľou. Podstatnú časť práce zaňho urobili plamene, čo ostalo, doktor šikovne oškrabal tupou hranou noža. Ustúpil, prstom ukázal, kam má technik nasmerovať objektív fotoaparátu. Pozornosť preniesol na röntgenovú snímku, zasekol ju do rámu s podsvietením, vzal si tenký prieklepový papier, priložil, obkreslil tvar zlomeniny. Vrátil sa k mŕtvole, papier položil tesne k ohlodanej kosti predlaktia.


  „Nech sa páči, presvedčte sa na vlastné oči. Kým sa vystriedate, krátky komentár. Na predlaktí máme dve kosti: os radialis a ulnu. Ulna je hrubšia, na snímke vidíme učebnicový príklad špirálovej fraktúry špecifického tvaru, os radialis je zlomená na dvoch miestach, tu a tu. Pre istotu som zlomy obkreslil a priložil ku kostiam. Tie bodky tu a tu,“ ako hovoril, ukazoval hrotom noža, „sú stopy po skrutkách, ulna bola fixovaná titánovou platničkou, po zahojení ju odstránili, stopy ostali. Počet a umiestnenie sedí. Ráčte sa presvedčiť.“


  Presvedčili sa. Doktor sa zahľadel na Burgera, tváril sa neurčito.


  „Pán kolega, môžem sa pokúsiť vydolovať z panvovej kosti trochu kostnej drene na určenie krvnej skupiny. Upozorňujem, že to bude posledný identifikačný faktor, viac možností súčasná medicína neposkytuje. Výsledok isto tušíte. Páni, môžem konštatovať, že tento muž je určite Marek Somogyi, či sa to niekomu páči, alebo nie.“


  Čo sa im na tom malo páčiť?

  „Kam to napísať, že neprší! Aspoň v niečom máme šťastie. Teraz už len aby prišiel, inak sme nahratí. Ďalší deň v prdeli.“


  „Neboj sa, Vaško, dnes určite príde.“


  Roman si bol istý, že Houdini príde, čo mu povedal po zmeškanej akcii, by si za klobúk nedal, navyše mu pohrozil znížením podielu, a to zaberá na každého.


  Zabralo, o pol druhej, presne podľa dohovoru, sa za nimi objavili svetlá auta. Nešlo ďalej na odstavné parkovisko, vyložilo pasažiera a pokračovalo v smere do mesta. Ani milenecká dvojica ich neotravovala, žiadne vedľajšie rušivé elementy sa nevyskytli – akcia sa začala vyvíjať podľa plánu.


  Nasadol, traja na všetko odhodlaní lupiči gánili, výhražne si ho premeriavali. Taký chrúst! Tintítko, a vraj expert nad expertov!


  Houdini hodil na zadné sedadlo koženú brašnu. Patrik mal pocit, že nakrúcajú ďalší diel seriálu Hříšní lidé města pražského – presne takú mali kasári za prvej republiky.


  „Dobrý večer, priatelia,“ usmial sa, hoci podľa ich nevraživých pohľadov si mohol ľahko domyslieť, že veľa priateľov v aute nemá. „Presne pol druhej, ako sme sa dohodli. Presnosť je základom každej úspešnej akcie.“


  Vysušený, drzý a ešte aj ukecaný, pomyslel si Václav.


  „Kto to bol?“ Roman namiesto pozdravu ukázal bradou za odchádzajúcim autom.


  „Spoľahlivý človek. Nebojte sa, nevie, kam ideme.“


  „Len aby...“


  Roman naštartoval, motor zakašľal a zhasol. Václav stuhol. Roman neveril vlastným ušiam – konečne sú kompletní, a zlyhá technika! Otočil kľúčom, motor zakašľal, naskočil, priadol ako mača.


  „Veď preto!“ ukázal palubnej doske výhražne zaťatú päsť. „Dnes žiadne vylomeniny, mrcina, lebo ideš rovno do šrotu!“


  „Svoje si dávaj do šrotu, ty...“ bránil si škodovku Václav.


  Roman vyrazil.


  „Osemdesiat, nie viac,“ Václav sa snažil korigovať rýchlosť jazdy, aby nevzbudili pozornosť policajnej hliadky. „Sme v limite, netreba to preháňať.“


  Roman uvoľnil nohu na plyne, aj bez upozornenia mu bolo jasné, že musia byť nenápadní.


  K policajnej akadémii na kraji Nášho Mesta dorazili o štvrť na tri. Roman skontroloval čas.


  „Perfekt!“ uľavilo sa mu. „Sme v limite. Nikde živej duše.“


  Slepú uličku končiacu sa vzadu pri kanáli si boli obzrieť cez deň, Patrik im ukázal, kde parkoval, keď sledoval vnútornú stráž, oni našli ešte lepšie miesto hlbšie v kríkoch, takmer v poli.


  „Pršiplášte neberieme, keby aj spŕchlo, tých pár kvapiek musíme vydržať.“


  „Ale...“


  „Neberieme!“ zasyčal rezolútne Roman. „Zbytočná záťaž, neberieme!“ Bolo po debate, Václav sklapol. „Počkajte v aute, idem na prieskum.“


  Roman sa vrátil na slepú ulicu, ostal v tieni kríkov, nepohnuto pozoroval okolie. Žiadny psičkár ani opilec, nikde nikoho.


  „Poďme na to!“ zasyčal do auta.


  Houdini niesol brašnu, Václav jeden rebrík, Patrik druhý rebrík, Roman cestovný batoh. V ňom mal poskladané ešte tri. Prikrčení ako Indiáni na vojnovom chodníku sa zakrádali tmou. Kým skočili do odvodňovacieho kanála, boli na očiach, v kanáli boli krytí. Aj tak postupovali v predklone, pre istotu.


  „Sledujte ľavý breh, hľadáme tri kamene,“ šepol Roman na čele husieho pochodu.


  Prešli do tretiny dĺžky.


  „Tu niekde by to už malo...“


  „Tam,“ ukázal Patrik.


  Na hrane kanála ležali iba tak pohodené tri kamene veľké ako grapefruit, uložené do trojuholníka. Všade ich bolo plno, tri nemohli vzbudiť pozornosť. Patrik sa pokúsil vyštverať po šikmej strane kanála, šmykol sa, udrel si koleno.


  „Kur... dop...“


  „Kuš!“


  „Jebol som si koleno!“


  „Srať na koleno! Hlavne ticho!“ ziapal na nich Roman šeptom.


  „Je to mokré, šmýka sa,“ žaloval sa Patrik.


  „Použijeme rebrík,“ rozhodol Roman. Ani netušil, že rebríky sa dajú použiť aj na niečo iné než len na prekonanie plota.


  „Jeden rozložiť!“


  Václav kúpil dva hliníkové skladacie rebríky dlhé dva metre desať. Dali sa poskladať na tri časti, takže vznikol sedemdesiatcentimetrový hrkotajúci balík. Aby ich hrkot neprezradil, zafixovali ich gumenými sťahovákmi na upevňovanie nákladu na streche osobného auta. Aby konce nebuchli o múr, obalili ich lepiacou páskou na koberce. Mali aj troj-, aj štvormetrové, no Roman sa rozhodol pre dvojmetrový – nechcel riskovať, že konce budú pretŕčať ponad plot práve v okamihu, keď tadiaľ pôjde strážnik.


  Patrik jeden uvoľnil a rozložil. Položil ho na šikmú stenu kanála – pohodlná cesta bola pripravená. Roman žasol nad svojou vynaliezavosťou, toto nebolo plánované – a ako pohotovo zareagoval! Improvizácia asi priamo súvisí s hladinou adrenalínu, inak si to nevedel vysvetliť.


  Nehlučne vyliezli z kanála, k plotu mali päť krokov. Traja sa pritisli k múru, Patrik oprel rozbalený rebrík o plot. Chcel vyliezť, no sotva položil nohu na prvú priečku, rebrík poskočil. Roman sa k nemu nahol.


  „Stojí jednou nohou na kameni, musíme upraviť terén, však sa tadeto chceme aj vrátiť.“


  Prikrčení odhrabávali kamene. Prstami, lebo hrable nemali, až takú predvídavosť Roman nemal.


  „Dobre, choď! Vieš, ako máš vykuknúť.“


  Patrik vyliezol hore, od poslednej priečky po hranu plota mu chýbal sotva meter. Zachytil sa prstami, pomaly, opatrne sa vystieral, až sa mu oči dostali na úroveň hornej hrany plota. Ešte kúsok – a mal výhľad. Skontroloval chodník napravo, potom naľavo – okamžite sa stiahol. Vrtko zliezol dolu.


  „Kurva! To bolo štigro!“ dychčal.


  „Čo je?“


  „Máme šťastie, je naľavo päťdesiat metrov, videl som mu chrbát. Nemohol ma zbadať.“


  „Nemáme šťastie, veď aj my chceme ísť doľava.“


  „Roman, máme šťastie! Keby bol päťdesiat metrov napravo, jednak by ma mohol zmerčiť, jednak by sme museli čakať o to dlhšie. Kým by prešiel popred nás, potom na koniec, otočiť sa a späť.“


  Roman prikývol, naľavo bolo v poriadku.


  „Takže čakáme.“


  „Čakáme,“ súhlasil Patrik. „Podľa mojich výpočtov dôjde na koniec za päť minút, potom tak za sedem späť k nám a musíme mu dať najmenej desať, aby sa od nás vzdialil.“


  „Boha, dvadsať minút v prdeli!“ zastonal Václav.


  „Všetci čupnúť!“


  Poslúchli. Roman pozrel na hodinky, odrátal dvadsať minút, zapamätal si, kde musí byť veľká ručička, aby bola cesta ako-tak bezpečná.


  „A ticho!“


  „Dal by som si cigu,“ zaškeril sa Václav.


  „To som akože nepočul. Ticho, hovorím!“


  Trpezlivo čakali, každá minúta sa vliekla ako v zubárskom kresle. Houdini po chvíli vstal, pomasíroval si kolená.


  „Staré kĺby,“ zašepol na ospravedlnenie, ešte si ich pomasíroval a disciplinovane si čupol.


  Aj mladé kĺby trpeli, postupne vstávali a masírovali si kolená a napnuté stehná.


  „Môžem sa prejsť?“


  „Vašo, drbe ti!? Chceš nás prezradiť?“


  „Všetko ma bolí...“


  „Neskuč a trp ako ostatní.“


  Každá ďalšia minúta bola dlhšia než predošlá. Roman konečne pozrel na hodinky posledný raz. Kývol Patrikovi. Všetci vstali, s úľavou si vytriasali mravčenie z nôh.


  Patrik opatrne vyliezol, vykukol, stiahol sa, vykukol, ostal strnulo v nepohodlnej polohe na jednej priečke. Konečne zliezol.


  „Je blízko, ešte mu vidím chrbát. Dáme mu tri minúty. Zatiaľ kontrola ustrojenosti. Všetci sa upravte, pozastrkujte si košele do gatí, dotiahnite opasky, skontrolujte si šnúrky v teniskách.“


  Neponáhľali sa, Roman si dal prácu a skontroloval nielen svoje šnúrky, ale prešiel rad-radom všetkých.


  „Ideme na to!“ konečne padlo rozhodné slovo.


  Patrik vyliezol na rebrík, skontroloval chodník vyšliapaný v tráve, vyhupol sa na plot, ostal na ňom sedieť obkročmo ako v sedle. Kývol dolu, aby mu podali druhý. Podali mu druhý rebrík, nahol sa na druhú stranu a opatrne ho spustil, aby nebuchol o múr. Potom už len prehodil nohu a šikovne zliezol. Okamžite si čupol k päte plota a pozoroval okolie. Všade tma, žiadny pohyb.


  Druhý preliezol Roman, keď bol hore, podal batoh s ďalšími tromi Patrikovi, až potom zliezol. Tretí išiel Houdini. Roman musel uznať, že na to, aký bol vysušený, rachitický, pohyboval sa vrtko ako lasička. Aj on im podal brašnu a zliezol. Keď ju Patrik preberal, niečo v nej zacinkalo. Roman si priložil prst na ústa, tak blízko pri cieli sa neodvážil zasyčať ani len tiché pst. Posledný preliezol Václav, keď bol na koni, zohol sa, vytiahol vonkajší rebrík, podal im ho, až potom preliezol. Oba rebríky bleskovo zložili a zviazali gumenými lankami.


  Až doteraz ich viedol Roman, v areáli sa na čelo postavil Patrik.


  „Prikrčiť a za mnou,“ zavelil.


  V predklone sa rozbehli za ním. Odrazu zastal.


  „Tam,“ ukázal rukou. „Sto metrov krížom cez trávu, k tomu hangáru. Bežím prvý, vy desať metrov za mnou. Keby tam bol drôt alebo čokoľvek, o čo sa potknem, aby sme nedrbli všetci naraz.“


  Prikývli. Logické opatrenie.


  Patrik vyrazil, so zloženým rebríkom prebehol sto metrov v olympijskom rekorde. Škoda, že ho pri hangári nečakal oficiálny časomer, stupienok víťazov by ho neminul. Ostatných nechal hodný kus za sebou. Konečne dobehli.


  Na vybetónovanej ploche pred veľkými plechovými dverami do hangáru stál červený kontajner na odpad. Veľký kontajner, ani sa nemuseli krčiť, tak dobre ich skryl.


  „Výborne!“ lebedil si Roman. „To si zariadil ty, Paťo? Perfektne nás kryje!“


  „Bodajby! Museli ho sem dať nedávno, predtým som ho nevidel.“


  „Výborne! Pokračujeme! Kam?“


  „Tam,“ ukázal Patrik. „Druhé dvere skraja, číslo nula-šesť-nula.“


  „Ide sa!“


  V úzkom polkruhu obstáli dvere.


  „A teraz ideš ty,“ Roman uvoľnil miesto Houdinimu.


  Majster majstrov si rozcvičil prsty, pošúchal si dlane, zohrieval si prsty. Počas rozcvičky sa zohol, pozorne si prezeral visiacu zámku s reťazou a zámku vo dverách. Konečne si čupol, otvoril brašnu.


  „Svetlo!“


  „Neblbni!“


  „To bol fór.“


  „Máš ale nervy!“


  Siahol do brašny, popamäti vybral čierne kožené rukavice, natiahol si ich, až potom vybral planžety. Vnoril sa do visiacej zámky.


  „Podržte mi ju, nech neskáče.“


  Roman sa načiahol za zámkou.


  „Vy nemáte?“ zastavil ho profesionál. „Rukavice!“ dodal, keď zbadal ich prekvapené tváre.


  „Nie,“ hlesol Václav. „Na všetko sme mysleli, no...“


  „Ale máme!“ usmial sa Roman.


  Siahol do bundy, z vnútorného vrecka vylovil tri páry nových rukavíc ešte s visačkou.


  „Malo to byť prekvapenie na poslednú chvíľu, banda amatérska.“


  Keď si Roman už po stýkrát opakoval postup akcie, odrazu mu napadlo, že zabudli na maličkosť, ktorú každý poriadny vlamač považuje za samozrejmosť. Za takú bežnú samozrejmosť, že im pri plánovaní ani neprišla na myseľ, hoci o odtlačkoch prstov vedeli všetko.


  „Nate! Okamžite natiahnuť! Dnu ani jeden bez rukavíc!“


  Houdini spokojne prikývol. Dúfal, že ich nachytá, zosmiešni, no nevyšlo to. Aj tak bol spokojný, radšej nech ich majú, než by mal kontrolovať na každom kroku, či sa niekde neopreli.


  „Tak podrží mi ju niekto, alebo sa mám prosíkať?“


  Roman si šikovne natiahol rukavice, podržal zámku. Houdini našpúlil pery, porýpal planžetami hore-dolu, zatlačil, potiahol... Zámka cvakla, Houdini ju zvliekol z reťaze, reťaz odmotal z dverí. Opatrne, aby necinkla, ju podal za seba, Václav ju takisto opatrne prevzal.


  „Čo s ňou? Položiť?“


  „Nie, až vnútri!“ napomenul ho šéf. „Vonku za sebou nemôžeme nechávať stopy! Čo myslíš, načo sa vlečieme s oboma rebríkmi? Stačí jeden náhodný okoloidúci a sme prezradení!“


  „Dobre, mám ju, odložím ju až vnútri.“


  Houdini ich nepočúval, sústredil sa na zámku vo dverách. Evidentne fungovala na inom princípe, lebo si vymenil nástroje. Bola zložitejšia, vyžiadala si dvakrát toľko úsilia, no napokon povolila. Roman netrpezlivo odstrčil Houdiniho, siahol na kľučku.


  „Stop! Počkaj! Čo ak vŕzgajú?“ zastavil ho majster nad majstrov. Nad toľkou nedočkavosťou a neprofesionalitou sa musel usmiať.


  „Vŕzgajú?“


  „Samozrejme! Čo ak vŕzgajú a prebudia ešte aj ľudí na sídlisku?“


  „Doriti!“


  „Ustúp!“


  Houdini zalovil v brašne. Vybral strojový olej v spreji s tenkou hadičkou. Nastriekal na horný, na stredný, napokon aj na spodný pánt.


  „Opatrne, skús.“


  Roman stlačil kľučku, dvere sa pohli, vrzli.


  „Stop! Uhni!“


  Majster zopakoval striekaciu procedúru s pootvorenými dverami.


  „No, teraz!“


  Roman zatlačil, dvere ich vpustili bez zbytočného reptania.


  „Rýchlo dnu a zavrieť!“


  Posledný vošiel Václav, v momente, ako za sebou zavrel, ocitli sa v nepreniknuteľnej tme, oveľa hustejšej než šero vonku.


  „Nehýbte sa, nech do niečoho nevrazíte! Čakajte!“ Roman syčal príkazy jeden za druhým.


  Odrazu sa v chodbe za dverami rozlialo svetlo – Roman zapol baterku.


  „Kurva! Zhasni!“ zhrozil sa Houdini. „Zbláznil si sa? Taký reflektor?“


  Roman rýchlo zhasol. Chvíľu stáli nepohnuto, zmätení, netušiac, čo kto robí. Ozvalo sa tiché cvaknutie, chodbou sa rozlialo mäkké tlmené svetlo. Houdini držal klasický benzínový zapaľovač s knôtom.


  „Daj sem tú baterku!“


  Z brašny vybral čiernu lepiacu pásku a niečo malé štíhle. Malé štíhle cvaklo a vyskočila čepeľ – vyskakovačka. Houdini odmotal kúsok pásky, prerezal ju vyskakovačkou, prelepil sklo na baterke tak, že nechal priechod iba tenkému lúču.


  „Skús teraz.“


  Roman zasvietil, Houdini zhasol – konečne nesvietili pre celý areál, iba sebe pod nohy.


  „Ten chlap myslí na všetko,“ žasol Václav. „Fakt macher,“ uznanlivo odul pery.


  „Kadiaľ?“ hnal ich ďalej Roman.


  „Za mnou,“ viedol ich Patrik.


  Zahli doprava, potom doľava, cestu im zatarasili ďalšie dvere.


  „Svieť poriadne!“ Houdini zaujal odborný postoj, preskúmal zámku, popamäti našiel potrebné nástroje, začal operovať.


  Ani táto zámka nebola nad jeho sily. Roman si pamätal príučku zvonka, opatrne stlačil kľučku, pootvoril, keď sa neozvalo vrznutie, otvoril ich dokorán.


  Konečne boli tam! Miestnosť bez okien, mohli si urobiť aj diskotéku s farebnou hudbou.


  „Aj tak šepkáme,“ upozornil ich Roman, lebo si všimol, že všetkým sa uľavilo, usmievali sa, všetci odrazu žiarili šťastím a netrpezlivosťou, ktorá sa mohla, ako každá nerozvážnosť, vypomstiť. Musel ich udržať v strehu.


  Pri stene stál rad plechových skríň, jedna vyzerala pevnejšia, akoby zo silnejšieho, poctivejšieho materiálu.


  „Ktorá?“ spýtal sa Roman.


  „Táto,“ Patrik ukázal práve na ňu.


  „Doriti!“


  „Nevadí,“ chlácholil šéfa majster nad majstrov. „Už som zažil aj horšie škatuľky.“


  Oprel sa dlaňou o skriňu, prieskumu zámky venoval viac času než dvom predtým dokopy. Prezrel si pánty, poklepal po plechu, zvažoval najrýchlejšiu cestu.


  „Dúfam, že nebudeme vŕtať!“ zhrozil sa Roman, keď pochopil, že majster váha.


  „Nie, už viem ako na ňu.“


  Zámka nebola klasická, mala väčší otvor. Houdini si vzal na pomoc kovovú obruč s množstvom pakľúčov.


  „Toto sa ešte používa? Veď je to z čias Márie Terézie.“


  „Aj táto nádhera. Alebo mám použiť niečo modernejšie? Semtex? Cé štvorku?“


  „Rob, čo uznáš za vhodné, len už si pohnime!“


  „Trpezlivosť, toto je jemná prácička, nedá sa unáhliť.“


  Houdini skúšal kľúče, vystriedal ich niekoľko, jeden narýchlo upravil pilníkom, aj tak nesedel, potom skúšal kombináciu kľúčov a planžiet – nedarilo sa. Do uší si vložil lekársky stetoskop, dlhým šperhákom machroval v zámke, pozorne načúval, ani tak sa nedarilo.


  Minúty bežali, Roman znervóznel. Aj ostatných prešlo predčasné nadšenie, v tvárach sa im zračili obavy aj trochu sklamania, no hlavne napätie.


  Odrazu v zámke cvaklo. Houdini otočil kolieskom namiesto kľučky, dvere sa otvorili. Nahrnuli sa na majstra, skoro ho vtlačili do skrine.


  „Niečo tu nesedí.“


  „Doriti!“


  „Jebem na to!“


  „Kurva!“


  Každý zo štvorice skomentoval sklamanie po svojom – skriňa bola prázdna.


  


  


  18

  


  


  


  „Rátal som s takýmto vývojom,“ vzdychol si Mayor, keď mu Burger s Hanzelom referovali o priebehu pitvy. „Ani vy nie ste prekvapení,“ fľochol na kolegov.


  Mykli plecami, neboli.


  „Pokračujeme podľa plánu.“


  „Ani nie. Chceli sme si zmapovať jeho trasu so stopkami, ale vyšetrovací pokus môžeme robiť jedine s vyšetrovateľom.“


  „A vyšetrovateľa nemáme, lebo oficiálne nemáme ani spis,“ pochopil šéf vraždárov.


  „Prokurátor nám sľúbil...“


  „Aj tak to bude trvať dva týždne!“ zúril Mayor. „Doriti aj s takou robotou! Tak máme robiť na vražde – alebo nemáme!? Už vidím, ako do mňa na porade u riaditeľa režú, jak do živého! Neznáma vražda na krku, a výsledky žiadne!“


  „Pomôžme si malým podvodom,“ navrhol Krauz.


  „Iné ani nerobíme. Čo máš na mysli?“


  „Šaňo, skočíme na vyšetrovačku, zistíme, kto to bude mať pridelené, a ak to bude niekto rozumný, nahovoríme ho, aby sa na pokuse zúčastnil iba tak, neoficiálne. Všetko zaňho odstopujeme, zapíšeme, samozrejme, bez dátumu, a keď oficiálne príde spis, iba ho doklepneme. Robota bude spravená, výsledky budeme vedieť, môžeme postupovať podľa nich, nič nás nebude zdržiavať a na priebeh vyšetrovania to nebude mať negatívny vplyv. Načo čakať, vyčkávanie nikomu neprospeje, to musí pochopiť každý vyšetrovateľ.“


  „Aj inšpekcia?“


  „Šaňo, odkedy oddelenie vrážd riadi inšpekcia?“


  Mayor váhal.


  „Ak budeme úzkoprsí a striktne budeme bazírovať na dodržiavaní zákona, môžeme tu akurát dva týždne vysedávať, lebo ani svedkov nemôžeme vypočúvať, ani preverovať alibi, ani...“


  „Nič,“ skočil Krauzovi do reči Burger, všetkým bola ich nezávideniahodná situácia jasná.


  Mayor prikývol. De iure boli bezradní, bez spisu nebolo prípadu, de facto niečo robiť museli, lebo o pár dní bude od nich vrchnosť vyžadovať prvé výsledky, nehovoriac o médiách. Brutálnu vraždu s predčasnou kremáciou si nedajú uniknúť len tak pomedzi prsty, a keď sa do veci zamontujú noviny, prvé tlaky zhora môžu čakať hneď na druhý deň.


  „Choďte zistiť, ktorý vyšetrovateľ to bude mať a či sa s ním dá dohodnúť,“ rozhodol Mayor, lebo všetky okolnosti, o ktorých Krauz hovoril, mu boli jasné. „Zatiaľ rozchod. Keby bolo niečo nové, dajte vedieť.“


  Nikto sa ani nepohol.


  „No čo je!? Sedíte v lepidle?“


  „Šani, a čie to vlastne bude?“


  „Akože čie? Kuky s Váňom začali vyšetrovanie strateného auta s vodičom, a za to, že sa z toho vykľulo zhorené auto a vražda vodiča, ja nemôžem. Nič sa meniť nebude, prípad preberajú oni a vy ostatní vykonávate súčinnosť, lebo aj tak nemáte inú robotu.“


  To bolo slovo do boja, konečne vedeli, na čom sú.


  „Edo, poď s nami na vyšetrovačku, ty si tam lepšie zapísaný,“ škemral Kuky na chodbe.


  „Nemusíme chodiť traja, aby sa nezľakli, stačí, keď zabehneme my dvaja. Váňa, rozbaľ zatiaľ tlačenku...“


  „Sa minula, dnes máme ovarový podbradok.“


  „... tak podbradok, čochvíľa sa vrátime.“


  Na vyšetrovačke im prialo šťastie, riaditeľ bol o situácii informovaný – trnavský riaditeľ mu už signalizoval ich plány s horúcim zemiakom. Aj on uznal, že nemá význam strácať čas a zákonu, nech je akokoľvek premyslený, treba občas pomôcť zdravým rozumom. Dal im k dispozícii vyšetrovateľa Petra Vrabčoka, chalana, s ktorým už čo-to preskákali.


  „Ja vás zavriem na sto rokov a dám vás mučiť v najtemnejšej kobke Justičného paláca,“ poďakoval im, keď sa dozvedel, do čoho ho kolegovia z kriminálky uvŕtali. „Beztak mám roboty vyše hlavy,“ stonal, no nebolo to nič platné, s riaditeľovou pomocou ho mali na lopate. „Tak sa prejavte, odborníci na vraždy, čo by ste potrebovali?“


  Vysvetlili mu plánovaný postup nazajtra – súhlasil bez reptania s jedinou výhradou: „Odstopujte si to sami, ja mám zajtra výsluch vo väzbe, príde aj obhajca, nemôžem ho odvolať.“


  Rozhodnuté, dohodnuté.


  „Nebudeme vysedávať, ideme do terénu,“ ponúkol sa Krauz, keď ochutnal podbradok s domácim extra silným chrenom. „Ideme pozrieť toho kamaráta od susedov. Keby mal zaujímavé informácie, berieme ho hore a vypočujeme na zápis.“


  Hovoril to Burgerovi, no ten sa iba usmial, pokrčil plecami a oboma rukami ukázal na Váňu s plnými ústami.


  „Čo ma po tom? Tam je šéf!“


  Váňa si uvedomil, že reč je o ňom, prehltol, zatváril sa dôležito, rozvážne prikývol.


  „Dobre, Riško, len choďte, nech nám to odsýpa,“ vyslal pracovnú dvojicu do terénu, sám si naložil ďalšie šťavnaté sústo.


  „No moment, moment! Prečo on? Myslel som si, že šéfom prípadu som ja!“ ohradil sa Kuky.


  „Šéfe, tak ako?“ opravil sa Krauz a nasmeroval otázku správnym smerom.


  „Dobre, Riško, len choďte, nech nám to odsýpa,“ vyslovil svoj samostatný názor druhý šéf.


  Už mali požehnanie troch šéfov odrazu, konečne mohli začať pracovať. Krištof ich zaujímal, dokonca aj Chosého, cestou ani raz nezarýpol, aby sa zastavili na pivo. Od najlepšieho Marekovho kamaráta očakávali informácie, ktoré by mohli ozrejmiť pozadie prípadu, ak nie, aspoň informácie o osobe zavraždeného, čo pri štartujúcom vyšetrovaní nie je na zahodenie.


  Bráne, kde boli včera večer, sa oblúkom vyhli, zamierili do vedľajšieho vchodu. Druhé, vážnejšie, smutnejšie stretnutie s rodičmi radi prenechali kolegom. Na poštových schránkach našli menovku Krištof Bohunský, pochybovali, žeby tam chlapec býval sám, takže meno sa v rodine asi dedilo z generácie na generáciu. Ani informácia o poschodí nechýbala – druhé.


  Horšie to bolo pri dverách do bytu.


  „Nič,“ vzdychol Chosé, keď Krauz prestal zvoniť. Zvonček držal tak dlho, žeby zobudil aj susedov, asi naozaj nebol nikto doma. „Asi naozaj nie je nikto doma,“ vyslovil podozrenie nahlas.


  „Uhm,“ súhlasil kolega, „zastavíme sa podvečer alebo vyskúšame susedov?“


  „Ja neviem...“ váhal Chosé. „Budeme sa sem zase terigať?“


  „Rozhodnuté, otravujeme susedov. Tých alebo tých?“ ukázal na zvonček vedľa a na jeden na náprotivnej stene.


  „Oproti! Keby vedľa niekto bol, určite by už vyšiel, veď si vyzváňal jak kostolník.“


  Krauz zazvonil pri dverách oproti. Zvonenie nemusel opakovať, okamžite začuli šuchotavé krátke kroky a tenký hlas: „Kto je?“


  „Polícia. Nebojte sa, nič sa nestalo, chceme sa iba niečo spýtať o susedoch.“


  Dvere sa s mľasknutím otvorili, na prahu stál informačný poklad – babka so širokým úsmevom a bystrými očami.


  „Vy ste od polície?“


  Krauz sa legitimoval. Prižmúrila oči, aj tak asi nedovidela, no súhlasne prikývla.


  „A čo, niečo vyviedli?“


  „Susedia?“


  „No.“


  „Nie, iba zháňame Krištofa, tu oproti.“


  „Ktorého?“


  „Bohunského.“


  „Ale ktorého, malého alebo veľkého? Oni sú dvaja, otec a syn, obidvaja sú Krištofovia. Malý... teda malý! Už je vyšší než tatko, ale pre nás je stále malý, šak ho poznáme od plienok. Malý nikde nerobí, mal by byť doma, von chodí až večer. Veľký jazdí na autobusoch, asi je v šichte. A Štefka robí v škôlke za rohom, keď má dlhú, tak dójde až po šiestej. Naozaj nič nevyviedli?“ V očiach sa jej zračilo nefalšované sklamanie.


  „Nie, nevyviedli. Chceli sme sa malého iba niečo opýtať.“


  „Na čo?“


  Krauz zaváhal. Iba na chvíľu, veď ak jej výnimočne povedia pravdu, nemôžu nič pokaziť. Keď má prehľad o baraku, možno pozná aj ľudí z vedľajšieho vchodu.


  „Na chalana z vedľajšieho vchodu. Marek Somogyi. Mali by byť kamaráti a...“


  „Sú. Najlepší kamaráti, šak spolu chodili do jednej triedy. Mareka poznám. Po vojne si našiel fajn robotu, jazdí v nejakej veľkej firme, dobre zarába, šetrí si na byt. Minule sme sa rozprávali pred obchodom, aj mi pomohol s nákupom. Veľmi slušný chlapec. Nie jak tento...“ bradou ukázala na dvere oproti. „V živote mi nepomohol s taškami. Po vojenčine len lumpačí, nikde nerobí, len žbŕla po nociach. Ktovie, do akej partie sa dostal, chlapčisko jedno!“


  „Už ho tu hľadala polícia?“


  „Nie, vy ste prví.“


  „Chodia sem za ním nejakí chalani?“


  „Ani nie.“


  „Takže neviete, kde je.“


  „Keď neni doma, tak neviem.“


  „A jeho mama robí v škôlke...“


  „No.“


  „... kde?“


  „Vyjdete von z domu, dáte sa doprava, za rohom to už uvidíte.“


  „Volá sa Štefánia Bohunská?“


  „No.“


  „Tak vám teda veľmi pekne ďakujeme.“


  „Počkajte! To je šecko? A núter nezájdete?“


  „Ďakujeme, možno inokedy.“


  „Jak chcete, môžete aj neskôr, pred polnocou aj tak nezaspím.“


  „Budeme si to pamätať. Dovidenia.“


  Auto mali zaparkované natesno v rade medzi ostatnými, aj to mali šťastie, že našli voľný flek, ako to bolo s parkovaním pred škôlkou, netušili, rozhodli sa tých pár metrov prejsť peši.


  „Prechádzka ti nezaškodí, aj tak ti začína rásť kotol,“ rýpal Chosé.


  „Poď, ty kotol, pohni! Nech niečo do fajrontu stihneme,“ súril ho Krauz.


  Škôlka bola otvorená, prví nedočkaví rodičia si už prezliekali ratolesti v šatni.


  „Štefa? Zavolám vám ju,“ ponúkla sa kolegyňa.


  Prišla šarmantná štyridsiatnička. Dosť ich prekvapila, ani nevedeli prečo, ale akosi automaticky očakávali staršiu maminu vo vyťahaných teplákoch.


  „Môžeme niekde bokom?“ Krauz pohľadom naznačil, že rodičia by ich rozhovor nemuseli počuť.


  „Vy nie ste rodičia, ani jeden, však?“


  „Nie, to nie.“


  „Tak poďte...“ kývla hlavou.


  Skončili v kuchynke pre personál. Oprela sa o drez, spýtavo si ich premeriavala.


  „My nie sme rodičia, sme z takejto firmy,“ Krauz sa opäť legitimoval.


  Pani Bohunská žmúriť nemusela, pohodlne dovidela aj na diaľku, oči privrela, až keď bolo jasné, s kým má tú česť. Krauz podobné prižmúrenia poznal, bolo to obranné gesto.


  „Hľadáme Krištofa, teda...“ skoro sa prekecol a povedal malého, no tým by odkopal svoj zdroj. Rýchlo sa vynašiel, „... teda syna.“


  „Stalo sa niečo?“


  „Asi áno, ale nie jemu. Má kamaráta, Mareka z vedľajšej brány.“


  „Somogyi. Marek Somogyi.“


  „Áno.“


  „Čo je s ním?“


  „Problémy s autom. Viete, že jazdí pre veľkú firmu?“


  „Viem. Tabak a fajčiarske potreby.“


  „Správne. Potrebujeme sa Krištofa na niečo spýtať. Kde by sme ho našli? Doma nie je, zvonili sme dosť dlho. Nič.“


  „Ak nie je doma...“ váhala, chystala sa klamať.


  „Pani Bohunská, je to vážna vec, vážne vyšetrovanie,“ skočil jej Krauz do reči, aby sa nestrápňovala. „Tu nejde o banálnu dopravnú nehodu. Musíme Krištofa nájsť, buď s vašou pomocou alebo bez nej, no s vašou pomocou by to bolo rýchlejšie a...“ teraz zaváhal on. „A, ako sa hovorí, bezbolestnejšie. Nenúťte nás, aby sme po ňom vyhlásili pátranie, aby sme ho naháňali s majákmi a húkačkami.“


  „Pátranie? Veď ste povedali, že nič nevyviedol, že sa ho chcete iba niečo opýtať.“


  „Nie, tak som to nepovedal. Povedal som vám, že jemu sa nič nestalo, to s tým opýtaním sedí. Máme preňho dôležité otázky a také isté očakávame aj odpovede, je pre nás dôležitý svedok. Viete, kde je?“


  Pokrútila hlavou.


  „Pani Bohunská...“ Krauz naklonil hlavu nabok.


  „Naozaj nie!“


  „Stalo sa niečo, o čom by sme mali vedieť?“ zapojil sa aj Chosé.


  „Nie.“


  „A niečo, o čom by sme nemali vedieť?“


  „Nie. Počkajte, ako to myslíte?“


  „Vy viete. Zbytočne sa tu naťahujeme. Kedy ste videli syna naposledy?“ pokračoval Krauz. Nútili ju, aby sa musela sústrediť na dvoch naraz, aby ju rozptýlili, aby sa jej klamalo oveľa horšie.


  „Včera ráno.“


  „O koľkej?“


  „Ráno. Bolo pol šiestej.“


  „Tak vstáva normálne?“


  „Nie. Nikdy nevstáva tak skoro, naposledy možno na vojne.“


  „Prečo včera? Spýtali ste sa ho?“


  „Áno, v kuchyni, varil si čaj, dala som si s ním. Povedal, že možno zohnal slušný džob, že ak bude mať šťastie, slušne zarobí.“


  „Slušný džob znamená slušný kšeft, alebo robotu?“


  „Dúfam, že robotu.“


  „Spýtali ste sa, kam presne ide, do akej firmy? Aká je to práca?“


  „Skúsila som, no iba odsekol, či ho budem kontrolovať až do penzie. Viete, v poslednom čase bol dosť nervózny. Už mu išlo na nervy, že sa nemôže uchytiť. Reči o zamestnaní ho dráždili, tak som doňho nerýpala. Bola som rada, že si niečo hľadá, že má záujem, šancu.“


  „Ako odišiel? Mal niečo zbalené?“


  „Takú zelenú vojenskú brašnu cez plece, hovoria tomu žebradlo. Dal si tam maslový chlieb so salámou. Nič iné tam nemal, keď odchádzal, bolo spľasnuté.“


  „Vzal si proviant, takže rátal s tým, že bude z domu preč dlhšie.“ Nebola to otázka, aj tak odpovedala.


  „Asi áno.“


  „Pozreli ste sa za ním z okna?“


  „Pozrela.“


  „Čakal ho niekto? Nejaké auto?“


  „Nie. Išiel smerom na zastávku, zmizol za rohom.“


  „Sused Marek sa k nemu nepridal?“


  „Nie.“


  „Ani sa v krátkom čase po ňom neobjavil na chodníku?“


  „Neviem, vrátila som sa do spálne a obliekala som sa. Včera som mala rannú, musela som si pohnúť do práce.“


  „Keď odchádzal, povedal, kedy sa vráti?“


  „Nie.“


  „Ale čakali ste ho, nie? Večer.“


  „Čakali, aj s manželom.“


  „Neprišiel?“


  „Nie.“


  „Ani v noci?“


  „Ani.“


  „Ani dnes ráno?“


  „Nie.“


  „Ako viete?“


  „Volám domov každú hodinu.“


  „Má mobil?“


  „Nie. Sľúbila som mu, že keď si nájde prácu, kúpim mu ten najmodernejší pod stromček.“


  „Takže od včera rána ste ho nevideli a nedal o sebe vedieť.“


  „Hej.“


  „Stáva sa to často?“


  „Nikdy. Niekedy príde až nadránom, no vždy trafil domov, nech bol v akomkoľvek stave. Viete, ako to myslím.“


  „Viem. Má dvadsaťdva, v tom veku sa človek občas potkne o krígeľ piva, aj o dva.“


  „Presne tak.“


  „Tušíte, kde by mohol byť?“


  „Nie.“


  „Má dievča?“


  „Mal, bývalú spolužiačku, býva na konci ulice, ale videla som ju vodiť sa za ruky s takým rapavým suchárom. Aj som sa Krištofa spýtala, ako je to s nimi. Iba hodil rukou, že skončili, takže viem, že známosť teraz nemá.“


  „Ako ste to chceli riešiť?“


  „Ja? To je jeho súkromná vec.“


  „Mal som na mysli, že sa od včera rána neozval.“


  „Dnes som tu do šiestej, manžel príde domov o siedmej. Keby sa dovtedy neozval, chceme ísť na políciu.“


  „Len choďte! V každom prípade choďte. Má nejakú obľúbenú krčmu?“


  „S kamarátmi chodia na dostihovú dráhu, volá sa to Turf, alebo nejako podobne.“


  Zozbierali maximum informácií, aké sa za daných okolností zozbierať dali. Krauz už chcel skončiť, no Chosé mal ešte jednu požiadavku.


  „Máte jeho fotografiu?“


  „Prinesiem ju na oddelenie, viem, ako sa hlási nezvestnosť. Kolegyňa si to zažila s manželom.“


  „Myslel som pri sebe.“


  „Mám.“


  „Môžeme sa pozrieť?“


  „Ale tú vám nedám!“


  „Iba pozrieť.“


  Odbehla, asi do šatne. Vrátila sa s peňaženkou, vybrala fotografiu.


  „Takto vyzerá teraz?“


  „Je stará pol roka.“


  Pozerali do tváre kučeravému blondiakovi.


  „Ten nos...“


  „Sfaulovali ho na futbale. Je krivý, nedá si povedať. Darmo ho nahováram, že sa to dá operovať.“


  „Ďakujeme, to by bolo všetko.“


  Vrátili jej fotografiu, povzbudivo sa usmiali. Už sa otáčali, keď sa osmelila.


  „A ak sa smiem spýtať... Tomu Marekovi sa čo stalo? Dopravná nehoda?“


  „Niečo v tom zmysle...“ Krauz prikývol, bol rád, že si k otázke našla aj odpoveď.

  Boli dva metre od auta, keď Chosé ukázal prstom a pridal do kroku.


  „Počuješ? Niekto nám volá vysielačkou! Pohni! Otváraj!“


  Krauz si švihol, Chosé vytrhol slúchadlo z odkladacieho priestoru pred spolujazdcom ešte skôr, ako dopadol na sedadlo. Posledné, čo počul, bol ich volací znak a naštvaný, nástojčivý hlas im oznamoval, že prepína.


  „Fénix stoštyri na príjme,“ ozval sa Chosé.


  „Fénix stoštyri, v kerej onej ste tak dlho!?“


  „Boli sme mimo vozidla, sme v teréne, vykonávame šetrenie...“


  „Dobre, dobre! Fénix stoštyri, z rozkazu funkcie okamžite vykonajte základňu!“


  „Fénix stoštyri rozumel, vykonávam základňu,“ potvrdil Chosé.


  „Okamžite!!“


  „Fénix stoštyri rozumel, okamžite. Koniec.“


  Mayor na druhej strane sa už neozval, aj Chosé považoval komunikáciu v éteri za skončenú.


  „Čo mu je?“ spýtal sa mierne Krauz, ako keby sa ho to netýkalo.


  „Si počul, okamžite hore.“


  „Niečo sa deje?“


  „Viem ja?“


  „Chosé. Myslíš si, že okamžite myslel tak, že si máme dorobiť robotu a potom sa zastaviť hore, alebo že máme ísť rovno hore.“


  „Okamžite je okamžite.“


  „Ale ja by som sa najradšej ešte zastavil v tom Turfe. Mali by sme sa na Krištofa popýtať.“


  „Lenže Šaňo povedal okamžite.“


  „Tak to neriskneme?“


  „Rišo, vieme prd, čo nové sa zase pritrafilo, poďme radšej hore a nedráždime ho. Krištofa si nájdeme večer alebo zajtra.“


  „Ty srab!“ Krauz neochotne zamieril do centra. Nemohol sa zbaviť nutkania zaskočiť do Turfu a venovať sa Krištofovi trochu hlbšie, nemohol sa zbaviť pocitu, že ten chalan by im vedel mnohé ozrejmiť.


  Keď rozrazili dvere na Mayorovej kancelárii, Krauz bol nadýchnutý, pripravený vychrliť na šéfa vodopád jedovatých slov o tom, ako si váži pracujúcich detektívov v teréne, či pokladá za nevyhnutné, aby behali hore na zapísknutie ako čokli, či... Nepovedal nič, iba vysyčal, Mayor nebol v kancelárii sám. V kresle v rohu bol vyvalený riaditeľ kriminálnej polície. Obaja šéfovia sa tvárili netrpezlivo, trochu vystrašene.


  „No konečne!“ zavyl Mayor, výstražne ukázal pohľadom na riaditeľa, aby si dávali pozor na ústa.


  „Dobrý deň, pán riaditeľ,“ slušne pozdravili, ostali stáť v strede kancelárie. „My sme nič nevyviedli, ak sa niekto sťažoval...“


  „Nikto sa nesťažoval,“ uťal mu niť riaditeľ. „Výnimočne! Šaňo, môžeme už ísť?“ Mal akosi naponáhlo.


  „Máte auto?“


  „Samozrejme,“ prikývol Krauz.


  „Ideme vaším. Rýchlo, nech nečakajú!“


  Detektívi ničomu nerozumeli, Krauz sa osmelil, až keď vychádzali z dvora.


  „Kam? Udajte smer.“


  „Na prezídium.“


  „Idete na poradu?“ Krauz v duchu zúril. Pre takú hlúposť ich buzerujú cez pol mesta, akoby nebol hore nikto, kto by ich odviezol.


  „Nie. Vlastne tak trochu aj áno,“ nelogicky vysvetľoval riaditeľ. „Policajný prezident chce s vami hovoriť.“


  Krauz spýtavo zazrel na Chosého po pravici, tomu nechápavo poskočilo obočie. Ani on netušil, o čo ide.


  „O čo tu ide?“ spýtal sa priamo Krauz.


  „Predvčerom mi telefonoval pán prezident, mal akosi naponáhlo. Položil mi zaujímavú otázku,“ vysvetľoval riaditeľ kriminálnej polície, „či mám k dispozícii dvoch detektívov, ktorí by vedeli pracovať samostatne, bez vedenia a kontroly, v utajení, pritom garantovať vyriešenie prípadu bez oficiálnych hlásení, to znamená lojálnych, spoľahlivých, chápajúcich služobné tajomstvo.“ Riaditeľ sa odmlčal.


  „Takže cestou sa ešte po niekoho zastavíme?“ Krauz pozrel do spätného zrkadla, Mayor iba prevrátil oči stĺpkom.


  „Netreba. Pán prezident spomenul vaše mená, váš vedúci tiež súhlasí,“ odpovedal riaditeľ vážne, lebo nepochopil fór.


  „Ďakujeme,“ poďakoval Krauz spätnému zrkadlu. Škripot zubov v pozadí by musela počuť aj mŕtvola v kufri. Aj Mayor. Zase iba bezmocne prevrátil oči.


  „Z toho, čo ste nám povedali, usudzujem, že ide o nejakú prácičku. Super utajenú prácičku,“ Krauz sa ich snažil vtiahnuť do rozhovoru, aby sa vopred dozvedel čo možno najviac podrobností.


  „Aj my usudzujeme,“ odpovedal riaditeľ za oboch šéfov, „no detaily nevieme ani my.“


  „Takú super tajnú prácičku?“


  „Takú.“


  „Ale od utorka máme novú vraždu. Začali sme na nej robiť a niekam sme sa už dostali. Šani, oddelenie vrážd si môže za týchto okolností dovoliť obetovať dvoch detektívov len tak, na nejakú fušku?“


  „Rišo, keď sme to v pondelok s riaditeľom rozoberali, žiadnu vraždu sme nemali. Už skoro mesiac sme nič nemali...“ zaváhal. „V konečnom dôsledku, aj keby sme ich mali desať, keď príde prezident s nejakou požiadavkou, musíme vyhovieť. Alebo sme mu mali povedať, že nemáme? Nech si nájde dvoch z jazdeckej polície alebo z poriečneho oddelenia?“


  Krauz šéfove dôvody akceptoval kývnutím, dobre vedel, že má pravdu – proti vetru a vrchnosti sa šťať nedá. Zvyšok cesty na policajné prezídium sa viezli mlčky, Krauz pochopil, že od tých dvoch vzadu sa nič nedozvie – buď dostali od prezidenta striktný zákaz, alebo naozaj nič nevedeli.


  Pred dverami na sekretariát sa riaditeľ kriminálnej polície zastavil, vydýchal sa, lebo po chodbách skoro letel, upravil si kravatu. Pohľadom skontroloval troch podriadených – Mayor v poriadku, Krauz... Zrak mu z hlboko rozopnutej košele skĺzol na vydraté rifle, potom dolu na tenisky.


  „Kriste! Nemajú kravaty a tie tenisky...“


  „Stiahli sme ich z terénu,“ Mayor ospravedlňujúco pokrčil plecami.


  „Dobre, dobre...“ riaditeľ sa naklonil k dverám, energicky zaklopal. Na povolenie nečakal, veď za dverami sedela iba sekretárka.


  „Dobrý deň, pani Votrub...“


  „No kde ste!?“ skočila mu do reči sekretárka. Nasrdene treskla slúchadlom, evidentne im už sto ráz volala. „Už na vás netrpezlivo čakajú!“


  Na odpoveď nečakala, stlačila gombík na telefóne, slúchadlo nezdvihla.


  „Pán prezident, práve prišli.“


  „Nech vojdú,“ odpovedal reproduktor.


  Sekretárka ukázala na tapacírované dvere po pravici, povzbudivo sa na delegáciu usmiala. Krauz nevedel prečo, ale už teraz mal pocit, že si zaslúži štyri roky nepodmienečne. Aj brucho ho rozbolelo, presne ako keď trestanec vstupuje do levovej jamy.


  „Pán prezident, podplukovník...“ snažil sa zaradiť riaditeľ, sotva vošli, no policajný prezident ho zrušil hneď v úvode.


  „Dobre, dobre, poďte ďalej! Konečne ste tu! Prečo sme museli tak dlho čakať?“ Prezident vstal, s natrčenou rukou k nim pripochodoval krížom cez celú kanceláriu.


  „Kolegovia Krauz a Fischer boli práve v teréne, viete, vyšetrujú tú nešťastnú vraždu vodiča dodávky firmy Tabak Berky z utorka,“ vysvetľoval riaditeľ pri podávaní rúk. „Mayora poznáte, vedúci oddelenia vrážd. Toto sú kolegovia Krauz a Fischer.“


  „Teší ma, pán Fischer...“


  „Ja som Krauz, ale netrvám na detailoch.“


  „Pardon, pán Krauz. Pán Fischer!“ Prezident ukončil podávačku, rukou kývol do rohu k sedačke. „Sadneme si sem.“


  Posadali si do pohodlných kresiel, prezidentovi nechali celú sedačku. Muž na druhej strane kancelárie vstal, spod stoličky si vzal kufrík a pripojil sa k nim. Automaticky si sadol k prezidentovi na sedačku.


  „Vraždu, hovoríte. Viem o nej, už ma informovali. Dostali sme sa niekam? Vieme už niečo?“


  „Dnes sme vykonali pitvu, až tá nám potvrdila, že naozaj ide o vraždu. Po dni vyšetrovania sme iba ustálili okruh jeho známych...“


  „Okrem toho ešte nemáme spis. Prípad je oficiálne v Trnave,“ doplnil šéfa Krauz.


  „Iste, iste, viem aj o tých administratívnych patáliách. No nič, necháme vraždu vraždou, budete ma informovať neskôr. Teraz by sme prešli priamo k veci, aby sme sa navzájom nezdržiavali. Takže...“ zaváhal, odkašľal si. „Prečo ste tu...“


  Krauz sa skúmavo zahľadel na posledného člena porady. Perfektný oblek, vzorne dotiahnutá kravata, vyleštené poltopánky, predpisovo ostrihané čierne ulízané vlasy. Asi o desať rokov starší od nich, teda skúsený harcovník. Napriek tomu ho nepoznal, nikdy sa nevideli, no mal by ho poznať, nech by bol z ktorejkoľvek súčasti. Ani ho prezident nepredstavil, takže buď nová posila prezidiálnych radov z civilu alebo super utajený macher.


  Macher si uhladil ulízané, asi naolejované vlasy a usmial sa na Krauza – postrehol skúmavý pohľad, snažil sa zapôsobiť.


  „Ste tu preto, lebo sa stal bizarný, no zároveň veľmi závažný trestný čin. Okolnosti nás viedli k tomu, aby sme ho utajili pred verejnosťou rovnako ako pred radovými policajtmi. Preto sa neobjavil vo zvodke a neviete o ňom. Upozorňujem vás, že nech sa dnes dozviete čokoľvek, musí to tak ostať aj naďalej. Utajenie je priorita. Rozumieme si?“


  Prikývli.


  „Všeobecná informácia pre pána riaditeľa a šéfa oddelenia vrážd je takáto: Vaši dvaja muži budú zainteresovaní na vyšetrovaní, presnejšie povedané, povedú ho. Informácie budú dostávať aj ich odovzdávať prostredníctvom pána majora Kusého,“ konečne ukázal bradou na ulízaného fičúra. „Presnú inštruktáž s podrobnosťami organizačného charakteru si preberú hneď po porade medzi sebou. Pre vás, pán riaditeľ a pán vedúci, iba toľko, že počas vyšetrovania budú vaši operatívci oslobodení od bežného výkonu služby a nebudú sa podieľať na vyšetrovaní vrážd, ani tejto poslednej. Zvláštne finančné prostriedky na operatívnu prácu budú poberať od nás, aby sme nezaťažovali váš rozpočet.“


  „Inak povedané, budú vám bezvýhradne k dispozícii a nemáme sa ich na nič pýtať,“ chcel mať jasno riaditeľ.


  „Pochopili ste ma správne. A teraz základná informácia k prípadu. Upozorňujem znova, že ste viazaní mlčanlivosťou. Pred mesiacom vykonala protidrogová jednotka zásah, akciu na turecký kamión. Podľa informácie mal prevážať väčšie množstvo heroínu. Akcia dopadla na výbornú, zadržali sme štyridsať kilogramov heroínu vo vysokej kvalite. Po absolvovaní laboratórnych testov bol uložený do skladu kriminalistického ústavu v objekte policajnej akadémie. Minulú stredu celých štyridsať kilogramov niekto ukradol...“ prezident sa odmlčal, chcel informácii dodať vážnosť, zároveň si chcel vychutnať ich reakciu.


  Krauza a Chosého ani nehlo, drogy nebola ich parketa. Ani Mayora informácia o heroíne neodrovnala.


  „Fíha!“ spľasol rukami riaditeľ kriminálky – chcel urobiť prezidentovi radosť.


  „Presne tak, fíha! Páni, nemusím vám vysvetľovať, ako som sa cítil, keď ma o krádeži informovali. Vec treba chápať v širších súvislostiach, nejde iba o dvadsaťmiliónovú hodnotu, ide o hanbu policajného zboru. Minister chápe celú vec vyslovene politicky a osobne, dúfam, že vám je to jasné – po prevalení prípadu by opozícia okamžite iniciovala jeho odvolanie. Má eminentný záujem na vyšetrení a dolapení páchateľov, musím ho denne informovať. Vlastne celý tento cirkus sa koná z jeho iniciatívy, na jeho pokyn. Žiada informácie, výsledky. Prípad má aj iný rozmer, také množstvo heroínu v uliciach Nášho Mesta môže spôsobiť katastrofu, ohrozenie stoviek narkomanov, nárast počtu narkomanov o desiatky nových závislákov, nárast agresivity, nárast násilnej trestnej činnosti, jednoducho tento prípad je ako chobotnica, zasahuje do viacerých sfér a treba s tým niečo urobiť.“


  Muž v perfektnom obleku podvedome prikývol, no mlčal, ešte mu nedali slovo, ešte neprišiel jeho čas.


  „Toľko základná informácia pre riadiacich dôstojníkov. Vy ostanete tu, preberieme ešte nejaké podrobnosti. Kolegovia Krauz a Fischer sa odoberú s kolegom Kusým, ktorý im dá podrobnú inštruktáž...“


  „Moment,“ ozval sa Krauz, aj slušne zodvihol ruku, akože sa hlási odpovedať k tabuli.


  Mayor prevrátil oči, už je to tu! Dnes ani iné nerobil, len prevracal oči. Zagánil na podriadeného, aby láskavo držal hubu, no už bolo neskoro.


  „Pán policajný prezident, chápem, že ak dostaneme rozkaz, sme povinní ho splniť, ale nedá mi, aby som sa nespýtal...“


  „Nech sa páči.“


  „... prečo my dvaja? Prečo majú drogy vyšetrovať vraždári? Veď máme protidrogovú jednotku, majú vlastnú operatívu, vlastných informátorov, vlastné...“


  „To sú práve detaily, ktoré sa dozviete od majora Kusého. Tie už v šestici rozoberať nebudeme.“


  „Ide iba o drogy alebo sa na krádež nabalil aj iný trestný čin?“


  „Tá istá odpoveď.“


  Krauz prikývol, pochopil, že pred prezidentom dopadne so svojimi otázkami presne tak ako pred chvíľou v aute – odpovedí sa nedočká, lebo niektoré odpovede si vyžadujú špeciálne priestory, samozrejme, aj špeciálne uši, špeciálne obmedzený počet uší.


  „Vy traja môžete odísť!“ rozhodol prezident. Jeho temperamentný hlas nepripúšťal diskusiu.


  Traja muži vstali ako jeden. Krauz sa ledva ubránil nutkaniu objať Mayora, vystískať sa s ním, rozlúčiť sa slovami zbohom, starý bratu, už sa asi neuvidíme, no odolal, napokon on ich hodil cez palubu, nech si teraz spytuje svedomie.


  „Ale oboch nadriadených som priviezol služobným autom,“ neodpustil si poznámku odo dverí.


  „My sa už o nich postaráme!“ nasrdene odsekol prezident.


  „V tom prípade je všetko v poriadku. Pán prezident, dovoľte mi odísť,“ panáčkoval Krauz.


  Mayor omdlieval, prezident si už nehodlal hubu drať, iba im kývol rukou.


  „Baví vás provokovať?“ spýtal sa Kusý na chodbe.


  „Len keď ma niekam nainštalujú proti mojej vôli.“


  Kusý s úsmevom prikývol, tváril sa, že ich chápe. Možno ich naozaj chápal. Kývol hlavou hlbšie do chodby, vykročil, ani sa neobzrel. Poslušne za ním cupkali ako ovečky za baranom. Na konci chodby sa im do cesty postavila sklená stena, ulízanec ju prekonal vyťukaním kódu. Za sklenou stenou bolo už len šesť kancelárií, tri vpravo, tri vľavo. Zamierili k stredným napravo. Ulízanec použil kľúč, vošiel prvý, prednosť návšteve nedal, asi ich už za návštevu nepovažoval, veď sa poznali vyše desať minút, aké tam cavyky?


  Kým vošli, Krauz si všimol vizitku vedľa dverí – nič tam nebolo, iba prázdny priesvitný plast, zašpinený, zaprášený, dlho nepoužívaný. Major ich zjavne nezaviedol do svojej kancelárie, ale do spoločnej, využívanej na výsluchy. Ich predpoklad sa potvrdil, sotva vošli – strohé zariadenie vysvetľovalo všetko. Ani koberec nepoložili, linoleum sa ľahšie umýva, ani jeden kvet, aspoňže záclony zavesili.


  „Nech sa páči,“ ukázal na kancelársky stôl, sám si sadol oproti.


  Krauz spýtavo zazrel na parťáka, ten prikývol, aby si Krauz sadol za stôl. Bola tam iba jedna stolička, Chosé sa uvelebil do kresla v rohu, ako bol zvyknutý z domu. Medzi kreslami na konferenčnom stolíku stála plastová vázička s umelým zaprášeným kvetom, asi ružou, nedalo sa to presne určiť. Pri vázičke ležal nepoužívaný popolník – Chosé si ho bez rozpakov pritiahol a zapálil si.


  Pri cvaknutí zapaľovača major zodvihol hlavu od spisu, ktorý si medzitým pripravil na stôl. Kým stihol protestovať, rýchlo si zapálil aj Krauz – dvaja na jedného, boli v presile. Major sa znova začítal, nemalo význam s nimi bojovať, už ho varovali, že s tými dvoma si užije.


  Major čítal, prevrátil pár listov, zase čítal. Detektívi fajčili, nerušili ho, veď on sa ozve.


  „Dobre,“ zavrel tvrdé dosky. „Páni...“


  „Odkiaľ si?“


  Major sa oprel, naklonil hlavu.


  „Vadí ti tykanie?“


  Vadilo. Zvažoval, či má pred nimi vystupovať veliteľsky rázne, takpovediac hneď od začiatku im dať najavo, kto je tu pánom, alebo zvoliť kamarátsky tón.


  „U nás si všetci tykáme. Keď máme spolupracovať...“ ospravedlňoval sa Krauz.


  „V poriadku, ja som Miro.“


  „Richard. On je Jozef, ale všetci mu hovoria...“


  „Chosé, viem.“


  „Vieš. Odpovieš?“


  „Prečo je to dôležité?“


  „Lebo ťa nepoznáme. Roky na to máš, nie si žiadne zelené ucho, tak prečo ťa nepoznáme?“


  „Prišiel som nedávno z civilu. Robil som v advokácii.“


  Krauz prikývol, Chosé rázne zahasil cigaretu.


  „Môžeš spustiť, sme samé ucho.“


  „Ehm,“ major si najprv odkašľal, „najprv vás musím ubezpečiť, že s touto akciou, presnejšie, s vaším, ako si to správne nazval, nainštalovaním do prípadu nemám nič spoločné. Tiež som dostal rozkaz, tak ho plním. Len aby bolo jasné, že na mne si zlosť vylievať nemusíte, nič tým nezískate.“ Počkal.


  „V poriadku. Úprimnosť za úprimnosť, fakt sme nasratí a radi by sme si na niekom vyliali zlosť. Kto je za tým?“


  „Minister. Po týždni ničotných výsledkov stratil trpezlivosť a priložil starému...“


  „Prezidentovi?“


  „... teda prezidentovi nôž na krk. Nasadiť tých najlepších. Môžete si za to sami, načo ste najlepší.“


  „Nie sme, na oddelení vrážd sú aj starší, skúsenejší.“


  „Starších nechceli, bude treba robiť bez ohľadu na denný či nočný čas, vo vysokých obrátkach, potrebujú silných...“


  „A sprostých, to poznáme.“


  „Silných a odolných.“


  „Doriti aj s takými podmienkami!“


  „Nepomôžete si. Vybrali vás vaši šéfovia, prezident to odsúhlasil, už ste v tom.“


  „Nám povedali presný opak – vybral nás prezident, naši šéfovia iba súhlasili.“


  „Je to také dôležité?“


  „Pre nás áno! Keď nás vybral prezident, musel mu niekto referovať. Niekto nás natrel, radi by sme sa mu poďakovali.“


  „Nepoznám detaily vášho výberu.“


  Krauz sa zhlboka nadýchol, pocit bezmocnosti bol v tej bizarnej situácii najhorší. Pohľad sa mu stretol s pohľadom kolegu, Chosé pokrčil plecami.


  „Rišo, serme na to, nič nevybojujeme. Aspoň začneme, uvidíme, kam sa dostaneme.“


  „Dobre, vypočujme si ho,“ rezignoval.


  Major otvoril tvrdé dosky, podal Krauzovi kancelársky papier.


  „Hlásenie veliteľa nočnej zmeny strážnej služby v policajnej akadémii zo siedmeho marca na ôsmeho, z utorka na stredu minulý týždeň.“ Podal mu druhý hárok. „Zoznam policajtov zaradených do nočnej služby.“ Tretí papier putoval ku Krauzovi. „Hlásenie poručíka Mužiku, pracovníka kriminalistického ústavu, odbor chémia. On krádež objavil a ohlásil nadriadenému.“


  Krauz rozložil tri listy po stole.


  „Máme čas, len čítaj.“


  Krauz sa začítal, keď dočítal prvý, vstal, odniesol ho do rohu Chosému. Potom druhý, aj tretí. Počkal, kým kolega dočítal.


  „Poručík Mužika išiel ôsmeho v stredu ráno o ôsmej do skladu po nitráty,“ začal Krauz s analýzou.


  „Jeho výskyt v sklade je legitímny, potvrdený ich riaditeľom,“ vysvetľoval major Kusý. „Nie som chemik, no zo záznamu som pochopil, že riaditeľ zakázal držať nitráty vo väčšom množstve priamo v laboratóriu, vyčlenil na to miesto v sklade, kde by prípadný výbuch neohrozil životy laborantov, spôsobil by maximálne materiálne škody. Preto išiel Mužika ráno do skladu, v ten deň ich potreboval na nejaké expertízne skúmanie.“


  „Dobre, toľko som pochopil aj ja, no nerozumiem tomu odseku o otvorení skrine, že iba tak sa chcel pokochať...“


  „Nitráty boli vo vedľajšej skrini, no na zväzku mal aj kľúče od tej s heroínom. Práve on robil skúšku pravosti, sám heroín testoval a uložil do skrine, chcel sa pokochať svojím dielom, presvedčiť sa, ako sa heráčik má, či mu niečo nechýba.“


  Krauz sa zahľadel majorovi do očí, čakal, že sa rozosmeje, no nesmial sa, myslel to vážne.


  „To myslíš vážne?“


  „Tak odôvodnil fakt, že skriňu otvoril a našiel ju prázdnu.“


  „Ako vieš? Hovoril si s ním?“


  „Ja nie, vyšetrovateľ protidrogovej jednotky. Na!“ Podal Krauzovi tri scvaknuté listy. „Jeho výpoveď pred vyšetrovateľom. Môžete si ju prečítať, no je to strata času. V podstate povedal iba to, čo som vám zhrnul.“


  Krauz výpoveď aj tak prebehol očami. Stačilo mu prečítať si každý druhý, ku koncu každý tretí riadok, vo výpovedi naozaj nebolo viac dôležitých informácií. Aj tak ju podal Chosému, pre istotu, či niečo nezachytí.


  „Zvláštne.“


  „Všetkým sa to zdá zvláštne. Ešte sa k tomu dostaneme, lebo tých zvláštností nájdete viac.“


  „Napríklad hneď jedna. Ani v hlásení, ani v jeho výpovedi sa nič nehovorí o pečatidle na skriňových dverách. Číslo pečatidla, komu patrí, či bola šnúrka riadne zatlačená do plastelíny, či bola plastelína neporušená. Bez toho sa nedá zistiť, kto posledný bol pred Mužikom v skrini s herákom, potom ani nezistíme, kedy presne ku krádeži došlo.“


  „Dá sa, ale aj tak dobrý postreh. Žiadne pečatidlo nebolo použité.“


  „Nemožné! Všetky služobné plechové skrine majú na krídlach dverí lôžka na plastelínu.“


  „Aj tieto mali, no nikto skrine nepečatil. Vysvetlenie je jednoduché – kriminalistický ústav sa do objektu akadémie presťahoval iba nedávno, to dobre viete, veď za expertmi chodíte skoro každý týždeň so stopami z miesta činu. Ešte ani nie sú komplet presťahovaní, nemajú vlastné skladové priestory, preto im akadémia milostivo vyčlenila jeden hangár ako sklad. Vonkajšie priestory od skrine s herákom delí dvoje dverí, tri zámky, navyše celý hangár je v objekte stráženom policajtmi, načo by sa otravovali s nejakým pečatidlom? Do skladu nikto s pečatidlom ani nechodil.“


  „No fasa! Trestuhodná benevolencia!“


  „Aj tak vieme, kto videl heroín posledný.“


  „Ako?“


  „Od hangára je iba jeden zväzok kľúčov, duplikáty sú v riaditeľovom trezore. Kľúče od skladu sa vydávajú na sekretariáte na podpis, majú na to založený zvláštny autorizovaný zošit.“


  „Aspoň niečo.“


  „Na,“ ku Krauzovi putoval ďalší papier. „Služobný záznam nadporučíka Solčanského z toho istého oddelenia ako Mužika. Ten bol v sklade v utorok siedmeho o tretej poobede, práve skončil skúmanie čistoty inej vzorky, tentoraz kokaínu, a zvyšok materiálu niesol späť do skrine.“


  „Takže herák bol uložený aj s inými drogami?“


  „Iba štyri ďalšie vzorky, pár gramov.“


  „A Solčanský prisahal, že herák tam v utorok na fajront bol.“


  „Prisahal na všetko, čo mu je sväté.“


  „Veď je to neznaboh! Poznám ho ešte z policajnej školy!“


  „Ale prisahal. Varoval som vás, že tých zvláštností bude viac.“


  „Fajn, pokračujem. Máme Mužiku, čo v stredu ráno našiel prázdnu skriňu, potom Solčanského, ten tam bol deň predtým. Keby sme im uverili, tak ku krádeži došlo v noci z utorka na stredu.“


  „Správne.“


  „Čo sa dialo potom?“


  Ku Krauzovi putoval ďalší papier.


  „Toto je služobné hlásenie riaditeľa kriminalistického ústavu, ako mu vedúci oddelenia chémie zahlásil zistenú krádež, ako sa išiel na vlastné oči presvedčiť, ako telefonoval na prezídium, ako dostal pokyn od policajného prezidenta spísať toto hlásenie.“


  Krauz ho prebehol očami. Stručné, jasné, nič nehovoriace.


  „Chýba mi tu odsek, komu odovzdal miesto činu, kto vykonal obhliadku, kto rozbehol vyšetrovanie.“


  Major Kusý si odkašľal, uhladil si nagélované vlasy.


  „Chystáš sa klamať?“


  „Nie, tie vlasy, to je moja úchylka. Snažím sa ovládať, vyvarovať sa tomu, no niekedy sa mi nedarí. S klamaním to nemá nič spoločné.“


  „Pokojne si ich hladkaj, mne to nevadí. Čo bolo ďalej?“ súril ho Chosé z kresla. Aj jeho začala debata zaujímať.


  „Niekoľko hodín sa situácia riešila na najvyšších miestach. Ak hovorím na najvyšších, tak mám na mysli najvyššie,“ prstom ukázal na strop kancelárie, aby im bolo jasné, čo sú najvyššie miesta. „Musíte chápať situáciu, akcia s herákom bola medializovaná, štyridsať kilogramov v takej čistote bol dosiaľ najväčší úlovok polície, najvyššie miesta sa postarali o reklamu polície, fotografie balíčkov s vysmiatym prezidentom sa objavili v novinách na titulnej strane, minister rozdával odmeny na všetky strany, a odrazu taká blamáž. Napokon sa rozhodli, že prípad prevezme protidrogová brigáda.“


  „Kde sú ich záznamy?“


  „V trezore na ministerstve. Ja som si ich mohol iba prečítať, žiadne kópie, žiadne poznámky.“


  „Dôvod?“


  „Po týždni práce nedosiahli žiadne výsledky, absolútne žiadne, ani jeden jediný poznatok, nijaký smer vyšetrovania, iba chaos. Minister sa nasral, vyjadril sa v tom zmysle, že z ich strany ide o sabotovanie, a prípad im vzal. Rozhodol sa nasadiť špičku, najlepších...“


  „To sme už počuli,“ znechutene si vzdychol Krauz.


  „Najlepší sú podľa neho na oddelení vrážd,“ mlel si svoje major.


  „Ale my ich záznamy potrebujeme! Musíme vedieť, ktorým smerom sa uberali, kam sa až dostali. Musíme s nimi spolupracovať.“


  „Určite nie!“ ohradil sa Kusý. „Písomnosti do rúk nedostanete, ani tieto si nesmiete prefotiť. Prečítať si ich môžete, aj poznámky si môžete urobiť, no žiadne kópie. Čo sa týka protidrogovej brigády, ich záznamy nedostanete a máte prísny zákaz nadviazať s nimi kontakt. Nesmú vedieť, že na prípade pracuje iná zložka, nesmú vedieť, kto konkrétne.“


  Krauz si pošúchal bradu.


  „Fakt jedna zvláštnosť za druhou. Čo nám skrývaš? Prečo také opatrenia? Alebo, inak, ešte jedna kontrolná otázka: Policajtov z labákov vypočuť môžeme?“


  „Nie, ani to nie.“


  „V tom prípade si odpoviem sám. Je dôvodné podozrenie, že pri krádeži asistoval niekto znútra? Máme medzi sebou krysu?“


  „Hovorím, radosť s vami spolupracovať, netreba vám všetko vysvetľovať polopate.“


  „Sú použité nejaké úkony? Sledka, odposluchy?“


  „Sú. Vyhodnotenia chodia mne. Ak bude urobený nejaký záchyt, okamžite vás budem informovať. Dávajte si pozor, aby ste sa do nejakého úkonu nezaplietli, okamžite sa dozviem, že ste porušili zákaz, a budem musieť podať hlásenie hore. To bolo upozornenie, nie vyhrážka, aj ja sa musím kryť.“


  Krauz chvíľu uvažoval, Chosé mu pomáhal – aj on zvraštil čelo.


  „Miro, uvedomuješ si, do akej situácie sme sa dostali? Kam nás tlačíš? Venoval si sa niekedy operatívnej práci?“


  Neodpovedal. Krauz ani odpoveď nečakal.


  „Nemáme v rukách vôbec nič, a aj to málo, čo už bolo urobené, chcete pred nami zatajiť. S osobami, ktoré v prípade zohrávajú akú-takú rolu, nám zakazujete kontakt, ako potom máme začať vyšetrovanie?“


  „Využite všetko, čo vám napadne, všetky dostupné aj iné prostriedky, máte voľné ruky. A aby ste ich nemali úplne prázdne, som oprávnený odovzdať vám toto,“ Krauzovi podal obálku, druhou zamával na Chosého. Vrtko vstal.


  „Slušné,“ zhodnotil obsah svojej obálky Chosé.


  „To sú peniaze zo zvláštneho fondu, máte ich použiť na informátorov a úhradu nákladov v rámci operatívno-pátracej činnosti.“


  „Kde to máme podpísať?“ spýtal sa Krauz, keď sa presvedčil o obsahu.


  „Nikde, podpisujem za vás, musíte mi veriť.“


  Verili, nevyzeral, že by potreboval pár drobných z ich obálok.


  „Niečo k organizačným pokynom. Za týmto stolom budem každé ráno o pol ôsmej. Netrvám na tom, aby sme sa tu stretávali každý deň, no zavolať musíte, aspoň sa ohlásiť, že žijete. Klapka tri-jedna-tri-jedna-osem, ani si ju nemusíte písať. Keby bolo niečo súrne, som dvadsaťštyri hodín na mobile. Máte mobily?“


  „Nie.“


  „Nie!?“ žasol.


  „Nikdy sme tú zbytočnú blbosť nepotrebovali ani ju potrebovať nebudeme.“


  „Ale...“ nechápal. „V dnešných časoch...“


  „Dnešné časy sú také isté ako včerajšie. Keď sme sa dovolali včera, dovoláme sa aj dnes, neboj sa, a keby bolo niečo súrne, poradíme si. Ráno ťa budeme informovať.“


  „Na tom musím trvať. Pracovný čas si určíte sami, nikto vás nebude kontrolovať, no o dva-tri dni bude vrchnosť žiadať informáciu, nejaké výsledky. Pamätajte na to, ako dopadla protidrogová jednotka.“


  „Pamätáme.“


  „Okrem peňazí dostanete aj toto,“ hodil pred Krauza kľúče s diaľkovým ovládačom. „Vaše služobné auto si môžete nechať, už bolo na obmedzený čas vyňaté z oddelenia vrážd a pridelené vám dvom, no pre prípad krytia máte k dispozícii nového peugeota. Je dolu v garáži, plná nádrž, kniha je podpísaná na zadnom sedadle, stačí vypísať dátum.“


  „Dúfam, že ho nebudeme potrebovať.“


  „Len pre prípad krytia. Ďalej toto,“ Krauzovi podal kartičku zaliatu v plaste.


  Keď si prečítal veľkými písmenami zvýraznený nápis VOĽNÝ PREJAZD, poskočilo mu obočie. Pod nápisom bolo strojom doklepnuté jeho služobné číslo. Na zadnej strane si prečítal poučenie, že povolenie je platné len so služobným preukazom policajta s tým istým služobným číslom, ďalej poučenie, že držiteľ tohto oprávnenia má právo požadovať voľný prejazd a nikto ho nemôže kontrolovať, ani priestory auta. Druhý odsek hovoril o tom, že oprávnenie platí aj v hraničnom pásme, takže ho nemôžu kontrolovať ani pohraničiari. Autor kartičky si zjavne nevšimol, že pohraničné oddelenia boli pred piatimi rokmi zrušené a pojem hraničné pásmo dávno zanikol. Text poučenia pohodlne skopírovali zo starých socialistických kartičiek, ignorujúc zmeny posledných dní.


  „To by bolo z mojej strany všetko. Máte nejaké otázky? Okrem jednej – kedy sa tento cirkus skončí. Lebo to naozaj neviem.“


  „Mám otázku,“ priznal sa Krauz. „Protidrogová akcia sa vykonala na základe kriminálnej informácie?“


  „Áno.“


  „Chcem si ju prečítať.“


  „Je prísne tajná, na takýto stupeň utajenia nemáte previerky.“


  „Ty máš? Čítal si ju?“


  Na malý, takmer nepostrehnuteľný okamih zaváhal.


  „Nie,“ odpovedal pevne, ani brvou nehol.


  „Dobre, ale obsah poznáš.“


  „Poznám.“


  „A...“


  „Píše sa v nej, že v ten a ten deň prekročí hranice s Maďarskom kamión s tureckou poznávacou značkou, v nádrži bude väčšie množstvo heroínu. Vodič neozbrojený, bez sprievodu.“


  „Uvádzala sa presná poznávacia značka?“


  „Áno.“


  „Aj farba plachty a firemný nápis?“


  „Áno.“


  „Kto bol spracovateľ informácie?“


  „Neviem,“ odpovedal pevne, ani brvou nehol.


  „Čo zistili naše labáky? Aký mal stupeň čistoty?“


  „Bola to štvorka...“


  „Boha!“


  „Deväťdesiatpercentná čistota.“


  „Cena?“


  „Do dvadsať miliónov korún, sedemnásť najmenej.“


  „Aký je náš podiel v prípade vypátrania?“


  Kusý stuhol, Krauzovi sa v tvári nepohol ani sval, no vydržal iba pár sekúnd, potom sa aj s Chosém rozrehotali.


  „Chuji! Máte ale fóry! Normálne ste ma dostali! Ešte niečo?“


  Už nič, vstali. Ruky si nepodali, ani u nich v kancelárii si s Váňom alebo s Burgerom nepodávali ruky.


  „Veľa šťastia, zajtra ráno tu. Alebo aspoň telefonát.“


  Iba prikývli, nechali ho v neútulnej kancelárii samého.

  „Kde sú tí dvaja?“ strachoval sa Kuky o kolegov. „Veď mali iba nájsť a vypočuť toho Krištofa! To im zabralo toľko času?“


  Burger zložil noviny, pozrel na hodinky – o päť minút tri.


  „O chvíľu ideme na rozdelenie, Šaňo bude zase soptiť.“


  „Ak sa na to tí dvaja vysrali a najebali sa, nech si ma neželajú,“ zastrájal sa šéf prípadu. „Ozvali sa niekomu? Vie niekto, kde sú?“


  Nevedel nikto.


  „Tri! Ide sa!“ rozhodol Kuky, lebo s novou funkciou sa dostavil aj pocit zodpovednosti. „Nech prídeme aspoň načas, keď už nie sme kompletní.“


  Aj tak neboli prví, chlapci z vedľajšej kancelárie ich predbehli. Mayor sedel za stolom ako socha, prichádzajúcich vítal iba prikývnutím.


  „Sme všetci? Môžeme začať?“


  „Sme, iba...“ Kuky už mal pripravenú výhovorku, „Rišo a Chosé sa zdržali. Mali za úlohu nájsť Krištofa, je to kontakt na zavraždeného, najlepší kamarát. Náročná úloha! Vyžaduje si trpezlivosť a citlivý prístup, ani sa nečudujem, že im to trvá. Ozvali sa, prídu neskôr a...“


  „Drž hubu, krpec! Nauč sa klamať!“ zrušil ho šéf na body. „Krauz a Fischer dnes neprídu, volali mi, aby sme sa zamerali na toho Krištofa, vraj odchádzal z domu v čase ako Marek a doteraz sa neukázal, ani sa neozval rodičom. Kuky, poznač si to, nech naňho nezabudneme. Krauz a Chosé ho už nedotiahnu, ich úlohy rozdeľte inej dvojici. Stiahli ich na prezídium, budú pracovať na inom závažnom prípade...“


  „No moment!“ prerušil ho Burger. „Na prezídiu sa zakladá nový tím – a my o ničom nevieme? Prečo práve Rišo a Chosé, aj my máme právo na ulievareň! Teraz sme na rade my s Hanzelom, aj my si chceme dať rok oraz, rozvážať si ritky v novučkých fárach, simulovať nejakú nezmyselnú činnosť!“


  „Edo, toto nebude ulievareň, ver mi, určite nebude trvať rok. Nemáte im čo závidieť.“


  „O čo ide? Vo zvodke nič nebolo. Aký závažný prípad?“


  „Nič neviem, nič vám nepoviem,“ klamal šéf ešte priehľadnejšie než Kuky. „Budeme sa venovať robote. Ivan?“


  Canis sa prihlásil.


  „Odposluchy?“


  „Spracované, prejednané, odzajtra Berkyho počúvame v robote aj doma.“


  „Sledovačka?“


  „Iba spracovaná, neprejednaná.“


  „Prečo? Váhame? Nezabúdajte, čo nám referoval Krauz a Chosé – vymákli ho v rodine zavraždeného. Nemal tam čo robiť. Jeho pohyb môže byť zaujímavý. Ivan, zajtra to dotiahnite, chceme vedieť, kade sa fláka, s kým sa stýka.“


  „Jasné, dorobíme ho.“


  „Kuky, čo sme dnes ešte stihli?“


  „Edo zohnal aviu, vodiča aj vyšetrovateľa, presnejšie, vyšetrovateľ je informovaný, požehnanie máme, no ide vypočúvať do basy. Zavčasu ráno ideme urobiť vyšetrovací pokus, kadiaľ sa Marek pohyboval vzhľadom na čas.“


  „Odkiaľ máme aviu?“


  „Volal som s Berkym,“ vysvetľoval teraz už Burger. „So všetkým súhlasil, ochotne dal aviu aj vodiča.“


  „Jeho šťastie. Ďalej?“


  „Neviem, komu dám na starosť toho Krištofa,“ žaloval sa Kuky.


  „Vyriešime zajtra ráno. Ešte niečo?“


  „Nie. Chystáme sa do poisťovne, chceme si preveriť Berkyho poistky.“


  „To v každom prípade. Nezabudnite navštíviť rodičov poškodeného...“


  „Doriti,“ uľavil si Kuky. Tušil, kto zlizne skysnutú smotanu.


  „Ak je to všetko, prejdeme do druhej kancelárie...“

  Na druhý deň bolo ranné rozdelenie do práce smutné, nemal kto vyrývať. Krauz a Chosé sa venovali špeciálnej úlohe, Burger a Hanzel už od siedmej zarezávali na dvore tabakovej firmy, Canis ostal v kancelárii, lebo kolega zo sledovačky nemal cez deň čas, nové nasadenie museli prebrať ešte pred rozdelením. Kuky a Váňa sa novej funkcie šéfov prípadu zhostili na výbornú, nestratili prehľad, celkom súvislo nadiktovali Mayorovi robotu za celú partiu.


  Burger si u deda Kamila na vrátnici skontroloval knihu dochádzky, na vlastné oči sa presvedčil, že Marek v utorok odchádzal o sedem pätnásť.


  „Zoberiete ma na výsluch?“


  „Dedo Kamil, až neskôr, teraz musíme vypadnúť, ale ešte sa uvidíme.“


  „Ja len, aby som si našiel náhradu.“


  „Dúfate, že vás zavrieme?“


  „To práve nie, ale vrátnica nesmie ostať prázdna ani hodinu.“


  „Ani hodinu?“


  „Samozrejme! Viete, v každej fi... fi... fi...“


  „Len pokojne, dedo Kamil, pomaličky.“


  „... firme sú iba dve ozaj dôležité osoby, bez ktorých by sa život zastavil, a to je riaditeľ a vrátnik.“


  „Zaujímavé, budeme si to pamätať.“


  „Preto by som sa nerád tralalákal kade-tade.“


  „Keď to pôjde, vypočujeme vás tu. Problémy by nastali, jedine keby vás chcel vypočuť vyšetrovateľ do zápisnice. My vás určite nebudeme zdržiavať.“


  Prišiel aj Berky, perfektne oholený v novom obleku – na ranné vstávanie bol zvyknutý.


  „Milan,“ oslovil šoféra.


  „Prosím, pán šéf.“


  „Vieš, ako jazdil Marek. Chcem, aby si ho napodobnil. Vlastne oni to chcú. Podľa možnosti choď takým štýlom ako Marek.“


  „Jasné.“


  Burger z vrátnice zbadal, že majiteľ firmy sa zhovára so šoférom. Nechcel, aby sa zhovárali bez dozoru, preto zaklapol knihu, kývnutím sa rozlúčil s vrátnikom a pripojil sa k dvojici pri dodávke. Začul koniec ich rozhovoru, aby išiel štýlom ako Marek.


  „Ďakujem, pán Berky, inštruktáž vykonáme my.“


  „Chcel som iba pomôcť.“


  „Ďakujem, pomohli ste až-až. Pán... pán...“


  „Milan Vyskoč,“ predstavil sa vodič.


  „... pán Vyskoč, ste prázdny alebo naložený?“


  „Prázdny.“


  „Mohol náklad naložený v utorok ovplyvniť štýl a rýchlosť jazdy?“


  Zaváhal, očami hľadal podporu u šéfa. Berky nebadane pokrčil plecami.


  „Nemohol,“ rozhodol vodič. „Mal pár ľahkých škatúľ do Pezinka, takáto mašina pár kíl navyše ani nepocíti. Iné by bolo, keby sa vracal z veľkoskladu, bol by plný a to už zmení štýl jazdy, zvlášť v zatáčkach.“


  „Výborne. Pripravte sa, o tri minúty vyrážame. Pôjdeme za vami na tamtom bordovom renaulte. Trasu poznáte?“


  „Prosím vás, jazdím ju skoro denne!“


  „Je naozaj dôležité, aby ste presne dodržali trasu, predpisy, semafory, obmedzenie rýchlosti, všetko.“


  „Rozumiem.“


  „Keby nastal problém, zapnite blikačky a zatiahnite na krajnicu, hoci aj v meste v zákaze, dnes môžete. Keby bol problém na našej strane, začneme trúbiť a dáme vám znamenie diaľkovými svetlami. Tiež iba zatiahnite na krajnicu.“


  „Dohodnuté.“


  Burger skontroloval hodinky na zápästí.


  „Vyrážame!“


  Hanzel šoféroval, Burger so stopkami a zápisníkom sledoval cestu. Písal si križovatky a čas, kedy tam mohol byť Marek. Ak bola hustota dopravy podobná tej z utorka, o štyridsaťštyri minút dorazil na hranicu mesta. Na výpadovke trochu pridali, tachometer sa ustálil na osemdesiatke – Burger dúfal, že Vyskoč dodržuje rýchlosť preto, lebo tak bežne jazdili, a nie preto, že má za chrbtom policajtov. K prvej tabuli s označením Jur im to trvalo osem minút, prešli ho za dve, potom desať minút k tabuli s označením Pezinok.


  Vyskoč zaparkoval pred potravinami, vyskočil z auta, motor nechal bežať. Hanzel stiahol okienko.


  „Tu mal vykladať, ďalej sa čas mení podľa toho, ako sa zdržal s vykladaním, či si poklábosil s vedúcou, či si dal niečo na raňajky a podobne.“


  „Ďalej nás to ani nezaujíma.“


  „Nie?“ prekvapil sa vodič. „Myslel som, že ideme až do veľkoskladu.“


  „Načo? Marek nedorazil ani sem. Podstatná je časť cesty od vašej brány cez mesto, potom výpadovka tesne za mestom, okolie Jura až po hranicu Pezinka. To máme zmapované na sekundy. Ďakujeme za ochotu.“


  „Taká maličkosť? Fakt nemáte za čo. Môžem sa niečo spýtať?“


  „No...“


  „Chytíte ho? Už máte nejaké podozrenie?“


  Burger mal sto chutí poslať ho vedúcej na raňajky, no pomohol im, nemal dôvod.


  „Chytíme, buďte si istý, že chytíme. Podozrivých máme plno, stačí len vybrať toho pravého.“


  „Jasné, chápem, nemôžete hovoriť.“


  Nechcelo sa im vysvetľovať, že vlastne ani nie je o čom.

  Krauz a Chosé opustili prezídium na svojom služobnom žiguláku, peugeota si nechali v zálohe, hoci pokušenie vyskúšať novučkú mašinu bolo veľké. Nemali čas na zábavky, potrebovali sa porozprávať o vzniknutej situácii.


  „K Jumbovi?“


  „Chosé, o chvíľu tam budú naši, predpokladám, že všetci, Šaňo im určite niečo naznačí, aj keď im nepovie celú pravdu. Chce sa ti vysvetľovať, dokonca klamať?“


  „Ani nie.“


  „Tak vidíš! Navrhujem niečo v ústraní.“


  „Čo?“


  „Turf. Je to odruky, nikto nás tam nenájde a hneď sa môžeme popýtať na Krištofa.“


  „To budeme robiť na dvoch prípadoch za jeden plat?“


  „Dostal si aj druhý v obálke. Alebo ty si tam mal žiadosť do civilu?“


  „Keď je o tom reč, Rišo, kedy si dostal dve tisícky len tak bokom?“


  „Skúšaš ma? Máš tam tri, lebo aj ja mám tri. Alebo si myslíš, že Kusý je provokatér, chce nás rozštengrovať a dá nám do obálky rôzne sumy?“


  „Dobre, dobre, aký detailista! Tak teda tri! Kedy?“


  „Vieš dobre, že nikdy. Berieme päťstovku na mesiac, takéto rozmaznávanie sa mi ani najmenej nepáči.“


  „Cítiš za tým habaďúru?“


  „Za celým týmto prípadom cítim habaďúru. Stále mi nejde do hlavy, prečo práve my. Prečo z toho vysáčkovali protidrogových a hodili to na krk vraždárom.“


  „Lebo sme najlepší?“


  „Robíš si prču, nie? Nemôžeš byť taký naivný.“


  „Kusého verzii, že zlyhali, neveríš?“


  „Nezdá sa mi vierohodná.“


  Chvíľu sa viezli mlčky. Ani Chosému sa niektoré tvrdenia ulízanca nepozdávali, snažil sa usporiadať si myšlienky.


  „Héj! Kam ideš? Načo si odbočil? Tadiaľto sa nejde do Turfu!“


  Krauz šoféroval, viac sa venoval spätnému zrkadlu ako premávke pred sebou.


  „Kurva! Čo robíš!? Skoro si ju zrazil!“ zreval Chosé, keď Krauz ubrzdil na poslednú chvíľu tesne na hranici priechodu pre chodcov.


  „Máme spoločnosť.“


  Chosé okamžite pochopil, posunul sa na sedadle tak, aby bol viac opretý o dvere než o operadlo, aby sa mohol pohodlne, no nenápadne obzrieť.


  „Ktoré?“


  „Tretie za nami. Modrá sierra.“


  „Vidím. Ako dlho?“


  „Od prezídia.“


  „Boha! Tak skoro? Na najbližšej križovatke vyskúšaj červenú.“


  „Nie, nechcem im ujsť. Ak ich na nás nasadili, chcem vedieť, kto to bol a z akej sú súčasti. Sadni si normálne.“ Počkal, kým si Chosé sadol normálne. „Obídem dva bloky, na konci je odbočka do jednosmerky na Páričkovej. Po sto metroch blokuje pravý jazdný pruh kontajner na stavebný odpad, aspoň včera tam ešte bol. Zatiahnem zaň a vyskočíš, potom sa normálne zaradím do ľavého a počkám. Keď budú na úrovni kontajnera, nacúvam na nich. Musia zastať, vtedy k nim priskočíš zboku a ukážeš im železo, nech sa poserú. Neboj sa, prídem ti hneď na pomoc, hodíme s nimi reč. Chyť sa, zapri sa nohami, trochu preženieme starú mrcinu.“


  Krauz pridal, aby mal na odbočke dostatočný náskok. Prudko odbočil – kontajner ešte nebol plný, trpezlivo blokoval pravý jazdný pruh. Krauz zošliapol plyn na doraz. Stihol to, keď Chosé vyskakoval, modrá sierra ešte nebola v zákrute. Krauz mľandravo vyšiel spoza kontajnera a vychádzkovým tempom pokračoval v jazde, akoby niečo hľadal – kontroluje čísla na vchodoch.


  Sierra vyletela zo zákruty, zbadala služobného žiguláka, pomaly sa blížila. Krauz odhadoval vzdialenosť v spätnom zrkadle. Odrazu prudko zabrzdil, zaradil spiatočku a ako šialený vodič bez pudu sebazáchovy sa hnal na sierru. Odhad mu ešte fungoval, keď prudko zabrzdil, zapískali gumy, nárazníky sa zľahka pobozkali, obe autá ostali stáť na úrovni kontajnera.


  Krauz sa otočil, videl, ako Chosé vybehol z úkrytu, otvorenou dlaňou pleskol po okienku spolujazdca, až vodič nadskočil, potom namieril na okienko pištoľ. Krauz nelenil, vybehol z auta, s namierenou pištoľou sa blížil k šoférovi.


  Šofér bol v aute sám, to bolo čudné, sledovačka sa spravidla robila vo dvojici. Stiahol okienko.


  „Čo ste včera pozerali poslednú bondovku alebo vás omrzel život? Schovajte tie pukačky, lebo na vás nejaká babka zavolá policajtov!“


  „Ty debil! Prečo nás sleduješ?“


  „Keby som sledoval dvoch amatérov z oddelenia vrážd, tak by na to nikdy neprišli.“


  „Povedal majster športu z protidrogovej brigády,“ komentoval vodiča Chosé. Obaja detektívi ležérne schovávali pištole do puzdier.


  „Nesledujem, iba idem za vami.“


  „Prečo?“


  „Rišo, blokujeme cestu. Zatiahni hen kúsok za kontajner.“


  Krauz poslúchol, zatiahol dosť ďaleko, aby sa zmestil aj kolega z protidrogového. Vystúpili, prešli na chodník, aby ich niekto nezrazil.


  „Čaute!“


  „Nazdar!“


  Podali si ruky, Chosé ponúkol cigarety.


  „Vlado, čo ti to napadlo?“


  „Poslal ma za vami Adam. Chce sa s vami stretnúť.“


  „Čo!?“ neudržal sa Krauz.


  „Vážne! Keby ste nezačali blbnúť, išiel by som za vami ešte dve križovatky, potom by som zablikal. Podcenil som váš postreh, fízli, celkom slušne ste ma odkopali.“


  „Odkedy ideš za nami?“


  „Od prezídia. Musel som sa presvedčiť, či nemáte chvost.“


  „A máme?“


  „Nie, ste čistí. Je to bezpečné.“


  „Čo je bezpečné?“


  „Naše stretnutie. Adam mi kládol na srdce, aby som s vami nadviazal kontakt, jedine ak to bude bezpečné. Inak vám nemám nič povedať.“


  „A čo nám máš povedať?“


  „Odkaz.“


  „Musím z teba dolovať každé slovo?“


  „Nie, Riško, nemusíš. Odkaz je jednoduchý. Máte sa vrátiť do centra, čaká vás v pivárni U mamuta, dolu v pivnici.“


  Krauz si potiahol, Chosé tiež, vypľul slinu, kvapka mu ostala na brade, spakruky si ju utrel.


  „Odkiaľ si vedel, že pôjdeme z prezídia?“


  „Adam mi povedal, aké máte auto, aj kedy približne vypadnete.“


  „Vieš, prečo sme boli na prezídiu?“


  Vlado z protidrogovej brigády zaváhal.


  „Nemám to vedieť.“


  „Takže vieš!“


  „Neskáč, Adam vám všetko vysvetlí. Ťahajte už, nech zbytočne nečaká.“


  Odhodili cigarety, rozdrvili ich opätkami, podali si ruky. Vôbec z toho neboli múdri, no nemali inú možnosť, iba prijať pozvanie šéfa protidrogových chlapcov a konečne sa dozvedieť niečo o pozadí tajnej akcie.

  Zbehli do pivnice, na predposlednom schode ostali stáť, aby ich zbadal, kto ich zbadať mal. Úplne v rohu vľavo sa postavil chlapík v koženej bunde, utrel si penu z fúzov, okamžite si sadol. Obaja detektívi z oddelenia vrážd ho spoznali, bol to kapitán Adam Lacko, šéf protidrogovej brigády, chlapík, s ktorým sa nesmeli za žiadnych okolností kontaktovať.


  Kapitán Lacko evidentne mohol, nemal s tým problém.


  Kým si prisadli, pozdravili sa kývnutím, podali si ruky. Na stole pred kapitánom stála trojuholníková ceduľka s nápisom REZERVOVANÉ, Lacko ju položil nápisom na stôl – svoju úlohu splnila, v preplnenej pivárni mali separé, pohodlné miesto. Ostali dokonale skrytí uprostred davu, od kolegu z protidrogového taktický premyslený ťah. Krauzovi veľa napovedal.


  Chvíľa ticha, obe strany čakali, kto začne. Nad stolom visel otáznik, kto prvý odkryje karty. Lacko sa usmial, aj detektívi sa usmiali.


  „Ahoj. Sme tu.“


  „Vitajte. Ste, aj keď riskujete. Cením si to.“


  „Prečo by sme riskovali?“ Krauz hral hlupáčika.


  Lacko kývol na čašníka. Hoci U mamuta sa na pivo čakalo aj polhodinu, oni mali načapované okamžite. Kapitán tu evidentne nebol prvý raz.


  „Vraj prečo,“ uchechtol sa Lacko. „Chlapci, musím vás upozorniť na jeden dôležitý fakt. Musím, inak sa nedohodneme.“


  „A to...?“


  „Viem, prečo ste boli na prezídiu.“


  Podozrievavo si ho premerali, hoci z jeho strany to bolo férové otvorenie hry.


  „Nezazerajte, viem toho oveľa viac. Viem, s kým ste sa stretli a o čom ste sa bavili. Tuším, že vám zakázali kontakt so mnou alebo s kýmkoľvek z mojich ľudí.“


  Detektívi mlčali. O serióznosti prezidiálnych mali svoju predstavu, aj o ich schopnosti utajovať skutočnosti, no že ich odkopú pár minút po tajnom stretnutí, to nepredpokladali.


  „Alebo sa mýlim?“


  „Nie, nemýliš sa. Ako to môžeš vedieť? Naše stretnutie na prezídiu malo byť utajené.“


  „Iba ak v prezidentovej hlave.“


  „Takže vieš, do čoho nás uvŕtali?“


  „Veď presne to sa vám snažím naznačiť.“


  „Poznáš aj pozadie?“


  „Ja som to pozadie.“


  „Ty mu rozumieš?“ Krauz sa obrátil na kolegu.


  „Ani hovno,“ priznal Chosé.


  „Keď ma necháte chvíľu hovoriť, pochopíte všetko. Niečo vám porozprávam, sústreďte sa.“


  „Skús pomaly a jasne, aby sme z toho aj niečo mali.“


  „Nech vám nakukali čokoľvek, určite vám nepovedali celú pravdu. Povedali vám iba, čo sa im hodilo. Informovali vás o tajnej operácii na zadržanie kamionistu z Turecka. Vtedy sme ešte boli geroji, boli sme na koni, strkali nám odmeny zo všetkých strán. Myslím tým seba a mojich chlapcov. Štyridsať kilogramov čistého prášku sa len tak nevidí. Museli vám povedať, kde ho uložili. Povedali vám aj to, ako som vyskakoval, keď som sa to dozvedel? Trval som na trezore na našom oddelení, na bezpečnom trezore s nedobytnou zámkou uloženom v miestnosti s priestorovým zabezpečením, za dverami s tromi zámkami v budove s nepretržitou strážnou službou. Nie, makovice z prezídia rozhodli po svojom! Aj to tak dopadlo. Dali mi nôž na krk, buď ten herák do týždňa vrátim, alebo ma postavia mimo služby, degradujú a prepustia.“


  „Vrátiš?“ prerušil ho Chosé. „Ty ho máš?“


  „Chosé! Už aj ty osprostievaš?“


  „Tak inak. Oni si myslia, že ho máš?“


  „Myslia.“


  „Prečo?“ zapojil sa Krauz.


  „Lebo som urobil dve chyby za sebou. Trval som na trezore u nás. Vtedy to bol dobrý nápad, po krádeži mi vytkli, že som to mal vopred naplánované, že som chcel mať herák čo najbližšie, aby som ho mohol čo najpohodlnejšie ukradnúť.“


  Krauz pozrel na kolegu – aj on mal v očiach úžas.


  „Adam, to nemôžeš myslieť vážne!“


  „Ja nie, oni.“


  „Kto sú to oni?“


  „Prezident, prvý viceprezident, riaditeľ odboru kriminálnej polície, riaditeľ úradu... Všetci hore, ktorým minister šliapol na krk. Dostali ultimátum, nájsť herák do týždňa, inak adiós amigos. Nutne potrebovali obeť, stál som najbližšie.“


  „To je blbosť! Bez dôkazov ťa nemohli obviniť z takej nehoráznosti!“


  „Veď nie som obvinený. Bol som na inšpekcii, no vyšetrovateľ sa nestotožnil s podozrením, vypočul ma, no do väzby, ako predpokladali, ma nedal, tak ma aspoň postavili mimo služby.“


  „Odkedy?“


  „Odvčera. Z toho istého zdroja, od ktorého som sa dozvedel, kto tento prípad dostane po mne, som sa dozvedel aj to, čo so mnou zamýšľajú. Najprv som dostal ultimátum – vrátiť alebo nájsť herák do týždňa, to sa nepodarilo, teraz ma postavili mimo služby, na budúci týždeň ma vyhodnotia ako neschopného, za nesplnenie rozkazu ma degradujú a vykopnú do civilu.“


  „Hovadina!“


  „Riško, robíš už dosť dlho na to, aby si vedel, že ak sa chce, dôvod sa nájde. Nebudem prvý ani posledný, čo skončí kariéru nedobrovoľným odchodom.“


  „Povedal si, že si spravil dve chyby. Prvá bola s tým trezorom. A druhá?“


  „Napísal som list.“


  „No a...?“


  „Na ministerstvo zdravotníctva, či by vedeli využiť väčšie množstvo čistého heroínu na medicínske účely.“


  „Adam, tebe drblo?“


  „Už viem, že to bola chyba. Sestra robí na ministerstve, povedal som jej o úlovku, bol to jej nápad. Na Západe také množstvo bez problémov pália, ešte to aj vysielajú v telke ako odstrašujúci príklad pre pašerákov, no u nás je to cenná surovina, vedia z toho vyrobiť morfium a deriváty, lieky proti bolesti. Tak som napísal, aj mi prišla odpoveď, že by mali záujem.“


  „Ale to nemôžeš! Ako kriminalista nemôžeš bez súhlasu vyšetrovateľa a nadriadených komunikovať s civilnými organizáciami, ešte k tomu písomne.“


  „Viem, ale ako to u nás chodí? Išiel by som za vyšetrovateľom, ten za nadriadeným, ten by rozhodol, že je to dobrý nápad, a vyšetrovateľ by mi povedal, aby som si to napísal sám, keď som si to vymyslel. Tak som ich chcel iba predbehnúť, zjednodušiť byrokratické postupy, a napísal som priamo. Áno, máte pravdu, bola to blbosť, aj mi to na inšpekcii riadne osladili. Stále dokola ma točili, že to bol odo mňa taktický ťah, ako sa dostať k heroínu, mal som to dopredu premyslené, naplánované, prečo som sa tak intenzívne oň zaujímal, v iných prípadoch som taký iniciatívny nebol, a stále dokola. Domotal som to, uznávam. Keď mi zoradili všetky vedľajšie indície proti mne, sám som musel uznať, že som konal podozrivo.“


  „Vedľajších indícií je viac?“


  „Ešte jedna, najzávažnejšia. Na čas krádeže nemám alibi, žena bola v nočnej, pozeral som televíziu, po polnoci som si išiel ľahnúť, ráno o sedem nula päť som bol v kancelárii. Celú noc mi nikto nevolal, nikto ma nevidel, televízny program sa dá naštudovať z novín, žiadna zmena vysielania ako na potvoru v ten deň nebola.“


  Detektívi mlčali, podozrievavo si ho premeriavali. Kapitán si vzdychol, napil sa, zapálil si cigaretu.


  „Achjaj, už aj vy! Rišo, ako dlho sa poznáme?“


  „Desať rokov?“


  „Najmenej. Ešte zo starého odboru, za starých čias. Prišiel si k nám ako zelené ucho a rovno na vraždy! Kým ma spravili šéfom protidrogovej brigády, odslúžili sme spolu nejednu službu, robili sme na peknej hŕbe prípadov, poznáš ma, poznáš moju rodinu, vieš, aký som. Chalani, ja som ho neukradol!“


  Stále iba civeli.


  „Majte rozum! Robím na kriminálke dvadsať rokov, keby som ho chcel šlohnúť, tak to spravím tak, že by na mňa nepadol ani tieň podozrenia, a nie takto okato. Vedel by som to spraviť, verte mi, ale nespravil som. Ak mi neveríte, nemá význam, aby sme strácali čas. Dopite a vypadnite!“


  Dopili.


  „Dopijeme, ale nie preto, aby sme odišli. Dáme si ešte jedno.“


  Kapitán Lacko kývol na čašníka.


  „Vydrž, Adamko, toto je už určené hen vedľa. Dostanete z druhej várky,“ ospravedlnil sa čašník.


  „Vedel si, kde je uložený?“


  „Veď aj to mi inšpekcia stále vyhadzovala na oči, že som presne vedel, kde je. Po expertíze sme ho tam s chlapcami z labákov ukladali, bol som pri tom. Bol som proti, ale bol som pri tom.“


  „Adam, ide o dvadsať melónov!“


  „Sedemnásť! Dvadsať, iba ak by sa prehnalo riedenie.“


  „Tak prepáč, o sedemnásť! To úplne mení situáciu!“


  „Viem, čo chceš povedať, áno, máš pravdu! Sedemnásť alebo dvadsať, prašť ako uhoď, aj tak dosť na to, aby človek stratil hlavu a riskoval. Nestratil som, nezariskoval som.“


  „Dobre, povedzme, že by sme ti veri...“


  „Nie! Takto nie!“ ohradil sa kapitán. „Žiadne povedzme! Buď mi veríte a ideme ďalej, alebo...“


  „Dobre, veríme!“ Krauz pozrel na kolegu, Chosé prikývol. Nepoznal šéfa protidrogárov tak dlho ako Krauz, ale poznali sa, vedel, čo je zač. „Povedz otvorene, prečo sme tu?“


  „Navrhujem vám spoluprácu.“


  „Vyslovene nám zakázali akýkoľvek kontakt.“


  „Bez nás si nepomôžete.“


  „Takže za ten týždeň ste sa predsa len niekam dostali?“


  „Máme pár informácií,“ zahmlieval Lacko.


  „Keď ste sa k nim dostali vy, dostaneme sa aj my.“


  „Ale stratíte veľa času, a keď nebudete poznať súvislosti, samotné informácie vám nepomôžu.“


  Chosé prikývol, bola to logická úvaha. Aj Krauz musel uznať, že na tomto poli má kapitán výhodu domáceho prostredia.


  „Prečo chcete pomáhať?“


  „Lebo krádež ma zaujíma z profesionálneho hľadiska, no aj z osobného. Keď sa nám podarí vypátrať páchateľov, očistím svoje meno. Ide mi o krk, jedine váš úspech mi pomôže, chcem byť pri tom a pomôcť. Nemôžem riskovať, že sa zamotáte, že vaši noví chlebodarcovia stratia trpezlivosť a aj vás z prípadu stiahnu. S vašimi nástupcami by som už takýto kontakt nemusel nadviazať a ocitnem sa na vedľajšej koľaji – môj osud bude spečatený. Kým ste tu vy dvaja, mám šancu.“


  Kapitánova úprimnosť rozhodla.


  „Súhlasím,“ rozhodol Krauz za oboch. „Ideme do toho s vami. Aké bezpečnostné opatrenia navrhuješ?“


  „Mne už odpočúvajú telefón, v kancelárii aj doma. Ostalo mi už len toto,“ zalovil v bunde, na stôl položil mobil. „Máte aj vy aspoň jeden?“


  „Nie.“


  „Nie!?“ žasol. „Vy nejdete s dobou?“


  „Čo furt všetci máte!?“ naštval sa Krauz. „Za posledný týždeň si už aspoň štvrtý, čo sa čuduje. No nemáme! Nepotrebovali sme ho doteraz, nepotrebujeme ho odteraz a ani nikdy.“


  „Veď doba si vás nájde, nebojte sa, ale vaše spiatočnícke myslenie nám výrazne skomplikuje komunikáciu. S operátorom ešte nie sú uzavreté zmluvy, odpočúvanie mobilov je skoro nemožné, výpisy hovorov sa iba legalizujú, zatiaľ je to bezpečný komunikačný kanál.“


  Lacko sa zamyslel, chvíľu si šúchal bradu.


  „Ale v kontakte musíme byť, uznáte sami, keď vám vysvetlím, čo sme zistili. Viete čo, urobíme to takto...“ Vstal, prešiel o dva stoly vedľa, po chvíli sa vrátil. „Na!“ Posunul pred Krauza čiernu tehličku s tlačidlami.


  „Čo to má byť?“


  „Ferov mobil. Požičia vám ho.“


  „Fero je tu?“


  „Vedľa.“


  „Zabezpečuje ťa? Čakal si od nás útok?“


  „Nie, o chvíľu sa aj on zapojí do debaty.“


  „Tak ho zavolaj, nech tam nesvieti jak sám vojak v poli.“


  Šéf protidrogovej brigády znova vstal, vrátil sa aj s kolegom Ferom. Jeho poznali z protidrogárov najlepšie, robil na oddelení vrážd, pred rokom požiadal o preloženie. Na prvý pohľad nelogické konanie, veď všetci vrátane protidrogárov sa snažili dostať na oddelenie vrážd, nie naopak, no kto poznal pozadie, Ferov krok chápal. Zomrel mu brat, mladší brat, miláčik rodiny. Odkedy ťahal po dvore dreveného káčera, niesol zaňho zodpovednosť, žehlil všetky jeho prúsery, držal nad ním ochrannú ruku, zbil každého, kto sa ho dotkol, no v jednom prípade zlyhal. Celá rodina to tak brala, výčitku mu vmietli rovno do očí. Fero nepostrehol, že brat má vážne problémy, príliš sa zažral do práce detektíva z oddelenia vrážd. Keď na pitve zistili, že smrť spôsobila špinavá nekvalitná droga, Fero sa rozhodol. Aspoň takto chcel odčiniť, čo zanedbal, zbaviť sa pocitu viny, ktorý v ňom rodina rozdúchavala.


  „Servus, Feri!“ detektívi boli radi, že konečne vidia spriaznenú dušu. „Páchatelia sa vracajú na miesto činu, čo?“


  „Nie, na vraždy sa už nevrátim. Buď ostanem, alebo nás všetkých povyhadzujú, uvidíme.“


  „Sme tu preto, aby sa tak nestalo,“ prikývol Lacko.


  Čašník priniesol pivo.


  „Boha! Zase o jedného viac? Koľkokrát sem budem chodiť?“


  „Ešte jedno a máš od nás pokoj,“ chlácholil ho kapitán.


  Krauz znechutene drgol do mobilu na stole, akoby smrdel. Dostrkal ho až pred Chosého.


  „Zober si ho ty, ja takéto nemusím.“


  Chosé zvraštil čelo, no poslúchol.


  „Tu sa zapína, tu vypína, takto preberieš hovor, takto ho zrušíš. Keď chceš volať ty, stlačíš toto zelené a vyťukávaš. Ak máš číslo uložené v pamäti...“


  „To si mám ako debil pamätať všetky čísla?“


  „V pamäti mobilu, vytiahneš si ho takto...“ Fero dal Chosému rýchlokurz v narábaní so zázračnou mašinkou. „Nabíjačku vám prinesiem zajtra, baterka je plná, musí vydržať. Ja mám ešte jeden, pokojne si ho nechajte, ale nemusíte ho stratiť, zíde sa. Nie, aby ste ho niekde strelili!“ Zhrozil sa majiteľ.


  Chosého gombíky upútali, začal sa hrať.


  „Vyskúšaj si to,“ usmieval sa Lacko. Chápal Chosého zápal pre novú vec. Pamätal sa, ako upútala jeho, ako strávil prvé dni nadšeným ukladaním nových kontaktov do pamäte a vyzváňaním na všetky strany len tak. „Zavolaj mi, máš ma uloženého podľa priezviska.“


  „Takže stlačíme zelené...“


  „Nie, ak ideš do pamäte, tak najprv cez menu, táák, teraz...“ Fero trpezlivo navigoval, Chosé stláčal. O chvíľu šéfovi protidrogových niečo pod bundou zapípalo.


  „A máš ma!“ Vybral mobil a ukázal Chosému rozsvietený displej. „Nebudem to dvíhať, škoda peňazí, na demonštráciu stačilo, zruším ťa.“


  „Boha! Už to viem!“ Chosé bol nadšený.


  „Zradca!“ Krauz zagánil na kolegu. Chosé sa spamätal, odložil mobil so zhnuseným výrazom v tvári, akože nerád, nasilu.


  „Richard, toto opatrenie je potrebné. Mňa už počúvajú, vás začnú, alebo už frčíte aj vy.“


  „Myslíš?“


  „Určite. Aj doma, aj v robote. Pre istotu povedzte manželkám...“


  „Nemám!“ ohradil sa Chosé.


  „Tak aspoň ty, Rišo. Povedz Sylvii, nech si dáva pozor a po telefóne nech vybavuje iba bežné veci. Skúsili ma aj sledovať, no po dvoch odkopaniach pochopili, že nemajú šancu. Vladovi som kládol na srdce, aby si vás najprv preveril, až potom nadviazal kontakt. Ešte pred chvíľou ste boli čistí, bez chvosta, no sledujte si chrbát.“


  „Ty si myslíš... Ale prečo?“


  „Aj k tomu sa dostaneme. Teraz k prípadu. Povedali vám, ako sme sa dozvedeli o heroíne?“


  „Na základe poznatku zvonka.“


  „Ale nič bližšie. Nedali vám ho prečítať.“


  „Nie, nič bližšie.“


  „Ani mne. Dostal som výpis bez hlavičky, bez podpisu.“


  „Aby sa nedal vystopovať autor.“


  „Správne. Prečo?“


  „Neviem, nepovedal nám.“


  „Kto? Kto vás inštruoval?“


  „Kusý, nejaký chlapík z vedenia prezídia.“


  „Aj mne sa takto predstavil. Ulízaný pes! To on informoval vedenie, že sa nám nedarí a treba nás vymeniť. Dokonca si myslím, že práve on je autorom celého podozrenia voči mojej osobe. No nechajme moju osobu bokom, sústreďme sa na poznatok. Je zvláštny.“


  „Ani mne sa cirkus okolo neho nepozdáva,“ súhlasil Chosé. Dosť ťažko sa sústredil na predmet rozhovoru, vo vrecku v bunde ho pálila nová hračka, najradšej by ju vybral a zaťukal si, no musel s Krauzom držať basu.


  „Autor urobil niekoľko chýb, ktoré ho odkopali. Cieľom utajenia bolo, aby sme sa nedozvedeli, odkiaľ pisateľ pochádza, no podľa mňa urobil chyby. Po prvé, v informácii sa uvádza presná trasa kamióna, od miesta nakladania, cez hraničné priechody. Ďalej je tam jedna nenápadná poznámka – autor odporúča, aby k zásahu došlo až na našom území.“


  „A...?“ nechápal Krauz.


  „Ale my ani inde než na našom území zasahovať nemôžeme!“


  „Boha!“ Krauz sa plesol po čele. „Som ja ale...“


  „Je jasné, že autor operuje po celej Európe a za miesto zásahu navrhuje naše územie. Ktorá služba má také právomoci, Riško?“


  „Adam, ty si myslíš, že ide o akciu tajnej služby?“


  „Rišo, a nie?“


  „ISI sa aktivizuje, to je nevyvrátiteľný fakt...“


  „Inštitút spravodajských informácií,“ vzdychol si kapitán.


  „Správne, Adam, práve oni! Vracajú sa k nim vyhodení pracovníci starej ŠtB, niektorí z civilu, niektorí boli štyri roky schovaní kdekade na jednotlivých oddeleniach kriminálnej polície. Ale žeby...“ pochyboval Krauz.


  „Nepochybuj! Alebo, vieš čo? Pochybuj, o chvíľu ťa presvedčím. Dobre, tak pokračujme! Všimol si si detaily...“


  „Nevšimol, ani mi ju nedali prečítať, ani ten výpis, čo dali tebe. Kusý nás o obsahu informoval ústne.“


  „Takže sú opatrnejší než pri mne, poučili sa. Vo výpise sa uvádzajú detaily – štátna poznávacia značka kamióna, typ vozidla, farba plachty, firemné a reklamné nápisy. Presné detaily, akoby ho niekto videl na vlastné oči. Rišo, kto z našich informátorov alebo kolegov z protidrogového sa dostane do Turecka, aby videl nakladanie kamióna na vlastné oči?“


  Krauzovi sa stretol pohľad s kolegovým, Chosé zdvihol obočie.


  „Darmo zazeráš, bratku, jeho analýza má hlavu aj pätu,“ bránil kapitána Chosé.


  „Viem, né?!“


  „Richard,“ pokračoval Lacko, „podľa mňa je to ich akcia. Na záver ti poviem perličku. Po oboznámení sa s obsahom tajnej informácie som dostal rozkaz dozajtra pripraviť akciu na zadržanie kamióna. Usmial som sa, myslel som si, že ide o žart, veď naplánovať takú akciu trvá pár dní a miesto zadržania treba vopred zabezpečiť. Nebol to žart, chceli...“


  „Počkaj, počkaj! Kde presne si bol na prezídiu, keď ti oznámili termín?“


  „V zadnej nezariadenej kancelárii za sklenými dverami.“


  „Stredné dvere vpravo?“


  „No.“


  „Bol prítomný aj Kusý?“


  „Viedol poradu.“


  „Kto ešte?“


  „Viceprezident, riaditeľ úradu vyšetrovania a šéf kriminálky.“


  „Dobre, čo bolo ďalej?“


  „Kusý mi povedal, že toľko času nepotrebujeme, pretože miesto akcie už vybrali...“


  „Kto!? Kto ho vybral?“


  „Budeš mi stále skákať do reči?“


  „Prepáč, pokračuj.“


  „Kusý mi povedal, že miesto už vybrali, autorov výberu bližšie neoznačil, no miesto špecifikoval veľmi presne. Už mal k dispozícii prefotenú mapu aj nákres miesta. Bolo to na odpočívadle na diaľnici za mestom. Čas akcie sa naplánovať nedal, ten bol určený výjazdom a prechodom kamióna. Do prekročenia hranice mu ostávalo dvanásť hodín, takže nám na akciu tak desať, medzi bratmi.“


  „Už mal nákres? Aj mapu?“ Krauz si pošúchal bradu.


  „Mal, Riško, všetko už mal pripravené.“


  „To má byť tá perlička?“


  „Nie, tá príde teraz. Prevzal som podklady, zhostil som sa úlohy, prevzal som aj zodpovednosť. Okamžite sme začali robiť. Dal som dokopy chlapov, išli sme sa pozrieť na miesto označené na nákrese. Skoro som odpadol! Otvorený terén, žiadne stromy, žiadna duna, výkop, poľná cesta, nič! V takom teréne sa nedá urobiť prepad. O tom, že to musí byť prekvapenie, sme nepochybovali, také kamióny často sprevádza sprievod, jedno, niekedy aj dve autá naládované ozbrojencami. Museli sme počítať aj s konfliktom, nemohol som nechať svojich ľudí postrieľať ako ovce na lúke! Na poslednú chvíľu som zmenil miesto akcie...“


  „Odvaha!“ skočil mu do reči Krauz. „Ale konzultoval si to s Kusým, nie?“


  „Nie.“


  „No fasa!“


  „Presne, ako hovoríš. Keď som videl, čo tam hore naplánovali, stratili moju dôveru. Nové miesto sme si vybrali sami, nie za mestom, ale na diaľnici pred mestom. To miesto sme dobre poznali, už sme tam operovali, všetko hralo v náš prospech. Kusého sme, ehm,“ odkašľal si, usmial sa, „zabudli o zmene informovať. Akcia dopadla podľa predpokladov, jedno osobné auto sa tam obšmietalo, no keď videli našu silu a rýchlosť, odpálili. Čakal som ovácie, ono, pravdupovediac, aj prišli, ale až potom, čo si ma Kusý zavolal do zadnej kancelárie. Podal si ma, až nadskakoval od zúrivosti. Ako sme si dovolili bez jeho vedomia meniť plán akcie, prečo sme sa neozvali, prečo sme ho neinformovali, prečo...!! Skoro mu praskla krčná žila, tak mu navrela. Zaškrtiť ma nestihol, prišli funkcionári a vychvaľovali nás do nebies, musel sklapnúť. Ale zachoval sa ako zákerák, intrigán, len čakal, ako mi podraziť nohy, a krádež mu prišla náramne vhod. Trvalo mu iba týždeň a dostal ma, už som mimo služby, všetkých nahuckal proti mne.“


  „Zaujímavé...“ šomral si Krauz. Zamyslel sa, zabudol na okolie, ukazovák mu automaticky vbehol do nosnej dierky a začal vŕtať.


  „Nos!“ upozornil ho parťák.


  „Soráč, zamyslel som sa. Zlozvyk zo škôlky.“


  „Všetci sme boli mladí,“ chápavo prikývol kapitán. „Ja som ich aj jedol.“


  Rozosmiali sa na plné hrdlá, v napätej atmosfére prišlo odľahčenie vhod. Šéf kývol na čašníka, už sa mu prášilo od úst.


  „Čím dlhšie ťa počúvam, tým menej sa mi celá vec pozdáva. Do čoho nás to uvŕtali? Prečo práve nás dvoch?“


  „Dozviem sa. Som mimo služby, ale moje zdroje na prezídiu neodstavili. Dozviem sa všetko. A možno už aj niečo viem, len nechápem súvislosti. Fero, teraz ty,“ šéf odovzdal slovo kolegovi.


  „Zachytil som informáciu, že došlo k podozrivému úmrtiu. Vás nebuzerovali, lebo to bol feťák, kosti zložil normálne v bráne pod schodmi, z ruky mu ešte visela striekačka.“


  „Občas nás vyšlú aj na také mŕtvoly,“ oponoval Chosé.


  „Len ak sú podozrivé okolnosti. Tu žiadne neboli, presnejšie, na prvý pohľad neboli. Po toxikológii vysvitlo, že ho zabila konská dávka. Nie v množstve, v zložení, išlo o koncentrát, ktorý sa spotrebiteľom bežne nepredáva, koluje iba medzi dílermi, aj to nie medzi všetkými, iba medzi vybranými dílermi.“


  „Inak povedané, zle nariedená dávka.“


  „Presne, takzvaná zlatá šleha. Rišo, vieš, čo je zaujímavé?“


  „No...?“


  „Že zomrel v nedeľu. Ku krádeži došlo v stredu – a akú mal koncentráciu ukradnutý materiál, viete.“


  „Vieme, štvorka, deväťdesiat percent.“


  „Správne. Štyri dni po krádeži máme pod schodmi chlapíka, čo si pichol vysokokoncentrovaný heroín.“


  „Feri, ty si myslíš...“


  „A nie? Vám to asi nič nehovorí, máte na starosti inú problematiku, ale my musíme sledovať stav v uliciach, musíme mať prehľad, čo sa aktuálne deje, a takéto podozrivé úmrtia okamžite preverujeme. Dal som si tú námahu a obtelefonoval som všetky nemocnice v meste. Potom záchranku a centrálne príjmy prvej pomoci. Výsledok?“


  „Nenaťahuj!“


  „Do dnešného dňa päť prípadov. Všetko jeden rukopis, rovnaká príčina smrti. Chlapci, niekto vyhodil na trh materiál, s ktorým nevie zaobchádzať.“


  „Čím sa riedi herák?“


  „Podľa toho, na čo je určený. Na riedenie sa používa paracetamol, to je látka používaná do liekov na znižovanie bolesti. V kombinácii s heroínom zvyšuje účinnosť a predlžuje stav opojenia. Je obsiahnutý aj v acylpyríne, ten sa používa bežne, lebo je dostupný a lacný. Používa sa aj práškové potravinárske farbivo, jedlá sóda bikarbóna, no stretli sme sa aj s práškovým cukrom, dokonca aj kakao sme už zažili. Herák sa topí na lyžičke a pichá sa do žily, ale môže sa aj šnupať, fajčiť alebo vtierať do ďasien. U nás sa z ekonomických dôvodov pichá.“


  „Prečo z ekonomických?“


  „Lebo je drahý, preto feťák chce z neho vyťažiť čo najviac. Fetovaním alebo vtieraním do ďasien stráca účinnosť, aj účinkovanie nastupuje neskôr a čas je kratší. Po aplikácii do žily nastupuje blaženosť za pár sekúnd a je podstatne mohutnejšia a dlhšia než pri iných spôsoboch. Problém je dávkovanie – ak vyfajčíš prisilnú dávku, maximálne sa povraciaš, no ak to preženieš s riedením do žily, presnejšie, nedoriediš, môže to byť tvoja posledná injekcia v živote.“


  Chosého zaujal výklad natoľko, že na chvíľu zabudol aj na mobil.


  „Myslíte, že to zabíja náš herák?“


  „Chosé, keď máš v skrini štyridsať kíl nelegálneho prášku, iba tŕpneš, kedy ti poliši spravia raziu. Také množstvo musíš strážiť, tým sa zvyšuje riziko prezradenia, lebo čím viac ľudí o ňom vie, tým horšie. Ako sa dá najlepšie skryť také množstvo? Rýchlo ho distribuuješ dílerom, okamžite sa rozpustí v uliciach a už je nevystopovateľné.“


  „Má pravdu,“ súhlasil s podriadeným kapitán. „Fero má pravdu, ako vždy. Uvažujte s nami. Tá krádež bola profesionálna robota, dosť ťažko si môžeme predstaviť, že profíci by nevedeli, čím a ako sa čistý herák riedi, jediné vysvetlenie je, že ho majú veľa a potrebujú sa ho čo najskôr zbaviť, preto niečo podcenili. Buď riedili sami a niečo pohnojili, alebo to zverili dílerom a na tých sa nedá spoľahnúť. Chybička sa votrela a výsledky sú na patológii.“


  Chlapci z oddelenia vrážd museli uznať, že kolegovia z protidrogového majú v problematike jasno. Uznali to spoločným prikývnutím.


  „Daj mu to,“ prikázal kapitán.


  Fero im podal preložený kancelársky papier. Krauz ho otvoril – päť mien napísaných pod sebou, dátumy narodenia a adresy.


  „Erik Dohnal... mladý chalan! Tomáš Korec... Boha! Aj ten aký mladý!“


  „Mladí, príliš mladí na takú smrť,“ súhlasil Lacko.


  „Vlasta Horáková,“ Krauz prečítal posledné meno. „Ani tridsať, kriste!“


  „Tá je posledná – zomrela včera večer. Bola doma s trojročnou dcérou, našla ju v kúpeľni. Keď sa mamička nedala zobudiť, zazvonila susedom, či nemajú kakavko, že je hladná.“


  „Kurva! To je sila!“


  „Hovno sila, iba slabý čajový odvar, zažívame oveľa horšie horory. Heroín je svinstvo, chlapci, trpia celé rodiny, nielen debili, čo si ho pichajú. Tento papierik, Riško, je pomoc, o ktorej som vám hovoril,“ doplnil Fera jeho nadriadený. „Vám by trvalo týždne, my sa vieme zorientovať za pár hodín. Tu by ste mali začať. Každý z nich mal nejakého dílera, predpokladáme, že toho istého, niekto ho musel vidieť. Ak ho nájdete, nájdeme jeho dodávateľa, potom hlavného dodávateľa a napokon ložisko. Mojich chlapcov na to použiť nemôžem, máme zakázané rýpať do prípadu. Je možné, že keď napichli mňa, napichli aj chalanov, takže porušenie zákazu by sa prevalilo. Nemôžem riskovať ich kariéru. Ak si to má niekto odsrať, tak ja, oni určite nie, preto po tých adresách nemôžu ísť. Vy môžete, vlastne musíte, veď teraz je to vaša robota. Keď sa niekam dostanete, nastúpime my, tichučko, nenápadne, no účinne, to mi verte! Na nás sa môžete spoľahnúť!“


  Krauz poskladal papier.


  „Všimol si si tie adresy?“ prekvapil ho Adam otázkou.


  „Všimol, všetky sú z jedného sídliska, dokonca z jednej lokality,“ nedal sa prekvapiť Krauz.


  „Správne, máš postreh. Aj my sme si to všimli. Preto hovorím, že treba nájsť dílera, bude iba jeden, a keď ho dostaneme, možno zastavíme tragédiu včas. No, včas... Aspoň v polovici, ale aj to sa ráta, každý ľudský život sa ráta.“


  „Päť mŕtvych za týždeň!“ vzdychol Chosé.


  „Bude ich viac, chlapci, s tým treba rátať.“


  „Konečne sa máme od čoho odraziť. Ale mohli by ste nám pomôcť aj viac.“


  „Hovor, Riško.“


  „Kusého som sa pýtal na priebeh po krádeži, ukázal nám hlásenia kolegov z labákov, ktorí s heroínom prišli do styku. Chceli sme sa s nimi kontaktovať a pátrať po stope znútra. Výslovne nám to zakázal.“


  „Zakázal? Iba ste potvrdili moje podozrenie. Hneď od začiatku mi bolo jasné, že zlodeji museli mať pomocníka medzi nami. Mali presné informácie, kde herák je, ako sa pohybuje vnútorná stráž, kde je osvetlenie, kde tma, kde sú kamery, jednoducho všetko im vyšlo. To nemôže byť náhoda, niekto znútra pustil informáciu. Aj my sme sa chceli do toho oprieť, no Kusý nechcel. Pochopil som, že na tom prípade nerobíme sami.“


  „Kto ešte? Inšpekcia?“


  „Rišo, neblázni! Ktorá inšpekcia disponuje operatívnou zložkou, čo by vedela vyriešiť takýto prípad?“


  Krauz zaváhal, nevedel.


  „Tak vidíš!“


  „Potom kto?“


  „To budeme musieť zistiť. Aj v tom vám chlapci pomôžu.“


  „Výborne. A teraz detaily. Ako sa budeme kontaktovať? Ako si budeme odovzdávať informácie?“


  „Máte mobil, používajte iba moje, Ferove a Vladove čísla, ostatné si nevšímajte, ani keby volali vám. Chosé! Jasné?“


  „Jasné, ostatné čísla ignorujeme!“


  „Keby nastal vážny problém a nikto by sa nehlásil, zájdete sem. Všimli ste si obsluhujúceho čašníka?“


  „No.“


  „Je to môj švagor, spoľahlivý chlapík. Budete sa pýtať na Zdena, dá vám odkaz alebo vysvetlí, čo sa deje.“


  „Švagor! Ty pes jeden! A nepriznáš sa! Ja že aký si tu obľúbený, keď ti na kývnutie nosia pivo za pivom, a on tu má švagra!“


  „Čo nepriznal, veď sa priznávam.“


  „Až teraz!“


  Kapitán kývol na čašníka. Pristavil sa.


  „Adamko, dnes ti nejako ide! Aby ma zas Eva nevykrstila!“


  „Tvoja sestra je zlatá duša, dopraje mi, neboj sa, Zdenko!“


  „Vraj zlatá duša! Odmalička ma mlátila jak žito! Pochybujem, žeby sa na staré kolená zmenila. Ukáž líce! Od čoho ho máš napuchnuté...?“


  Chlapi sa rozrehotali, Lacko si pošúchal líce.


  „Ešte to vidieť?“


  Smiali sa ešte viac.


  „Zdenko, tak dones ešte rundu, nech zabudnem na ten osudný deň, keď ste ma prijali do rodiny...“


  „Hrozný omyl,“ súhlasil čašník a odbehol po pivo.


  „Čo sme ešte neprebrali?“ Krauz chcel využiť čas a nových spojencov na získanie ďalších informácií.


  „Neviem. Ak sa neponáhľate, môžeme ešte podebatovať, možno si na niečo spomenieme.“


  Neponáhľali sa. Kým sa vymotali z pivárne, otočili pekných pár kôl.

  Na druhý deň, presne keď sa Burger s Hanzelom rozvážali za aviou a merali jej čas, ohlásili sa Kusému. Stačilo z telefónnej búdky, použiť mobil by bolo riziko, hoci Chosého svrbeli prsty. Kusý súhlasil, že telefonát je podľa dohody, v presne stanovený čas, pripomenul im, že čas letí, za čo sa mu poďakovali.


  Zatelefonovali ešte raz, bez dohody, napriek tomu, že nemuseli, aj tak zatelefonovali Mayorovi. Nebol prekvapený, hoci aj on vedel, že nemusia. Prijal hlásenie, že sú živí, zdraví a plnia úlohy podľa pokynov z prezídia. Mayor si k ich menám do pracovného zošita poznačil iba krátko: odvelení na PPZ.


  „Si bojaschopný?“ spýtal sa Chosé v aute.


  „Veď sme mali iba po päť.“


  „Osem.“


  „Tak osem, bóže! Si horší než Sylvia.“


  „Aj v posteli?“


  „Choď do riti!“


  „Ja len, či si sa ešte niekde nezastavil.“


  „Nie.“


  „V poriadku, aj ja som išiel rovno domov, sme bojaschopní. Čo navrhuješ? Ideme po adresách mŕtvych feťákov?“


  „Pôjdeme, no najprv by som si rád urobil jasno v jednej veci.“


  „A to...?“


  „Serie ma ten Kusý.“


  „Prečo?“


  „Z viacerých dôvodov. Po prvé, klamal nám, odkiaľ je. Nejakému advokátikovi, čo len nedávno prikvitol do štátnej služby, by prezident nezveril taký dôležitý prípad, najmä, ak sa oň zaujíma minister osobne. Po druhé, klamal nám, že nečítal pôvodnú informáciu o prevoze kontrabandu. Musel ju čítať, veď keď oslovil Lacka, aby zorganizoval akciu, už mal pripravený náčrt miesta zadržania aj prefotené mapy prechodu kamióna naprieč kontinentom.“


  „Súhlasím,“ prikývol Chosé. „Po tretie?“


  „Dal nám prachy a nič sme nemuseli podpísať. U nás to tak nefunguje, na zvláštne finančné prostriedky sa vzťahujú prísne predpisy, preberajúca osoba musí podpísať prevzatie. Ak to urobil za nás...“


  „Nie je od nás,“ dokončil myšlienku Chosé.


  „Iba jedna ozbrojená zložka môže takýmto spôsobom šafáriť s peniazmi.“


  „Nedá ti spávať Adamovo podozrenie, však?“


  „Nedá.“


  „Ako by sme si ho preklepli?“


  Krauz vystrúhal grimasu, akože tuho premýšľa.


  „Vedel by som...“ zaváhal.


  „No! Vysyp!“


  „Dagmarka...“


  „Nie! Dáša určite nie!“ Chosého až nadhodilo na sedadle.


  „Načo im všetkým sľubuješ manželstvo!? Uvedomuješ si, ako ma tým obmedzuješ vo vyšetrovaní závažných prípadov?“


  „Neser ma aj ty! Nič som jej nesľuboval! Okrem toho bola vydatá...“


  „Rozvádzala sa, pre takú babu je sex niečo ako prísľub nového vzťahu.“


  „Hovno vzťahu, chcela si len zatrtkať, to je celý vzťah! Odkedy si sa dal na predmanželské poradenstvo? Ani som si nevšimol, kedy si absolvoval kurz.“


  „Na to netreba kurz, stačí zdravý rozum, ale, pravda, keď sa cicina postaví, rozum sa zastaví. U niekoho!“


  „Ďakujem za prednášku.“


  „Rado sa stalo, aj nabudúce.“


  „Rišo, žiadne budúce už nebude!“


  „Ale my ju potrebujeme!“


  „Nie je jediná pracovníčka na personálnom.“


  „Ale jediná, ktorú poznáme natoľko, aby pre nás porušila predpisy a riskovala kariéru.“


  „Tak si choď za ňou ty!“


  „Ja som svojej manželke verný!“


  „Poznáš staré mongolské príslovie? Kto klame, odpadnú mu uši, odhnije mu nos a celá tvár sa mu zmení na riť. A ty už začínaš smrdieť, kamoško.“


  „Dobre, dobre, nebudeme tu rozpitvávať staré hriechy, radšej povedz ako na ňu.“


  „Nijako! Ja už na ňu nevyleziem...“


  „Myslel som obrazne.“


  „Ja už žiadne obrazy s ňou nechcem.“


  „Dobre, tak pôjdem ja...“


  „To určite,“ vzdychol si Chosé. Zmieril sa s faktom, že mu hrozí ďalšia obeta na oltár vlasti.


  Krauz zastavil pred policajným prezídiom, personálne bolo hneď na prízemí, nehrozilo, žeby sa – hoci aj náhodou – s niekým stretli. Aspoň dúfali, lebo s nikým sa stretnúť nechceli.


  „Počkám ťa v aute,“ navrhol takticky Krauz.


  „Určite! Sám si to vymyslel, aj si to pekne-krásne odskáčeš. Idem s tebou iba pre istotu, aby ti neublížila.“


  Dášu našli v kancelárii ešte s dvoma kolegyňami. Tam sa otvorene rozprávať nemohli.


  „Chosé!“ vrhla sa na návštevu. „Aj ty!“ vrhla sa na druhého. „Vitajte, chlapci!“


  Keď sa bozkávali, po očku kontrolovala kolegyne, či všetko vidia. Dvaja fešáci naraz! Nech jej závidia.


  Vybozkávali sa, nebolo to nepríjemné, Dáša bola zrelá žena, ešte stále šarmantná, hoci zblízka sa roky zatajiť nedali, nepomohol ani rafinovaný, trochu prihrubý mejkap.


  „Dáši, dobre vyzeráš,“ začal takticky Krauz.


  „Vy svine, zase niečo potrebujete.“


  „Poď si pofajčiť.“


  Stuhla. Chosé vytiahol škatuľku cigariet.


  „Jáj...“


  Vyšli na chodbu, nech nepovolané uši nenačúvajú, hoci už boli natrčené ako satelity na prenosovom voze. Na konci chodby bol fajčiarsky kútik, mali šťastie, práve bol voľný.


  „Potrebovali by sme zistiť jedného chlapíka.“


  „Ako zistiť?“


  „Kde pracuje, na akom útvare a odkedy.“


  „Vy ste ale...“ sklamane zvesila plecia, naozaj si chvíľu myslela, že prišli iba za ňou. „Máte služobné číslo?“


  „Aj to by sme chceli zistiť.“


  „A čo viete?“


  „Meno. Miroslav Kusý, vek do štyridsať. Má titul, asi doktor práv. Hodnosť major.“


  „Dobre, pozriem vám ho.“


  „Nemal by o tom nikto vedieť.“


  „Samo sebou. A čo inak, ako si žijete? Čo sa niekedy nezastavíte...“


  Kým dofajčila, museli viesť spoločenskú konverzáciu v štýle: Veď to poznáš, samá robota, nič nové, všetko po starom, a čo ty, ako...


  „Počkajte ma v bufete, nech tu nesvietite všetkým na očiach,“ rozhodla, keď dofajčila.


  Aby neboli nápadní, kúpili si tresku so slanečkovým šalátom, aj tak ešte neraňajkovali.


  „K tomu slanečkovému by bodlo jedno orosené,“ provokoval Chosé.


  „Potom,“ odbil ho Krauz, naprázdno prehltol, lebo aj jeho po včerajšku sušilo.


  Ešte nedojedli a pripojila sa k nim Dáša.


  „Čo si dáš?“


  „Nič, držím diétu.“


  „Aspoň niečo malé,“ dobiedzal Chosé.


  „Tak dobre, tú veľkú študentskú pečať alebo gaštanové pyré.“


  Zvláštna diéta, ale potrebovali oni ju, nie ona ich, tak minuli peniaze aj na čokoládu, veď na to boli určené a mali ich dosť.


  „Nemáme ho,“ oznamovala výsledok, keď si schovala vytúženú čokoládovú pochúťku.


  „Čo je to – nemáme?“


  „Riško, to znamená, že nie je policajt. Nemáme ho v evidencii.“


  „Nemôže byť v nejakej...“ Krauz zaváhal, „tajnej evidencii?“


  „Taká neexistuje. Pozrela som aj rozpracovaných, aj čerstvo prepustených alebo vyradených. Nič. Našla som dvoch Kusých, jeden Miroslav, práve nastúpil, nadstrážmajster, druhý Ján, dvadsaťosem, práporčík.“


  „Mladí,“ zašomral Chosé.


  „A keby sme chceli preveriť...“ Krauz váhal, hľadal vhodné slovo, „povedzme iné zložky, povedzme tajné zložky...“


  Dáša sa usmiala, pochopila.


  „Chlapci, do evidencie vojenskej rozviedky a kontrarozviedky, ako aj tajnej služby prístupy nemáme. Identifikácia ich pracovníkov sa vykonáva na základe písomnej žiadosti s aspoň trojstranovým odôvodnením a na každej strane musí byť najmenej desať podpisov. Čo vám dvom mám vysvetľovať.“


  „Myslel som, či nemáme nejakú kamarátku...“


  „Ak máte, dajte mi na ňu číslo, aj mne by sa občas zišla.“


  Vybavené, viac nezistia, no aj to im stačilo. Dojedli, odprevádzali sa navzájom. Vo vestibule sa ich cesty rozchádzali.


  „Chosé, môžeš na chvíľu...“ chytila ho za rukáv.


  „Počkám ťa v aute.“ Krauz pochopil, v duchu sa rehotal, až sa prehýnal v páse.


  Nečakal dlho, Chosé sa ponáhľal. Ešte aj v aute dychčal, ako sa ponáhľal. Krauz to už nevydržal, rozosmial sa na plné hrdlo.


  „Ty debil!“ osolil ho kolega. „Presne som vedel, ako to dopadne! Presne toto som nechcel!“


  „No, čujme!“


  „Dnes večer ma čaká, je sama doma,“ vydýchol zmučene Chosé.


  „Budeš mať nočnú, neplánovanú.“


  „Aj s tým ráta. Povedala: Nie, aby si sa vyhováral na nejakú nečakanú nočnú službu, lebo zavolám Mayorovi.“


  Krauz sa znovu rozosmial. Chudák parťák, také utrpenie.


  „Prestaň sa rehotať a poďme konečne niečo robiť!“ Chosé bol ochotný aj niečo robiť, len aby sa dostal čo najďalej od jaskyne Driny.


  „Dobre, už som ticho,“ vydýchal sa Krauz. Chvíľu mu trvalo, kým sa sústredil. „Chosé, uvedomuješ si, čo sme práve zistili?“


  „Že Adamovo podozrenie sa potvrdilo, riadi a úkoluje nás agent tajnej služby.“


  „Správne, ale, čo je najhoršie, robí to s vedomím a požehnaním našich najvyšších nadriadených. Musia o tom vedieť. Nech mi nikto netvrdí, že netušia, z akej je súčasti.“


  „Čo z toho vyplýva?“


  „Že nemáme nájsť len tak nejaký heroín. Ale čo je v pozadí, zatiaľ ani netuším.“

  Posledná v zozname bola Vlasta Horáková. Otvorila im staršia pani.


  „Prosím?“


  Ukázali jej preukazy.


  „Prepáčte, že vyrušujeme, chápeme, aká tragédia postihla vašu rodinu, no musíme hovoriť s pánom Horákom.“


  „To je môj syn. Prišli ste kvôli nej? Pricestovala som v noci, niekto sa musí postarať o malú,“ žalovala sa, no smútok v jej tvári bol buď dobre maskovaný, alebo tam nebol vôbec. Skôr z nej čítali vzdor a zadosťučinenie, evidentne s nevestou nevychádzala.


  „Chápeme.“


  „Syn spí, už druhú noc nezažmúril oka, nadránom zdriemol...“


  „Už som hore, mami,“ ozvalo sa z hlbín bytu. Pani otvorila dokorán.


  „Dobrý deň,“ pozdravil pán Horák.


  Aj jemu sa legitimovali.


  „Poďte ďalej,“ odstúpil od dverí, kývol im rukou.


  „Emilko, spal si sotva tri hodiny,“ strachovala sa matka.


  „Ja viem, mami, viem, ale toto je polícia. Aj ja sa chcem s nimi rozprávať. Samozrejme, ak ste prišli kvôli manželke.“


  „Áno.“


  „Tak vojdite.“


  Na chodbe im cestu zastalo malé bosé dievčatko vo flanelovej pyžame.


  „Ahoj!“ Zamávala na policajtov poloprázdnou fľašou s veľkým cumľom. „Mám kakavko!“ chválila sa, v tvári blažený úsmev.


  Krauz bol rád, že jej má kto uvariť teplé kakao a nemusí žobroniť u susedov. Škoda, že si svoju obľúbenú pochúťku môže dopriať až po smrti matky, škoda, že si to niekto nevšimol skôr.


  „Ahoj,“ odzdravil Krauz. „A ty sa ako voláš, dievčatko?“


  „Vlasta Horáková, mám tri roky,“ otrčila dva prsty. „Chceš?“ podávala mu fľašu.


  „To je fajn, že nie si lakomá, ale ja som už veľký, kakao nepijem.“


  „Aj môj tatino je veľký a pije kakao. Mamina je v nemocnici, je chorá, pichajú jej injekcijky, ale keď vyzdravie, tak príde.“


  „Mami, prosím ťa, zober ju vedľa,“ prerušil ich dialóg otec. „Poďte ďalej, sadnite si v obývačke, idem sa opláchnuť.“


  Potreboval sa umyť a prebrať, v tvári mal strhaný výraz nevyspatého človeka.


  „Čaj alebo kávu?“ ponúkla im matka.


  „Kávu,“ vybral si Chosé.


  „Čaj,“ vybral si Krauz, lebo kávu nikdy nepil.


  Po chvíli sa k nim pripojil domáci pán, už bol naňho iný pohľad, aspoň farba tváre sa zmenila z popolavej na červenú.


  „Počúvam,“ odovzdane zložil ruky do lona.


  „Viete, skôr sme prišli počúvať my.“


  „Dúfal som, že už niečo viete.“


  „Možno pre vás budeme mať nejaké informácie, ale najprv by sme chceli poznať podrobnosti. Taká je prax.“


  „Prax,“ zopakoval ticho. „Neviem, čo by som vám...“


  „Nevadí, budeme sa pýtať.“


  „To bude asi najlepšie.“


  „Vaša manželka zomrela na predávkovanie heroínom. Kedy ste zistili, že je závislá?“


  „Ehm,“ odkašľal si, naberal odvahu. „Keď mala osemnásť. Pred desiatimi rokmi.“


  Chosé neskrýval údiv, domáci si to všimol.


  „To bolo tak, viete, ja som elektromontér. Teraz sa špecializujem na silnoprúd, diaľkové vedenia vysokého napätia, montáž a údržba. No začínal som za socializmu v bytovom družstve ako elektroopravár. Raz sme montovali novú elektroinštaláciu v odvykacom centre na Jaskovom rade, na Jaskáči...“


  „Poznáme to tam.“


  „Vlasta tam bola na odvykačke...“ monológ prerušila matka s táckou. Začula posledné slová.


  „Len im to porozprávaj! Všetko o nej...“


  „Mami! Prosím ťa! Aspoň pred návštevou ma ušetri!“


  „Už vtedy som bola proti, už vtedy som vedela, ako to dopadne,“ lamentovala, rozkladala šálky.


  „Mami!“


  „Ak im budeš klamať, sama za nimi zájdem a všetko im poviem!“


  „Mami!“


  „Dobre, dobre, šak už idem...“


  „Moja mama,“ ospravedlňujúco pokrčil plecami, keď zavrela za sebou dvere. „Aby som pokračoval... Vlasta bola na odvykačke, zoznámili sme sa, zaľúbil som sa do nej. Po skončení prác na inštalácii som si ju prišiel vyzdvihnúť. Nemala nikoho, je... ehm, bola z decáka. O dva mesiace bola svadba, nemuseli sme, chceli sme. Rodina bola proti, otec ešte žil, všetkým povedal, že ak si ju vezmem proti ich vôli, vydedí ma. Aj tak sme sa vzali. Asi vám nemusím vysvetľovať, akú sme mali svadbu, z jej strany nemal kto prísť, tuším jedna jej kamarátka a jedna vychovávateľka z domova, moja rodina svadbu ignorovala. Prišlo pár kamarátov z práce, ani sme nemuseli rezervovať reštauráciu, zmestili sme sa k jednému stolu v rohu za plnej prevádzky. Už som mal pridelený štátny byt, začali sme žiť. Našla si prácu, robila v zoologickej záhrade v pavilóne primátov, mala rada zvieratá. Mala rada deti, no nám sa akosi nedarilo. Po dvoch rokoch snaženia sme vyhľadali lekára, odborníka. Obaja sme boli zdraví, no keď sme sa priznali, akú má Vlasta minulosť, iba vzdychol. Vraj v takýchto prípadoch ani lekári nepomôžu, drogy môžu poškodiť akýkoľvek orgán vrátane pohlavných.“


  „Odvtedy nebrala? Myslím, odkedy ste sa vzali.“


  „Nebrala. Sľúbila mi, že s tým nadobro skončila. Veril som jej, no občas som ju skontroloval.“


  „Nemusela dochádzať do centra?“


  „Narážate na moč?“ skočil Krauzovi do otázky.


  „Presne!“


  „Poznáte závislákov?“


  „Tak trochu, povedal by som – z ulice.“


  „Ja z domu. S močom dokážu hotové čary, zoženú si čistý, ak treba, aj s ním kšeftujú. Okrem toho, že sú závislí, sú aj nepredstaviteľne vynachádzaví. Samozrejme, že musela chodiť na kontroly, no mne to nestačilo, občas som ju náhodne skontroloval. Kožu, vpichy, kabelku, jej časť skrine, byt, všetky možné aj nemožné skrýše. Bola čistá, môžem potvrdiť, že bola čistá, okrem toho pred človekom, s ktorým závislák žije v jednom byte, drogy ťažko zatají – vidieť následky, zmeny v správaní. Verte mi, pripravil som sa na život s ňou, všetko som si podrobne naštudoval. Bola čistá až...“


  Odmlčal sa. Odbehol do kuchyne, vrátil sa so šálkou, asi mu vyschlo.


  „Až do...?“ postrčil ho Chosé.


  „Do lekárovho verdiktu. Odišla von, do obchodu. Bol už večer, no nemal som ani zamak podozrenia. Nevrátila sa, išiel som ju hľadať, moja zlá predtucha sa splnila, našiel som ju vo výťahovej strojovni sfetovanú do bezvedomia. Celú noc som ju strážil, aby sa nezadusila. Ráno neplakala, neprosila o odpustenie, nesľubovala, neprisahala, iba ma vyprevadila do roboty a utiekla. Po troch týždňoch ju zatkla polícia pri razii v nejakom feťáckom pajzli. Skončila v odvykacom centre, čakal som, znova som ju vyzdvihol a začali sme odznova.“


  „Máte svätú trpezlivosť, pán Horák.“


  Smutno prikývol.


  „Potom sa stal zázrak, otehotnela. Konečne našla odvahu otvorene sa porozprávať. Vysvetlila mi, že po poznaní krutej pravdy, že asi nebude mať deti, stratila motiváciu, chcela sa zabiť, ufetovať sa na smrť, no teraz sa všetko mení. Nesľubovala, neprisahala, to nikdy nerobila, jednoducho našla zmysel života, chcela byť platnou členkou rodiny. Narodila sa Vlastička, už som ju ani nemusel kontrolovať, drogy z jej života zmizli nadobro. Myslel som si, že nadobro...“


  Krauz ho pozoroval. Zosmutnel, zvesil hlavu – teraz mala nasledovať najsmutnejšia časť rozprávania, zbieral sily.


  „Zobrali ma do partie montážnikov. Zlá práca, vo výškach, nebezpečná, človek chodí na týždňovky, niekedy sa práca pretiahne na dva týždne, máte málo voľna pre rodinu. Dúfal som, že kým je Vlastička malá, nebudem jej až tak chýbať, dobre zarobím, našetrím, dám sa preložiť na stabilný flek tu v meste. Vlasta súhlasila, zaťala sa, vraj to potiahne aj sama, len aby som vydržal a zarobil. Dohodu mám do konca roka, potom utrum. Všetko fungovalo...“ musel sa napiť, „... až do...“ zase sa napil. „Pred dvoma týždňami si ma do kancelárie zavolala riaditeľka škôlky. Povedala, že moja žena prišla po malú opitá, a nie raz. Okamžite som vedel, koľká bije. Vlasta totiž nepije, má alergiu na alkohol, vracia a dusí sa. Povedala mi, že manželka sa potácala, bola čudná. Vedel som, od čoho sa potácala. Spýtal som sa Vlastičky a dozvedel som sa krutú pravdu. Detsky úprimne mi povedala, že mamina je asi chorá, lebo si pichá v noci injekcie. Aby ju nerušila, dá ju najprv spinkať, ale ona ju aj tak videla v kúpeľni a...“ zlyhal mu hlas, nemohol pokračovať.


  „Len pokojne, vydýchajte sa. Neponáhľame sa.“


  „Povedala mi, že maminka je asi chorá, lebo k nám večer chodí ujo doktor.“


  Za iných okolností by sa rozosmiali a nádejnému paroháčovi vysvetlili, že keď sa manželka diaľkového montéra hrá s nejakým ujom na doktora, tak...


  „Aj vám napadlo to, čo by napadlo každému normálnemu chlapovi?“


  Pokrútili hlavami, no lesk v očiach ich prezradil.


  „Ale áno. Lenže nebolo to tak, skutočnosť bola oveľa horšia. Ten ujo doktor bol díler, čo využíval moju ženu nielen ako solventnú zákazníčku, ale využíval aj náš byt, aby si spolu... spolu...“


  „Chcete povedať pichli, ale znie to dosť dvojzmyselne,“ pomohol mu Chosé s vážnou tvárou, lebo ani jemu už nebolo do smiechu.


  „Presne tak.“


  „Čo vám manželka povedala o tom dílerovi?“ naťukol nenápadne Krauz.


  „Strašne sme sa pohádali, kričal som na ňu, aj som ju...“ pošúchal si dlane, ešte aj teraz sa za to hanbil.


  „V takej situácii vás za to nemôže nikto odsudzovať,“ chlácholil ho Chosé.


  „Viem, že si zaslúžila, no nie som na to hrdý. Prvý raz, odkedy sme spolu, mi rupli nervy. Chcel som vysvetlenie, chcel som, aby mi otvorene povedala prečo. Veď máme malú, sme rodina, splnilo sa jej všetko, po čom v živote túžila, tak prečo!? Prečo!?“ zreval na detektívov, akoby jedine oni poznali odpoveď.


  „Pán Horák...“


  „Dobre, už som v poriadku.“


  Otvorili sa dvere na kuchyni.


  „Emilko...“


  „To nič, mami, iba som trochu kričal. Už nebudem.“


  Ustarostená matka zavrela, no neodpustila si vyčítavý pohľad.


  „Nevedela odpovedať, mala v tom chaos. Vzťah postihnutých ľudí k drogám je nevysvetliteľný, nedokážu odpovedať na otázku prečo, nedokážu to vysvetliť svojmu okoliu a ja si myslím, že ani sami sebe. Vzal som si dovolenku, volal som vedúcemu, že už nenastúpim, buď ma preradia na pracovisko do mesta, alebo končím s elektrinou, no na montáž už nenastúpim. Z vážnych rodinných dôvodov. Asi vycítil z hlasu, že je to naozaj vážne, lebo neodporoval, naopak, sľúbil, že spraví všetko, aby som dostal flek tu. Dva týždne som ju strážil, lenže volali mi, aby som prišiel prevziať veci, podpísať nejaké papiere, musel som vycestovať. Nestihli sme to za jeden deň, musel som prespať, a keď som sa predvčerom vrátil... keď som sa vrátil...“ Rozplakal sa.


  Bez pohnutia čakali, pomôcť mu nevedeli.


  „Práve ju nakladali do výťahu. Susedia mi povedali, že malá bola hladná, zvonila im, prosila... kakavko. Kriste!“ znova dostal záchvat plaču.


  Detektívi neboli s výsluchom hotoví, ešte nemohli odísť. Nech trpel akokoľvek, musel vydržať, ešte im nepovedal o pánovi doktorovi.


  „Oni si pichali v mojom byte pred očami dieťaťa a ešte ju nechali aj o hlade. Bože! Čo som komu urobil?“


  Ako mu mali vysvetliť, že nikomu nič, že je to jednoducho osud?


  „Ešte raz zopakujem otázku, pán Horák. Čo vám povedala o tom dílerovi?“


  Prebral sa, sopeľ si utrel do rukáva, slzy do dlane.


  „Nič. Pýtal som sa jej, viackrát, no nič. Táto časť života patrila iba jej, nikoho, ani mňa, nepustila ďalej. Trinásta komnata, dvere okované.“


  „Ani nenaznačila meno, prezývku...“


  „Nie.“


  „Opis...“


  „Nie.“


  „Čokoľvek o jeho osobe.“


  „Nie. Medzi rečou som sa spýtal Vlastičky, povedala mi, že ujo doktor vyzeral ako náš sused oproti.“


  „A ten vyzerá ako?“


  „Dvadsaťpäťročný cigán, vysoký, vyšší než vy, chudý, chorobne chudý. Jeden z tých normálnych. Býva v podnájme, robí majstra na stavbe, lebo skončil priemyslovku, má maturitu. Ale on to nie je, toho Vlastička pozná, vždy keď nás stretne, jej niečo vyčaruje z vrecka. Vlastička je presvedčená, že ujo sused vie čarovať, lebo pri vyberaní povie abraka-dabra a podá jej lízanku alebo žuvačku. Decko je nadšené, akého máme suseda čarodejníka.“


  Krauz mal na čarodejníkov svoj názor, ale radšej mlčal.


  „A teraz je mŕtva,“ vzdychol Horák. „Neviem, čo budem robiť.“


  Krauz mal na jazyku odpoveď, že žiť, konečne normálne žiť, no nezdalo sa mu vhodné mentorovať.


  „A teraz vy.“


  „Čo?“ nepochopil Chosé.


  „Na začiatku ste povedali, že aj vy máte pre mňa nejaké informácie. Ja som už skončil.“


  „Aha. Niečo vám môžeme, vlastne musíme povedať. Pán Horák, vaša manželka si privodila akútnu intoxikáciu, došlo u nej ku kardiopulmonálnemu zlyhaniu. Zomrela na predávkovanie...“


  „Ale to už viem!“


  „... no nie množstvom, ale kvalitou podanej dávky. Niekto vyhodil na trh zle nariedený heroín, bežná dávka je smrteľná. Pochopiteľne, koncový odberateľ nemá možnosť kontroly, keby áno, spravili by z jednej desať, ale nemajú, preto zomierajú. Vaša manželka je piata za jeden týždeň. Všetky úmrtia majú spoločného menovateľa – silnú dávku. Chápete – musíme nájsť dílera, musíme ho zastaviť, inak zomrú ďalší ľudia.“


  „Piati za týždeň,“ vzdychol. „Keby som len mohol pomôcť.“


  „Možno si na niečo spomeniete.“


  „Už by som to dávno nahlásil. Je mi ľúto, povedal som vám všetko.“


  „Aj za to vám ďakujeme. Jedno tu ešte nezaznelo, pán Horák, prijmite našu sústrasť.“


  Prijal, hoci to bolo bezvýznamné, v jeho situácii nič neriešiace gesto.

  „Vlastne nám najviac pomohla tá malá,“ konštatoval Chosé v aute. „Ani netuší, čo je opis osoby, no otcovi ho opísala celkom presne – prirovnaním.“


  „Šikovné dievčisko,“ prikývol Krauz. „Šikovné, nešťastné...“


  „Nechajme to tak! Vieš, koľko je takýchto osudov? Aj horších.“


  Krauz si zapálil, prikývol.


  „Hasme, čo nás páli,“ navrhol Chosé. „Ideme na ďalšiu adresu?“


  „Pôjdeme, ale teraz, podľa mňa, nadišiel čas vytiahnuť mašinu.“


  „Maši...?“ nechápal Chosé.


  „... nu,“ Krauz významne zagánil na parťákovu bundu, na miesto, kde by hľadal vnútorné vrecko.


  „Aha!“ pochopil Chosé a nadšene vybral mobil.


  „Tvoje nadšenie ma desí.“


  „Rišo, ono to fakt nehryzie a občas takáto vecička môže aj pomôcť.“


  „Tak pomáhaj. Zavolaj Adamovi a povedz mu, čo sme zistili.“


  Chosé vyťukal skrátenú voľbu.


  „Počúvam,“ ozval sa kapitán Lacko bez pozdravu.


  „Niečo máme.“


  „Dúfam.“


  „Boli sme na adrese...“


  „Pre istotu ju nehovor, stačí meno, adresu si nájdem.“


  „Horáková.“


  „Viem, pokračuj.“


  „Máme opis dílera.“


  „Šikovní! Dávaj.“


  „Cigán, dvadsaťpäť, vysoký asi...“ Chosé si musel spomenúť, aký je vysoký jeho parťák, pridal k tomu päť centimetrov, „asi stoosemdesiatosem až stodeväťdesiat. Chudý, chorobne chudý.“


  „Všetci sú chudí, ale ich redukčnú diétu by som neodporúčal.“


  „Ideme na ďalšiu adresu, no zatiaľ sme sa k nemu bližšie nedostali.“


  „Ani nemusíte, toto je naša parketa. Vieme vek, opis a rajón, kde pôsobí, s ostatným si poradíme. Je tam s tebou Rišo?“


  „Sedí vedľa mňa.“


  „Tak mu povedz, že sa ozveme hneď, ako ho ustálime, buďte pripravení.“


  „To je čo za odkaz? Stále sme pripravení!“


  „Ja len, aby ste niekam nezapadli.“


  „Už si horší než Šaňo!“


  „To asi majú všetci vedúci v krvi. Držte sa!“


  Položil bez pozdravu.


  „Výborne,“ chválil kolegu Krauz. „Ideme na ďalšiu adresu. Len aby bolo jasné, Chosé, toto by som vybavil aj ja z najbližšej búdky. Ešte by som sa aj prešiel na čerstvom vzduchu.“


  „Stopercentne! No ja som sa nemusel z auta ani pohnúť.“


  


  


  27

  


  


  


  „Pán Vyskočil...“


  „Prepáčte, ale všetci mi hovoria dedo Kamil, môžete aj vy. Mne nevadí, že ste policajti.“


  „Ani nám,“ priznal Burger s úsmevom. Hanzel sa neusmieval, začítal sa do knihy výjazdov.


  „Dobre, tak dedo Kamil, kedy presne prišiel Marek Somogyi v utorok do práce?“


  „Pri... pri... pri...“


  „Počkajte, len pokojne. Neponáhľajte sa, máme dosť času.“


  Dedo smutno prikývol, sám najlepšie vedel, že keď sa chce zbaviť koktania, musí sa upokojiť a nesnažiť sa vysypať všetko naraz.


  „Pri... šiel,“ s námahou premohol prvé slovo, „presne o pol siedmej. Kolega si to môže skontrolovať v knihe.“


  „Kolega to už skontroloval, aj ja, a nie raz, ale nám ide o niečo iné. Zápis v knihe výjazdov a dochádzky je jedna vec, skutočnosť môže byť iná.“


  „Aha! Vy si myslíte, že som... že som... že...“


  „Pokojne.“


  „No, že som ten zápis sfalšoval?“


  „Nie! Sfalšoval nie, ale občas sa stáva, že zodpovedný pracovník vykoná zápis oneskorene, jednoducho v čase príchodu konkrétnej osoby má inú prácu, potom sa k zapisovaniu vráti a čas iba odhadne.“


  „Nemal som inú prácu, Mareka som zapísal presne,“ v hlase sa mu objavila zaťatosť, aj hnev.


  Burger nechcel stratiť kontakt, zvoľnil.


  „Dedo Kamil, chápete, že vyšetrujeme závažný trestný čin?“


  „Chápem.“


  „Vraždu.“


  „Viem.“


  „A nie hocijakú vraždu. Musíme klásť aj nepríjemné otázky, neberte to osobne.“


  „Ne... ne... ne... neberiem!“


  „Beriete. Zase sa zadrhávate.“


  „No dobre, tak trochu beriem.“


  „Neberte to ani trochu, my proti vám nič nemáme, iba sa snažíme vylúčiť aj najmenšiu chybu, náhodu, blbosť, čo by nás zaviedla na vedľajšiu koľaj.“


  „Chápem.“


  „Takže na zápis sa môžeme spoľahnúť nastopro?“


  „Určite.“


  „Čo sa dialo potom?“


  „Po čom?“


  „No, keď prišiel Marek.“


  „Nič, čo by sa malo.“


  „Išiel sa prezliecť alebo...“


  „Nie, chodil v takých starých rifliach, kockovanej košeli, keď bolo chladno, mal montérkovú bundu, v zime taký hnedý pracovný kožuch bez rukávov.“


  „Vestu.“


  „No, vestu s kožušinovou podšívkou.“


  „Ale v utorok ju nemal.“


  „Nie, už nie je taká zima, mal iba montérkový vrch.“


  „Kam išiel?“


  „Parkuje vždy tam,“ dedo Kamil ukázal krížom cez dvor do rohu. „Tam stávala jeho avia. Išiel k nej, naštartoval, vypísal si papiere na jazdu, potom zatiahol hentam,“ ukázal na nakladaciu rampu. „So skladníkom naložili tovar do Pezinka a vyrazil.“


  „Sedem pätnásť, o štvrť na osem.“


  „Správne.“


  „Aj na tento zápis sa môžeme stopercentne...“


  „Spoľahnúť,“ doplnil Burgera dedo Kamil.


  „My sa na vás naozaj spoliehame, dedo, podľa vašich záznamov sme včera odštartovali stopky, takže ak sa zistí chyba, bude to na vás,“ snažil sa ho vystrašiť detektív.


  Dedo sa len usmial: „Podľa mňa môžu narichtovať tie atómové hodiny, čo majú v Bruseli.“


  Burger o nich čítal, nebol si istý, či sú priamo v Bruseli, ale v článku sa písalo, že sú atómové, najpresnejšie na svete, a to bolo najdôležitejšie.


  „Atómové hodiny, hovoríte,“ zamyslel sa detektív.


  Hanzel zapleskol dochádzkovú knihu, ani tam neobjavil nič nové. Čítal ju už niekoľkokrát, vždy s tým istým výsledkom.


  Vymenili si spýtavé pohľady, dochádzali im otázky, motali sa stále dookola, a nič, žiadna cestička von. Pred chvíľou vypočuli pani Pokornú, pokladníčku. Ukázala im výdavkové doklady, pokladničnú knihu, vysvetlila im systém, posťažovala sa na firmu Philip Morris a ich tvrdohlavosť... Stále to isté, aj to už počuli. Vetrili na všetky strany, no zachytiť nejakú stopu sa im nedarilo.


  „Ten Krištof...“


  „Áno?“


  „... tu bol za ním iba raz?“


  „Asi dva razy. Keď ho pán Berky vymákol, ako sa vozí s Marekom, zakázal to. Ale potom dovolil, aby mu previezol chladničku. Pán Berky má dobré srdce...“


  Burger počúval na pol ucha – aj toto už vedeli, už to počuli. Nechali deda, nech sa vyrozpráva.


  Pán Berky stál za oknom na druhom poschodí. Záclona ho skrývala pred pohľadmi zo dvora, mal to vyskúšané. Občas musel dozrieť na zamestnancov aj takto tajne. Teraz sledoval detektívov na vrátnici.


  „Doriti, čo tu furt snoria? Čo nedajú tomu starému človeku pokoj?“ šomral si viac-menej pre seba.


  „Vyšetrujú,“ zbytočne odpovedala sekretárka.


  „Vyšetrujú...“ Berky si pošúchal bradu. „Najprv otravujú tu, potom na vrátnici,“ šúchal si bradu, nerozhodne krútil hlavou.


  Napokon sa rozhodol, vrátil sa k stolu a vytočil číslo.


  „Ivan? Zase sú tu, zase snoria, od rána.“


  „Dušan, je to ich robota.“


  „Ale každý deň?“


  „Vyšetrujú vraždu. Budú snoriť každý deň. Čo ti vadí? Veď ty si nič nespravil.“


  „Nespravil, nespravil... Ale otravujú.“


  „Nemáš sa kde sťažovať, musíš to strpieť.“


  „Nemôžeš mi pomôcť? Si môj právnik, platím ťa, tak...“


  „Keď budeš obvinený, potom ti pomôžem, vtedy budeš potrebovať advokáta, teraz je to bezpredmetné.“


  „Obvinený... Nebude už neskoro?“


  „Právnici nechránia svojich klientov pred obvinením, po obvinení ich chránia, aby sa nedostali do basy.“


  „Hlavne, že si vy advokáti viete všetko odôvodniť.“


  „Preto sme advokáti.“


  „Stále hľadajú Krištofa.“


  „Viem. To je dobre, len nech hľadajú, aspoň im ubehne čas.“


  „Máš kontakty medzi policajtmi, keby si niečo zavetril...“


  „Budeš prvý, komu zavolám.“


  „To som chcel počuť. Tak sa drž a volaj.“


  „Veľa šťastia,“ rozlúčil sa advokát, prerušil spojenie.


  Berky civel na slúchadlo, nerozumel, čo tým chcel povedať. Napokon položil, asi iba taký intelektuálny humor...


  Vrátil sa k oknu, detektívi práve odchádzali. Odrazu sa obaja ako na povel obzreli, Berky odskočil od okna, hoci za záclonou ho nemohli vidieť. Chvíľu stáli v autobráne, dohadovali sa, konečne sa pohli, odišli.


  Berky si vydýchol, utrel si čelo.


  „Kurva! Čo sa potím? Veď nič nevedia...“

  Chosému zapípal mobil. Nestrčil ho iba tak do vrecka na bunde, aby sa dusil, chúďatko maličké, vyložil ho na palubnú dosku, aby mal výhľad na krajinu. Okamžite po ňom chňapol, stlačil zelený gombík. Kým sa ozval, pohodlne sa pomrvil na sedadle spolujazdca, naširoko roztiahol nohy, vyvalil sa ako doma, vlastne v kancelárii v kresle.


  Krauz si to nemohol nevšimnúť.


  „Choď do...“


  „Chosé, príjem! Máte ho! Dobre. V poriadku. Rozumiem. Poviem mu. Koniec. Čože? Dobre, dobre, to ja len tak, zo zvyku, viem, že toto nie je vysielačka!“ Hovor ukončil modrým gombíkom. Technický detail, že hovor sa ukončí sám, keď volajúci na druhom konci položí, bude predmetom druhej vyučovacej hodiny, zatiaľ ho neovládal.


  „No...?“ súril ho parťák.


  „Volal Adam.“


  „To mi došlo!“


  „Vypátrali ho. Dnes o siedmej sa máme stretnúť na parkovisku pred reštauráciou Pod dubom.“


  „Výborne!“ Krauz sa podvedome usmial, zatiaľ im to išlo jedna radosť, napredovali pomaly, krok za krokom, no napredovali. „Fakt by si do toho nezmyslu nemusel hovoriť ako do vysielačky.“


  „Učím sa. Aspoň niekto, keď druhý má psychický blok.“


  „Počúvaj, ty psychický blok, spravíme ešte jednu adresu?“


  „Aký to má význam? Tí, čo dílera poznali, sú po smrti a počúvať stále dokola plačlivé reči ma nebaví.“


  „Ani mňa, veď v podstate ho máme, tak ideme na pivo.“


  Malá zmena plánu vyhovovala aj spolujazdcovi. S pivom sa miernili, čakala ich ostrá akcia, nechceli smrdieť ako nespoľahliví amatéri.

  Nečakali, Adam s Ferom boli presní. Presadli si k nim do auta.


  „Čaute!“


  „Nazdar!“


  „Máme ho,“ referoval kapitán Lacko. „Vlado ho stráži. Ideme na Tupolevovu dvadsaťdva, zaparkujeme tak, aby sme videli na vchod, vy sa prilepíte za nás, aby ste neboli ďaleko. Chlapec vychádza z brloha presne o ôsmej a ide po trase rozniesť tovar. Cez deň nevychádza, neotvára, je mazaný, opatrný. Musíme ho vymáknuť, keď vylezie na chodník – keď ho pustíme do sídliska, už ho nechytíme. Bude to rýchla prepadovka, buďte pripravení.“


  „Budeme v strehu.“


  Pomaly, nenápadne sa presúvali krížom cez sídlisko. Na rohu Tupolevovej dali Adamovi prednosť, aby si našiel najlepší flek. Keď ho videli parkovať, pohli sa za ním. Nájsť podvečer dobré miesto na zaparkovanie bolo umenie.


  „Sme príliš ďaleko,“ sťažoval sa Chosé.


  „Obehnem blok?“


  „Skús.“


  Krauz sa previezol hore-dolu, no lepšie miesto nenašiel.


  „Nevadí, vidia nás, vedia, kde sme, keby niečo, zavolajú,“ hodnotil situáciu Krauz.


  „Kam? Do búdky?“ zarýpal Chosé.


  „Na tvoj mob...“ Krauz nedopovedal, pochopil. „Drž hubu a sleduj bránu!“ odsekol naštvaný, že sa dal nachytať.


  Nefajčili, žeravé špičky cigariet a dym by ich mohli v šere prezradiť. Ani sa nehli, aby sa auto neknísalo. Krauz pootvoril okienko, aby sa im nerosili okná.


  Od domu, ktorý strážili, sa odlepila postava. Vlado. Nasadol k svojim. Krauz pozrel na hodinky.


  „Už sa to začne.“


  „Idem hentam na zastávku autobusu.“


  „Choď!“


  Chosé vystúpil, zaradil sa do skupinky čakajúcich.


  „Osem, poď...“ zašepkal Krauz.


  Díler akoby ho počul, zjavil sa v bráne, rozhliadol sa, zapol si mikinu, prehodil si kapucňu, hlavu vrazil medzi plecia, ako keby mrholilo, vykročil. Dlhé nohy odkrajovali z chodníka míľovými krokmi. V tom momente vystúpili z auta za ním dvaja muži, zo zastávky cez cestu sa pohol jeden. Rýchlosť si zladili tak, aby sa s dlháňom stretli pri kontajneroch.


  Dlháň zdvihol hlavu, obzrel sa, pochopil. Uskočil bokom, rozbehol sa, no jeden z prenasledovateľov už bol v pohybe, poľahky ho dobehol a odzadu mu podkopol nohu. Díler sa roztiahol na chodníku, aký bol dlhý. Muž bežiaci oproti mu surovo dupol na krk, až mu vyfŕkli sliny. Zadní dvaja ho prikľakli, vykrútili mu ruky za chrbát, rutinovane mu nasadili putá. Zodvihli ho, ale iba prednú časť, nedovolili mu, aby sa postavil – vliekli ho ako zdochlinu krížom cez cestu. Asi mal olovené kosti, lebo im dal zabrať. Tretí prenasledovateľ sa pripojil, zdrapol ho za opasok, nadvihol, vliekol aj on.


  Prešlo osem sekúnd a dlháň zmizol v aute, ľudia na zastávke nechápavo, niektorí meravo, civeli na chlapov, čo to stvárajú.


  „Nemali by sme zavolať políciu?“ nesmelo sa spýtala staršia pani.


  „Ja určite nie,“ ohradil sa pán po pravici. „Aj vám radím, nemiešajte sa do vecí, do ktorých vás nič. Nečítate noviny?“


  Prišiel autobus, únoscovia boli zachránení, spoluobčania sa na radu staršieho venovali svojim záležitostiam, utrpenie jedného neznámeho ich v momente prestalo zaujímať.

  Zastali na konci mesta v hájiku. Nešli ďaleko, poľná cesta bola samý výmoľ, stačilo pár krajných stromov, aby ich zakryli pred pohľadmi náhodných okoloidúcich. Dlháňa vytiahli z auta, putá mu nechali zozadu. Nočnú scénu osvetľovalo jedno zo služobných áut.


  „Na kolená!“ prikázal kapitán Lacko. Počkal, kým vystúpili aj detektívi z oddelenia vrážd, a prišli k nim.


  „Čo máš?“


  „Nič, čo by som mal mať?“


  Lacko kývol bradou na Vlada. Čupol si, prehmatal dlháňovu mikinu, z vnútorného vrecka vybral igelitové vrecko. Preňúral ho, do trávy pred neho položil tri skladačky a plastovú škatuľku. Podozrivo štrngala, otvoril ju, nič nevyberal, nechal ju iba tak otvorenú na tráve. Obsah nikoho neprekvapil – injekčná striekačka, gumená hadička, polievková lyžička so skrátenou rúčkou, sviečka, injekčné ihly.


  „Prečo klameš?“


  „Vy ste sa pýtali na toto? Veď dobre viete, že nádobíčko nosím stále so sebou. Poznáme sa, nie? Feri, povedz im...“


  „Dnes mi radšej nehovor Feri,“ poradil mu detektív z protidrogového.


  „Prečo? Kvôli týmto tu?“ zagánil na detektívov z oddelenia vrážd. „Čo sú zač? Máte nových kolegov a zoznamujete ich s terénom? Kvôli tomu také cavyky? Radšej si ma mohol zobrať niekam na kávu, predstavil by som sa aj sám.“


  „Netrep!“


  „No tak, Feri...“


  „Už som ti povedal, aby si mi netykal, viac ťa upozorňovať nebudem!“


  „Dobre, tak teda, kolega...“


  „Drbnem ti jednu!“


  „Radšej súdruh Struhár...?“


  „Alebo dve!“


  „Pán detektív Struhár...“


  „To je už lepšie. Nešaškuj! Keď ti môžem poradiť, dnes radšej nešaškuj. Odpovedaj na otázky.“


  „Pýtajte sa.“


  „Predvčerom si navštívil Vlastu Horákovú,“ výsluchu sa ujal šéf.


  „No.“


  „Poznáš ju.“


  „Poznám.“


  „Stála zákazníčka?“


  „Stála.“


  „Čo brala?“


  „Herák, niekedy pre zmenu koks.“


  „Občas si si dal s ňou.“


  „Dal.“


  „U nej doma.“


  „Načo sa vypytujete, keď všetko viete?“


  „Odpovedaj!“


  „U nej doma.“


  „Čo si jej predal naposledy?“


  „Herák.“


  „Prečo si si nedal s ňou?“


  „Mal sa vrátiť jej manžel, bála sa. Zaplatila a vyhodila ma.“


  „Vieš o tom, že ti tým zachránila život?“


  „Ten jej je taký zabijak?“


  „Nie, to, čo si jej predal, bol zabijak!“


  Dlháň na kolenách zaváhal, nerozumel.


  „Myslíte akože kvalitka? Samo sebou, že kvalitka, ja iné ani nepredávam.“


  „Nie, ty debil! Povedal som zabijak, tak mám na mysli zabijak, nie kvalitku!“


  „Nerozumiem,“ priznal sa díler.


  „Nevadí, porozumieš. Toho, čo si predal Horákovej, si mal koľko?“


  „Desať dávok.“


  „Koľko ti ostalo?“


  „Nič, všetko je vonku.“


  Kapitán Lacko sa nadýchol, potom rezignovane vydýchol.


  „Povedal som vám, že ich bude viac,“ obrátil sa na kolegov. Výsluch chvíľu viazol, kapitán uvažoval.


  „Našiel by si tých desať odberateľov?“


  „Ani polovicu. Neviem, kde bývajú, keď potrebujú tovar, nájdu oni mňa, nie ja ich. Aj keby, načo by vám boli? To sú malé ryby.“


  „Nepoučuj!“


  „Sorry, chcel som iba pomôcť.“


  „Ešte budeš mať príležitosť. Tých desať dávok bolo od jedného priekupníka?“


  „Od jedného.“


  „Meno? Kde ho nájdeme?“


  „Tak moment!“ ohradil sa dlháň. „Takto nehrám!“


  „Nevšimol si si, že ani my? Toto nie je hra, ide o vážnu vec! Meno a adresu!“


  „Nie! Feri, povedz im! Máme dohodu! Feri, povedz im!“


  „Dohody padajú, len čo prekročíš hranice. Taká je dohoda, nepamätáš sa?“ zamiešal sa do výsluchu Fero.


  „Aké hranice? Čo som prekročil? Veď mi už konečne povedzte!“


  „Vlasta Horáková je mŕtva,“ vystrelil Lacko.


  „Mŕtva?“ spýtal sa dlháň bez mihnutia oka. Smrť zákazníčky naňho neurobila žiadny dojem, asi sa to v ich komunite stávalo. „A čo ja mám s tým?“


  „Veľa, vlastne všetko. Už je aj vypitvaná. Vieš, aká bola bezprostredná príčina smrti? Hádaj, môžeš trikrát.“


  Pozorne si obzeral policajtov, jedného za druhým. Už mu dochádzalo, že zabŕdol do lajna, a keď sa nechce zababrať, musí sa obracať. A poslúchať, vyskakovať sa nevyplatí.


  „Infarkt?“ skúsil nesmelo. „Naposledy nebola celkom v pohode.“


  „Naposledy ani zďaleka nebola v pohode. Akútna intoxikácia príliš silnou dávkou heroínu. Nečum jak puk! Tvojou dávkou!“


  „Určite nie! Toto mi neprišijete!“


  „Netreba prišívať, máme v rukách fakty. Na, čítaj! Vieš čítať?“ Lacko mu pred oči otrčil kópiu zoznamu mŕtvych feťákov.


  Dlháň narážku na gramotnosť prehltol bez komentára. Zagánil na papier.


  „Nevidím.“


  Fero mu pohotovo posvietil baterkou. Dlháň prebehol očami zoznam.


  „Poznáš niekoho z nich?“


  Poznal všetkých.


  „Sú mŕtvi.“


  Hoci kľačal, postrehli, ako mu zmeravela horná polovica tela.


  „Príliš silnou...“ zašomral, vetu nechal otvorenú.


  „Premýšľaš, ako sa to mohlo stať? Ako ti ušli pekné prašule, alebo ti je ľúto ich životov? Skúšal si tie dávky?“


  „Ako, veď ani nemám zariadenie, ani chemikálie. Ja iba predávam, čo mi dajú, musím sa spoľahnúť, že dávky sú nariedené a odvážené správne.“


  „Nikdy do nich nezasahuješ?“


  Váhal.


  „Len smelo, tu si medzi svojimi, nemusíš sa báť,“ šéf si neodpustil sarkazmus.


  „No dobre, občas, keď idú úplnej spodine, tak prihodím trochu jedlej sódy a z troch urobím štyri, šak aj ja potrebujem z niečoho žiť. Ale bežným zákazníkom nemôžem. Nemôžem riskovať, že ma niekto nachytá a prídem o klienta.“


  „Takže ani tieto si nekontroloval.“


  „Nie.“


  „Tým je vysvetlené všetko. Niekto vyhodil na trh zle nariedené skladačky, bežná dávka bola smrteľná. Toho niekoho hľadáme. Všetko sú tvoji zákazníci, ty si roznášal skladačky, nečuduj sa, že tu teraz kľačíš.“


  Dlháň sa pomrvil. Posledná bola Vlasta, ešte za ňou nebol, väčšinou jej dávka stačila na tri dni, mal ju v pláne až nazajtra, no Erik bol v zozname prvý, dnes sa mal ozvať, no neozval sa, ani Tomáš, ten sa mal ozvať včera, neozval sa... Zamrazilo ho. Ak majú pravdu, vydochla mu polovica siete! Kde narýchlo zoženie nových!? Čerstvý tovar má prísť cez víkend a on nemá pokope peniaze ani za minulú várku! Keď do víkendu nezoženie prachy, môže si hľadať miesto na patológii vedľa nich, so Škrekom nie sú žarty.


  „Premýšľaš?“ prerušili mu prúd myšlienok. „Len premýšľaj! A aby si mal o čom, ešte ti priložím, počúvaj. Hento,“ kapitán ukázal na hromádku pred kľačiacim dílerom, „zbalíme a spolu s tebou prevezieme k nám. Už máš jeden záznam, pri druhom bude sudca nekompromisný, zľutovanie nečakaj. A do hlásenia napíšeme, že si vedome predal zlý tovar...“


  „Nevedel som o tom!“ zreval díler.


  „... a spôsobil si smrť piatim ľuďom. O pár dní ich bude možno desať. Čo si myslíš, koľko ti sudca naparí? Osem? Desať?“


  „Kurva!“


  „Pätnásť? Naposledy si tam bol pol roka. Spomeň si, aké to bolo!“


  Nerád spomínal na hnusnú skúsenosť. Feťák si v base užije svoje, zvlášť prvé týždne sú muky, o akých bežný človek ani nesníva – rakovina hrtana môže ísť do kelu, hoci ani to nie je bohviečo, videl na to umierať strýka. Díler pokrútil hlavou, už tam nechcel ísť. Keď ho prepúšťali, zaprisahal sa, že pri zatýkaní radšej vyskočí z okna, ale nazad už nepôjde.


  „Nie! Nerobte to! Viete dobre, že som vždy spolupracoval. Feri, zastaň sa ma! Máme dohodu, vždy som ju dodržal.“


  „Meno a adresu,“ trval na svojom šéf.


  „Feri! Boha, chlapci! Zabije ma! Neprežijem ani dva dni, zabije ma! Viete čo, dám vám poďobaného Laciho z Dudvážskej. Práve začína vo Vrakuni, už má celkom slušnú sieť. Dám vám ho aj s tovarom, viem presne, kedy bude fasovať. Dám vám ho na tácke...“


  „Serieme ti na poďobaného Laciho, chcem tvoj zdroj!“


  Odrazu všetci stíchli. Dlháň na kolenách pochopil, že tentoraz aušusový tovar nepredá, títo chcú prvú akosť. Ticho sa predlžovalo.


  „Berte ho, aj s tým svinstvom!“


  Dvaja sa výhražne pohli.


  „Počkajte! Počkajte...“ zatínal sánky, olizoval si pery. „Dobre... dobre...“ naťahoval čas. „Dobre,“ zopakoval tretí raz, konečne sa rozhodol. „Tak teda dobre, ale nie pred hentými, ich nepoznám. Feri, poďme bokom, aspoň toľko by ste pre mňa mohli spraviť.“


  „Vstaň,“ zavelil Fero. „Sem, do auta!“ otvoril mu dvere.


  Vtesnali sa na zadné sedadlo, policajti okolo si zapálili.


  „Ešte bude vyjednávať, posledný pokus, ale Fero je neoblomný. Kým dofajčíme, budeme vedieť meno.“


  Kapitánov odhad bol presný, dofajčili, dvere sa otvorili, sprisahanci vystúpili. Fero prikývol, že všetko je v poriadku, kapitán mu odkýval – teda končíme. Fero sa nahol za dlháňov chrbát, odomkol mu putá. Vlado mu podal feťácke náčinie, potom mu ukázal tri papierové skladačky na dlani. Keď sa dlháň načiahol, Vlado zavrel dlaň.


  „V mene zákona...“


  „No počkajte! Toto nemôžete! Veď som spolupracoval!“


  „Hovno si spolupracoval, išlo to z teba ako z chlpatej deky. Buď rád, že môžeš odísť!“ zahriakol ho Vlado.


  „Po vlastných,“ doplnil kolegu kapitán. „Odchádzame!“


  Naskákali do áut, vytočili sa na poľnej ceste, vyrazili k asfaltke.


  „Héj! Jebe vám!? Héj! Nenechávajte ma tu samého! Je tu tma jak...“


  Odpovedali mu len červené koncové svetlá.


  „Kurvy fízlovské,“ dlháň sa srdečne rozlúčil s kamarátmi.

  Zastavili na parkovisku pri pumpe. Vlado natankoval, Krauz mal skoro plnú, benzín nepotreboval, kúpil si cigarety.


  „Škreko,“ povedal Fero, keď ho obstáli v kruhu.


  Stačilo jedno slovo a chlapci z protidrogového znechutene vyprskli.


  „Doriti!


  „No fasa!


  „Toho som sa obával!“


  Vraždári mlčali, prezývka Škreko im nič nehovorila.


  „Je to veľká ryba, nie najväčšia, ale veľká. Priekupník, má pod palcom štvrtinu mesta, rozvetvenú sieť malých dílerov. Už nedíluje, nemusí, vypracoval sa, robia zaňho takí ako dlháň,“ vysvetľoval Kapitán. „Vlado? Poznáš ho najlepšie, hovor.“


  „Mal som ho na lopate pred rokom, odvtedy som ho nevidel. Je to tvrdá nátura, nespolupracuje, vydrží veľa, bežný výsluch je neúčinný. Mal skončiť v base, ale vykúpil sa, sudca z nepochopiteľných dôvodov,“ Vlado zdôraznil slovo nepochopiteľných, ešte sa pri ňom aj usmial, „neakceptoval vecné dôkazy, vraj nebolo preukázané, že zadržané drogy boli jeho vlastníctvom, a pustil ho.“


  „Vieš, kde ho nájdeme?“


  Vlado uvažoval.


  „Jeho tak ľahko ako tohto nezbalíme, pred bránou určite nie, chodí so sprievodom. Strážia ho. Druhý problém je, že ho môžeme nechať kľačať v tráve, koľko chceme, nezmäkne. Hovorím vám, bežný výsluch neprichádza do úvahy.“


  „Ani k nám hore ho nemôžeme zobrať,“ upozornil šéf.


  „Aj keby, trvalo by celý deň, kým by sa rozhýbal. Niekto by si nás všimol, začali by sa vypytovať, koho a prečo máme zavretého v kancelárii,“ doplnil obavy Fero. „A Adam hore nemôže ani náhodou.“


  „Doriti!“ zhodnotil situáciu šéf. Bezradne zagánil na kolegov z vrážd.


  „No dobre, ale teraz, v polovici cesty, sa hádam nevzdáme?“ Krauz pochopil, že pomoc sa očakáva aj od nich. Netušil aká.


  „Jedna možnosť by tu bola...“ zamyslel sa Vlado. Všetky oči sa upreli naňho, Škreka poznal najlepšie.


  „No...!“


  „Doma už nebude,“ Vlado pozrel na hodinky, pochybovačne pokrútil hlavou, „určite nie, ale viem, kde má hlavný stan. Tam každý večer začína, dá si prvú dávku a vyráža žiť do nočného mesta. Máme slabú hodinku, aby sme ho zastihli, potom sa nám stratí v teréne.“


  „Ale za hodinku nezorganizujem prepadovku,“ priznal šéf.


  „Adam, to ani nemôžeme.“


  „Máš pravdu, ani nemôžeme. Čo navrhuješ?“


  „V brlohu ho sami nezatkneme, musíme ho vytiahnuť von.“


  „Ako?“


  Vlado sa zahľadel na Chosého. Všetci sa zahľadeli na Chosého.


  „No čo je!?“ ohradil sa. „Mám tam ísť sám? Opášete ma dynamitom?“


  Vlado ho chytil za bradu, otočil si ho z profilu. Chosého to veľmi rýchlo prestalo baviť, mykol hlavou, oslobodil si bradu.


  „Drbe ti!?“


  „Chosé, aj bez mejkapu vyzeráš ako polovičný vagabund, keď sa trochu zamračíš, ako celý. Nás poznajú, teba nie. Pôjdeš dnu ako provokatér.“


  Nikto Vladovi nerozumel.

  Vychádzkovým tempom sa previezli popred nočný bar Linda. Parkovisko bolo poloprázdne, no nevyužili ho, zaparkovali kúsok ďalej v tieni husto vysadených tují. Vystúpili, ponaťahovali sa.


  „Na,“ Vlado podal Chosému tri papierové skladačky. „Chosé, pamätaj si, nehraj sa na hrdinu, neimprovizuj, striktne sa drž plánu, sleduj hodinky. Presné načasovanie je dôležité, inak ti ufrngne pred nosom. Škreko robí niektoré veci s notorickou presnosťou, na to som stavil. Musíš to zvládnuť, inak hrozí velikánsky prúser,“ rozpaženými rukami naznačil, asi aký velikánsky prúser má na mysli. „Máme šťastie, henten modrý mercedes je jeho obľúbený, sedí vnútri.“


  „Dobre, dobre...“ frfotal vraždár. „Nie som malý chlapec!“ Bol naštvaný.


  „Serie ťa Dáša?“ spýtal sa Krauz s úsmevom, lebo vedel, do akých dverí mal Chosé práve o tomto čase vchádzať. Určite nie do baru Linda.


  „Dnes večer si mal istý pich?“ zaujímal sa šéf. Chosého apetít bol známy po celej kriminálke.


  „Adam, nechajme to...“ bránil sa Chosé, aj rukou hodil, akože je to pasé.


  „Smola,“ sústrastne ho poklepal po pleci.


  „Veď ti neutečie,“ rýpal ďalej Krauz. „Vieš, kde sedí, zajtra za ňou zabehneme a ja osobne jej to vysvetlím, aby ťa neuháňala.“


  „Dáša, Dáša...“ zareagoval váhavo Lacko. „Počkajte! Nehovoríme o našej personalistke Dáši!“


  Chosé si vzdychol, Krauz odul líca a zovrel pery, aby nevyprskol.


  „Chosé! Veď by mohla byť tvoja matka!“


  „Ale, chalani!“ Krauz sa poponáhľal kolegovi na pomoc. „Pár rokov tam rozdiel je, ale matka!? Nepreháňajte!“


  „Prečo nie?“ Vlado sa Chosého tiež zastal. „Na starej...“


  „Najlepšie sa cvičí,“ doplnil rým Fero.


  Napriek napätej situácii sa všetci schuti zasmiali.


  „Bolo mi to treba,“ šomral si popod nos Chosé.


  „Vieš, že sa rozvádza?“ zbytočne sa spýtal Adam. „Vieš, čo sa pýtam? Tak bacha, kámo, tieto staršie, znova slobodné, sú najnebezpečnejšie. Aby si neskončil s obručou, nie na krku, ale na prstenníku!“


  „Dajte mu pokoj!“ chránil si kolegu Krauz. „Môže on za to, že baby naňho tak letia? No nie, parťák?“


  „Ty drž hubu! Aj tak si všetkému na vine!“


  „Aspoň sa máš na čo vyhovoriť. Máš dnes večer vážnu, serióznu prácu.“


  „To povedzte jej, nie mne!“


  „Dobre, dobre, dosť bolo folklóru, ide sa na to,“ uzemnil ich Vlado, keď pozrel na hodinky. „Chosé, porovnajme si časy.“


  Chosé si posunul hodinky o dve minúty dopredu, teraz im hrali rovnako.


  „Idem na to! Držte palce!“


  Chosé vošiel do baru, potreboval chvíľu, aby si oči zvykli na prítmie. Nepotil sa, netriasol sa, nebol nervózny – do barov vchádzal bežne, často, ani tento nebol ničím výnimočný. Nastokol sa na barovú stoličku, hoci pár stolov bolo ešte voľných. Pokyny boli jasné, musí začať za barom s barmanom.


  „Dáš si?“ barman si ho skúmavo obzeral.


  „Vodku, pomarančový džús.“


  „Poznám ťa?“


  „Jedine ak si chodil v Bystrici do Urpína. Tu som prvýkrát.“


  „Nechodil,“ barman zahnal podozrenie. Znechutene mu nalial – ďalší sedlák z vidieka, od toho mu bohvieaký tringelt nehrozí.


  Chosé si odpil, kývnutím pochválil teplotu nápojov, vodka aj džús boli naozaj studené. Zvrtol sa na stoličke, aby bol k baru bokom. Rozhliadol sa po bare – nie tak, akoby niekoho hľadal, iba tak, ako keď sa hosť nudí. V rohu sedeli dve dievčatá, blondínka a brunetka, zabrané do dôležitého rozhovoru. Stretli sa im pohľady, Chosé sa usmial, no nie veľmi, na začiatok iba trochu. Otočil sa znova k baru, skontroloval hodinky na zápästí, so záujmom si prezeral zbierku fliaš za barmanovým chrbtom. Prestalo ho to baviť, bubnoval po barovej doske, hľadal noviny, nenašiel.


  „Čau,“ zašvitoril hlas za Chosého chrbtom.


  No konečne, pomyslel si. Otočil sa.


  „Čau.“


  Žreb vyšiel na blondínku. Krajšia než Dáša, hlavne mladšia, no dnes na tom nezáležalo, aj tak ju nedotiahne do konca.


  „Môžem?“ dotkla sa vedľajšej stoličky.


  „Jasné!“ zajasal nudiaci sa hosť.


  „Ja som Linda.“


  „Peter.“ Ruky si nepodali. „Linda? To je náhodička, aj tento bar sa volá Linda.“


  V duchu prevrátila oči, to je ale debil z lazov, veď každá je tu Linda.


  „Dáš si?“


  „Mojito.“


  „Barman! Jedno mojito pre dámu!“ ožil hosť.


  Barman sa spokojne usmial. Počkaj, ty chruňo, Zuza ťa vydojí lepšie než na podpolianskom salaši doja ovce.


  Keď barman miešal nápoj, preložil si pohár z baru za seba na pult pod fľašami. Celý ho zakryl chrbtom. Chosé sa tváril, že nič nevidí, v skutočnosti túto fintu dobre poznal. Miestnym dievčatám sa nápoje miešali bez alkoholu, aby dlhšie vydržali, namiesto bieleho rumu dostala iba mätovú sódu, no cena bola ako za dve deci osemnásťročnej whisky.


  „Nech sa páči,“ barman s úsmevom obslúžil náhodnú návštevníčku.


  „Na zdravie,“ zodvihla pohár, nežne si odpila.


  „Na nás!“ kontroval hosť, veľavravne na ňu žmurkol.


  „Ešte som ťa tu nevidela.“


  „Som tu prvýkrát. Na služobnej ceste. Adresu mi dal kolega. Už tu bol, nevedel si vynachváliť, tak reku, skúsim šťastie aj ja. A vidíš, usmialo sa.“


  „Odkiaľ si?“


  „Z Bystrice.“


  „Tak ďaleko?“


  „Ani nie, necelé tri hodiny jazdy. Keď sa mi tu zapáči, zabehnem aj častejšie.“


  „To závisí od mnohých vecí,“ zatvárila sa záhadne.


  „Čo?“ nechápal debil.


  „Či sa ti tu zapáči!“


  „Jáj! Ani nie, vlastne iba od teba. Vodku a džús máme aj u nás, ale také fasa baby sú len tu, v meste.“


  Usmiala sa, oblízala si hrubo natreté pery. Lichôtky jej urobili dobre. Nenápadne, po očku zazrela na barmana. Sústredene leštil pohár, nepočúval reči náhodných hostí za barovým pultom. Asi iba náhodou nenápadne prikývol, aby išla tvrdo na vec.


  Linda vybrala z kabelky zrkadielko a rúž, skontrolovala fasádu, domaľovala pery, zovrela ich a našpúlila, aby sa farba rovnomerne roztrela, potom schovala náradie.


  „Fajn,“ komentoval výkon hosť, „si celkom pekná.“


  „Aj ty si fešák. Počúvaj, stvrdneme tu, alebo sa presunieme?“


  „Kam?“


  „No, neviem, či máš hotel...“


  „Nie, ale nebol by problém.“


  „Netreba, bývam neďaleko. Ak máš záujem...“


  Chosé nenápadne pozrel na hodinky na ruke. Čas určený na predohru vypršal, musel prejsť do druhej fázy plánu.


  „To by bolo výborné! Počúvaj, Linda, a čo to bude stáť?“


  „Podľa toho, aký si náročný.“


  „Náročný?“ nechápal hosť.


  Linda si v duchu vzdychla, týchto cezpoľných mala najradšej – aby sa kvôli nim venovala ešte aj pedagogickej činnosti a dávala im krátku sexuologickú prednášku! No nič, veď si to zaúčtuje.


  „Čo budeš chcieť – len klasiku, alebo anál, poprípade sado-maso... Ovládam všetko, ale za príplatok.“


  „A normálne by to koľko stálo?“


  „Päť stoviek.“


  „A odzadu do obidvoch...“


  „Análku?“


  „No.“


  „Osem.“


  „Osem,“ zopakoval hosť, zvažoval ponuku.


  Linda mu nenápadne pozrela na prsty. Väčšina váhavcov bola ženatá a pred akciou si sťahovali obrúčky, nie preto, aby ju zbalili, skôr preto, aby im pri akte nepripomínala čakajúcu manželku. Tomuto zárez na prstenníku chýbal, buď čerstvo ženatý, alebo slobodný, no neokrôchaný rovnako ako všetci.


  „Linda, mám záujem o všetko, ale...“


  Teraz to príde, vyjednávanie o cene a o obsahu, pomyslela si Linda. Vždy to bolo rovnaké.


  „... ale zaplatil by som ti týmto. Vadí?“


  Hosť zalovil vo vnútornom vrecku bundy, pred Lindu na pult položil papierovú skladačku.


  „Kamoš, čo mi dal túto adresu, mi povedal, že to tu frčí. Heráčik, osem percent, príma kvalitka, bežne ide po päťsto. Jedna, možno dve, budú tvoje, podľa toho, ako sa dohodneme. Zarobí každý, kto si pričuchne.“


  Keď hosť kládol papierovú skladačku pred novú kamarátku, urobil to tak nešikovne, že odskočila do stredu pultu. Okamžite po nej chňapol. Opatrne, trochu ustráchane sa poobzeral, potom si vydýchol – nikto nič nezbadal. Barmana nebral vážne, aj tak nič nevidel, veď sústredene leštil pohár.


  Linda stuhla, v mysli sa jej zapla kalkulačka, bleskovo rátala. Z dvoch osmičiek ľahučko spraví štyri štvorky a zisk bude stopercentný. Ľahko zarobené prašule.


  „A mám toho viac,“ priznal hosť dosť neopatrne nahlas.


  Barman prestal leštiť, urobil krok sun krok, v momente bol pri nich.


  „Máš toho viac?“ nadviazal na rozhovor, ktorý nepočul.


  „Mám.“


  „Koľko?“


  „Koľko chcem.“


  Barman zagánil na Lindu.


  „Padaj!“


  Vzdychla, zoskočila zo stoličky, unudene sa vrátila do rohu. V duchu nadávala na debila, čo nevie nenápadne podať skladačku. Ušla jej taká príležitosť! Spravila by ho tak, že by jej dal aspoň kilo a zajtra by sa vrátil po repete. Takto všetko zhrabne nenažranec za pultom!


  „Ty nejdeš iba tak náhodou okolo.“


  Hosť pokrútil hlavou.


  „Kto ti dal adresu?“


  „Nikto, skúšam. U nás na Horniakoch máme nový zdroj, ale trh je malý, snažím sa nájsť nové odbytisko.“


  Barman si ho podozrievavo premeriaval, už inak než predtým.


  „Vážne! Hádam si nemyslíš, že som prišiel kvôli nej?“ hosť opovržlivo hodil bradou do rohu baru. „V Bystrici máme plno takých kuriev. Aj väčších...“


  „Ukáž to sem!“


  Amatérsky díler posunul skladačku k barmanovi – prevzal vzorku, otočil sa k fľašiam, chvíľu ju skúmal. Hosť bol netrpezlivý, pozrel na hodinky – už by mal ísť!


  „Keď sa dohodneme, niečo kvapne aj tebe. Zobral by si päťdesiatku z každej predanej skladačky? Nikto o tom nemusí vedieť, nemusíš sa s nikým deliť, čistý zisk pre teba,“ dobiedzal hosť. „Množstvo neobmedzené!“


  „Počkaj tu!“ prikázal konečne barman. Luskol prstami na čašníčku, aby to vzala zaňho, a zmizol za závesom v rohu baru.


  Chosé opäť skontroloval čas, už mu priháralo.

  „Ako to vyzerá?“ spýtal sa kapitán Lacko.


  „Ešte maximálne päť minút, potom sa musí niečo stať,“ referoval Vlado sediaci vedľa neho. Nespúšťal oči z hodiniek. „Možno ani nie päť...“


  Otvorili sa zadné zásobovacie dvere na bare, kužeľ svetla prerezal tmu. Zjavili sa tri siluety, dvere sa zavreli, opäť zavládla tma, jemne šteklená sliepňajúcou neónovou reklamou nad barom.


  „Doboha! Ten holohlavý v strede je Škreko,“ zastonal Vlado. „Niečo neklaplo! Ak odchádza, sme v prdeli! No asi odchádza, keď si berie aj gorily.“


  Na potvrdenie jeho obáv trojica zamierila k modrému mercedesu.


  „Kde je Chosé!?“ nervózne sa pomrvil Fero.


  „Nestrachuj sa, Chosé nie je včerajší, poradí si. Keby ho odkopali a chceli ho odrovnať, brali by ho so sebou, vnútri ho neodkrágľujú. Keď sa do piatich minút nezjaví, ideme mu na pomoc,“ rozhodol Krauz.


  „Pre istotu by sme mali obtiahnuť búchačky a vyliezť,“ navrhol Fero. „Máme ho vonku jak na lopate, zatknime ho! Veď to sme chceli, nie?“


  „A čo bude s Chosém? Nemôžeme ho tu nechať!“ oponoval kapitán.


  Kým stihli čokoľvek vymyslieť, zadné dvere na bare sa znova otvorili. Postava niečo zakričala, zamávala, traja muži na parkovisku zastali, obzreli sa.


  „Čierne nohavice, biela dederónka,“ komentoval šéf, hoci prichádzajúceho videli všetci, „to bude čašník alebo barman. Čakáme, možno sa všetko zvrtne v náš prospech.“


  Barman alebo čašník dobehol trojicu, holohlavcovi v strede niečo podal, dlho vysvetľoval, rozhadzoval rukami. Holohlavec privoňal k veci na dlani, prikývol, vydal pokyny. Barman sa zvrtol a s jednou gorilou sa svižne vrátili do baru. Holohlavý s jednočlenným sprievodom sa pomaly vracal k zadným dverám baru, vošli, no nechali otvorené, aby cez škáru videli na parkovisko.

  Chosé nechal ruku na pulte opretú tak, aby sa mu rukáv vysunul vyššie a odhalil hodinky. Už ich sledoval stále, bol za limitom, chlapci vonku sa budú strachovať, mohli by vpadnúť dnu a všetko pokašľať. Čas hrá proti nim.


  Konečne sa zjavil barman, no nie sám. Spoza závesu sa vymotala ozrutná postava ozbrojená rukami ako lopaty. Barman zaujal miesto za pultom, kývnutím brady poslal čašníčku na rajón, prisunul sa k hosťovi.


  „Ponuku neprijímam. Máš smolu, budeš musieť hľadať inde.“


  „Škoda,“ zosmutnel hosť. „Vráť to!“ natiahol ruku.


  „To si už prepil, stačí akurát na úhradu,“ zaškeril sa barman.


  „Vodka, džús a mätová voda za päťsto? Veď ani vysokohorskú prirážku mi tu nemôžete zarátať, sme skoro na brehu Dunaja!“


  „Ceny dohodou,“ barman pokrčil plecami. „Nová metóda. Už si dopil, tak vypadni!“


  „No počkaj...“ rozčúlený hosť zoskočil zo stoličky.


  Muž od závesu sa knísavou chôdzou obéznych ľudí nebezpečne priblížil. Objal hosťa okolo pliec – Chosému sa podlomili kolená, nie od strachu.


  „Nepočul si? Už si dopil, tak padaj!“


  „Dobre, dobre,“ hosť bezradne zodvihol ruky, na znak bezradnosti ukázal prázdne dlane. „Pochopil som, žiadne kšefty. Už padám.“


  Cestou k dverám si neodpustil povzbudivý úsmev k stolu v rohu, blondínka žmurkla, brunetka sa zatvárila, akoby odchádzalo veľké smradľavé lajno.


  Chosé vyšiel pred bar, chvíľu postál v svetle sliepňajúcej reklamy, aby ho spoznali, potom sa vychádzkovým krokom vybral krížom cez parkovisko do tmavého rohu k zelenému plotu z tují.


  „Héj, ty!“


  Chosé sa zastavil, obzrel sa, otočil sa celý, pokrčil kolená.


  „Ja?“


  „Ty! Buď si samovrah, alebo debil.“


  Hovoril holohlavý muž v strede. Po bokoch stáli dve hory mäsa, v jednej spoznal nového kamaráta z baru. Chosé okamžite postrehol zmenu, už nebol vyzbrojený iba rukami ako lopaty, v jednej mu ovísala bejzbalová pálka. Druhá gorila si verila o niečo viac, na hánkach sa jej zaleskol boxer.


  „Ani jedno, ani druhé. Prečo?“


  „Lebo hazarduješ so zdravím. Ponúkaš tovar, na ktorý mám licenciu iba ja. Si totiž v mojom rajóne a tu si nikto nedovolí obchodovať bez môjho súhlasu. A bez podielu, samozrejme.“


  „Prepáč, nepoznám ťa.“


  „Chyba. Nerozvážna chyba. Neznalosť neospravedlňuje, to by si v našej brandži mal ovládať. Ani fakt, že si zliezol z nejakých lazov, z riti zakopanej, ťa neospravedlňuje. Aby si si zapamätal, kto je Škreko, dostaneš príučku.“


  Škreko pozrel bokom, na signál jeden zo sprievodu roztočil pálku.


  „Alebo...“ nedokončil Škreko.


  „Alebo?“ popohnal ho hosť.


  „Alebo ukáž, čo to máš. Ak tovar bude naozaj stáť za to, možno sa dohodneme a ušetríš si tri týždne na intenzívke.“


  „Beriem druhú možnosť. Poďte.“


  „Héj! Stoj! Kam ideš!?“


  „K autu, kam by som išiel. Hádam si nemyslíš, že mám všetko vo vrecku,“ Chosé sa pohol do tmy parkoviska. Konečne ho mali tam, kde plánovali.


  „Stoj! Nikam!“ varoval hosťa Škreko.


  Tuje sa rozostúpili, medzi debatujúcich obchodných partnerov vpadla trojica s namierenými pištoľami.


  „Vy stojte! Okamžite! Polícia! Ani hnúť!“ Kapitán im pod nosy otrčil pištoľ a odznak.


  Nečakaný prepad z boku trojicu na chvíľu paralyzoval. Aj tak si všimli, že hosť sa z ničoho nič zvrtol, pridal sa k útočníkom a tiež na nich mieril pištoľou.


  Štyria na troch, to bol nádejný pomer, aspoň tak ho vyhodnotil muž v strede – siahol za opasok.


  „Toto nerob, inak...“ ozvalo sa cvaknutie kohútika, varovanie bolo myslené vážne. Smrteľne vážne, doslova. Škreko pohyb nedokončil, ruku nechal ovisnúť.


  Jeden zo štvorice sa pohol, tesne pred holohlavým šéfom partie mu do tváre padlo svetlo z reklamy. Holohlavému oprel hlaveň o čelo.


  „A kurva! Chlapci, nič nerobte, toto sú naozaj fízli,“ varoval ochranku Škreko. „Vlado, ale dnes si úplne vedľa, nemám nič, nemôžeš ma len tak pre nič za nič zbaliť...“


  Vlado mu nedal dohovoriť, zdrapol ho za plece a vytiahol ho z radu. Priskočil druhý policajt, obeti vykrútil ruky za chrbát, zacvakol putá. Rýchla čistá práca.


  „Kurva! Vlado! Povedal som, že som čistý, nemôžete ma...“


  Debilní policajti si nie a nie dať vysvetliť, čo nemôžu, už druhý raz za sebou mu nedali dohovoriť. Jeden držal pištoľou v šachu beztak bezmocné gorily, dvaja odvliekli Škreka k autu, vtlačili ho na zadné sedadlo.


  „Čo máme robiť?“ zavolali bezradne za šéfom.


  „Nič, počkajte ma tu, o hodinu som nazad. Hovno na mňa majú, musia ma pustiť!“ Viac sa nedozvedeli, policajti nespoločensky zaplesli dvere, naskákali do áut a vyrazili.


  Mocní chlapci v plnej zbroji za nimi bezmocne civeli, smutnými pohľadmi odprevádzali chlebodarcu.

  „Som zvedavý, kam ho odvezú,“ nahlas uvažoval Chosé.


  Krauz sa sústredil na cestu, aby s uháňajúcimi drogármi udržal tempo.


  „Do kancelárie nemôžu,“ pokračoval Chosé.


  „Bratku, ako to tak sledujem, dnes asi odhalíme jedno z tajomstiev protidrogovej brigády. Chosé, sleduj ich aj ty, skoro som ich stratil!“


  Chosé prikývol, sústredil sa na auto uháňajúce nočnými ulicami. Uznal, že kolega má pravdu, zvlášť keď zamierili na výpadovku z mesta.


  Krauz sa nemýlil – Adama okolnosti donútili odhaliť jedno z tajomstiev svojho oddelenia. Najprv zamieril po výpadovke na sever, po štvrťhodine zbesilej jazdy sa otočil, vychádzkovým krokom sa vrátil, zamieril do sídliska v okrajovej štvrti.


  „Zametá za sebou?“ nechápal Chosé. „Načo, veď mu kryjeme chrbát.“ Pre istotu sa obzrel. „Celú cestu sme čistí, nikde nikoho. Postrehol si niečo v späťáku?“


  Krauz pokrútil hlavou.


  Pochopili, keď vošli do dvora. Adam nezamieril až do sídliska, odbočil do uličky s rodinnými domami. Pred jedným zastal, Fero vyskočil, odhasproval bránu z plného plechu, vpustil autá, rýchlo za nimi zavrel. Keď vyvliekli Škreka, mal na hlave čiernu kuklu bez výrezov. Detektívi z oddelenia vrážd sa usmiali, Adam nechcel, aby sa obeť zorientovala a vedela, kam ju zavezú, preto tie manévre, zmeny smeru a rýchlosti, nie pre obavu zo sledovania.


  Škreka vsotili dnu do domu, Fero sa vrátil k bráne, vyskočil, rukami sa podvihol, sledoval ulicu.


  „V poriadku,“ zahlásil výsledok šéfovi. „Ani živáčika.“


  Nikým nerušení mohli začať pracovať.


  Dom bol zariadený lacným, zastaraným nábytkom, ale čistý, vyvetraný, žiadny pajzel. Škreka zavliekli do pivnice, až tam mu dali dolu kuklu.


  „Nejaká novinka?“ S obavami sa rozhliadol po nehostinnom podzemí. Sivé betónové steny a strop dodávali interiéru ponurý tón.


  Nikto s ním nedebatoval, posadili ho do masívneho dreveného kresla uprostred pivničnej kobky, ruky a nohy mu páskou na koberce prilepili o operadlo a nohy. Obstali ho v kruhu. Prechádzal pohľadom z jedného na druhého, dvoch za sebou vidieť nemohol, nedokázal až tak vykrútiť krk.


  Čakali. Všetci. Adam prikývol, Fero predstúpil pred holohlavého muža na tróne.


  „Najprv po dobrom. Pred týždňom si dostal čerstvý tovar, heroín. Pár dávok si posunul dílerom bez kontroly a tí ich rozniesli zákazníkom. Päť z nich je po smrti, ďalší sú na ceste. Príčina? Príliš vysoká koncentrácia. Potrebujeme informácie o celej zásielke. Odkiaľ prišla, komu si ju posunul, koľko dávok bez kontroly je ešte v teréne. Keď budeš spolupracovať, odvezieme ťa naspäť k baru a nikto sa nikdy nedozvie, o čom sme sa bavili.“


  Škreko ani brvou nehol.


  „Keď nie, bude ťa to bolieť.“


  Ani teraz žiadna odpoveď.


  „Niečo mi povedz. Berieš náš návrh?“


  „Jebem na vás, fízli skurvení. Nič na mňa nemáte, nemôžete ma tu držať, je to protizákonné! Môj advokát mi povedal...“


  Kapitán Lacko si vzdychol. Fero pochopil.


  „Ruky?“


  Adam prikývol.


  Fero zalovil v zadnom vrecku riflí, vybral niečo nenápadné, čo cvaklo, odrazu z toho bola vyskakovačka. Krauz prižmúril oči v neblahej predtuche, sám poznal niekoľko účinných metód, ako rozviazať zapletený jazyk, a nemusela pritom vytiecť ani kvapka krvi. Nechápal Adama, veď aj on ich poznal, niektoré ho sám naučil, načo chystá zbytočnú mäsiarčinu?


  Fero chytil Škrekovu bundu do dvoch prstov vo výške lakťa, podvihol ju, zahnal sa, pichol, zarezal. Pod bundou sa objavil vzor košele. Aj tú rozrezal šikovným rýchlym ťahom. Operáciu zopakoval na druhej ruke, keď skončil, skontroloval lepiacu pásku na zápästiach, či drží. Zákrok prežila bez ujmy, držala perfektne, obeť sa nemohla ani pohnúť.


  Fero sa spokojne zaškeril, odstúpil, uvoľnil operačné pole odborníkom. Prvý odborník, Adam, rozhrnul košeľu, zohol sa, pozorne si prezrel lakťovú jamku, odstúpil, pustil Vlada. Aj on sa zohol a skúmal. Vraždári sa zdržali, dôverovali postrehu kolegov.


  Adam ich kývnutím vyzval, aby ho nasledovali na chodbu. Vybehli po schodoch, dolu ostal iba Fero – na stráži.


  „Vlado?“ spýtal sa šéf, keď ich už nemohli počuť.


  „Žiadny čerstvý vpich, starých plno.“


  „To je dobre, nie?“


  „Adam, to iba potvrdzuje moje posledné informácie, že sa stal silno závislým. Klepe denne konské dávky. A tiež sa nám potvrdilo, že dodržiava určitý zaužívaný rytmus, na naše šťastie. Zbalili sme ho v poslednej chvíli, stačilo päť minút a už by bol v prachu veľkomesta.“


  „Podľa teba to môžeme využiť?“


  „Určite. Pozrite, vypočúvať ho nemá zmysel, nebude odpovedať. Metóda naťahovania času je uňho neúčinná, vydrží. Jediná možnosť, ako ho zlomiť, je využiť absťák.“


  „Aj keď si nestihol šľahnúť čerstvú dávku, môže vydržať hodiny, pol dňa, možno celý deň. To tu s ním budeme tráviť Vianoce?“ zľakol sa Chosé.


  „Nie, na krízu nebudeme nečinne čakať, pomôžeme jej.“


  „Ako?“ zaujímal sa Krauz.


  „Teplom.“


  „Teplom? To nepoznám.“


  „Ukážeme im to?“ spýtal sa Vlado šéfa.


  „A máme inú možnosť? Pošleme ich strážiť dvor?“


  Vlado sa uchechtol. „Nevyzerajú na strážcov dvora. Nezbavíme sa ich.“


  „Veď preto!“ Chosé sa zatváril výhražne, chlapci sa rozosmiali.


  „Ideme na to!“ zavelil šéf.


  Zbehli po schodoch, Vlado sa zdržal. Keď sa vrátil, v náručí niesol horské slnko, veľkú špirálu s hliníkovou parabolou, drevenú debničku, bubnovú predlžovačku. Okolo krku mal omotanú ešte jednu, kratšiu, cez plece si prehodil deku.


  Škrekovi zapli zips na bunde, rozrezané rukávy priložili k sebe a utesnili, aby zbytočne neunikalo teplo, zabalili ho do deky. Za chrbát pritiahli stôl, naň postavili drevenú debničku, na ňu malé horské slnko. Na zem pred neho položili veľkú špirálu s hliníkovou parabolou, všetko prepojili predlžovačkami.


  „Ideme!“ oznámil im Vlado, konce predlžovačiek zasunul do zásuvky. Horské slnko za hlavou obete nasmeroval presne na zátylok.


  Škreko ich s obavami pozoroval, otáčal hlavu raz na jednu, raz na druhú stranu, podľa toho, kde sa niečo dialo. Rýchlo pochopil, čo s ním zamýšľajú.


  „Ale toto je mučenie! Aj Ženevská konferencia to zakazuje!“


  „Nie je vojna,“ odsekol mu Fero.


  „Ale bude, len počkajte, keď sa odtiaľto dostanem!“


  „Kto ti povedal, že sa odtiaľto dostaneš?“


  Odul sa, uzavrel sa do seba, zaťal zuby.


  Policajti si zapálili, kto si mal kde sadnúť, sadol si, kto nie, iba postával a opieral sa o šedivú stenu. V pivnici sa oteplilo, predtým nepríjemne studené múry sa stali príjemne chladivými. Druhú cigaretu si Krauz išiel zapáliť von. Adam sa pridal.


  „Ako dlho to môže vydržať?“


  „Normálny človek polhodinu, u týchto nakazených sa to nedá predvídať. Navyše uňho hrá rolu aj silná motivácia. Netušíme, koho kryje – ak je to dostatočne veľké zviera, hrozí mu aj smrť.“


  „Nepreháňaj.“


  „Nepreháňam. Fakt, že vy nemáte hlásené žiadne nové prípady, ešte neznamená, že si nevyrovnávajú účty tým najbrutálnejším spôsobom. Naopak, svedčí to iba o tom, že výsledky svojej práce úspešne schovávajú, no raz príde ich čas a vyplávajú na povrch. Niektorí doslova, niektorým bude treba pomôcť bagrom, no som si istý, že sa budete zvŕtať jedna báseň!“


  Krauz sa neškriepil, o stave drogového podsvetia vedel Adam viac ako on. Aj o ich praktikách.


  Kapitán Lacko pozrel na hodinky.


  „Koľko?“ zaujímal sa Krauz, lebo mu nenapadlo, aby stopoval.


  „Dvadsať minút.“


  „Koľko mu dáme?“


  „Mám stetoskop, je tu aj tlakomer, no nechcel som, aby ich videl, došlo by mu, že nechceme zájsť do krajnosti. Keď odpadne, skontrolujem srdce, potom uvidíme.“


  „V každom prípade to musí prežiť! Adam, uvedomuješ si, že korčuľujeme po tenkom ľade?“


  „Viem, nerobíme to prvý raz.“


  „Na hrubé vrece hrubá záplata,“ súhlasil vraždár.


  „Alebo inak: Účel svätí prostriedky. Rišo, s týmito sa inak nedá. Zabíjajú ľudí a nechcú nám o tom nič povedať. Aby sme ich aspoň zbrzdili, ak ich už nemôžeme zastaviť, musíme sa uchyľovať aj k takýmto praktikám. Nemám z toho radosť, ale musíme.“


  „Mne to nemusíš vysvetľovať, ani my na vraždách si nedávame rukavičky, aj my sme museli pritvrdiť. Časy sa menia, nič už nie je ako predtým.“


  Dofajčili. Cestou dolu ich na schodoch vystriedali Chosé a Vlado, Fero vytrvalo strážil. Teplota v pivnici povážlivo stúpala. Krauz sa prizrel bližšie, drogový priekupník sa potil, z lysej hlavy mu stekali potoky potu, a to mal hlavu na vzduchu, Krauz si sotva vedel predstaviť, čo sa deje pod dekou.


  „Vodu...“ zaskučal priekupník.


  „Meno,“ trval na svojom Fero.


  „Zabijete... ma...“


  „Aká škoda?“


  Lacko vsunul prsty pod deku na krku, Škreko sa mykol. Nič okrem prehriatia a nástupu abstinenčného syndrómu mu nehrozilo, šéf mu iba zmeral tep, ešte ho nechcel podrezať. Tep už cválal, o chvíľu príde dezorientácia a mdloby.


  Fero si z chladničky zašitej pod pracovným stolom vybral pivo. Provokačne sa postavil pred Škreka, veľký tesársky skrutkovač zapáčil pod vrchnák a potiahol. Hliníkový vrchnák so sykotom odletel, cinkol o betónovú podlahu. Z fľaše sa vyvalila pena, stekala po hrdle na Ferove prsty, odtiaľ kvapkala na zem.


  Na sykot sa priekupník prebral, zdvihol hlavu, lačno sa zahľadel na fľašu. Fero čakal iba na tento moment, priložil si hrdlo k ústam, zaklonil hlavu, pomaly, provokačne prehltol pár glgov.


  „Áaa...“ vydýchol, keď sa napil.


  Fero urobil pár pohybov ako brušná tanečnica, aby sa pivo rozlialo po vnútornostiach, no hlavne aby sa napenilo. Účinok na seba nedal dlho čakať, Fero otvoril ústa a grgol si, až zablikala lampa.


  „Kurva! To je lahodička! Chlapci, dá si niekto? Príma chladené, ako zo severného pólu! Alebo, ešte lepšie, ako zo siedmeho schodíka.“


  Vlado k nemu natiahol ruku a prebral štafetu, ceremoniál sa zopakoval, aj so zvukovou kulisou.


  „Vodu...“


  „Meno!“


  Takto sa môžu hrať do rána, pomyslel si znechutene Krauz. Metóda bola dobrá, no zdĺhavá. Bradou kývol na parťáka, iba bezmocne pokrčil plecami – nemali na výber, museli čakať.


  Konečne prišla zmena, Škreko sa roztriasol.


  „Je ti zima, dievčička? Pridáme deku?“


  Priekupník na Ferove provokačné reči nereagoval, triaška prešla do kŕčov, odkväcla mu hlava, stuhol.


  „Mal odpovedať: Čo ti šije, hlupák starý?“ Fero sklamane odul pery.


  „Serte na rozprávky o Mrázikovi, končíme, rozbaľovať!“ prikázal kapitán.


  Vlado povyťahoval káble, tepelné žiariče zhasli. Fero rozmotal deku, rozopol mu bundu, vyskakovačkou prerezal lepiacu pásku. Škreka položili na betón, Lacko mu rozopol košeľu – dala sa žmýkať. Stetoskopom popočúval srdce, vstal, spokojne sa usmial.


  „Nič mu nie je, už sa stabilizuje. Vlado, uteráky!“


  Vlado namočil dva uteráky do umývadla, vyžmýkal ich, jedným prikryl hlavu, druhý prehodil cez chlpatú hruď. O pár sekúnd sa priekupník prebral. Poutieral si tvár, potom hlavu, dobre mu robila aj masáž hrudníka.


  Sotva sa spamätal, Fero mu nekompromisne vzal uteráky, spolu s Vladom ho nadvihli a posadili na trón.


  „Nič ti nie je, simulant, pokračujeme!“


  Vlado sa priblížil s lepiacou páskou, s hlasným výstražným mľaskotom z nej odmotal kus akurát vhodný na fixáciu jednej ruky.


  „Stačí...“


  „Nestačí! Toto bol iba začiatok, iba zahrievacie kolo, teraz príde pošušnáničko, až teraz si užiješ!“


  „Stačí!“ Priekupník si chránil ruky na hrudi, už sa nechcel prigurtovať ku kreslu.


  „Meno, inak...“


  „Trochu vody!“


  Vlado mu podal minerálku, skoro sa utopil. Voda ho vzpružila ešte viac ako mokré uteráky.


  „Ste banda vyjebaných hajzlov,“ začal milo Škreko, „ale ste v presile, nemám inú možnosť...“ Snažil sa sám pred sebou ospravedlniť to, na čo sa chystal. „Poviem vám, čí je ten materiál, ale veľkú radosť z toho mať nebudete, naňho totiž nemáte. Patrí Bossovi.“


  Škreko sa pohodlne vyvalil v kresle, akoby z neho spadlo vrece cementu. So škodoradostným úškľabkom si vychutnával účinok novej informácie.


  „Kecáš,“ zapochyboval Fero. „Bossa si si teraz narýchlo vymyslel, aby si sa nás zbavil, aby si nás zahnal do slepej uličky. Myslíš, že ti to žerieme? Vlado, pokračujeme!“


  „Nie!“ ohradil sa priekupník. „Viete, koľko toho prišlo v jednej várke? Ste odborníci, špeciálne školené svine policajtské, mali by ste to vedieť.“


  „Netrep! Vieme! Tridsať kíl,“ zaklamal Fero.


  „Štyridsať! Vie to celé podsvetie. Vaši informátori vám desať kíl zatajili, asi už neplatíte toľko, aby sa im oplatilo férovo s vami vyjednávať. Tiež zaujímavá informácia, budem si ju pamätať. Nabudúce im zaplatím viac, nielen aby vás ťahali za nos, ale aby vás rovno odjebali...“


  „Zase trepeš! Tridsať alebo štyridsať, aký je v tom rozdiel? Čo tým chceš povedať?“


  „Že sám by som na takú akciu nemal gule. Ja sa starám iba o distribúciu, tovar mi nepatrí, je jeho. Nevymyslel som si ho, aby som vás zahnal do slepej uličky, vy ste sa tam dostali sami. Ak ste nekecali a stal sa prúser, nie je to moja vina. Jeho sa spýtajte, komu ešte odsypal. My si tovar pred vypustením do siete preverujeme. Takú blbosť, aby sme rozhodili vysokú koncentráciu, by sme nikdy nespravili, ušli by nám obrovské peniaze. Ale to vám zbytočne vysvetľujem, viete, ako fungujeme.“


  Ostali zarazene stáť, všetko, čo im povedal, vedeli, vysvetlenie bolo logické, asi aj pravdivé.


  „Boss sa takými prkotinami, ako je distribúcia, nezaoberá. Kto konkrétne ti dal materiál?“


  „A to je kto?“ spýtal sa Škreko, keď si premeral autora otázky.


  „Nový kolega, je v pohode,“ vysvetlil kapitán.


  „Nových na pivničné akcie neberiete,“ neveril Škreko.


  „Zaúča sa, raz to musí zažiť každý nováčik.“


  Škreko váhal, aj ich vysvetlenie bolo logické, možno aj pravdivé. Krauz trpezlivo čakal, kým si vydebatujú pochybnosti, no na odpovedi trval.


  „Tak kto?“


  „Všetko okolo drog má na starosti Malý Pavúk, ale ani na toho nemáte. Ty, zelenáč fízlovský, ho ani nepoznáš. Pretečie ešte veľa vody v Dunaji, kým dorastieš na takých machrov.“


  „Takých machrov ti do rána...“


  Chosé chytil parťáka za rukáv, nedal mu dohovoriť, nechcel, aby pred zmrdom z podsvetia prezrádzal ich najväčšie tajomstvá.


  „Hovoríš, že tvoja vina to nie je,“ pokračoval vo výsluchu Fero. „Skontroloval si kvalitu?“


  „Vlado, povedz mu...“


  „Len odpovedz.“


  „Vždy, keď dostanem balík, skontrolujem kvalitu. Ak treba, doriedim, aby som netratil.“


  „Alebo zarobil na tých chudákoch čo najviac!“


  „Je to biznis.“


  „Koľko si toho dostal?“


  „Stačilo! Nemienim sa vám spovedať. Chceli ste vedieť, odkiaľ ho mám, to som vám povedal. Aj to, že s problémom nemám nič spoločné. Ostatné vám povie Boss,“ poslednú vetu dodal so škodoradostným úsmevom. „Chcel by som byť pri tom, keď sa ho budete pýtať. Stačilo, končím! Rád by som sa dostal domov ešte dnes!“


  Tým považoval debatu za skončenú.


  „Do auta s ním!“ zavelil šéf.


  „No moment! A čo moja bunda? Kto mi zaplatí zničenú bundu a košeľu?“


  „Prilepte ho, ešte mu pridáme!“


  „Nie! Dobre, náklady za výsluch som ochotný znášať sám.“


  „Ešteže má zmysel pre humor. Odveďte ho!“


  Odviedol ho iba Vlado, bez pút. Už nehrozilo, žeby zdupkal.


  Kapitán Lacko počkal, kým na poschodí zanikli kroky, potom rozdal cigarety, z chladničky podal pivo.


  „Počuli ste, chlapci,“ patrilo to vraždárom. „Pomohli sme, pokiaľ sme mohli a vládali. Až hore k nemu naše nitky nesiahajú. Richard, mám taký nepríjemný pocit, že teraz si na rade ty.“


  „Ja?“ robil sa hlúpy.


  „Len sa nerob! Snažíš sa to utajiť, nečudujem sa, ani ja by som sa s takými kontaktmi nechválil, no opatrný si len v poslednom čase, predtým si si taký pozor nedával. Niečo som začul, nemusíš mi nič vysvetľovať, je to tvoja vec. Dôležité je, že ďalej s vami nejdeme.“


  „Hodíš nás cez palubu? Teraz, vo finále?“


  „Ani zďaleka nie ste vo finále. Čo sa zásielok tohto druhu týka, ešte zažijete prekvapenie. Stalo sa nám to už stokrát, mysleli sme si, že výsledok máme na dosah, zorganizovali sme prepadovku, zatkli sme všetkých a všetko, a to len preto, aby sme zistili, že sme asi v polovici. Nejasajte, aj vy ste iba v polovici.“


  „To je jedno, ale necháte nás v tom samých?“


  „Nie celkom, budeme nablízku. Chosé...“


  „No...?“


  „Pamätaj na mobil. Vlado ti dal nabíjačku?“


  „Dal.“


  „Tak ho udržuj pri živote, keď bude treba, použite ho.“


  „No, to je niečo iné,“ Krauzovi sa uľavilo.


  Dopili, dofajčili, rozlúčili sa. Z dvora odišli každý svojím autom, každý svojím smerom.

  „Je po polnoci,“ skonštatoval sucho Chosé.


  „Viem,“ odvetil Krauz.


  „Mne sa ešte nezíva.“


  „Ani mne. Uvažujem.“


  „Nad čím? Keď pôjdeme domov, zajtra vstaneme vybúvaní doružova, to je pravda, ale stratíme celý deň, lebo pochybujem, žeby si ich našiel cez deň.“


  „Aj ja.“


  „Potom nad čím uvažuješ?“


  „Či ťa predsa len nevysadím doma.“


  Iný by sa urazil, Chosé zvažoval všetky možnosti, aj riziká.


  „S tebou asi ísť nemôžem.“


  „Nebudú sa s tebou rozprávať. Ak prídeme spolu, dostaneme zvláštny stôl, chľastu a kuriev, koľko zvládneme, ale o obchode ani slovo.“


  „Mne stačia tie prvé dve ponuky, ty si zoberieš na starosť ostatné.“


  „To ti rád verím...“


  „Aj tak si mi sľúbil, že ma medzi nich raz zoberieš!“


  „Viem, ale teraz nie je vhodný čas na výlety.“


  „Ja viem, iba ťa štengrujem,“ usmial sa Chosé. „Ako to spravíme? Domov nejdem!“


  „V poriadku, spravíme to tak, že zaparkujem kúsok vedľa, budeš v aute ako záloha. Odhadujem to na hodinku, možno dve.“


  „Dve? Za slabú hodku ste vybavení a potom budete robiť čo? Aj mne pošli jednu do auta...“


  „Neboj sa, dnes budem naozaj striktne služobný...“


  „To mi je útecha! Ako keby si sa vedel v službe správať slušne!“


  „Musíš furt dokola!?“


  „Hladnej svini sa len o škatuli sníva.“


  „Je to o kukurici, ale pochopil som. Vyhodím ťa u Dáše? Bude rada, aj keď ju zobudíme.“


  „Dobre, dobre, budem čakať v aute. Už som ticho!“


  Krauz mieril do centra, k hotelu, kde si Boss vybudoval hlavný stan. Auto nechal v bočnej uličke, podarilo sa mu nájsť miesto, odkiaľ mal kolega na stráži najlepší výhľad. Čo na tom, že bolo vyhradené pre taxikárov?


  „Máš nabité? Skontroluj si kver,“ Chosé sa s ním lúčil, akoby to bolo naposledy.


  „Panikár! Vnútri fakt nebudem strieľať.“


  Časy si neporovnali, minúta hore-dolu nehrala rolu.


  Na recepcii sa nudilo pekné dievča, keď odhadla smer nového hosťa a pochopila, že mieri rovno na recepciu, odrazila sa od pultu, slušne sa vystrela. Usmievala sa, no neprehovorila, nevedela akým jazykom, čakala na hosťov pozdrav.


  „Dobrý večer. Alebo čo je teraz?“


  „Dobrý. Večer môže byť, lebo keby ste mi zaželali dobrú noc, vyznelo by to čudne.“


  „Ale vystihovalo by to moje čierne myšlienky.“


  Pochopila narážku na posteľ, neprestala sa usmievať, no zjavne nebol jej typ, nekontrovala.


  „Hľadám Bossa. Mira.“


  Sklamane zvesila plecia – takže žiadny hosť, iba ďalší z partie.


  „Nie je tu, veď je na dovolenke v...“ zháčila sa. Skoro sa pozabudla a prezradila tajomstvo. Mala povolenie povedať iba, že je na dovolenke, nie prezrádzať kde.


  „Na dovolenke? Aj on chodí na dovolenku? Myslel som si, že je na dovolenke hneď, ako sa ráno zobudí.“


  To nekomentovala, narážky na Bossa nesmela komentovať, ani sa pridlho vybavovať s otravnými cudzincami. Mohol to byť zamaskovaný novinár, alebo, ešte horšie, policajt, no nevyzeral ani na jedno, ani na druhé. Pre istotu sa prestala usmievať.


  „A Malý Pavúk?“


  „Ten je tu.“


  „Kde by som ho našiel?“


  „Koho mám ohlásiť?“ siahla po telefóne.


  „Rišo, kamarát z ulice.“


  Nepozastavila sa nad zvláštnym predstavením, denne si ich vypočula niekoľko. Klienti jej zamestnávateľov neradi hovorili celé mená, väčšinou povedali iba krstné, častejšie prezývky a odkiaľ sa poznajú.


  „Je tu Rišo z ulice,“ zaznelo stručne do slúchadla. Keď vynechala slovo kamarát, mohol sa aj uraziť, z ulice znelo, akoby bol šupák.


  Položila, ukázala do rohu vestibulu.


  „Dolu, do nočného baru, potom...“


  „Poznám to tu, ďakujem. Mimochodom, ste veľmi sympatická.“


  „Ďakujem,“ znovu sa usmiala, lebo toto už nebolo služobné, znelo to civilne a úprimne.


  Zbehol po schodoch, dnes bol nátresk, ale miesta pri stoloch ho nezaujímali, zamieril rovno k baru. Evička, kamarátka z minulého roka, tu už nebola. Ako ten čas letí! Sľúbil jej, že sa zastaví... Z Evičky medzitým vyrástol nesympatický spotený barman. Bradou kývol k závesu kúsok za barom.


  „Vitajte,“ privítal ho ozrutný chlap v čiernom kvádri. Nečakajúc na pozdrav, zvrtol sa a viedol ho chodbou k zadným dverám.


  „Prehliadka dnes nebude?“ Krauz roztiahol bundu ako krídla.


  „Aj tak by ste si ju nedali vziať.“


  „Vidím, že šéf vymenil silu za inteligenciu.“


  Ochrankárovi narážka na inteligenciu zalichotila, spokojne sa usmial, pokýval hlavou. Asi čakal aj poškrabkanie po trojitej brade. Krauz sa na škrabkanie nechystal, ochrankár zaklopal. Nič. Ochrankár sa na hosťa ospravedlňujúco usmial, hosť bol chápavý, trpezlivo čakal. Ďalšie zaklopanie...


  „No! Už môžeš!“ zaznelo tlmene spoza dverí.


  Muž v čiernom kvádri otvoril dvere, no nevošiel, odstúpil bokom a uvoľnil cestu – Krauz vošiel.


  Malý Pavúk si práve zapol posledný gombík na košeli, chystal sa prehodiť si jedno zo svojich šialene farebných sák. Dievča bolo oblečené iba sporo, z operadla kresla zbieralo zvršky.


  „No pohni! Áá... To sú k nám hostia,“ druhá veta už patrila Krauzovi.


  Počkal, kým sa Pavúk upraví, zatiaľ sa stihol rozhliadnuť. Na gauči pokrkvaná deka, rozhádzané vankúše, na stolíku pred gaučom dva poháre, nedopité šampanské, zrkadielko zaprášené bielym prachom, asi z omietky zo stropu, vedľa tisíckorunová bankovka ohnutá do tvaru písmena U, pred chvíľou z nej bola trubička.


  „Keď máš rozbehnutú akciu, počkám v bare,“ navrhol Krauz.


  „Neskoro, milý, zlatý, už je po akcii. Héj! Zavri za sebou!“ Tentoraz Krauzovi patrila prvá veta.


  Stretli sa v strede kancelárie.


  „Vitaj, stará vojna! Buď je to naozaj dôležité, alebo nemôžeš spávať,“ privítal ho Pavúk.


  „Servus, Pavúk!“


  Podali si ruky, objali sa, poplieskali sa po chrbtoch.


  „Aha, takže niečo potrebuješ.“


  „Ako si na to prišiel?“


  „Oslovil si ma Pavúk, nie Peťo. To robíš, iba keď niečo potrebuješ, inak ma naserieš už pri objímaní.“


  „Vážne? Že som si nevšimol,“ klamal detektív.


  „Tam si sadneme,“ domáci kývol bradou do rohu ku kreslám. „Tam,“ kývol ku gauču, „sa robí niečo iné. Ozaj, máš chuť? Hore mám chutné riťuľky, čerstvý tovar, hodinku ťa počkám...“


  „Za hodinu chcem byť doma pri zákonitej manželke.“


  „Manželke? Ozaj, ako sa má Sylvia?“


  „V pohode.“


  „Mal by si ju niekedy vytiahnuť do mesta, prišli by ste na večeru...“


  To určite, pomyslel si Krauz, a rozvod mám do troch dní.


  „Ty aj tak neprídeš! Zastavíš sa, iba keď niečo potrebuješ. Čo si dáme?“


  „Vieš čo? Som smädný, normálne by som si dal jedno chladené pivo.“


  Pavúk vybral z chladničky dve fľaškové pivá.


  „Dám si s tebou. Pivo som nepil, ani nepamätám. A niečo k tomu?“ otvoril bar, širokým gestom predstavil obsah.


  „Čo ja viem... hento žlté...“


  „Fuj, také svinstvo!“


  „Tak to najlepšie, čo máte.“


  „Najlepšie je toto,“ Pavúk vybral hnedú fľašu.


  „Čo sa vypytuješ, čo si dám, keď vieš, čo je najlepšie! Daj to a je po debate.“


  „Toto je najlepšie, pochutíš si. Najstaršia whisky, akú len zoženieš. Bola v sude, ešte keď Kleopatra umierala v Londýne!“


  „Zomierala v Egypte.“


  „A čo? Nemohol byť vtedy Londýn hlavným mestom Egypta? Bolo to tak dávno, že si to nikto nemôže pamätať! Čo si mal z dejepisu?“


  „Dvojku.“


  „Lebo si nevedel hlavné mesto starého Egypta! Keby si vedel, mal by si jednotku ako ja.“


  „Pavúk, netrep, nemal si jednotku ani z telocviku!“


  „Lebo na mne profáci sedeli! Vieš, aké boli vtedy časy!“


  Za jalového tliachania sa posadili, hostiteľ nalial, zdvihol čašu.


  „Na staré časy, Riško!“


  „Na Egypt!“ súhlasil Krauz.


  Vypili. Krauz vystrúhal grimasu, neskrýval sklamanie. Odporná horká chuť dubovej kôry, ako vždy. Čím staršia, tým horšia.


  „No zbohom!“ odstrčil pohár.


  „Máš pravdu, ani mne neberie. Niet nad starú poctivú borovičku. Rýchlo zapi!“


  Krauz zapil mocnými dúškami, hlasno si odgrgol. Pavúk ho nasledoval, nič mu neostal dlžný.


  „A môžeme prejsť k vyjednávaniu. S čím si prišiel tentoraz?“


  „Hľadám Mira.“


  „Je na dovolenke v Thajsku. Ty to nevieš? Čo to máte za odposluchy? Najväčší Boss podsvetia vám frngne iba tak pomedzi prsty?“


  „Nestrážime ho – a že najväčší...?“


  „Čo sa ti nezdá? Povedz mi meno mocnejšieho muža v okolí a zajtra má pohreb!“


  „Fíha, ale si nabrúsený!“


  „Som, a čo? Je najväčší! Darí sa nám, rastieme. Impérium sa rozrastá, všetci zarábajú, Boss získava meno, už sa ho boja aj hen pod Tatrami. Pridaj sa, neobanuješ. Miro by ťa prijal všetkými desiatimi, vieš dobre.“


  „Túto časť debaty môžeme pokojne vynechať.“


  „Ako chceš. Načo ti je?“


  „Potreboval som s ním predebatovať jeden problém.“


  „Som teraz jeho prvý zástupca, viem o všetkom. Keby som mohol pomôcť, pre teba to rád urobím. Ak trváš na osobnom stretnutí s ním, musíš počkať dva týždne, keď sa mu zapáči, aj tri.“


  „Toľko času nemám. Vieš o všetkom?“


  „Si píš!“


  „A máš oprávnenie jednať?“


  „Do určitej miery áno. Keď prekročíš hranice, upozorním ťa.“


  „Dobre. Počúvaj. Zhruba pred tromi týždňami zachytila protidrogová jednotka zásielku z Turecka, štyridsať kíl čistého heroínu...“ Krauz postrehol, ako sa Pavúk vystrel v kresle. Mimovoľne sa naklonil dopredu, ako keby nedoslýchal. „... čistého ako firnajz, štvorka trieda, deväťdesiat percent.“


  Pavúk cmukol perami, pohrával sa s fľašou, akože so záujmom číta vinetu.


  „No a?“


  „Niekto ho z policajného skladu ukradol a vyhodil na trh zle nariedený, zomierajú ľudia.“


  „Ale to nie je vražda, prečo ťa to zaujíma? Preložili ťa na drogy?“


  „Nie.“


  „Škoda, potreboval by som schopného človeka na drogách. Nevieš o niekom?“


  „Nekecaj a pomáhaj, sľúbil si! Potrebujem zistiť, kto ho ukradol a kde je teraz.“


  „Ja.“


  „Čo ja? Prešli sme na nemčinu?“


  „Bol som to ja, ale nič som neukradol. Vzal som si iba to, čo bolo moje, to nie je krádež. Ak tu niekto kradne, tak sú to tvoji kolegovia, bez hanby berú môj tovar.“


  Krauz sa hodil na operadlo, nechápavo civel na Pavúka. Mal celkom slušne pripravený prejav, naplánoval si niekoľko chytákov, bol ochotný aj klamať, ak treba aj sľubovať... A odrazu takýto výpad priamo do čierneho! Pavúk sa priznal aj bez zahrievania, úplne mu rozbil koncepciu, ostal sedieť ani obarený.


  „Ty?“ nevychádzal z úžasu. „Veď Miro sa nevenuje drogám, má iné priority.“


  „Riško, za ten rok, čo si sa neukázal, sa veľa zmenilo. Miro sa nevenuje drogám, to máš pravdu, zaujímajú ho nehnuteľnosti, pozemky, v poslednom čase politika. Chystá sa kandidovať...“


  „Za čo?“ Jedno prekvapenie za druhým.


  „Za prezidenta? Viem ja? Poznáš ho, je samé tajomstvo, s pravdou vyjde von až na poslednú chvíľu.“


  Krauz si musel usporiadať myšlienky, zmeniť taktiku. No nestíhal, Pavúk pokračoval.


  „Máš pravdu, nevenuje sa drogám, na to má ľudí, konkrétne mňa. Prejavil mi dôveru, povýšil ma, stal som sa jeho zástupcom – dostal som na starosť celý biznis s práškom. A darí sa, kamaráde, darí, sú v tom nenormálne prachy!“


  „Môžeš mi vysvetliť, čo to bolo za akciu? Zatiaľ ničomu nerozumiem.“


  „Neodpovedal si mi na otázku. Prečo ťa to zaujíma?“


  To bol zlomový bod celého vyjednávania, nadišiel čas klamať, použiť vierohodnú legendu, no niečo mu našepkávalo, že krpec krpatý ho naťahuje, skúša, či vie o pozadí viac, ako by bolo zdravé, a ak sa Krauz nachytá, Pavúk bude klamať, nepomôže, ešte ho aj zavedie na slepú koľaj. Musel sa rýchlo rozhodnúť.


  „Dostal som úlohu z najvyšších miest, na čas sa nevenujem vraždám, musím nájsť zásielku, zastaviť zomieranie nevinných ľudí,“ pokúsil sa hrať na city, no bolo to, ako hrať na klavíri bez klávesov – keď niečo chýba, nedá sa na tom hrať.


  „Niečo ako fuška?“


  „Niečo také.“


  „Prečo by som ti mal pomáhať?“


  „Lebo sme kamaráti?“


  „Slabé.“


  „Možno môžem pomôcť aj ja tebe.“


  „V čom?“


  „Neviem. Keď mi nepovieš podrobnosti, nemôžem vedieť, v čom môžem byť užitočný ja tebe, ale aj keby nie teraz, v tejto brandži sa časom určite niečo pokazí a potom sa ti môžem hodiť.“


  Pavúk uvažoval, znelo to logicky.


  „Môžem to brať ako prísľub do budúcna?“


  „Vieš, ako je to u mňa so sľubmi. Nikdy sa nezaväzujem, ale spomeň si, nikdy som vám nepodrazil nohy. Buď pomôžem, alebo aspoň držím hubu.“


  Pavúk prikývol, mlčal, ešte stále nebol presvedčený.


  „Ako sa má Slávka?“ Krauz mu pripomenul akciu z minulého roka.


  „Sviňa, chceš ma obmäkčiť. Má sa dobre, doštudovala, teraz robí seg... se...“


  „Sekundárku. Sekundárneho lekára krátko po vyštudovaní.“


  „Tak! Sekundárnu lekárku. Je na internom, chcela by sa venovať chirurgii.“


  „Držím jej palce a teba s Bossom za gule,“ pripomenul Pavúkovi svoju rolu v celom prípade. „Sklamal som?“


  Pavúk musel uznať, že nie. Ale stále mlčal.


  „Keď sa dnes náhodou dozviem pozadie a detaily, môžem ťa ohroziť?“ rýpal ďalej Krauz.


  „Nie,“ Pavúk razantne pokrútil hlavou.


  „Môžem prekaziť už rozbehnutý obchod?“


  „Určite nie, tovar už frčí v uliciach, je nedosiahnuteľný.“


  „Tak potom čo riskuješ?“


  „Mal by som zavolať Bossa.“


  „Hovno! Mira nechaj na pokoji! Doteraz si sa chvastal, aký si jeho veľký zástupca, že ti zveril celý biznis, dal ti dôveru, a teraz sa chceš vyhovárať naňho? Nebuď posero! Si samostatný, alebo nie?“


  „Som!“


  „Tak to dokáž a vyjednávaj. Ty mne, ja tebe.“


  „Takto sa handrkujete aj s Mirom?“


  „Presne, lebo dobre chápe, že bez kontaktov si v tomto svete stratený.“


  Pavúk si odpil, Krauz vybral cigarety.


  „Tu sa nefajčí!“ zhrozil sa Pavúk. „V Bossovom hlavnom stane sa...“ zarazil sa, spomenul si, že Krauz je výnimka. „Vlastne, ty môžeš.“ Vstal, z baru priniesol popolník. Krátka prestávka obom prospela.


  „Dobre, Riško, niečo za niečo. Prezradím ti pointu, odplatu si vyberiem podľa vlastného uváženia.“


  „Odpoviem ti tvojimi slovami: Súhlasím, ak sa nepriblížiš k hraniciam. Ak ich prekročíš, tiež ťa upozorním a nehrám.“


  „Dobre. Ruku na to!“


  Krauz sa rád postavil, dohodu spečatili chlapsky, nie podnikateľsky.


  „Pred tromi týždňami mi Miro oznámil, že je pripravená ďalšia zásielka. Štyridsať kíl v kamióne. Dal mi presné pokyny, fotografiu kamióna, poznávaciu značku, trasu, miesto odovzdania, všetko.“


  „Tak to robil vždy?“


  „Vždy. On vybavil zásielku zvonka, ja som ju prebral u nás, a viac sa nestaral, bolo to na mne. Takto sme fungovali.“


  „Ako to zariaďoval zvonka? Odkiaľ mal informácie?“


  „Čo sa vypytuješ, veď to dobre vieš.“


  Krauz sa nechápavo zamračil.


  „Nakopni ma.“


  „Poznáš jeho kontakty na tajnú službu.“


  „Konkrétne nepoznám, iba o nich viem. Má ich ešte z Ruska, keď tam študoval.“


  „Správne, všetci to vedia, ani sa s tým netají.“


  „Počkaj, chceš mi povedať, že zásielky mu vonku pripravujú agenti tajnej služby?“


  „Nie agenti, jeden agent.“


  „Blbosť!“


  „Ani nie, už to funguje vyše roka. Kamarát vonku pripraví zásielku, ja ju tu prevezmem, rozhodím ju do siete a zisk sa rozdelí. Miro to iba zmanažuje, viac sa nestará.“


  „Takže chlapci z ISI si privyrábajú?“


  „A ako! Štvrtina z každej zásielky je ich. Pochopiteľne, pretavená na hotovosť.“


  „Doriti!“


  „Nie! Do nosa a do vrecka. Prášok do nosa, prašule do vrecka. Stačí ti toľko, alebo mám pokračovať?“


  „Nestačí, radšej pokračuj.“


  „Stáli sme na mieste odovzdávky, ale kamión neprišiel.“


  „To miesto bolo za mestom alebo pred?“


  „Za mestom. Odkiaľ vieš, že sme používali aj flek pred mestom?“


  „Rozprával som sa so šéfom protidrogovej jednotky, majú vytipovaných pár miest. Nie je to z mojej hlavy.“


  „Rišo, zatiaľ hráme férovo?“ Pavúk podozrievavo zagánil. Chváliť sa v takejto situácii s kontaktmi s protidrogovou jednotkou sa mu zdalo neprezieravé, nechápal, prečo to Krauz spravil. Žeby záchvat úprimnosti?


  „Férovo.“


  „Vieš o tom, že sa na nás niečo chystá? Protidrogová?“


  „Nie, pokiaľ viem, nechystá sa nič. Myslíš si, že ma poslali presondovať terén? Tak zle si ma odhadol, po toľkých rokoch?“


  „V poriadku,“ upokojil sa zástupca šéfa. „Neprišiel, išli sme mu po trase oproti. Na odpočívadle pred mestom ho chytila polícia, nie uniformy, protidrogová v nepriestrelných vestách. Kamión nebol rozhádzaný, išli na istotu, zásielku našli na šupu, niekto kvákal.“


  Krauz sa znova pohodlne oprel, šúchal si bradu.


  „Vidím, že niečo o tom vieš. Nie si prekvapený.“


  „Viem. Dobre, dokonči, potom budem hovoriť ja.“


  „Ako chceš. Nezasahovali sme, bolo ich veľa. Vrátil som sa a podal hlásenie Bossovi. Iba si vzdychol a začal telefonovať. Obdivoval som ho, išlo o skoro dvadsať melónov, a ním to ani nehlo. Prešiel týždeň a dal mi nový nákres. Nie trasu, nákres skladu, kam schovali náš tovar. Dal som dokopy partiu profíkov a išli sme si poň. Brnkačka, všetko bolo zabezpečené, nikde ani živáčika, všetko prebehlo hladko...“


  „Počkaj, počkaj,“ na Krauza toho bolo priveľa. „Chceš mi naznačiť, že vám pomáhali znútra? Z policajnej akadémie?“


  „Samozrejme, a odkiaľ? Ten Mirov kamarát musí mať veľkú moc, má styky všade, aj vo vedení akadémie.“


  Preto ten pes Kusý nechcel, aby sa venovali vyšetrovaniu v akadémii, mohli by zaťať až príliš blízko k chráneným osobám.


  „Zamyslel si sa. Aj o tomto niečo vieš?“ upozornil ho Pavúk.


  „Aj,“ prebral sa Krauz. „Ďalej?“


  „Čo ďalej? To je všetko, vzal som si, čo bolo moje, a obchody sa utešene hýbu.“


  „Čo ste posrali, že zomierajú ľudia?“


  „My nič, to oni.“


  „Kto sú to oni?“


  „Ty ma nepočúvaš? Načo sa namáham? No predsa oni!“


  „Vyplatili ste ich, tak čo mohli posrať?“


  „Aha, to som ti nepovedal, teraz trvali na podiele z tovaru, nie na prachoch. Miro im dal desať kíl.“


  „Predtým nikdy?“


  „Nie, až teraz.“


  „Prečo?“


  „Netuším.“


  „A...?“


  „Sú to amatéri, nevedia zaobchádzať s materiálom. Alebo si najali amatérov. Nám sa taký prúser, aby sme vyhodili zle nariedený tovar, nemôže stať, všetko ide na štyri percentá, máme trojitú kontrolu, kým sa tovar dostane k spotrebiteľovi, omyl je vylúčený. Uznaj, boli by sme sami proti sebe, keby sme predávali vyššiu koncentráciu za pôvodné ceny. Nevieš si predstaviť, ako by klesli zisky. Nie, my s tým nemáme nič spoločné. Chyba sa stala u nich.“


  „Mám tomu rozumieť tak, že teraz žiadali tovar a sami sa pustili do distribúcie?“


  „Správne.“


  „Prečo by to robili? Nie sú pohodlnejšie hotové peniaze?“


  „Sú, ale asi si zrátali, že Miro ich trochu drží s cenami mimo reality, a chceli zarobiť viac.“


  „On ich odrbával?“


  „Nie celkom, iba sme im účtovali ceny z minulého roka, a trh sa odvtedy trochu pohol nahor. Zistili to, nechceli tratiť, sú chamtiví.“


  Krauz si dal pauzičku.


  „Ešte pivo?“


  Neodmietol, uvažoval. Uvažoval, čo by ich ešte mohlo zaujímať.


  „Kto je ten mocný muž z druhej strany?“ nadviazal, keď si odpil z novej fľaše.


  „Riško, ako keby si nepoznal nášho Mira! On ti tak niečo povie!“


  „Ale predsa, niečo si začul...“


  Pavúk pokrútil hlavou.


  „Rišo, máme dohodu. Keď sa priblížiš k hranici, poviem ti. Práve si sa priblížil. Povedal som ti všetko, čo som mohol.“


  „Pavúk, neblbni! Kvôli nim zomierajú ľudia!“


  „Akí? Koľko?“


  „Piati. Zatiaľ. A ďalší sú na rade.“


  „Je tam toho, že piati! Päť zdochnutých feťákov! Už zajtra ich nahradí desať nových, aké tam strachy!“


  „Nehraj sa na tvrďasa, aj teba to musí štvať. Okrem toho ak to nezastavím a mŕtvol bude pribúdať, niekto hore si to všimne a pošlú nás, aby sme vám šliapli na krk. A to je asi to posledné, čo by ste v takom kšefte potrebovali – asistenciu polície. Miro ťa určite nepochváli, keď sa dozvie, že si tomu mohol zabrániť a nezabránil si. Predvídaj trochu, uvažuj! Bojíš sa Bossa, ale v skutočnosti si môžeš šplhnúť.“


  Pavúk uvažoval.


  „Keď to dobre dopadne, postarám sa, aby sa Miro dozvedel, čia je to zásluha. Za ochranu trhu ťa pochvala neminie, možno ťa zase povýši.“


  Pavúk prikývol.


  „Je to vysoko postavený funkcionár ISI, jeho meno neviem, nevie ho nikto, možno ani Miro. Raz som vypočul kúsok z ich telefonátu, hovoril mu Kominár. Asi krycie meno. Viac naozaj neviem.“


  Krauz spokojne prikývol. Len pre istotu sa ešte spýtal: „Tých desať ste im vymerali presne? Majú ich?“


  „Samo.“


  „Odkedy?“


  „Vyše týždňa.“


  Krauz opäť prikývol, čas by sedel.


  „A tých vašich tridsať je...“


  „Už v uliciach, predáva sa bezpečná štvorpercentná koncentrácia, všetko je pod kontrolou. Keď sa Miro dozvedel, že zomreli prví traja – a všetci na predávkovanie, dal mi presné rozkazy. Musel som zastaviť distribúciu, stiahnuť, čo sa dalo, znova prekontrolovať čistotu, postarať sa o bezpečnosť. Zákazníkov potrebujeme živých, z mŕtvol prachy nevydolujeme. Môžeš si byť istý, že my sme chybu neurobili.“


  Krauz si vydýchol, uľavilo sa mu. Odrazu si uvedomil, o čom sa tu rozprávajú, z čoho má takú radosť, úľavu! Sedí s najväčším drogovým magnátom v meste a akoby nič popíjajú pivo, bavia sa o mŕtvolách, o drogách, o sieti... Je predsa policajt! Mal by ho zatknúť! Kašľať na to, že sa poznajú od detstva!


  „Ty, počúvaj, Pavúk, a neserie ťa, že si sa dal na svinstvo, ktoré sme ako chalani tak vehementne odcudzovali? Spomeň si na bratov Janáčkovcov, ako fetovali toluén nakvapkaný na tenisovú loptičku, ako z nich ťahalo, ako s nimi nikto v triede nechcel sedieť, ako ich vyrazili zo školy...“


  „Riško! Kde sú tie časy!? Už to nie je svinstvo, už je to biznis, a prachy nikdy nesmrdia, to si zapamätaj!“


  Krauz si vzdychol, asi naozaj vyrástli, všetko sa zmenilo.


  „Teraz ty.“


  „Čo ja?“


  „Sľúbil si, že na záver povieš niečo ty mne.“


  „Aha. Pozri, viem toľko, že niekto vám podrazil nohy. Niekto, kto o všetkom vedel, a dosť podrobne. Napísal na políciu písomnú informáciu, že sa chystá prevoz z Turecka, aj s podrobnosťami o kamióne.“


  „Aj farbu? Aj poznávaciu značku?“


  „Všetko.“


  „Kurva!“


  „Správne, kurva bonzácka. Musí to byť niekto od vás, alebo od nich, skús porozmýšľať, možno na to prídeš.“


  „Miro bude zúriť, neznáša podrazy.“


  „Viem, preto by si si mal švihnúť a vypátrať ho, skôr než sa ti šéf vráti z dovolenky. Dáš mu ho ako na tácke a zase zaboduješ. V tomto ti môžem pomôcť.“


  „Ty po ňom pôjdeš tiež?“


  „Určite.“


  „Keď budeš rýchlejší, môžem sa priživiť?“


  „Samozrejme, ty mne, ja tebe, dohoda platí.“


  Malý Pavúk prižmúril oči, informácia o zradcovi vo vlastných radoch ho vykoľajila. Kamarát z detstva si to možno neuvedomoval, no on vedel veľmi presne, o akých peniazoch sa hovorí, ohroziť taký biznis nesmel nikto. Boss urobí všetko pre to, aby ho vypátrali a zlikvidovali. Keď nepomôže profesionál, ostane to na ňom, a v pátraní nemal také skúsenosti ako Krauz. Milo sa naňho usmial, nečakaná návšteva mu už neprekážala, skôr naopak.


  Podvedome sa napil hnedej tekutiny.


  „Fuj! Kristajeho! Fakt sa to nedá piť,“ s odporom odsunul pohár. Znechutene zamľaskal. „Vieš čo, idem s tebou do baru, musím si napraviť chuť. Pravda, ak sme už skončili.“


  „Skončili,“ súhlasil Krauz.


  Zašli do baru. Už bolo plno aj pri pulte, no sotva sa pretlačili k zdroju, dvaja chlapci na barových stoličkách úctivo zliezli a uvoľnili im miesto.


  „Dve spišské borovičky,“ rozkázal domáci.


  Napravili si chuť, chladená borovička bola taká dobrá, že si objednali ešte po kalíšku. Krauz sa posadil pohodlnejšie, pár minút Chosé ešte vydrží.


  Odzadu k nim prišiel mladý muž, dotkol sa Pavúkovho pleca.


  „Šéfe...“


  „Áno?“ Pavúk sa obzrel.


  „Audina je uprataná, vyumývaná. Môžem už skončiť? Išiel by som domov.“


  „Jasné, keď je všetko na svojom mieste, môžeš skončiť, Peťko.“


  „Krištof... Ale to nevadí.“


  „Krištof,“ opravil sa Pavúk. Od vodiča prevzal kľúče, mechanicky strčil zväzok do bočného vrecka na saku a pustil vec z hlavy.


  Krauz neveriaco civel za odchádzajúcim chalanom. Brčkavé blond vlasy, nalomený nos... To meno!


  „Pavúk, ako sa volá ten chalan?“


  „Krištof, počul si. Zaboha si neviem zapamätať mená nových chlapcov, trvá mi aj mesiac, kým ich rozoznám po mene.“


  „Druhým menom!“


  „Neviem. Je to dôležité?“


  „Pre mňa áno!“


  Pavúk sa otočil do baru, pohľadom niekoho hľadal. Našiel ho v opačnom kúte, zodvihol ruku, luskol, čakal. Zopakoval lusknutie, konečne ho niekto pri stole zaregistroval a drgol do príjemcu výzvy. Okamžite naklusal.


  „Ako sa volá ten nový, čo má na starosti audinu?“


  „Krištof.“


  „Druhým!“


  „Bohunský.“


  Pavúk pozrel na kamaráta, či mu informácia stačí. Nestačila.


  „Prečo ste ho prijali?“


  Chalan v rifľovom komplete spýtavo zazrel na zástupcu šéfa. Prikývol, že môže.


  „Zháňal robotu, zaručil sa zaňho jeden z našich, vraj je spoľahlivý, perspektívny. Nejaký problém, šéfe? Mám ho vyraziť?“


  Krauz pokrútil hlavou.


  „Nie,“ rozhodol zástupca.


  „Odkedy je u vás?“


  „Týždeň, desať dní. Mám to zistiť presne?“


  „Nie, ďakujem,“ Krauz ho gestom prepustil, akoby patril jemu.


  „O čo ide?“ zaujímal sa Pavúk. „Nejaký známy?“


  „Z videnia.“ Krauz chcel pustiť záležitosť z hlavy, no napokon sa rozhodol využiť náhodu vo svoj prospech. „Počúvaj, žerie ma ešte jedno.“


  „Von s tým!“


  „Od utorka máme na stole nepríjemnú vraždu...“


  „Ten vodič z cigaretovej firmy?“


  „Čítaš noviny?“


  „Aj, ale spomínali to chlapci. Slušná rana, hodila dva milióny. Taká suma vzbudí pozornosť.“


  „Vaša robota?“ vystrelil Krauz v nádeji, že zabije jednou ranou dve muchy.


  „Nie. Mali sme ich v merku, prevážajú bez ochrany celkom utešené sumičky, ale Miro rozhodol, že riziko je príliš veľké, zárobok neprimerane malý, pustili sme ich z hlavy.“


  „Určite?“


  „Riško! Musel by som o tom vedieť. Aj keby si niekto z našich trúfol na sólo akciu, musel by sa podeliť, inak by riskoval hlavu. Vedia to všetci, nikto nebude pre pár drobných riskovať život. Hovorím ti, to nebola naša robota. Prečo ťa to zaujíma?“


  „Lebo robím na oddelení vrážd?“


  „Myslím toho chlapca.“


  „Je to najlepší kamarát zavraždeného. Kým mi zavesili na krk fušku s drogami, hľadal som ho.“


  „To som nevedel. Vy ho podozrievate?“


  „Je to najbližší kontakt zavraždeného, takí sú vždy podozriví.“


  „Kedy sa to stalo?“


  „V utorok štrnásteho. Ráno okolo ôsmej.“


  „Potom ho môžeš vylúčiť.“


  „Ako to?“


  „V utorok ráno letel Miro na dovolenku. Krištof ho viezol na viedenské letisko, od nás do Thajska nič nelieta. Veril by si tomu?“


  „Veril. Kedy ho viezol?“


  „Miro mal letieť o deviatej, chlapec ho nakladal o šiestej, aby boli na letisku dve hodiny pred odletom. Let tri hodiny meškal, nejaká porucha na motore. Miro mi telefonoval z letiska, že chalan ostáva s ním až do odletu, robil mu spoločnosť. Vrátil sa poobede, o ôsmej ráno nemohol byť v meste. Bola to jeho prvá vážna úloha, bral ju mimoriadne poctivo, slušne sa prišiel zahlásiť, preto viem presne, kedy prišiel a kde bol celý deň.“


  „Môžem sa spoľahnúť? Nepomýlil si si deň?“


  „Riško! Viem, odkedy mám tento cirkus na starosti, ide o zodpovednosť jak hrom!“


  Krauz dopil. Opäť pri ňom stála šťastena, dostal sa k informácii ako slepé kura k zrnu, no o to bola dôležitejšia. Už vedel, prečo Krištof v deň vraždy vstával zavčasu, prečo povedal matke, že má novú prácu a možno sa konečne uchytí.


  „Pôjdem.“


  „Ešte jednu?“


  „Nie, zajtra mám perný deň. Zaplatím.“


  Pavúk kývol na barmana: „Daj mu účet za celý bar, nech nie je taký múdry!“


  „Tak nabudúce.“


  „Už sa teším na deň, keď fízli začnú platiť útratu v baroch. Rišo, potom mi zavolaj, chcem byť pri tom.“


  Na rozlúčku sa objali ako najlepší kamaráti.

  Ivan Canis sa vrátil z miestnosti, kde si vypočul Berkyho telefonáty za posledných dvadsaťštyri hodín nahraté na magnetofónovej kazete. Na špecializované pracovisko zaoberajúce sa odposluchmi chodil každé ráno, aby mali čerstvé informácie.


  Burger ho privítal so zdvihnutým obočím.


  „Nič, ako vždy, bežná komunikácia,“ schladil ho Canis.


  „Buď niečo tuší, alebo je naozaj čistý. Sledovačka sa ti ozvala?“


  „Ozvala. Zatiaľ máme ustálené tri kontakty, všetko obchodní partneri. Ak sa dnes nič nestane, zajtra so sledovaním končia.“


  „Takže ani týmto smerom sa nepohneme. Nepáči sa mi to, nedarí sa nám, nemôžeme zachytiť žiadnu stopu.“


  „Chce to čas, ešte sme len na začiatku.“


  „To povedz našim šéfom.“


  Canis sa rozvalil v kresle v rohu.


  „Páči sa ti, že Chosého odvelili, čo?“ podpichol ho Burger.


  Canis sa pohodlne zahniezdil.


  „Príma miestečko, vedel si vybrať. Ozaj, chcel som ti niečo o nich povedať.“


  Burger zložil noviny. Zadusil cigaretu, no iba preto, aby si mohol zapáliť novú.


  „Ale čakal si, kým budeme v kancelárii sami.“


  „Čakal.“


  „Takže je to dôležité?“


  „Určite. Zistil som, do čoho ich navliekli.“


  „Bol si za bývalými kamarátmi?“


  „Bol.“


  „Sám od seba, alebo náhodou?“


  „Nepodstatné. Ale ak na tom trváš, dobre, stretli sme sa pre niečo iné, toto mi pošepkali iba tak, bokom.“


  „No...?“


  „Zatiahli ich do utajovanej krádeže heroínu z nášho skladu.“


  „Do tej utajovanej, o ktorej si už aj vrabce na streche čvirikajú?“


  „Do tej.“


  „Takže preto sa už dva dni neukázali ani neozvali, hrajú sa na veľkých detektívov. Prečo vraždárov? Nemáme protidrogovú jednotku?“


  „To som sa nedozvedel, ale povedali mi niečo iné. Idú v tom aj moji bývalí kolegovci.“


  „A sakra! Takže chlapci budú potrebovať našu pomoc.“


  „Skôr či neskôr určite.“


  „Ivan, dúfam, že im nič nehrozí.“


  „Aj ja dúfam. Všetko sa dobre skončí, kým nenarazia na Kominára...“


  „To má byť nový riaditeľ vymetačov komínov alebo krycie meno?“


  „To druhé, Edko, bohužiaľ, to druhé...“

  „Včera si mi toho veľa nepovedal.“


  „Chosé, bolo už neskoro, ale aj tak som ti povedal všetko podstatné.“


  „Bol si tam skoro dve hodiny!“


  „Aj sme si zaspomínali...“


  „Od sentimentálnych výlevov ma môžeš ušetriť. Čo navrhuješ? Kam sa pohneme?“


  Detektívi z oddelenia vrážd sedeli v aute, už si splnili ohlasovaciu povinnosť, teraz mali celý deň pre seba.


  „Nemohol som zaspať...“


  „Ak mi tým chceš naznačiť, že sa chystáš na maródku, tak si pekná sviňa zbabelá!“


  „Nie, premýšľal som.“


  „Aj to môže bolieť. Takže maródka?“


  „Neblbni, myslím to vážne!“


  „Už počúvam.“


  „Našli sme tridsať kíl zo štyridsiatich, kto chce, nech si ich po gramoch zbiera na ulici. Zdroj informácií Kusému neprevalím, to ti je, dúfam, jasné.“


  „Jasné.“


  „Ostáva desať.“


  „O tých nevieme nič.“


  „Vieme, že ich majú chlapci z tajnej služby a nevedia s nimi narábať.“


  „To prezidentovi nebude stačiť.“


  „Nielen nebude stačiť, ani nám neuverí.“


  „Ani sa mu nečudujem.“


  „Môžeme vyšetrovanie uzavrieť polovičným výsledkom, alebo pokračovať.“


  „Ja som za dotiahnutie veci do konca.“


  „Chosé, ale to znamená ísť proti nim.“


  „No a...?“


  „Mám dve deti a ženu. Ty plánuješ tri...“


  „Zmena, už štyri, ale aspoň s dvoma manželkami.“


  „No prosím! Prchkosť by sa nám mohla vypomstiť, musíme uvažovať a byť obozretní. Nemá význam robiť hrdinov za každú cenu.“


  „Máš nejaké riešenie?“


  „Mali by sme požiadať o pomoc Ivana Canisa, nech dohodne nejaký kontakt. Musia byť u nich aj slušní ľudia...“


  „Dvaja?“


  „... hoci len dvaja, oslovíme jedného z nich, nech pomôžu.“


  „Riško, rozhodol si, ideme za kamarátom Ivanom.“


  Na oddelení sa ukazovať nechceli, nestáli o Kukyho stupídne narážky na flákačov z prezídia, ani o zbytočné otázky. Aj tak sa tomu nevyhnú, ale až keď sa vrátia, teraz mali iné starosti.


  Čakali na chodníku pred hlavným vchodom, na druhej strane ulice.


  „Myslíš, že dnes skončia načas?“ spýtal sa Chosé, pozrel na hodinky.


  „Koľko je?“


  „Pol aj sedem.“


  „Uvidíme.“


  O dve minúty sa zjavil Canis v sprievode Burgera.


  „Pozri, papule im len tak chlopocú za pivom. Máme šťastie.“


  Nechali ich prejsť kúsok ďalej od vchodu, nech ich všetci nevidia, potom ich dobehli.


  „Héj, smradi! Kam tak zrána?“


  Ako na povel sa obzreli.


  „Pozri, Edo! Čo som ti hovoril, že sa dnes ukážu! Stratení chlapci!“ potešil sa Canis.


  Podali si ruky.


  „Pozývame vás na hrnek,“ zazubil sa Chosé.


  „Myslím, že toto bude debata pre teba,“ Burger sa obrátil na Canisa.


  „Nie, Edo, poď aj ty,“ navrhol Krauz.


  „Už to nie je tajné? Myslím to, na čom robíte na prezídiu.“


  „Je, ale môžeme ich okašľať. Idete?“


  Zbytočná otázka. Zaviezli sa na sídlisko, kde Burger s Canisom bývali, aby to po schôdzke nemali ďaleko. Našli si miesto v zastrčenom rohu, objednali si pivo, Krauz pridal po vodke.


  „No jasné!“ rýpal Burger, „Prezídium! Tam vás platia inak.“


  Narážku nekomentovali, niečo museli vydržať. Napili sa, rozhostilo sa ticho, nikto nevedel, kto má začať. Krauz sa pohrával s pohárom, Chosé sa snažil pripáliť si vlhkou zápalkou. Burger s Canisom si vymenili pohľady, ako na povel sa rozosmiali, Krauz s parťákom najprv nechápali, potom sa pridali.


  „Čo ste ticho?“ spýtal sa Burger, keď sa dosmial. „Supertajní agenti nevedia, kde začať? Môžete od konca, aj tak už vieme všetko.“


  „Tak sypte, čo ste zase pohnojili?“ postrčil ich Canis. „Včera som bol na stretnutí s jedným bývalým kolegom, informoval ma o vašom poslaní, vedel vysvetliť aj niektoré zákulisné ťahy. Edovi som povedal všetko, iba jemu, nemusíte sa báť.“


  Krauzovi sa uľavilo, Ivan mu ušetril hodinu vysvetľovania.


  „Vie ten tvoj vševedko od tajných, kde je herák?“


  „Ktorá časť?“


  „Aha, takže asi vieš naozaj všetko,“ uznal Krauz.


  „Všetko nie, ale dosť.“


  „Tých tridsať kíl je v prachu, zdroj informácií im neprezradím, ale tie nie sú podstatné, tie nezabíjajú. Chceme nájsť zvyšných desať.“


  Burger odul pery, uznanlivo pokýval hlavou, Canisovi poskočilo obočie.


  „A viete vy dvaja supermani, do čoho sa púšťate?“


  „Môžeme sa dať na hlásenie prezidentovi a odovzdať mu výsledky tak, ako sú. Komu to pomôže?“


  „Musím s ním súhlasiť,“ zastal sa učňa učiteľ. „Ivan, ak budú mŕtvoly pribúdať, niekto hore si to všimne, a aj tak celý problém skončí u nás na stole. Chce sa ti začínať od začiatku? Nie je výhodnejšie radšej im pomôcť, keď už sú rozbehnutí?“


  Canis musel uznať, že starší kolega má pravdu.


  „A ako si našu pomoc predstavujete?“


  „Ivan, chcel by som sa stretnúť s niekým od nich, od tajných, s niekým spoľahlivým. Amatér nám je nanič, musí to byť profík, čo pozná pozadie.“


  „Uhm,“ súhlasil Canis. „Poznám jedného...“


  „Ale nie z bývalej Štátnej.“


  „Tento je z bývalej, ale je v pohode.“


  „Fasa, že v pohode! To je, akoby som sedel na onkológii u primára a povedal mi, že mám na pľúcach rakovinu, ale táto je v pohode.“


  „No vidíš ho!?“ Canis ukázal rukou na Krauza, no patrilo to Burgerovi. „Dá sa s ním?“


  „Chlapci,“ otcovsky ich zahriakol Burger. „Rišo, aj ty musíš urobiť kompromis.“


  „Tak dobre...“ neochotne súhlasil Krauz.


  „Čo od neho budeš chcieť?“ vyzvedal Canis.


  „Potrebujem zistiť, kto je Kominár, nájsť ho.“


  Canis zmeravel, Burger si utrel penu z fúzov. Túto časť debaty rád prenechal na Ivana.


  „Dúfal som, že to meno nepadne,“ rozvážne upozornil Canis. „Dobre, keď mierite tak vysoko, bude najlepšie, ak sa zdržím komentára a všetko nechám na kamaráta. Idem si zavolať.“


  Canis odišiel, automat bol vonku na rohu, na chvíľu im zmizol z dohľadu. Krauz sa chcel napiť, no prekvapene vyvalil oči – Canis sa vracal! Za pár sekúnd nemohol vybaviť telefonát! Canis nevošiel dnu, nevracal sa, otočil sa a pochodoval sem a tam pred výkladom, ruku pritláčal na ucho, rozprával sa sám so sebou. Krauz pochopil, Canis nešiel von hľadať telefónny automat, aj on už mal mobil. Išiel si zavolať von, aby ich nerušil. Ďalší zradca kráčajúci s dobou!


  „Edo, čo o ňom vieš?“ Krauz sa snažil využiť chvíľu bez Canisa.


  „O kom?“


  „O Kominárovi.“


  „Len toľko, že je to vysokopostavený funkcionár od tajných, nič viac.“


  Viac sa nedozvedeli, Burger buď nič nevedel, alebo sa nechcel prekecnúť. Canis sa o chvíľu vrátil, keď si sadal, prikývol.


  „Dohodnuté. Napokon so stretnutím súhlasil, vraj aby ste nenarobili ešte viac škody, než už je. Idem domov, musím, príďte po mňa o pol siedmej.“


  Rýchlo dopil, rozlúčil sa.


  „My si ešte dáme?“ spýtal sa Burger.


  „Jedno, nie viac, ešte nás čaká šichta,“ rozhodol Krauz.

  Ivan Canis vhupol do auta, až zastonalo pérovanie.


  „Čo si večeral broky?“


  „Šanuj si humor, Chosé, budete ho potrebovať. Rovno,“ prikázal Krauzovi. „Záhradkárska osada Rubín.“


  „To je kde?“


  „Žabí majer.“


  „Poviem, né?“


  Prešli mestom, začalo sa stmievať, vánok prešiel do vetra, husté mraky neveštili príjemnú nočnú.


  „Doľava, rovno, tam doprava, rovno, stále rovno, na konci doprava,“ navigoval Canis.


  Napriek pavučine úzkych uličiek medzi záhradkami Krauz nestratil orientáciu, stále vedel, ktorým smerom je mesto a ktorým polia.


  „Tu zastav, potiahni na trávu vpravo. Stačí, vystupujeme!“


  Canis nezvonil, bránka bola zatvorená, nezamknutá. Chodníkom vydláždeným betónovými štvorcami prešli k záhradnej chatke – vyčačkanej chatke, domáci si dal záležať, roky driny sa vyplatili.


  Canis zaklopal, čakali nejaké heslo, sériu krátkych a dlhých úderov – nedočkali sa, iba normálne zaklopal.


  „Poďte ďalej,“ ozvalo sa z chatky.


  Krauz bol sklamaný, čakal super agenta v štýle James Bond, privítal ich šesťdesiatnik s bielymi hustými vlasmi. Bývalý športovec, ešte stále sa udržiaval, žiadne brucho, vzpriamená pevná postava. Modré oči by pomýlili každého, z domáceho robili milého prívetivého staršieho pána, určite vtipného a múdreho.


  Skoro mu na to skočili, no bol to agent bývalej ŠtB, na to nesmeli zabúdať.


  Pri podávaní rúk bolo ticho, nezazneli žiadne mená.


  „Lipový,“ ukázal na šálky na stole.


  Krauz si chvíľu myslel, že prezradil aspoň krycie meno, no iba im predstavil nápoj, ktorým sa chcel prezentovať.


  „So slivovicou,“ dodal rýchlo, aby rozptýlil ich obavy.


  Posadali si, drevený stôl z nahrubo ohobľovaných dosiek napádal na jednu nohu, no strkať pod ňu zložené noviny sa zdalo domácemu neestetické, nechal nedostatok neopravený, časom si zvykol.


  „Tak to ste vy dvaja,“ usmial sa na návštevu.


  Návšteva sa neusmiala.


  „Všetky tajné služby sa tým zaoberajú, všade na svete,“ začal agent bez úvodu.


  Nevedeli, čím sa zaoberajú, no otázky mali pripravené až nakoniec, nechali ho, nech si zvolí vlastný postup.


  „Zarábaním bokom,“ vysvetlil, usrkol z čaju, pomiešal si ho zoxidovanou hliníkovou lyžičkou. „Rozpočet je jedna vec, no nech je akokoľvek štedrý, nikdy nepokryje to podstatné,“ urobil pauzu, či mu rozumejú. „Tajné operácie, ktoré sa nesmú objaviť v žiadnom hlásení. Operácie, o ktorých nevedia ani všetci riadiaci pracovníci, vždy iba zasvätený okruh. Už aj u nás frčia a v hojnom počte. Informačnú službu si privlastnila vládnuca garnitúra, zneužívajú profesionálne vycvičených agentov a drahú techniku na sledovanie opozície a neposlušných jednotlivcov z vlastných radov, na zhromažďovanie kompromitujúcich informácií. V prípade neposlušnosti sa použijú ako nátlak na osobu. Neviem, kam to povedie, ale jedno je isté – nezastavia sa pred ničím. Keď hovorím pred ničím, mám na mysli vraždy, únosy, všetko, čo patrí na váš stôl, kde ale nikdy neskončia.“


  Krauz konečne prikývol, o zneužívaní tajnej služby sa pošepkávalo, všeobecne sa o tom vedelo, no nikto nemal dôkazy.


  „Na financovanie takýchto operácií sa používajú špinavé peniaze. Presne také, aké sa dajú získať z predaja drog. K tomu smerujete, preto ste prišli, však?“


  Prikývli obaja.


  „Kto s tým prišiel prvý, neviem, keď som prišiel na oddelenie, už bola mašinéria rozbehnutá.“


  „Kam ste prišli?“


  „Nie, takto nie,“ domáci zastavil Krauza hneď na začiatku. „Poviem vám, koľko uznám za vhodné, pýtať sa nebudete, ak, tak na záver. Ako každý štátniar som mal po deväťdesiatom roku utrum, ani som sa už nechcel vrátiť, ale niektorí kolegovia,“ zagánil na Canisa, „ma prehovorili. V tajnej službe sa začali diať čudné veci, nekontrolovateľné skupinky začali vyvíjať nekontrolovateľnú činnosť nezlučiteľnú so základnými princípmi práce spravodajských dôstojníkov. Bolo treba vytvoriť opozíciu, dať dokopy pár starých harcovníkov, ktorí by smerovanie modernej tajnej služby ustrážili...“


  Krauz sa musel usmiať, páčilo sa mu, ako sa snaží vykresliť tých druhých ako zlých a seba ako baránka, čo baránka, doslova baču, ktorý má zblúdené stádo zavrátiť na správnu cestu.


  „Viem, čo chcete namietnuť,“ prikývol domáci, lebo Krauzova reakcia nemohla uniknúť jeho pozornosti, „no bolo to tak. S nevôľou som sledoval, ako sa skupinka riadená Kominárom zbratala s bosmi podsvetia a začali kšeftovať s drogami. My máme kontakty vonku, podsvetie tu u nás, vznikla mimoriadne účinná koalícia, peniaze tiekli potokom. Niečo sa dalo na zvláštny účet, niečo si rozdelili chlapci medzi sebou, ani jednému, ani druhému sa nedalo zabrániť. Delenie provízií medzi agentov sa stalo kameňom úrazu, niektorí nadobudli dojem, že ich okrádajú vlastní kolegovia. Viedol ich Miro Kusý.“ Znova si odpil, počkal na reakciu.


  „Poznáme,“ bola stručná reakcia.


  „Poznáte. Poslednú akciu, štyridsať kilogramov z Balkánu...“


  „Z Turecka.“


  „Nie, pochádza z Balkánu, Turecko sa používa iba ako krycí smer, ale pochádza z Balkánu. Tú poslednú zásielku chcel Kusý použiť pre seba na dorovnanie dlhu, ktorý, podľa jeho presvedčenia, má organizácia voči nemu a pár jemu blízkych. Plán mal jednoduchý, dobre premyslený. Nemohol použiť silu, až tak veľa ich nie je, nie dosť na Kominára, preto použil podraz. Napísal podrobnú informáciu s detailmi o presune zásielky a zaslal ju na policajné prezídium, aby sa k nej dostala protidrogová jednotka.“


  „On napísal informáciu!?“ Krauz nevydržal, vybuchol.


  „On.“


  „Sám na seba? Nelogické!“


  „Iba na prvý pohľad. Potreboval Kominárových ľudí odstaviť od zásielky, sám na to nemal ľudí, tak využil protidrogovú jednotku. Aby mohol byť pri zásahu, samozrejme, legálne, napísal si poverenie, sfalšoval podpis a naklusal za policajným prezidentom. Ten ho prijal ako odborného konzultanta a pozorovateľa, presne, ako sa písalo v poverení. O dôvody neštandardného postupu sa prezident nestaral, stačilo mu poverenie. Kusý mal pripravený objekt, kam sa mal tovar po zásahu previezť, protidrogovej by sa poďakoval za spoluprácu a tovar by na chvíľu umŕtvil, potom by ho stopil, no niečo sa pokašľalo. Akcia neprebehla na mieste, kde čakali jeho ľudia, a kým zavetrili podraz, protidrogová zásielku zaistila a s veľkým rachotom previezla k nim na oddelenie. Okamžite zavolali novinárov, balíčky sa fotografovali, boli toho plné titulky, Kusý zúril! Musel vymyslieť nový plán, ako sa dostať k zásielke. Prvý krok bolo previezť drogy z dosahu protidrogovej jednotky na miesto, kde boli prístupnejšie. Našiel ho okamžite, vo veľkosklade akadémie, tam sa mu operovalo ľahšie, lebo vo vedení akadémie pracuje pár našich ľudí. Kusý im sľúbil podiel, nikto nebol proti. Lenže prišiel druhý problém – zase ho niekto predbehol a zásielku ukradol. Kusý zistil, že nie je jediný, kto má kontakty na akadémii a kto vie rozdávať šťavnaté príspevky. Stopy viedli do podsvetia, lenže s podsvetím jednal iba Kominár, Kusý na nich nemal dosah, ani Lacko. Musel urobiť druhý krok – z vyšetrovania vytlačiť protidrogovú a na ich miesto nainštalovať niekoho, kto také styky má. Na Adama Lacka vymyslel intrigu, presvedčil vedenie, že práve on má prsty v krádeži, a zariadil, aby ho postavili mimo služby. Potom to už bolo jednoduché, požiadal prezidenta o vás dvoch.“


  „Takže dnes sa konečne dozvieme, prečo práve my dvaja?“ Krauzovi poskočilo obočie.


  „Zavinila to vaša plechová huba, pán Krauz.“


  Krauz sa zamračil, Chosé vyprskol.


  „Keď sa sformovalo podsvetie v Našom Meste, nijako ste sa netajili s nadštandardnými stykmi s jej členmi. S vašimi kamarátmi z ulice.“


  „Veď si dávam pozor...“


  „Teraz, keď ste poslúchli rady starších, no zo začiatku ste boli neopatrný. Dokonca taký neopatrný, že vaše aktivity nemohli uniknúť našej pozornosti. Výsledok? Majú na vás založený spis, zhromažďujú všetky možné informácie a čakajú na prvý prešľap, aby vám to zrátali. Vy skončíte nielen vyhadzovom z polície, skončíte v base.“ Domáci si pokojne odpil, neprejavil žiadne emócie.


  „Hovoríte to s ľadovým pokojom, akoby to už bolo upečené.“


  „Aj je. V spise sú vážne veci.“


  „Napríklad?“


  „Pred nimi?“ agent ukázal bradou na ďalších dvoch kolegov.


  „Sú to parťáci, nemám čo skrývať.“


  „Vedia o vašej účasti na vražde Tibora Hakla. Bolo vás tam príliš veľa, našiel sa podrazák a zaspieval na výmenu za beztrestnosť v inom prípade. Na slobode ste iba preto, lebo nikto nevie nájsť Haklovu mŕtvolu.“


  „Dobre, radšej pokračujme,“ zvädol Krauz. Na spýtavé pohľady kolegov nereagoval, ešte bude čas.


  „Kusý styky s podsvetím nemá, ani Adam Lacko, tak zneužil vás. Keby ste sa štorcovali, použil by informácie zo spisu, konkrétne vraždu Tibora Hakla, ale nebolo treba, začali ste vyšetrovať aj bez nátlaku. Vašou úlohou bolo vypátrať zásielku v prostredí, kam sa on nemohol dostať, naviesť ho na stopu, potom by vás odstavil a ostatné by dorobili jeho ľudia. Podali ste mu už správu?“


  „Nie.“


  „Ale viete o tom, že zásielka sa rozdelila.“


  „Vieme.“


  „A tým vznikol tretí problém, ktorý už Kusý nevie riešiť. Kominár prevzal desať kíl, no pred nadriadenými presadzoval oficiálnu verziu, že celá zásielka je ukradnutá. Tým sa potichučky dostal k slušnému balíku, ktorý chce sám pretaviť na peniaze a riadne si namastiť vrecká. Nepočítali s tým, že potrebujú odborníka, urobili chybu a tá stála život sedem ľudí.“


  „Päť.“


  „Sedem, o dvoch ešte neviete.“


  „A počet môže stúpať.“


  „Nie, už nie, už prišli na chybu a napravili ju. Aspoň si to myslia.“


  „Poznáte dosť podozrivé detaily. Aj vy ste na tom kšefte zainteresovaný?“


  „Máte šťastie, že nie som urážlivý.“


  „Ako bude postupovať Kusý?“


  „Informácia o rozdelení zásielky k nemu prenikne zajtra. Bude od vás chcieť podrobnú správu, takže sa dozvie aj to, že k väčšej časti z balíka sa už nikdy nedostane, je rozprášená v uliciach – bude na vás tlačiť, aby ste ho zaviedli k tej menšej.“


  „Máme vyšetrovať vašich ľudí?“


  „Iba zistiť, kde strážia zvyšok, o ostatné sa postará sám.“


  „Ak odmietneme?“


  „Príde na rad spis.“


  „Tak veľmi túži po peniazoch?“


  „Ide o bezmála päť miliónov, to nie je maličkosť.“


  „Vieme ich zastaviť?“


  „Nebuďte naivní, páni! Prečo by sme to robili? Je to iba jedna zásielka z mnohých, a to sa balkánska cesta iba rozbieha. O rok, o dva budú týmto smerom pretekať stovky miliónov a každý si chce omočiť zobáčik. Peniaze sa delia medzi elity, na ktoré nemáte. Politici z nich financujú predvolebnú kampaň, funkcionári svoje kreslá, lakomci mercedesy a vily... Každý má inú motiváciu, no chuť na peniaze rovnakú. Nemôžete zastaviť nič, je to riava a zmetie každého, dvoch bezvýznamných policajtov s neobjektívnym vzťahom ku spravodlivosti ako nič.“


  „Z toho, čo som tu dnes počul, mi je jasné, že ani vyšetrovanie v akadémii nám nič neprinesie.“


  „Určite nie.“


  „Aj tam majú svojich ľudí?“


  „Nielen tam, všade, na všetkých dôležitých postoch. Polícia a prokuratúra môžu byť niekedy veľmi nebezpečné, preto ich treba mať pod kontrolou, najmä zbytočne agilných, tvrdohlavých vyšetrovateľov a detektívov.“


  „Takže sú aj medzi nami?“


  „Medzi plebsom? Nie, nie ste zaujímaví. Stačí podchytiť riaditeľov a funkcionárov, cez nich funguje kontrola až dolu.“


  „Takže v tom ide aj náš prezident?“


  „Nie, toho sa nemusíte báť, nespolupracuje, preto ho o chvíľu vymenia.“


  „Aspoň jeden,“ uľavil si Krauz.


  „Jeden, ale inak si nemôžete byť istí nikým.“


  „Vráťme sa na začiatok. Špinavé drogy, špinavé peniaze, financovanie špinavých akcií. Povedzte mi, kto je to Kominár, zájdem za ním.“


  Domáci dopil čaj, ponad okraj šálky žmurkol na Canisa.


  „Ivan, mal si pravdu.“


  „Ako vždy,“ vzdychol si Canis.


  „Pán Krauz,“ pokračoval agent, „zabudnite. Jeho krycie meno ste sa nemali nikdy dozvedieť. Nebudem pátrať, kto ho prezradil, ale dám vám dobrú radu: Nedráždite hada bosou nohou. Veľa provokácií sa vám prepieklo, niečo sa ešte prepečie, ale všetko má svoje hranice. Je príliš vysoko, tak vysoko, kam nedovidíte. Týmto smerom by som nešiel, čo nešiel, ani by som o tom neuvažoval.“


  „Dobre, kašľať naňho, ale to svinstvo mu nenecháme. Nie, aby zase zabíjalo. Kde ho skrývajú?“


  Domáci sa usmial.


  „Vytrvalý, aj v tom si mal pravdu, Ivan. Páni, a tu niekde sa končí moja ochota.“


  „Myslel som si, že sme na jednej strane, že aj vám ide o to, aby sme ich zastavili.“


  „Som ochotný pomôcť, no nie bonzovať. Nebudem srať do vlastného hniezda, nech v ňom smrdí akokoľvek.“


  „Ale...“


  „Nebudem!“


  „V tom prípade sme prišli zbytočne.“


  „Vážne? Vôbec ste sa nepoučili? Nič ste nepochopili? Tak zabudnite, že ste tu vôbec boli, mne tým neublížite.“


  Vstal. Dal im jasne najavo, že preňho sa debata skončila. Vstali aj ostatní, nikto neotrčil ruku ako prvý, rozišli sa bez podania.

  Krauz naštartoval, zapol svetlá, vypol svetlá, vypol motor.


  „Ivan, to nemá význam!“


  Detektív na zadnom sedadle sa zahniezdil.


  „Povedal, že skončil, tak skončil.“


  „Ivan, ale keď sa nemáme dozvedieť to najdôležitejšie, načo sme sem vôbec lozili? Uznaj sám, máme už iba kúsok – teraz sa otočíme?“


  „Rišo, fakt ti záleží na tých pár kilách? Už teraz, v túto hodinu, sem smerujú ďalšie, možno päťdesiat, možno sto...“


  „Ale na týchto sme osobne zainteresovaní, Chosé a ja. Počul si, už na mňa majú spis. Zajtra začnú sledovať Chosého, pozajtra Šaňa. Musíme niečo spraviť, musíme im ukázať, že nie sme bezzubí, inak to bude pokračovať. Kam to až necháme zájsť? Ja nie som ten typ, aby som sa nečinne prizeral, ako ma vedú na porážku! Ivan, ešte raz pomôž!“


  „Kurva!“ Detektív na zadnom sedadle tresol oboma rukami do operadla pred sebou, Chosé až nadletel.


  „Nerob!“


  Canis váhal, premýšľal.


  „Dobre, vyskúšam jeho trpezlivosť ešte raz.“


  Vystúpil, nasrdene zabuchol dvere, vrátil sa do chaty. Čakali dlho, viac ako tri cigarety vyfajčené do filtra, no kým nezačujú streľbu, nie je dôvod na paniku.


  „Čo to bolo s tým Haklom?“ zabíjal čas Chosé.


  „Parťák, teraz nie. Raz ti to porozprávam.“


  „Ty si šísol chlapa?“


  „Chosé, tak málo ma poznáš? Nikoho som neodrovnal, ale viem, kto to urobil. Stál som neďaleko. Zasiahnuť som nemohol, spacifikovali ma. Podrobnosti inokedy. Vydrž, teraz čakáme.“


  Vydržali, dočkali sa.


  „Na!“ Canis si sadol na zadné sedadlo, Krauzovi podal lístoček.


  „Stodvadsaťštyri lomeno rímska devina,“ čítal Krauz. „Ak je to šifra, potrebujem aj kľúč!“


  „Žiadna šifra, je to hausbót. V zátoke Malého Dunaja, domáci tej lokalite hovoria osada Esox.“


  „Poznám to tam.“


  „Žltý hausbót na modrých plavákoch je jasne označený číslom. Zásielka tam bude dnes na sto percent, zajtra na päťdesiat, ďalšie dni negarantuje. Strážia ju vždy dvaja ozbrojení chlapci, striedajú sa nepravidelne. Raz za deň si príde priekupník po tovar, heslo ani presný čas nevie. Stačí?“


  „Perfektné!“ jasal Chosé.


  Krauz naštartoval.


  „Počkaj! Toto nebolo zadarmo. Vystupujem, musím sa vrátiť. Vy choďte, domov sa dostanem po vlastných.“


  Krauz sa zamračil.


  „Počkaj, počkaj. Do niečoho ťa ťahajú? Kvôli nám si sa dostal do problémov?“


  „Nie, je to úplne inak, ale vysvetľovať sa mi to nechce. Nebojte sa, nič mi nehrozí.“ Canis sa rozlúčil kývnutím, vystúpil, počkal, kým vycúvali, ešte raz sa rozlúčil kývnutím a vrátil sa do chaty.


  „Rozumieš mu?“ krútil hlavou Chosé.


  „Ivanovi? Kto mu kedy rozumel? Stále je samé tajomstvo, má ho v krvi, vrastené pod kožou. Kašľať naňho, Chosé, ideme do akcie. Vyber tú odpornú vec a volaj Adama!“


  „Áále čo!? Odrazu! Vieš čo, pohľadaj si búdku, ty múdry!“


  „Nestrečkuj a volaj!“


  „Takže uznávaš, aká je to fantastická vecička?“ Chosé vybral mobil, nežne hladkal múdry displej.


  „Uznávam, len už volaj!“

  Stáli na kraji hustého hája, naokolo samé jelše a vŕby. Kapitán Lacko sledoval terén ďalekohľadom.


  „Neuveriteľné, ako funguje obyčajný ďalekohľad aj v noci. Stačí slabé svetlo z pouličnej lampy a ďalekohľad si poradí, ani nepotrebujeme nočné videnie,“ pochvaľoval si kapitán.


  Už mali za sebou stručnú inštruktáž, informácie dôležité pre Kusého smerovali najprv chlapcom z protidrogovej brigády. Lacko bol vďačný za každé slovo, konečne pochopil pozadie odvolania, konečne mu niekto odhalil intrigy proti jeho osobe.


  „Ďakujem, chlapci,“ úprimne im stisol ruky. „Vedel som, že sa na vás môžem spoľahnúť. Hneď zajtra ráno sa dám na hlásenie prezidentovi...“


  „To určite!“ uťal mu radosť Krauz. „Ani náhodou! Pomôžete nám a všetko necháte na nás.“


  „Máš plán?“


  „Druhú časť plánu, teda to, čo sa bude diať, keď sa dostaneme k zásielke. Prvá časť, ako sa k nej dostať, mi ešte chýba.“


  „Dosť dôležitá časť, nemyslíš?“


  „Preto sme vás zavolali.“


  Krauz im zveril informáciu o hausbóte. Preto teraz stáli na kraji hájika v zátoke ramena a kontrolovali ukotvené plávajúce chatky.


  Kapitán Lacko skončil obhliadku, ďalekohľad podal ďalej.


  „Richard, je to ideálne miesto. Keby som chcel niečo schovať, tiež by som volil podobnú skrýšu. Pozri, stoosemdesiat stupňov horizontu vody, stoosemdesiat stupňov súše. Po vode sa k nim nepozorovane nedostaneme, nemáme čln, po súši je to tiež nemožné, od cesty k lávke je tridsať metrov voľného priestoru a cesta je kontrolovateľná už od toho ohybu napravo, takmer dvesto metrov. Nemožné!“


  „Nemožné je neprípustné slovo, musíme sa tam dostať. Prečo nie po vode?“ uvažoval Chosé.


  „Máš čln?“


  „Zoženiem!“


  „Kedy? Je takmer polnoc. Aj keby si ho zohnal za hodinu, aj tak nám nepomôže. Pozrite sa na hladinu, je ako zrkadlo, vidieť na hony ďaleko. Rev motora by sa teraz v noci niesol nad hladinou ako cez zosilňovač, začuli by nás. Ak si mal na mysli čln bez motora, neviem si predstaviť nenápadne veslovať taký kus. Napokon, aj keby sa nám podarilo dostať sa k plavákom, ako vylezieme hore? Viete, že hausbót rozkolíše aj susedov kocúr, keď je dobre vykŕmený a skočí na palubu? Vidíš tu niekoho ľahšieho než kocúr?“


  „Skúsime to po súši,“ nevzdával sa Krauz.


  „Nepozorovane to nepôjde,“ ozval sa Fero. Práve sa dostal k ďalekohľadu, podrobne skúmal terén. „Príjazdová cesta nie je vyasfaltovaná, aj odtiaľto vidím výmole, bez svetiel si odtrhneme nápravu. So svetlami nás uvidia už od zákruty, presne, ako povedal Adam.“


  „Ostáva iba vzduch,“ bojoval Krauz.


  „Prepadovka z vrtuľníka? Snívaš? Zase si pozeral nejaký film?“


  Vrtuľník bola hlúposť, uznali všetci, bol to iba zúfalý výkrik do tmy.


  „Doriti! Dostali sme sa až sem, teraz sa vzdáme!? Ani bohovi! To sa radšej hodím do vody a preplávam hoci len v spodkoch!“ zastrájal sa Krauz. „Uvažujme, chlapci!“


  Chlapci uvažovali.


  „Vráťme sa k autám, nech tu nesvietime. Aj oni môžu mať ďalekohľad,“ navrhol rozumne Lacko.


  Zacúvali do hája, cestičkou prebehli na druhý okraj k autám. Navzájom sa ponúkli cigaretami.


  „O tom priekupníkovi nevieme nič?“ snažil sa spomenúť si Lacko.


  „Nič,“ pokrútil hlavou Krauz. „Len toľko, že chodí nepravidelne, ale či sa poznajú osobne alebo používa heslo... Nevieme nič.“


  „To znamená, že použitie provokatéra by bolo viac ako riskantné.“


  „Hazard,“ súhlasil Chosé.


  Chvíľu postávali vo vlhkej tme. Ochladilo sa, od vody vial nepríjemne studený vzduch, mraky potemneli.


  „No dobre,“ kapitán odfrčkol ohorok, „nenápadne to nepôjde, ale prečo by malo?“ Skúmavo si premeriaval jedného za druhým. „Prečo nenápadne?“


  „Nerozumiem,“ priznal Krauz. Aj Chosé pokrčil plecami.


  „Pýtam sa – prečo nenápadne? Získali sme poznatok, že v hausbóte je kontraband strážený dvoma ozbrojencami. Sme policajti, čoho sa bojíme?“


  „Bojíme?“ Stále mu nerozumeli.


  „Nič nebudeme robiť nenápadne, práve naopak, urobíme riadnu policajnú prepadovku s rachotom, ako má byť! Veď nerobíme nič nelegálne, nič zlé, prečo by sme sa mali schovávať?“


  „Aha,“ chytal sa Chosé. „Normálnu policajnú protidrogovú akciu.“


  „Presne tak!“


  „Koľko nás je?“ Chosé sa rozhliadol, či sa medzičasom nestal zázrak a chlapci z protidrogovej sa nerozmnožili. Zázrak sa nestal, bolo ich päť, ako na začiatku. „Päť, to je málo.“


  „Zavolám a o hodinu je nás desať. Desať chlapov v plnej zbroji!“ odhodlane vyhlásil dočasne odvolaný veliteľ protidrogovej jednotky. „Nabehneme tam, čo sa pohne, zatkneme, zbalíme zásielku a...“ Tu niekde sa jeho plán končil. Bezradne pozrel na Krauza.


  „A vrátime sa na začiatok,“ usmial sa. Nikto mu nerozumel, preto myšlienku dokončil: „Do pivnice!“

  Prišli na dvoch autách. V každom traja. Spolu jedenásť, lepšie než desať. Neskučali, nevypytovali sa, nereptali, že je dávno po polnoci, že začína popŕchať. Vystúpili, pozdravili sa mlčky, kývnutím. Všetci šiesti v rifliach, ťažkých vojenských botách, v taktických vestách, v plnej výzbroji.


  Ruky podali iba kapitánovi – neskrývali radosť, že sa opäť ujal velenia, že ich znova zavolal do ostrej akcie. Zhrčili sa okolo neho, vypočuli si stručnú inštruktáž, natiahli si kukly.


  „Rišo, Chosé...“


  „Tu!“


  „Kde?“ V tme sa ťažko orientovali. „Je tma, aby sa vám nič nestalo, pôjdete poslední. My sme zohraní, vidíme sa aj potme, hlavne nezavadzajte a nepripleťte sa nám pred hlavne!“


  Naskákali do áut, vyrazili.


  Krauz žasol, aké jednoduché je robiť veci jednoducho, nehľadať vo všetkom problém, nekomplikovať, čo komplikovať netreba, vidieť priamočiaro. Načo tajné opatrné zakrádanie? Normálne s plnými svetlami prišli na breh až k lávke so zábradlím, vyskákali z áut, dupot-nedupot prebehli po lávke až k dverám do žltej chaty na modrých plavákoch, na druhý pokus vyrazili dvere a boli vnútri.


  „Polícia! Policajná akcia! Nehýbte sa! Ruky hore!“


  Vraždári stáli vonku pri zábradlí, iba zo skúsenosti, z vlastných akcií, si vedeli predstaviť, čo sa deje vnútri. Trpezlivo čakali, obávali sa prvého výstrelu, no žiadny sa neozval.


  „Už môžete,“ oznámila im kukla z dverí, hneď nato zmizla.


  Interiér chatky na plavákoch osvetľovala sliepňajúca petrolejová lampa – vynútená romantika. Elektrina končila na začiatku prístavu, káble do každej chatky boli asi príliš drahé alebo technicky náročné.


  Dvaja mladí muži, skoro ešte chlapci, stáli v rohu čelami k stene, ruky mali za chrbtom zviazané jednorazovými putami. Na dvoch stoloch zrazených uprostred chaty do dlhej pracovnej plochy ležali dve pištole, sklené varné nádoby rôznej litráže, banky, Petriho misky a... biely prášok.


  „A ešte toto,“ Adam položil na stôl turistický ruksak. „Deväť balíčkov, asi polovica je rozsypaná po stole, pripravená na riedenie a distribúciu, asi polovička balíka chýba.“


  „To je tá osudná dávka,“ prikývol Krauz.


  Jeden z dvojice sa bez povolenia otočil. Okamžite sa mu venovali tri hlavne namierené na brucho.


  „Nestrieľajte!“ varoval prítomných. „Kto tomu velí? Ty?“ mykol bradou ku Krauzovi.


  „Ja.“


  „Siahnite tam do bundy pri dverách.“


  Krauz prehmatal bundu, vybral služobný preukaz informačnej služby, nápadne podobný tomu svojmu. Pre istotu prehmatal aj druhú bundu, našiel aj druhý služobný preukaz.


  „Som podporučík Ševčík, toto je tiež dôstojník,“ pohľadom ukázal na chalana po pravici. „Sme vaši kolegovia, môžete nás rozviazať.“


  Povolenie sa minulo účinku, nikto sa ani nepohol, nikomu ani nenapadlo, aby ich rozväzoval.


  „Môžete nás rozviazať!“ zdôraznil Ševčík.


  Žiadna reakcia. Pochopil.


  „Dobre, neveríte. Vysvetlím vám to, toto je prísne utajovaná akcia, všetko máme pod kontrolou. Tovar si nevšímajte, patrí ku konšpiratívnemu zabezpečeniu krytia celej akcie. Ak neveríte, zavolajte na číslo, čo vám nadiktujem, potvrdia vám všetko, čo som povedal.“


  Krauz sa z ničoho nič rozosmial nákazlivým smiechom. O chvíľu sa smiali všetci, okrem dvoch. Po toľkom psychickom vypätí prišla úľava z dokončenej práce.


  „A kto sa nám... ozve? Kusý, alebo... rovno Kominár?“ prerývane sa spýtal Krauz, ešte stále sa zadúšal smiechom.


  Vyhŕkli mu slzy aj sopeľ, musel sa poutierať.


  „Tak dosť!“ zavelil sám sebe. „Vy dvaja ste podarení! Vraj prísne utajovaná akcia! Chlapci, tak toto,“ širokým gestom zahrnul celý dvojstôl, „nie je obyčajný heroín, ale prísne utajovaný heroín, len aby ste vedeli. Povedal by som, že služobný heroín, je tak? Máme im dať pokoj, otočiť sa a vypadnúť. A ty,“ prstom prepichol najbližšiu kuklu, „by si sa za všetkých mohol ospravedlniť! Možno aj písomne, nie?“


  Krauz sa prestal vyškierať, odrazu mu stvrdla tvár.


  „Koniec komédie! Vy dvaja nie ste naši kolegovia, nikdy ste neboli a nikdy nebudete! Chalani, zalepte im papule, natiahnite im kukly, ale výrezmi dozadu, hoďte ich do auta. Pomôžte mi pozhŕňať toto svinstvo do sáčku, všetko do môjho auta! Ešte raz prezrite skrine, či sme niečo nezabudli, a padáme!“


  Pokyny sa len tak sypali, chlapci sa rozhýbali, dvaja najmúdrejší sa nestačili čudovať, ako rýchlo sa ocitli v tme na zadnom sedadle služobného auta.


  Protidrogová jednotka si urobila medzipristátie na dvore rodinného domu. Všetky autá by sa nepomestili, kapitán Lacko jednu posádku prepustil, troch kolegov s jedným autom si nechal ako zálohu.


  „Rišo, čo teraz?“


  „Tých dvoch do pivnice, zohrievať ich netreba, ešte sa zapotia, neboj sa. Adam, potrebujem písací stroj, papier, indigo a dve, lepšie tri hodiny absolútneho pokoja, nikto ma nesmie vyrušovať.“


  „Všetko je v dome, hore na poschodí. Rišo, čo zamýšľaš?“


  „Adam, použijem proti nim tú najstrašnejšiu zbraň, akú kedy človek vymyslel. Boja sa jej všetci do jedného.“

  Pred miestnym oddelením polície v Trnávke zastali tri autá. Niektorí chlapi vystúpili dobrovoľne, dvoch vytiahli nasilu. Až teraz im dali dolu kukly, strhli im pásky z úst, nasilu ich vovliekli do chodby pred stálu službu.


  „Nazdar, kolegovci,“ žoviálne pozdravil Krauz. „Kto má stálu službu?“ Kým vyslovil otázku, preukázal sa služobným preukazom.


  „Ja,“ predstúpil mladý seržant.


  „Som detektív Richard Krauz z oddelenia vrážd, toto sú dvaja vagabundi, zadržali sme ich s pol kilogramom čistého heroínu. Totožnosť nepoznáme, nemajú žiadne doklady, zato chodia ozbrojení. Strčte ich do cely, nech za mrežami trochu vykysnú. Tu,“ Krauz podal stálej službe balíček a dve pištole, „sú vecné dôkazy. My letíme ďalej!“


  „No moment! Počkaj! A nejaký záznam, nejaké hlásenie, kto ste, čo ste, čo je to za akcia, čo s nimi a tak...“


  „Všetko bude, ale neskôr, teraz sa ponáhľame, čaká nás policajný prezident, toho nemôžeme nechať čakať!“


  „Prezident? Počkaj, zavolám veliteľa oddelenia.“


  „Volaj, koho chceš, my sa ponáhľame. Hlavne mu povedz, že o polhodinu mu budú volať z najvyšších miest a dajú mu presnú inštruktáž, čo s nimi. Ak hovorím z najvyšších, tak mám na mysli najvyššie, chápeš?“


  „Nie.“


  „Nevadí, urob, čo som ti povedal, a pochvala ťa neminie! Nepopleť to, držím ti palce!“


  Krauz vybehol von, viac sa o osud dvoch „tiežkolegov“ nestaral.


  „Adam, teraz sa rozídeme, finále je na nás. Ak to dopadne podľa mojich predstáv, o pár dní ťa povolajú späť do služby a...“


  „Ak nie?“


  „Budeme hneď vo vedľajšej cele, neboj sa. Budeme mať roky času, aby sme zistili, kde sme spravili chybu.“


  Narýchlo si podali ruky, Krauz chvatne skočil do auta. Výnimočne šoféroval Chosé.


  „Parťák, a teraz švihom na prezídium. Je sedem, Kusý musí byť u prezidenta, o pol ôsmej už bude v kancelárii čakať na náš telefonát, musíme to za polhodinu stihnúť!“


  Na okienko niekto zaklopal, Chosé vyradil rýchlosť, okienko stiahol. Bol to kapitán Lacko.


  „Chosé, vráť mobil, v cele sa mi zíde!“


  Nerád, no vrátil ho. Lúčil sa s ním ako s najväčším maznáčikom.


  „Ale teraz už švihajme!“ soptil Krauz.

  Sekretárka až nadskočila, tak ju vystrašili. Vpadli bez zaklopania ako veľká voda.


  „Je tam prezident!?“ zrúkol Krauz namiesto pozdravu.


  „Je.“ Bola taká prekvapená, že ani nestihla protestovať.


  „Uf, to je dobre, tak sme ho stihli!“ vydýchol si detektív. „Ozaj, skoro by som zabudol... Dobré ráno,“ dodal už pokojnejšie.


  „Dobré, dobré...“ hľadala rovnováhu, „ale niekoho tam má!“ konečne ju našla.


  „To dúfame.“


  „Teraz tam nemô...“


  Krauz zaklopal na kovanie tapacírovaných dverí, chvíľu slušne počkal, potom bez vyzvania vošiel. Chosé v tesnom závese za ním zavrel dvere.


  Prezident sa vzpriamil v kresle ako kobra pred útokom, Kusý iba nemo vyvalil oči.


  „Prepáčte, pán prezident, všetko vysvetlím, nerozčuľujte sa. Prajem vám dobré ráno, aj vám, pán Kusý. Tykať si už nebudeme, viete, my tykáme iba kamarátom a kolegom. Takže, pán prezident, hlásim, že úloha je splnená. Heroín sme našli, aj sme vypátrali, kto ho ukradol, aj to, kto ho ukradnúť chcel, aj to, komu bol určený. Tridsať kilogramov si nechalo drogové podsvetie, už s ním obchodujú, je v uliciach, zadržať sa nedá. Zvyšok, desať kilogramov, sme našli u našich kolegov, presnejšie, u kolegov pána Kusého. Pol kilogramu stihli rozpredať a zabiť sedem ľudí, pol kilogramu sme aj s dvoma vagabundmi odovzdali na miestne oddelenie polície v Trnávke, už sú za mrežami. Zvyšných deväť je tu v batohu...“ Krauz podišiel k prezidentovmu stolu a vyložil naň batoh.


  Prezident v ňom podozrievavo zalovil, vybral balíček, privoňal, vrátil ho späť. Neskrýval prekvapenie, vyrazili mu dych, nič nehovoril.


  „Hodnota necelých päť miliónov korún. Ešte k tým dvom vagabundom, pán prezident, mali pri sebe takéto preukazy...“ Krauz podal jeden prezidentovi, druhý Kusému. „Aj pištole, ale pri zatýkaní nekládli odpor. Tie preukazy by vám mohol vysvetliť tu prítomný tajný agent, nám nemusí, my už všetko vieme.“


  Kusý trasúcimi sa prstami otvoril preukaz. Pokúšali sa oňho mdloby, od zúrivosti sa mu do tváre nahrnula krv, celý očervenel.


  „Vy idioti, ani netušíte, čo ste spravili...“ zasyčal Kusý pomedzi zuby.


  „Len pokojne, pokojne, aby vás nejeblo! To nie je všetko, tlak bude stúpať! Adam Lacko je nevinný, iba pán Kusý sa postaral, aby ho pred vami očiernil, v skutočnosti nemá s krádežou nič spoločné, naopak, podstatnou mierou sa pričinil o vyriešenie celej záhady. To by bolo asi všetko.“ Krauz zvraštil obočie, akože tuho premýšľa. „Aha! Predsa len nie! Ešte toto!“ Pred Kusého položil kľúče od auta a dve obálky. „Vraciam vám kľúče od peugeota, ani raz sme ho nepoužili, aj vaše peniaze, nechceme ich. Z každej obálky chýbajú dve stovky, poviem otvorene, preslopali sme ich, ale nie iba tak, mirnix-dirnix, ale na vaše zdravie!“


  Prezident odložil preukaz tajnej služby, zhlboka sa nadýchol, zagánil na Kusého.


  „Na záver príde perlička,“ tešil sa Krauz. „Toto!“ Zalovil v bunde, vybral papiere. „Viem, že ste nám vydali prísny zákaz čokoľvek dávať na papier, no ja som musel. Berte to ako akt sebaobrany, v rámci pudu sebazáchovy. Nech sa páči,“ každému podal jednu kópiu.


  Prezident zalistoval, štyri plné strany, také obsiahle hlásenie z jednej triviálnej akcie ešte nečítal.


  „Pán prezident, niet čo vysvetľovať, je tam napísané všetko, do najmenších podrobností, s plnými menami, kto zohral akú úlohu. Pre pána Kusého jedno upozornenie: Ak od dnešného dňa zbadám za sebou nejaký tieň, ak mi bude podozrivo praskotať alebo šumieť v telefóne, ak nedáte pokoj mojej rodine, mojim kolegom, jednoducho ak neprestanete okolo mňa snoriť, toto hlásenie pošlem do redakcie Večerníka. Vaše meno, pán Kusý, alebo krycie meno Kominár...“ pri vyslovení slova Kominár Kusého vystrelo, „ako aj ostatné mená sa budú náramne vynímať na titulnej strane. Na oddelení máme novú kopírku, narobím toľko kópií, že si z nich budú decká na ulici robiť lastovičky! Pochopil každý!?“ Posledné dve slová Krauz zreval na Kusého.


  Oslovený nevládal dýchať – bezmocná zúrivosť je najhoršia, nemá východiska.


  „Pán prezident, to by bolo všetko. Hlásim ukončenie akcie a návrat na oddelenie vrážd, samozrejme, s vaším súhlasom. Dovoľte nám odísť,“ detektívi sa vystreli do vzorového pozoru.


  „Nedovoľte im odísť!“


  „Držte už konečne hubu, Kusý!!“


  „Čo považujem za dovolenie,“ uzavrel Krauz.


  Detektívi odišli, prezident sa začítal.

  „Mňa asi picne! Pozrite sa na nich! Stratení chlapci konečne našli cestu k svojim rodným!“ zajasal Váňa, keď Krauz a Chosé vpadli do kancelárie.


  Burger vstal, vyšiel im v ústrety. Podali si ruky, pobúchali sa po chrbtoch.


  „Som rád, že vás vidím.“ Myslel to úprimne.


  „Aj ja,“ Canis sa namáhavo vyteperil z kresla v rohu, pripojil sa k uvítaciemu výboru. „To ostatné sa dozviem časom...“


  „Dozvieš.“


  „Horím od zvedavosti, čo ste im...“


  „Vydrž! Ako si správne usúdil, všetko sa dozvieš.“


  „Koniec ulievarne na prezídiu, čo? Vykopli vás! Za ťažké prachy si váľať šunky, to by tak bolo!“ pripojil sa Kuky. „Vitajte v poctivej robote, chlapci!“


  „Uhnite už! Pustite ma na miesto!“


  Krauz si prekliesnil cestu k svojmu stolu, posadil sa, pohladkal zaprášenú dosku, napravil kalendár v rohu, posunul telefón.


  „Zlaté vraždičky...“ šomral si popod nos.


  „Vypadni!“ Chosé zagánil na Canisa, výhražne zdvihnutým prstom mu naznačil, aby opustil kreslo. „Čo si tam zase sadáš!?“


  Chosé sa vyvalil, zadkom sa zahniezdil, vyložil si nohy.


  „Kresielko moje milované, pohodička...“ vzdychal.


  Chlapci to hrali celkom presvedčivo, všetci sa bavili.


  „Dosť bolo somarín, začneme robiť, za čo nás platia!“ rozhodol konečne Krauz, dlaňami treskol po stole. „Tak referujte, kam ste sa bez nás dostali?“


  „Pozrime sa na nich, akí sú hŕ do roboty!“ slova sa ujal Burger. „Ako chcete, môžeme ísť rovno na vec. Rozpracovali sme Berkyho, majiteľa firmy. Sledujeme ho na každom kroku, odpočúvame mu telefóny, čakáme na nejakú stopu. Druhý podozrivý je Krištof...“


  „Na toho môžeme zabudnúť,“ skočil mu do reči Krauz.


  „Zabudnúť?“ nechápal Kuky. „Ale naňho sme sa spoliehali ešte viac než na Berkyho! Akože zabudnúť? Poznali sa, boli najlepší kamaráti, bol bez práce, bez peňazí, mal motív, od vraždy sa skrýva...“


  „Hovorím vám, zabudnúť! A neskrýva sa, má takú robotu. Áno, už si našiel robotu.“


  „Ty si s ním hovoril? Našli ste ho? Prečo ste nám nič nepovedali?“


  „Kuky, videl som ho, nehovoril som s ním. Neboli sme odvtedy spolu, nemal som vám ako podať správu. Teraz vám referujem. Viete, kde som ho našiel? V podsvetí, pracuje pre Pavúka, jazdí na audine.“


  „Naozaj príma robota!“ vybuchol Hanzel.


  „Oto, a čo má robiť? Čo majú robiť mladí chalani, keď ich nikto nechce zamestnať? Peniaze potrebujú, idú tam, kde im ich ponúknu.“


  „Pavúk mu poskytol alibi?“ zvážnel Burger.


  „Poskytol, vysvetlil mi, že Krištof to nemohol urobiť. V utorok štrnásteho viezol na viedenské letisko samotného Bossa – letel na dovolenku do Thajska. Let meškal, zdržal sa na letisku až do poobedia.“


  „Nemusel to spraviť, mohol to naplánovať a letisko použiť ako nepriestrelné alibi,“ nedal sa odbiť Kuky.


  „Aj na to som myslel, Kuky, ale Pavúk mi potvrdil, že jeho ľudia to neboli. Mali ich firmu v merku, zavetrili prachy, ale zdalo sa im to riskantné, tak odskočili. Idú teraz v iných kšeftoch, akékoľvek podozrenie zo strany polície by ich iba brzdilo, nestoja o zbytočnú popularitu.“


  „Rišo, môžeme im veriť?“


  „Edko, určite! Krištof má alibi a pavúkovci v tom prsty nemajú.“


  Burger zvädol na stoličke, nové informácie boli preňho sklamaním, presne ako pre všetkých. Krištof sa profiloval na celkom zaujímavého podozrivého, no keď ho Krauz vylúčil a logicky vysvetlil okolnosti, museli jeho názor akceptovať.


  „Škoda,“ vzdychol Burger, „musíme sa teda sústrediť iba na Berkyho, a to sa mi zdá málo.“


  „Máme naňho niečo zaujímavé?“


  „Nič, úkony bežia, no nič. Telefonuje s advokátom, čakajú na predvolanie na výsluch, občas volá domov, stále komunikuje s dodávateľskými firmami, no nič podozrivé. Sledovačka nám zadokumentovala štyri kontakty, po preverení sme zistili, že sú to odberatelia, boli to všetko pracovné schôdzky. Podržia ho ešte dva dni, ak sa nič neobjaví, ukončia sledovanie a idú na iný objekt. Predĺženie nám nikto neschváli, bez podozrivého záchytu určite nie!“


  „A iný smer?“


  Všetci mlčali, Krauz pochopil, že prípad smeruje do závozu.

  Po ďalšom nič neriešiacom pracovnom dni dostali chuť na pivo. Veľkú privítaciu akciu U Jumba im prekazila neplánovaná bezpečnostná akcia – na pošte našli podozrivý balík, hrozil výbuch, museli zasahovať, asistovať pyrotechnikom.


  Burger mal šťastie, akcii sa vyhol, no chuť na pivo ostala. K Jumbovi sa mu nechcelo, sám by si tam pripadal ako cudzinec, zamieril do pivárne kúsok od domu.


  „Že sa aj ukážeš, stará vojna! Vitaj, Edko!“ privítali ho štamgasti.


  Niektorým podal ruku, niektorým iba kývol.


  „Sem! Poď sem!“ pozval ho kamarát, ešte sa aj posunul.


  Burger si sadol k stolu so starými známymi. Ešte si ani poriadne nezohrial stoličku a už mal pivo a poldeci. Nestihol ani poďakovať a mal druhé, nápadnou gestikuláciou sa k nemu prihlásil chlapík od vedľajšieho stola.


  „Šak ty víš za čo! Ďakujem!“


  Burger si nevedel spomenúť, ale poldeci vďačne prijal. Debata sa rozbehla, chlapi preberali všetky obligátne pivné témy – politiku, robotu, futbal, baby... Detektív sa uvoľnil, konečne prišiel na iné myšlienky, usmieval sa, páčilo sa mu. K dobrej nálade prispelo aj množstvo piva, už mal piate. Šieste? Kto by to počítal?


  „Edko...“


  Odzadu ho drgol šťúply mužíček.


  „Nazdar, Gusto! Prisadni si, pomknem sa.“


  „Nie, nie! Sedím hen v rohu. Počúvaj ma...“


  „No...?“


  „Robíš ešte na prípade toho zabitého šoféra z tabakovej firmy?“


  „Robím.“


  „Sedím s dvoma chalanmi z roboty, spomínali mi, že niečo videli. Už dávno s tým otravovali, ale neukázal si sa...“


  „Čo videli?“ zareagoval Burger.


  „Nechceš si ich vypočuť sám?“


  „Dobre...“ Burger vstal, poobzeral sa, kde sedia.


  „Hentam v rohu, poď za mnou.“


  „Kam zas ideš!?“ osopil sa kamarát po pravici.


  „Len k susednému stolu, zas niečo potrebujú,“ bagatelizoval detektív.


  „Čo ťa furt otravujú? Nedajú ti pokoj ani na pive,“ frfotal kamarát, no Burger ho už nepočul.


  Gusto ho priviedol k svojmu stolu.


  „Chalani, tak to je on, detektív Burger. Stále na tom robí. Edo, to je Ivan.“ Oslovený iba prikývol. „A toto Peter. Kamaráti z roboty. Sadni si. Čo si dáš?“


  Burger si niesol svoje pivo, takže iba zamietavo pokrútil hlavou.


  „Zdravím vás, chlapci!“ pozdravil a prisadol si.


  „Ivan jazdí na dodávke,“ vysvetľoval Gusto, „Peťo je jeho závozník. Jazdia pre konkurenčnú firmu, ale najlepšie ti to vysvetlia sami. Ivan, no tak!“


  „Dobrý večer, pán Burger. No, my jazdíme pre konkurenciu...“


  „Akú konkurenciu?“


  „Marek Somogyi jazdí... teda jazdil pre Berkyho, to je firma Philip Morris, my jazdíme pre Marlboro. Tiež rozvážame tabakové výrobky, ale pre konkurenčnú firmu.“


  „Aha,“ pochopil detektív.


  „Poznáme sa, lebo chodíme do toho istého veľkoskladu.“


  „Aha,“ aj toto mu bolo jasné.


  „Navyše Marek má... teda mal na aute takú zvláštnu dlhú anténu, aj v strede, aj na konci mal také žlté chlpaté...“ zaváhal. „Nič,“ spresnil. „Také žlté chlpaté nič, nebol to macík, ani opica, iba taká chlpatá ozdoba.“


  „Aha,“ do tretice súhlasil Burger, lebo podobné nosili aj jeho kolegovia na osobných autách. Pár sa ich pokúsilo aj na služobných, no niekto sa sťažoval, že je to proti predpisom, a vrchnosť to zakázala.


  „Viete?“ chcel sa uistiť Ivan.


  Burger prikývol, v duchu si predstavil obhliadku vyhorenej avie. Dlhý anténový drôt našli, chlpaté ozdoby zhoreli, no anténu si vedel živo predstaviť.


  „Viem.“


  „Takže jeho auto sme spoznali na sto percent.“


  „Moment! Počkaj! Kde ste ho spoznali? Kedy?“


  „No v ten utorok. V utorok ráno o ôsmej.“


  „Štrnásteho?“


  „No, šak hovorím! Štrnásteho v utorok ráno.“


  „O ôsmej.“


  „Pár minút po ôsmej.“


  „A kde?“


  „Na odpočívadle za Jurom.“


  „Počkaj, počkaj...“ Burger ho zastavil zodvihnutou dlaňou. Nemal pri sebe poznámky z vyšetrovacieho pokusu, no toľko si pamätal, že stopky ukázali, že Marek mal byť podľa plánu o osem nula sedem pri Jure, kúsok za mestom. „A čo ste tam robili vy? Alebo, vieš čo, radšej mi to porozprávaj celé od začiatku.“


  „Veď vám hovorím, v utorok sme išli...“


  „Vy dvaja, ty a Peter.“


  „... my dvaja do veľkoskladu. O ôsmej sme prechádzali okolo odpočívadla tesne za Jurom...“


  „Ako vieš, že bolo osem?“


  „Počúvame rádio, každý deň. Chvíľu predtým sa začali správy o ôsmej, takže mohlo byť pár minút po ôsmej.“


  „Jasné, pokračuj.“


  „Chcel som si zapáliť...“


  „Ale už nefajčí!“ konečne sa do debaty zapojil aj závozník.


  „Peťo, prestaň! To nie je dôležité!“


  „Je! Pán detektív, furt sa mláti do pŕs, jak jednoducho bez problémov prestal fajčiť, a pritom hulí jednu od druhej!“


  „Že jednu!“


  „Tak dve, ešte horšie! Kecá! Ale o tom aute nie.“


  „Tak dobre, skúšam nefajčiť, ale uznajte sám! Jazdím pre tabakovú firmu, no dá sa to? To je, akoby sa mäsiar rozhodol, že sa stane vegetariánom!“


  Burger si vzdychol, bol netrpezlivý, no keď sa chcel niečo dozvedieť, musel vydržať aj ich špičkovanie.


  „Ivan, mohol by si pokračovať?“ Posúril ho kamarát Gusto namiesto Burgera.


  „Pokračujem! Chcel som si zapáliť, Peťo mi nechcel podať cigaretu, tak som sa začal hrabať v škatuľke na palubnej doske, na chvíľu som sa prestal venovať riadeniu, nevšímal som si cestu ani okolie...“


  „Ale ja nie! Naštval ma, nedal si povedať, tak som sa odul a z trucu som sa zahľadel von oknom. A vtedy som ich zbadal,“ znovu zasiahol závozník.


  „Vtedy ich zbadal, zreval na mňa, aby som sa pozrel aj ja, takže som ich videl tiež.“


  „Videl – koho?“


  „Mareka, presnejšie, jeho auto a tých chlapíkov...“


  Burger si dlaňou pretrel tvár, potreboval sa sústrediť.


  „Akých chlapíkov?“


  „Vašich.“


  „Mojich? Ja mám chlapíkov?“


  „Vašich kolegov.“


  „Kole...“ Burger nechápal, kto z oddelenia by tam mohol byť a prečo.


  „Policajtov!“ zvýšil hlas vodič, lebo detektívovi to evidentne pálilo pomaly. „Policajnú hliadku!“


  „Hliadku!“ uľavilo sa Burgerovi. „Tak hliadku! Ja že mojich kolegov!“


  „No veď...“


  „Dobre, dobre, zle sme si rozumeli,“ Burger si uvedomil, že bežní ľudia nemusia rozoznávať jednotlivé oddelenia a služby v polícii, jednoducho policajt ako policajt, všetci patria do jedného vreca, teda sú kolegovia. „Už mi je všetko jasné!“


  „Konečne!“


  „Vlastne, počkaj! Nič mi nie je jasné!“ zhrozil sa detektív, keď si uvedomil, čo sa práve dozvedel. „Vy tvrdíte, že ste videli Mareka aj s autom, ako ho kontrolujú policajti?“


  „Netvrdíme, my sme ich videli na vlastné oči. A za volantom nepijem, ani pred jazdou, aby bolo jasné!“


  Burger súhlasne prikývol, piť za volantom by sa nemalo, vodič sa môže okvickať.


  „Za to vás chválim. Chlapci, teraz ma sledujte, skúsime si to zrekapitulovať. V utorok štrnásteho ráno krátko po ôsmej ste išli na dodávke okolo odstavného parkoviska za Jurom.“


  „Správne!“


  „Ako viete, že bolo štrnásteho? Mohlo to byť deň predtým.“


  „Nemohlo, deň predtým sme nejazdili, ani dva dni predtým, lebo naše auto bolo v oprave, robili sme v sklade. Štrnásteho som po týždňovej prestávke prvý raz vyrazil na cestu, taký deň si šofér z povolania dobre zapamätá.“


  „Výborne, deň by sme mali potvrdený. Hodinu máme potvrdenú podľa rádia.“


  „Máme, práve bežali ranné správy.“


  „Výborne! Aviu máme potvrdenú, lebo ste spoznali zvláštnu anténu.“


  „Spoznali.“


  „Kde bol Marek?“


  „Toho sme nevideli.“


  „Nevideli?!“ zdúpnel Burger.


  „Nie.“


  „Tak čo ste presne videli?“


  „Marekovu aviu, otvorené dvere na strane vodiča, jeden policajt stál pri dverách a zjavne sa rozprával s vodičom, druhý zachádzal za aviu. Pred aviou parkovalo policajné auto, škodovka, asi favoritka, možno felícia.“


  „Možno?“


  „Pán Burger, išiel som osemdesiatkou, bol to moment.“


  „Preto ste nepoznali vodiča?“


  „Ani sme ho nevideli, predné sklo sa lesklo.“


  „Tak ako môžete vedieť, že to boli policajti?“


  „Lebo sa neleskli.“


  „Podľa toho sa odlišujú policajti od normálnych ľudí, že sa nelesknú?“


  „Možno aj, ale my sme ich spoznali podľa toho, lebo mali uniformy, kúsok vedľa parkovalo policajné auto a nestáli za sklom, boli vonku pri avii.“


  „Koľko ich bolo?“


  „Dvaja, presnejšie, ja som videl dvoch...“


  „Aj ja iba dvoch,“ súhlasil závozník.“


  „Dobre, čo ste urobili potom?“


  „Pridal som.“


  „Pridal?“


  „Plyn.“


  „Myslíš rýchlosť.“


  „Rýchlosť, plynový šporhelt v aute nemáme!“


  „Prečo ste nezastavili?“


  „Zastaviť? A načo? Veď to bola bežná policajná kontrola, čo by sme tam asi s nimi nacvičovali?“


  Burger si uvedomil, že ak naozaj videli Marekovo auto, nemohli tušiť, že o pár hodín bude mŕtvy, naozaj nemali dôvod zastavovať.


  „Jasné.“


  „Pridal som, aby sme ho predbehli.“


  „Predbehli?“


  „No predbehli! Vždy bol vo veľkosklade pred nami, akoby poznal nejakú zázračnú skratku, ale v ten deň ho zdržala hliadka, tak sme pridali a boli sme prví. Aspoň raz za rok. Netušili sme, čo sa môže stať, ani keď sa neukázal do konca nakladania. Nič sme netušili, mysleli sme si, že sa niekde po trase zdržal pri vykládke. Až na druhý deň sa rozniesla správa...“ Ivan stíchol, nedokázal vysloviť, čo sa roznieslo. „Pán Burger, je to pravda?“


  „Čo?“


  „No, že ho zastrelili, mučili a potom upálili zaživa.“


  „Nie! Hovadina! Iba ho zastrelili a upá...“ Burger si uvedomil, že sa im od hrôzy rozšírili oči. „Prepáčte.“


  „To mi je úľava! Vraj iba zastrelili a upálili, to sa mi fakt uľavilo! Normálne si idem vybaviť zbroják, kúpim si kver a kontrola-nekontrola, fízel-nefízel...“


  „No tak!“


  „Pardon, vás som nemyslel, pán Burger.“


  „Chlapci,“ zvážnel detektív, stlmil hlas, „ak je všetko pravda...“


  „Je!“


  „... tak ste mimoriadne dôležití svedkovia. V tejto súvislosti mi napadá jedna kontrolná otázka: Prečo ste sa neprihlásili na polícii? Prečo sa to dozvedám až dnes a tu!?“


  Stuhli, zmĺkli, Peter sklonil hlavu, zaujalo ho niečo na hladine piva.


  „Edko, vieš, ehm,“ Gusto zachraňoval situáciu, „Peter má podmienku...“


  „Čo si vyviedol?“


  „Trochu som drbol jednému machrovi v šenku...“


  „Za to sa dáva pokuta, nie basa.“


  „... potom som ho trochu kopol...“


  „O niečo vyššia pokuta.“


  „... trochu viac kopol, teda dokopal...“


  „Stále iba pokuta!“


  „... až som mu trochu zlomil sánku a vyrazil trochu pár zubov.“


  „Dobre ti tak, môžeš byť rád, že si obišiel iba s podmienkou, ja by som ti naparil trochu pár rôčkov natvrdo! Ale ako to súvisí...?“


  „Ten chalan má brata u vás, u tajných. Keď ma zatkli a predviedli...“ ťažko sa mu spomínalo.


  „Dostal nakladačku,“ dovysvetľoval Gusto. „Edko, nečuduj sa, že sa nehnal na políciu, nemá najlepšie spomienky.“


  „Trochu zubov ti nechali?“


  „Uhm,“ prisvedčil Peter.


  „Nemáš čo mlátiť rodinu policajtov, niektorí sú na to hákliví. Dobre, tým by sme mali vysvetlené prakticky všetko. Chlapci, ale musím vás upozorniť, že oficiálnemu spísaniu zápisnice sa nevyhnete. Musím vás požiadať, aby ste ma zajtra navštívili, pôjdeme k vyšetrovateľovi a ten to s vami spíše. Garantujem vám, že sa vás ani nedotknú...“ odrazu si uvedomil, že sľubovať dopredu by sa nemalo, „jedine, žeby ste si všetko vymysleli!“


  „Nie! Je to pravda, prisaháme!“


  „Len aby,“ nevrlo zagánil detektív.


  „No fasa, už to vidím, ako si zajtra trochu užijeme...“ vzdychol si skúsený Peter.

  Burger civel do stropu, nemohol zaspať. Uvažoval, čo urobiť, ako zareagovať na získané informácie. Keď zburcuje celé oddelenie, chlapci sa mu pekne poďakujú. Predpokladal, že po akcii na pošte skočili k Jumbovi, takže budú primerane poštípaní. Na druhej strane riskoval, že Mayor ho zvozí za dvanásťhodinové zdržanie. Napokon sa rozhodol nerobiť poplach, počkať do rána.


  Dobre urobil – prvý prišiel Hanzel. Sotva sa vybalil, už bol v chladničke a hasil studenou minerálkou. Kuky si udrel koleno, ešte ani nesedel, Váňa bol ako-tak v pohode, no Krauz a Chosé vyzerali, ako keby zliezli z invalidného vozíka.


  Váňa vybalil raňajky, tlačenku a pečeňovú paštétu si nikto ani nevšimol, zato kyslé uhorky a čalamáda išli na dračku.


  „Dúfam, že dnes bude milosrdne pohodový deň,“ zastonal Kuky.


  „Ťažko,“ prorokoval Burger. „Počúvajte, čo som včera zažil...“


  Už pri prvých slovách bolo všetkým v kancelárii jasné, že dnes žiadna oddychovka nebude. Keď Burger skončil, rozhostilo sa ticho.


  „Perfektné!“


  „Na toto sme čakali!“


  „Konečne dobrý poznatok!“


  Takto a podobne hodnotili Burgerov nočný výkon.


  „Máš perfektné kontakty, kámo, si borec,“ pochválil staršieho kolegu Canis. „Určite si celú noc premýšľal ako ďalej. Ušetri nám čas a urob aj analýzu.“


  Nestihol, dvere sa rozleteli, dnu vpadol Mayor, prenasledovaný samotným riaditeľom kriminálnej polície.


  „Vztyk!“ zavelil Váňa, lebo ich zbadal prvý.


  Nikto sa ani nepohol.


  „Len seďte, veď sa ani nezačal pracovný deň,“ uzemnil ich riaditeľ, aj tak videl, že s tým rátajú. „Krauz, Fischer!“ pohľadom pátral po detektívoch.


  „Tu!“


  „Á, tu ste! Boha vášho! Čo ste to povyvádzali na prezídiu!? S vaším vedúcim máme ísť okamžite na hlásenie k prezidentovi!“


  „Nič, čo by? Včera sme ukončili činnosť na špeciálne utajovanom prípade, o ktorom aj tak všetci vedeli, slušne sme sa u prezidenta odhlásili a naklusali sme rovno do roboty. Včera nenamietal, súhlasil.“


  „Určite? Nestalo sa niečo, o čom by sme mali vedieť?“


  „Nič,“ úprimne klamal Krauz. „Keby aj, najlepšie vám to vysvetlí sám prezident.“


  „Zabijem ich,“ zastrájal sa riaditeľ. Už chcel odísť, no na poslednú chvíľu si všimol rozhádzaný spis na stole.


  „To je ten šofér?“ bradou ukázal na stôl.


  „Je,“ súhlasil Kuky.


  „Niečo nové?“ Riaditeľ sa vrátil od dverí.


  „Niečo by sme mali,“ pripustil Kuky.


  Riaditeľ zagánil na Mayora, ten iba bezmocne pokrčil plecami.


  „A mohli by ste láskavo informovať aj mňa? Ešte stále som tu riaditeľom! O polhodinu už možno nie, ale zatiaľ stále!“ chytal nervy riaditeľ.


  Burger si odkašľal, zopakoval informáciu aj pre nadriadených.


  „Noo...“ riaditeľa nové poznatky zaujali, kývol Krauzovi, aby ho pustil sadnúť. „Čo z toho vyvodzujete? Ako chcete pokračovať?“


  Burger sa konečne dostal k analýze.


  „Mne z toho vyplývajú tri závery. Po prvé, Marek jazdil podľa plánu až po Jur. Podľa nášho merania mal byť za Jurom o osem nula deväť, presne v tom čase ho chlapci videli na odstavnom parkovisku. Do Pezinka mal doraziť o osem devätnásť, no nedorazil, takže sa nám inkriminovaný čas pekne ohraničil. Nech sa udialo čokoľvek, muselo to byť až potom, za Jurom, medzi ôsmou a štvrť na deväť. Po druhé, máme tu prípad falošných policajtov, fingovanej policajnej kontroly. Niekto si zohnal uniformy, nastriekal auto a vydával sa za policajtov. Boli najmenej dvaja, možno traja. Po tretie, kontrola nebola fingovaná, bola to naša hliadka a s celým prípadom nemá nič spoločné, k prepadnutiu prišlo až neskôr na trase.“


  Kolegovia súhlasne prikývli, riaditeľ sa pridal.


  „Skúsime pracovať najprv s tou treťou hypotézou. Kuky...“


  „No...?“


  „Vyhlásili ste pátranie po neznámom páchateľovi?“


  „Samozrejme, Edko, hneď na druhý deň. Robíme to vždy.“


  „Vždy neznamená, že aj teraz. Vyhlasovali ste ho cez operačné stredisko ďalekopisom?“


  „Áno, štandardným spôsobom.“


  „Ukáž mi potvrdenie z ďalekopisu.“


  Kuky prehrabal spis, ďalekopis bol navrchu, bol to jeden z prvých úkonov k čerstvej vražde.


  „Na!“


  Burger skontroloval rozdeľovník vľavo hore. Ďalekopis bol určený základným útvarom kraja, potom celej republiky, končil sa slovom všetkým, čo znamenalo, že žiadosť o spolupátranie po neznámom páchateľovi sa dostala naozaj na všetky útvary polície.


  „Výborne!“ Burger bol spokojný, Kuky s Váňom žiadnu administratívnu chybu neurobili. „Ale v tom prípade mi nie je jasné, prečo sa tá hliadka neprihlásila. Prečo nespracovali záznam, že také vozidlo v inkriminovanom čase kontrolovali?“


  „Lebo v tom majú prsty?“ od boka vystrelil Chosé.


  „Preboha, nebláznite! Chlapci, viete o čom hovoríte?“ zhrozil sa riaditeľ. „To nech vám ani nenapadne! Ťahať policajtov do takej beštiálnej vraždy! Novinári by nás ukrkali!“


  „Dobre, tak najprv preveríme prvú verziu, že ide o falošných policajtov.“


  „Správne,“ rýchlo súhlasil riaditeľ. „Aj ja by som tak postupoval. Preverte požičovne kostýmov. Plesová sezóna sa skončila, maškarády sú už iba ojedinele, výpožičiek nemôže byť veľa, okrem toho, kto by sa dnes obliekal za policajta? Skúste požičovne, nebude ich veľa.“


  Kuky si poznačil novú úlohu, no iba naoko, aby riaditeľovi urobil radosť, podstatné bude, čo povie Burger, ale až keď odídu.


  Riaditeľ postrehol, že sa im veľmi nechce.


  „Vy myslíte...“ zaváhal. „Edo, povedz ty! Myslíš si, že to nebola fingovaná kontrola?“


  „Pán riaditeľ, naozaj neviem, ale sme tu na to, aby sme preverili každú možnosť.“


  Riaditeľ sa každej možnosti zjavne obával.


  „Kristepane...“ zastonal. Jasne videl titulky v novinách. „Dobre, tak to nechajte na mňa,“ podujal sa pomôcť. Takú háklivú záležitosť chcel mať od začiatku pod kontrolou. „Ďalekopisom oslovím všetkých riaditeľov okresov v kraji...“


  „Aj v dvoch susedných,“ rýchlo zareagoval Burger.


  „... aj v dvoch susedných, aby každá hliadka, čo bola štrnásteho v teréne, spracovala záznam, kde sa v inkriminovanom čase nachádzali, čo robili, kto ich kontroloval. Edo, spracujte požiadavku, odneste mi ju na sekretariát, zariadim promptné vyslanie do éteru. Ešte niečo?“


  Nikto nič.


  „Šaňo, poďme už, nech prezident nečaká!“


  Kým sa riaditeľ dostal ku dverám, prepálil Krauza a Chosého vražedným pohľadom. Tvárili sa, že na prezídiu nikdy neboli a prezidenta vôbec nepoznajú – možno toho zarámovaného nad dverami.

  Krauz a Chosé vyfasovali najnevďačnejšiu úlohu – preveriť požičovne kostýmov. Hoci vyzerali najzúboženejšie, úloha pripadla im, lebo blbec Chosé sa priznal, že pozná majiteľku jednej požičovne.


  „Tak to ti teda pekne ďakujem, kompl,“ soptil Krauz za volantom. „Musel si sa chváliť? Čo nedržíš hubu ako každý?!“


  „Aspoň sa trochu prevetráme.“


  „Ti seriem na prevetrávanie, ty debil! Mohli sme si pekne v teplučku váľať šunky.“


  „A čakať na Šaňa s riaditeľom, čo? Ak sa im prezident vyžaluje, roznosia nás na kopytách! Takto si možno o pár hodín predĺžime službu vlasti.“


  „Máš pravdu,“ rezignoval Krauz. „Tak si dnešnú službu poriadne užime, možno je posledná.“


  „Výborne! Zastav hentam, musím si dať jedno chladené, lebo mi nadvihne dekel na hlave.“


  Kamarátka z požičovne sa s Chosém zvítala až príliš kamarátsky – zavesila sa mu na krk, a nie a nie zliezť.


  „Zdenka, to by stačilo, dnes som tu služobne,“ protestoval Chosé, keď už mal obe líca vybozkávané a márne sa snažil chrániť si pery.


  Nezliezla, kým sa im nespojili, aspoň letmo, služobne.


  „Toto je kolega, Richard.“


  Kolegovi musela stačiť ruka.


  Chosé sa snažil návštevu urýchliť, odmietli kávu, čaj, koňak...


  „Ty si chorý? Berieš nejaké lieky?“


  ... stručne jej vysvetlili, prečo prišli.


  „Mám dve, ale nie je o ne záujem.“


  „Vedieš si záznamy?“


  „Samozrejme!“


  „Pred štrnástym bola aspoň jedna požičaná?“


  Skontrolovala záznamy, nebola. Celý marec ani jedna uniforma neopustila požičovňu.


  „Poznáš ešte nejaké požičovne kostýmov?“


  „Chcete ísť ku konkurencii?“


  „Nenakupujeme, vyšetrujeme!“


  Poznala ešte tri.


  „A dve požičovne svadobných šiat,“ dodala.


  „Poznáš cvoka, čo by si na svadbu požičiaval policajnú uniformu?“ Krauz pochybovačne odul pery.


  Túto možnosť zavrhli hneď na začiatku, stačili im tri normálne požičovne. Výsledok bol rovnaký, v marci nepožičali ani jednu uniformu, v jednej ich ani nemali v ponuke.


  Vrátili sa do kancelárie, kým ich nevolali k riaditeľovi, Krauz rýchlo napísal hlásenie z vyšetrovania, aby bolo aj riaditeľovi jasné, že sa na jeho úlohu nevybodli.


  Burger zatiaľ zavolal kamarátovi do autoservisu. Odborník klampiar mu vysvetlil, že upraviť bežné auto na služobné môže byť otázkou hodiny, podľa toho, či je nastriekané nabielo alebo ho treba celé prefarbiť.


  „Edko, za starých čias to bolo horšie – zladiť kombináciu bielej a žltej, odhadnúť odtieň, presne nastriekať plochy, potom umiestniť čierne písmená VB, to by bola fuška na celý víkend, ale teraz? Biela farba, zelený pás, čierne písmená, žiadny problém. To je všetko? Utekám, mám v peci kasňu, musím ju skontrolovať. Ahoj!“


  Porovnali si výsledky, Krauz zreferoval, ako dopadli v požičovniach, Burger im oznámil, že upraviť auto je brnkačka.


  „Tie požičovne sú aj tak na dve veci. Uvedomte si, že každý policajt, ktorý odchádza do civilu, si berie aj uniformy. Môže ich predať alebo darovať, prípadne požičať. Pamätáte sa na starého Popluhára z dopravy? Raz sme ho boli s otcom navštíviť v záhrade. Rozdal uniformy záhradkárom naokolo, takže všetci susedia okopávali v policajných gatiach. Zohnať uniformu nie je problém, týmto smerom sa nikam nedostaneme.“


  Chlapci z kancelárie uznali, že má pravdu, no úlohu splniť museli, bola od riaditeľa.


  „Vykašleme sa na to, pôjdeme znova po trase. Úsek máme ohraničený na pár kilometrov, na pár minút. Prejdeme meter po metri, niečo musíme nájsť!“


  Burgerovo rozhodnutie výsledok neprinieslo. Povozili sa, vyvetrali, no nenašli nič. Hrozilo vyšetrovanie v širokom zábere, to znamená osloviť všetkých vinohradníkov, lesníkov, poľovníkov, všetkých, čo sa pohybujú v extraviláne Jura a Pezinka, či sa v inkriminovanom čase nepohybovali povonku, či si niečo nevšimli... vyšetrovanie na dlhé lakte s pofidérnym výsledkom.


  Krátko pred fajrontom prišla prvá odpoveď na žiadosť o pomoc vyslanú riaditeľom. Keby oslovili policajné útvary sami, čakali by dva týždne, no žiadosť od riaditeľa kriminálnej polície si žiadny veliteľ základného útvaru nedovolil strčiť do zásuvky. Reagovali okamžite, ešte v ten deň, a prvé hlásenia začali prichádzať už o tretej.


  „Taká rýchlosť!“ pochvaľoval si Kuky. „Viete čo? Pri najbližšej vražde zoberieme riaditeľa do partie hneď na začiatku. Krauz pôjde sedieť na chodbu, lebo jeho stolička sa mu páči zo všetkých najviac, uvidíte, ako sa nám s novou posilou bude vyšetrovať!“


  Do pol štvrtej im sekretárka priniesla ešte štyri hlásenia. Burger uvažoval, či nezostanú dlhšie...


  „Edo! Kašlime na to! Dozajtra ich bude viac, prečítame a rozanalyzujeme ich naraz, aspoň bude s čím porovnávať!“ protestoval Canis.


  „Dobre, dnes sa na to vykašleme, ale zajtra v plnej zbroji! Uvedomujete si, chlapci moji, že tých dvoch musíme nájsť za každú cenu? Či už to boli falošní policajti, alebo praví, jednoducho sú až príliš blízko pri akcii. Časovo iba pár minút, a čo sa miesta týka, takisto! Jednoducho ich musíme vypátrať, nech by boli zašití kdekoľvek!“


  Všetkým bolo jasné, že prihára. Ak pri nich bude stáť šťastie, v najbližších dňoch sa pozrú vrahom do očí.


  


  


  49

  


  


  


  Pracovný deň sa začal už o siedmej.


  „Na rozdelenie ísť nemusíme, Mayor vám odkazuje, aby ste sedeli na zadku a čítali,“ referoval Burger po rannej cigaretke u šéfa.


  „O nás nehovoril nič?“ zaujímal sa Chosé.


  „Ani slovo.“


  „Podozrivé,“ krútil hlavou Krauz. „Včera také fukoty, a dnes o nás nezavadí ani Šaňo, ani riaditeľ. Zaujímalo by ma, čo im ten prezident včera nakukal.“


  „Teraz sa na to vykašlite, začnime čítať, máme toho plné stoly,“ zavelil Kuky ako nefalšovaný vedúci prípadu.


  Nebolo to také strašné, ako očakávali, chcelo to len trochu si zorganizovať robotu.


  „Chlapci, na Krauzov stôl dávajte hlásenia zo susedných krajov, na Kukyho z nášho kraja. Na krajnú kopu dávajte hlásenia, kde bola hliadka kontrolovaná, na strednú, kde nebola vykonaná kontrola – tým sa budeme venovať prednostne. Sem na kraj dávajte tie, kde sa vám niečo nezdá,“ organizoval Burger, Kuky rád súhlasil.


  „Ja tu mám záznam na dve strany,“ sťažoval sa Váňa.


  „Nevadí, čítajte všetko až do konca, nielen ôsmu hodinu. V závere môže byť niečo, čo si protirečí, také dávajte na kopu podozrivé. Všetkým jasné? Ticho, čítame!“


  Dvakrát zazvonil telefón, Burger ho zdvihol a položil, potrebovali pokoj. Zo susednej kancelárie nazrel kolega, no keď videl pracovný zápal, radšej vycúval, čo keby to bolo nákazlivé. Inak sa im darilo, do obeda boli hotoví.


  „Bol niekto na operačnom po zoznam základných útvarov?“


  „Ja, Edko,“ priznal sa Kuky.


  „Porovnal si došlé hlásenia so zoznamom? Niekto neposlal?“


  „Chýbajú dva útvary.“


  „To nevadí, poobede prídu, to už bude malina. Páni, konštatujem, že administratívu sme zvládli na výbornú, teraz k analýze. Čo ste zistili?“


  „Najpočetnejšia je kopa s nepreverenými hliadkami. Ich pohyb nadriadených zjavne nezaujíma, nikto sa nestará o kontrolné body,“ referoval šéf prípadu.


  „Doriti! Toho som sa bál najviac. Bude fuška fyzicky preveriť všetky hliadky, no nedá sa nič robiť, musíme sa rozdeliť a obeháme ich.“


  „Druhá najväčšia je kopa s vykonanou kontrolou.“


  „Výborne, tam bude stačiť telefonát veliteľovi, či bola kontrola naozaj vykonaná a kto ju robil.“


  „Najmenšia je kopa s podozrivými hláseniami.“


  „Koľko ich je?“


  „Tri.“


  „Len tri? Kto to čítal?“


  „Ja,“ priznal sa Canis.


  „Prečo si ich oddelil? Odkiaľ sú?“


  „Jeden je z Modry. Dvaja chalani mali po nočnej, ale ostali v práci, hoci mali ísť domov buvinkať. Do záznamu napísali, že to odôvodňujú tým, že boli objednaní na technickú kontrolu s autom do služobných autodielní a ne­chceli premeškať termín. Druhý je z Biskupíc, chalan nenastúpil o pol ôsmej do služby, nikomu nič nepovedal, celý deň sa neukázal, na druhý deň sa vyhováral, že bol u doktora, no papier nepredložil. Tretí je z dopravy, dvaja chlapci neboli o ôsmej na kontrolnom bode, do záznamu napísali, že mali defekt a menili koleso. Vysielačkou sa nehlásili, kontrola ich našla až o dve hodiny na druhom kontrolnom bode.“


  „Pozrime sa!“ zatlieskal Burger. „Hromadné vyšetrovanie formou ďalekopisu môže priniesť celkom prekvapujúce výsledky. Takže pre všetkých – kto má orazený lístok, nech šmýka na obed, ostatní sa najedia vonku. Zoberieme si tie podozrivé. Ja s Otom si berieme Modru, ideme do autodielní preveriť, kedy tam tí chlapci boli. Krauz, Chosé...“


  „Tu!“


  „Pôjdete do Biskupíc, toho maróda treba povyzvŕtať a preveriť u lekára, či tam naozaj bol. Vôbec by som sa nečudoval, keby ste zistili, že ležal doma s opicou, iba sa hanbí priznať šéfovi.“


  „Blbosť! U nás sa nikto nehanbí,“ protestoval Chosé.


  „Nie všade pracujú také svine drzé ako na oddelení vrážd! Možno sú medzi nami aj slušní policajti, čo sa za opicu hanbia!“


  Burger musel s rozdeľovaním počkať, kým utíchol všeobecný rehot.


  „Canis a Váňa si zoberú tých dopravákov. Treba na nich tvrdo, nech ukážu, kde menili koleso, prečo nepočuli vysielačku, keď ich hľadala kontrola, kde boli dve hodiny, proste všetko!“


  „Jasné!“


  „Kuky!“


  „Počúvam!“


  „Ty ostaneš tu, pomaly budeš triediť susedné kraje, hľadaj iba podozrivé hlásenia. Keď prídu tie dve, čo nám chýbajú, zatrieď ich. To je zatiaľ všetko, stretneme sa tu o tretej!“

  Šoféroval Hanzel, Burger sa nenamáhal s prefotením záznamu, vzal si ho celý, ako prišiel. Študoval podrobnosti, hlavne sa potreboval dopracovať k poznávacej značke služobného auta, ktoré bolo v utorok štrnásteho na technickej kontrole.


  „Tu to je!“ konečne našiel, čo hľadal. Záznam dočítal až do konca. Kým prešli autobránou v dielňach, ešte sa dočítal, že celé oddelenie bolo v ten deň na streľbách v Častej, preto od nich už žiadne hlásenie nepríde, v prípade potreby bude na telefóne vedúci oddelenia a podá slovné vysvetlenie.


  „To budeš musieť, chlapče, všetci ste na streľbách určite neboli,“ zašomral si popod nos.


  „Čo?“


  „Nič, Oto, už trpím samomluvou, tam to odstav, prejdeme sa peši.“


  Na dispečingu v dielňach zistili meno automechanika, ktorý v utorok urobil technickú kontrolu. Podľa čísla vozidla to bolo jednoduché.


  „Šimon Ondruš,“ oznámila im dispečerka.


  „Kde ho nájdeme?“


  „Choďte do dielne za majstrom Sivákom, povie vám.“


  Zašli do dielne, majster Sivák ukázal prsom na chlapca pod autom.


  „Šimon, poď sem!“


  Chlapec máločo po dvadsiatke odložil náradie, mastné ruky si utrel do montérkových nohavíc, pribehol k majstrovi.


  „Majster?“


  „Čo si zase vyviedol?“


  „Ja? Nič!“


  „Páni sú od polície.“


  „Všetci sme od polície.“


  „Ty sopľoš zelený! Počujete ho? Vraj všetci sme od polície! Ty si iba automechanik, buď rád, že ti dovolia opravovať policajné autá! To je celá dnešná mládež, poriadne robiť ani bohovi, ale už by sa pasoval za kapitána! Tu ho máte, chlapci, nechám vás – alebo mám byť pri tom?“


  Majster bol asi v Burgerovom veku, detektív chápavo prikývol, na dnešnú mládež mal podobný názor.


  „Netreba, pán majster, nebudeme vás zdržiavať, poradíme si.“


  „Choďte aspoň do mojej kancelárie, nech vás niečo neprivalí. Nemám rád, keď mi po dielni pobehuje toľko ľudí.“


  Poslúchli, zašli do rohu dielne. Kancelária bol príliš honosný názov, všetko bolo mastné, radšej ostali stáť.


  „Ty si Šimon Ondruš?“


  „No.“


  „Minulý utorok štrnásteho ráno si mal na technickú kontrolu felíciu z Modry.“


  „Takých mám...“


  „Nám ide iba o túto jednu.“


  „Nespomínam si.“


  „Na dispečingu sme podľa čísla auta zistili, že bola pridelená tebe.“


  „Potom to sedí.“


  „Už si spomínaš?“


  „Ani nie, ale keď je o tom na dispečingu zápis, tak to musí byť pravda, oni presne evidujú každé auto.“


  „Ale my potrebujeme, aby si si spomenul. Budeme sa pýtať na presný čas opravy.“


  „Aha.“


  Burger s kolegom si vymenili pohľady. Ten chlapec sa mi vôbec nepáči, hovoril jeden, ani mne, odpovedal druhý.


  „Poviem ti, kto na ňom prišiel. Podpráporčík Roman Kračunkovič. Z modranského oddelenia. Spomínaš si?“


  „Čo ja viem.“


  „Nepoznáš ho?“


  „Nemôžem poznať každého policajta, čo sem príde!“


  „Nemôžeš, uznávam, ale to nie je odpoveď. Poznáš ho?“


  „Nie. Teda... neviem, chodí ich sem toľko...“


  „Z Modry ani nie.“


  „Asi nie.“


  „Dobre, tak keď si nemôžeš spomenúť, zavolám majstra, nech nám predloží pracovný výkaz za ten deň. Odovzdávate nejaké pracovné výkazy, nie? Budeme to musieť prácne dohľadať.“


  „Netreba, už si spomínam. Áno, bol tu taký. Prišiel skoro ráno, chcel byť prvý, aby sa nezdržiaval.“


  „Kam sa ponáhľal?“


  „Neviem, o tom sme sa nebavili.“


  „A o čom ste sa bavili?“


  „Tak, všeobecne, kde robí, na akých prípadoch a tak.“


  „Čo ti povedal, na akých prípadoch teraz robí?“


  „Ani neviem, nezapamätal som si, poznáte to, jedným uchom dnu...“


  „Poznáme. Takže keď si už spomínaš, kedy presne prišiel?“


  „My chodíme na siedmu, už ma čakal. Musel prísť tesne pred siedmou.“


  „Ako dlho trvá technická kontrola?“


  „Keď nie sú problémy, vymením olej, filtre, brzdové obloženie, spraví sa geometria a môže ísť.“


  „S jeho autom boli problémy?“


  „Nie.“


  „Takže kedy odchádzal?“


  „O deviatej bol hotový.“


  „Výborne, to sme chceli počuť. Tak ti teda pekne ďakujeme, môžeš sa vrátiť pod auto.“


  „Fakt? Tak dovi!“ Šťastný vybehol z kancelárie.


  S majstrom sa rozlúčili kývnutím cez celú dielňu. V aute Hanzel akoby váhal s naštartovaním.


  „Čo je?“ súril ho Burger.


  „Zdal sa ti v poriadku?“


  „Ani nie, ošíval sa, stále sa hral s rukami, s odpoveďami váhal, akoby nad niečím premýšľal, a odrazu, keď sme nadhodili pracovné výkazy, ako zázrakom si na všetko spomenul.“


  „Presne, ani mne sa nezdal. Čo je v hlásení – kedy odchádzal?“


  „Sedí to, podpráporčík napísal, že odchádzal o deviatej.“


  Hanzel neštartoval, bubnoval po volante, Burger sa pohrával s hlásením, na preskačku si čítal jednotlivé odseky.


  Pod rampou na autobráne zastal pomaľovaný žigulák, podľa bielej čiapky identifikovali vodiča – dopravák. Z búdy vyšiel vrátnik v sivej uniforme strážnej služby s veľkou pištoľou zavesenou proklatě nízko, ako všetci vrátnici. Dopravák mu podal lístoček, vrátnik sa vrátil do búdy, niečo si poznačil, vrátil lístoček vodičovi, slušne zasalutoval, dopravák mu pozdrav s úsmevom opätoval a vošiel do dvora. Keď prechádzal popri detektívoch, iba zagánil, asi chcel parkovať práve tam.


  „Dostal som nápad!“ priznal Hanzel.


  „Aj ja, som smädný.“


  „Iný nápad. Edo, pamätáš sa, čo nám povedal dedo Kamil na vrátnici u Berkyho?“


  „Veľa vecí.“


  „Že v každej firme sú dve dôležité osoby, bez ktorých by firma nefungovala. Riaditeľ a vrátnik. Sleduj!“


  Hanzel vystúpil, vrátil sa k pultu na dispečing, kde pekná slečna zadeľovala autá jednotlivým mechanikom.


  „Zase vy? Nenašli ste majstra?“


  „Našli, našli, všetko je v poriadku. Chcel som sa ešte opýtať, ten váš vrátnik je bývalý policajt?“


  „Všetci dôchodcovia, čo slúžia na vrátnici, sú vyslúžilí policajti.“


  „Mne sa zdá, že ho odniekiaľ poznám, no hanbím sa mu prihovoriť, keď si nepamätám meno.“


  „Stašák. Igor Stašák, bývalý kriminalistický technik.“


  „No jasné!“ blafoval Hanzel. „Technik! Tak odtiaľ sa poznáme! Ďakujem vám pekne, slečna.“


  „Poznáte sa, jedine ak ste robili v Trnave. Ujo Stašák tam na kriminálke strávil celý život.“


  „Aha. V Trnave. Ešte raz ďakujem.“


  „Za málo. Ďalší!“


  Cestou na vrátnicu sa k Hanzelovi pridal aj Burger.


  „Dobrý deň, majstre,“ slušne pozdravili.


  Aj im sa ušlo vzorové zasalutovanie.


  „Zdravím vás, chlapci!“


  „Ťažká šichta, čo?“


  „Ani nie, človek si zvykne.“


  „Zodpovedná...“


  „To si píšte! Bez zodpovedného vrátnika sa z každého podniku stane holubník.“


  „Pod to sa môžeme jedine podpísať! My sme z kriminálky, z oddelenia vrážd.“


  „Ale čo!? Kolegovci! Detektívi!“


  „Vy ste pán Stašák, však?“


  „Doriti, a dobrí detektívi! Ako ste na to prišli?“


  „Minulý týždeň sme boli v Trnave, poznáme sa s ich šéfom Martinom Chadrabom. On nám spomínal, že bývalý kolega technik robí u nás v dielňach na vrátnici.“


  „Martinko? Tak Martinko si spomenul?“ dedovi sa zaleskli oči. „Bol ešte šteňa na hliadke, keď som už robil na technike, potom sa pekne vypracoval a dnes robí šéfa kriminálky. Pekný postup. Tak Martinko si spomenul, po rokoch. Viete, človeku to dobre padne, keď si naňho aj po čase spomenú. Vyše desať rokov som už v penzii, ale chlapci nezabudli, vidíte...“


  Chvíľu ho nechali, nech sa starec poteší.


  „Ujo Stašák, my by sme niečo potrebovali.“


  „Von s tým! Pre kolegov všetko!“


  „Vy zapisujete každé služobné auto, čo sem príde?“


  „Aj neslužobné, všetko, čo sa mihne cez bránu hore-dolu, všetko máme podchytené.“


  „Ako to funguje?“


  „Každé auto, čo sem ide do opravy, musí mať žiadanku. Tú mi vodič podá, ja si v búde zapíšem poznávaciu značku, číslo objednávky a čas príchodu. Keď odchádza, musí mať ústrižok zo žiadanky potvrdený na dispečingu, že oprava bola vykonaná a vozidlo môže odísť. Znova mi ju podá, ja ju skontrolujem, zapíšem čas odchodu a tak stále dokola.“


  „Takže keby sme hľadali jedno služobné auto z utorka štrnásteho, u vás v knihe by sme ho našli?“


  „Samozrejme! Ak prešlo vrátnicou, tak určite!“


  „A môžeme sa pozrieť?“


  „No...“ vyslúžilý kriminalista zaváhal, „na vrátnicu je nepovolaným osobám vstup prísne zakázaný...“


  „Ale na detektívov z oddelenia vrážd sa až tak prísne nehľadí, však?“


  „Asi tak nejako.“ Vrátnik sa sprisahanecky poobzeral, či ich niekto nevidí. „Poďte rýchlo dnu!“


  Aby mu urobili radosť, vbehli naozaj rýchlo.


  „Ako ste to hovorili? Utorok štrnásteho... štrnásteho... Aké hľadáme číslo?“


  „Tu je zvýraznené červenou fixkou,“ Burger položil záznam vedľa hrubého zošita.


  Vrátnik skontroloval poznávacie číslo služobného vozidla, potom sa začítal v zošite.


  „No šak tu je, úplne prvé! Chlapec, čo tu s autom bol, musel poznať tunajšie pomery, o ôsmej je rad až po vrátnicu. Kto chce byť vybavený doobeda, musí prísť pred siedmou, inak nemá šancu. Tento prišiel šesť štyridsaťpäť.“


  „Pamätáte sa naňho?“


  „Ja nie, mal som voľno, toto zapisoval kolega Petrus, ale môžete sa naňho spoľahnúť. Celý život pracoval na ekonomickom odbore, má cit pre čísla, strašný pedant. Keď napísal trištvrte na sedem, tak tu bol o trištvrte na sedem, punktum, fajka zhasla!“


  „A kedy odchádzal?“


  „Odchádzal...“ vrátnik išiel prstom po riadku, „to je čudné! Odchádzal o sedem desať. Takže to nebola oprava, iba niečo priviezol, vyložil a utekal.“


  „Nemôže to byť omyl? Neodchádzal o deväť desať? Nepomýlil si sedmičku s devinou?“


  „Určite nie, pozrite sa, autá, čo odchádzali po deviatej, začínajú až desať riadkov nižšie, toto určite odchádzalo o sedem desať.“


  „Ďakujeme vám veľmi pekne. Pomohli ste nám. Asi veľmi.“


  „To som rád. A teraz rýchlo von, nech vás nevidí nejaký vedúci!“


  Ako rýchlo vbehli, tak aj vybehli, len aby ochotnému dedovi nenarobili problémy. Okolo auta iba prešli, ani jednému nenapadlo teraz odísť. Bez dohadovania svorne plece vedľa pleca zamierili späť do dielne. Dievča na dispečingu si ich nevšimlo, práve vypisovalo nejaké dôležité tlačivo o nehode služobného vozidla.


  „Tam je,“ ukázal Burger.


  Majster Sivák stál pri vraku havarovaného žiguláka a o niečom sa radil s mechanikom.


  „Majster, môžeme ešte raz vyrušiť?“


  „Samozrejme,“ prekvapene sa otočil.


  „Čo je to za chlapca, ten Šimon Ondruš?“


  „Zase Šimon! Niečo vyviedol?“


  „Klamal nám, preto sme sa vrátili.“


  „Dobrý chlapec, len občas to s ním šije. Nesmie si vypiť, inak je normálny. Už sa stihol v dielni pobiť, aj mu spadlo auto zo zdviháka...“


  „Ešte raz s ním potrebujeme hovoriť, teraz vo vašej prítomnosti.“


  „Choďte do kancelárie, privediem ho.“


  Nevedeli, ako dlho v kancelárii stvrdnú, ale ani teraz si nesadli, mastnota zo stoličiek stále nezmizla. Keď majster vsotil dnu Šimona, poskočilo mu obočie. Okamžite pochopil, že tí dvaja mu rozprávočku o technickej kontrole nezožrali.


  „Sem si sadni!“ Hanzel mu prisunul stoličku. „Šimon, my sme sa ti zabudli predstaviť, preto sme sa vrátili, aby sme to napravili. My sme detektívi z oddelenia vrážd...“ vetu nedokončil, nechal priestor, aby sa chlapec zorientoval. „Robíme túto robotu už pekných pár rokov. Vážne si myslíš, že nás dvoch len tak jednoducho preštíš? Prečo si nám klamal?“


  „Klamal? Ja? V čom?“


  „Že si na tom aute urobil technickú kontrolu.“


  „Urobil.“


  „O aké auto ide?“ vstúpil im do výsluchu majster.


  „Toto,“ Burger mu podal záznam. „Číslo je zvýraznené červenou fixkou.“


  Majster si sadol za stôl, prehrabal sa v kartotéke.


  „Má pravdu,“ potvrdil majster. „Mám tu pracovný výkaz, technická kontrola bola vykonaná.“


  „Ako dlho trvá technická kontrola?“


  „Dve hodiny, ak netreba nič opravovať.“


  „Šimon, bolo treba niečo opravovať?“


  „Nie, už som vám povedal, že nie.“


  „Technickú kontrolu si skončil o dve hodiny?“


  „O dve.“


  „Tak potom nám vysvetli, ako je možné, že toto auto odišlo o sedem desať.“


  „O sedem...“ zamračil sa Šimon.


  „Desať!“ dopovedal Burger. „Zabudol si na vrátnicu, aj tam vedú presnú evidenciu.“


  „Vrátnicu?“


  „Je tam kniha príchodov. Auto prišlo o trištvrte na sedem a odchádzalo o sedem desať. To je čo za technická kontrola – za dvadsaťpäť minút?“


  „Šimon!“ zrúkol majster. „Zase si sfalšoval pracovný výkaz!“


  „Ja... majster...“


  „Ako to, že zase?“ rýpal Hanzel.


  „Už sme podobný prípad raz riešili, však? Pamätáš sa, Šimon! Ukáž, čo to bolo za auto?“ majster si pozorne prezrel výkaz. „No jasné, z Modry! Kto tu bol, Roman?“


  Šimon sa pomrvil na stoličke, detektívi spozorneli.


  „Roman? Povedali ste Roman? Kračunkovič?“


  „Ten!“ Súhlasil majster.


  „Šimon, ale nám si povedal, že vodiča nepoznáš.“


  „Nepozná?“ žasol majster. „Veď bývajú vedľa seba, v susednom dome! Šimon, ty si zase klamal?“


  „Ja... majster...“


  „Klameš, falšuješ pracovné výkazy,“ zhrnul Hanzel. „Čo ešte?“


  „A aký to bol deň?“ majster ďalej skúmal výkaz. „No prosím! Utorok! Ten utorok!“


  „Aký ten utorok?“


  „Utorok, keď sa mi polovica dielne ožrala. Boli ako svine! Šimon, do dnešného dňa si mi nevysvetlil, kto sem priniesol ten demižón!“


  „Majster, to sem nepatrí...“


  „Ale patrí! Všetko sem patrí!“ protestoval Hanzel. „Tak ako to bolo v utorok?“


  „Ja... majster...“ chlapec hľadal pohľadom pomoc.


  „Na mňa nepozeraj! Klamár! Teraz si to pekne vyžer sám!“


  „Počúvame!“ postrčil ho Burger.


  Chlapec zvesil plecia, svaly na sánke mu poskakovali.


  „Ako chceš, vybavíme to inak. Choď sa prezliecť, pôjdeš s nami na oddelenie, tam sa porozprávame. Trochu inak než tu.“


  „Nie!“ zastonal. „Nie, ja vám to teda poviem...“


  Už doňho nerýpali, keď sa sám rozhodol, bolo treba vydržať.


  „Romana poznám, samozrejme, že poznám, veď sme susedia. Zatĺkal som ho, lebo mu nechcem robiť zbytočne zle,“ urobil pauzu, vzhliadol. Keď neprichádzala otázka, pokračoval sám. „Bol tu minulý týždeň v utorok, už ma čakal. Povedal mi, aby som vypísal pracovný výkaz, akoby som urobil celú technickú kontrolu, ale auto tu nenechá, že si ho berie, bude ho potrebovať. Za to mi dal demižón vína, modranského. No tak som sfalšoval výkaz a po fajronte sme si vypili...“


  „Že po fajronte, už poobede ste sa podaktorí motkali!“


  „Načo potreboval auto?“


  „To mi nepovedal, iba to, že ho potrebuje, a keby sa niekto pýtal, tak že tu auto bolo normálne celý čas na technickej prehliadke.“


  „Ako sa dostal von? Musel mať opečiatkovaný ústrižok zo žiadanky.“


  „Na vrátnici nenahlásil technickú kontrolu, iba návštevu, vtedy pri výjazde nemusí mať nič potvrdené.“


  „Ale tebe musel dať žiadanku. Musel si ju zapísať do dennej práce na dispečingu.“


  „Využil som obedňajšiu prestávku, Soňa išla na obed, rýchlo som všetko vypísal a opečiatkoval.“


  „Falšovateľ! Profesionálny falšovateľ!“ zhrozil sa majster.


  Detektívi uvažovali, možno je to kľúčový svedok prípadu, možno iba zhoda náhod. Nechať ho tu bolo riziko, mohol by telefonovať a Romana varovať.


  „V poriadku, teraz je všetko vysvetlené. Nemohlo to byť skôr? Majster, vyšetrujeme závažný prípad a Šimon môže byť dôležitý svedok. Musíme ho vziať k vyšetrovateľovi a o všetkom spísať zápisnicu.“


  „Samozrejme. Šimon, choď sa prezliecť!“


  „Nie, počkaj, kolega pôjde s tebou!“


  Nemohli riskovať, Šimona už nemohli spustiť z očí.

  V kancelárii ich už čakali.


  „Mal si pravdu, Edo,“ referoval Chosé. „Ten chlapec z Biskupíc bol naozaj iba po opici, hanbil sa priznať. U lekára nebol, skučal doma, starala sa oňho mama, môže to dosvedčiť. Chlapec má vážnu, takmer smrteľnú chorobu, je abstinent. Kolegovia si z neho chceli vystreliť, mali nejaké posedenie a ožrali ho. Veliteľ oddelenia ho pred nami zvozil, vyriešil to ústnym napomenutím a spätne mu dal deň dovolenky. Prípad vyriešený, nič pre nás.“


  „Ani my sme nepochodili,“ hlásil Canis. „Oficiálne pred veliteľom je vec vybavená tak, že obaja dopraváci dostali ústne pokarhanie za nedodržanie kontrolného bodu, no potom sme s nimi hovorili v bufete a všetko vysvetlili. Jeden z nich obrába vydatú paničku, večer je manžel doma, tak sa zastavil ráno. Kolega čakal dolu v aute, aj počul, že ich vysielačkou zháňajú, ale bál sa podraziť kolegovi nohy, tak to zahrali na defekt a že nič nepočuli. Tiež nič pre nás.“


  „Zato my sme niečo priniesli. Už je to na vyšetrovačke a vypovedá to do zápisnice, ale kým vám zreferujem, mali by sme zavolať Šaňa.“


  Šéf oddelenia vrážd pribehol okamžite.


  „Či sa vám to bude páčiť alebo nie, musím zavolať riaditeľa. Chce byť o všetkom okamžite začerstva informovaný,“ upozornil ich šéf, keď si vypočul Burgera.


  Riaditeľ kriminálky pribehol okamžite.


  Krauz nečakal na výzvu, sám mu uvoľnil stoličku. Burger trpezlivo znovu referoval. Keď skončil, nastalo ticho, všetci čakali na reakciu najvyššieho.


  „Podozrivé, ale nemusí to nič znamenať. Zhoda náhod, možno to vedia vysvetliť. Nemali sme ani jedno podozrivé hlásenie?“


  Burger mu povedal o dvoch podobných, aj o vysvetlení.


  „No prosím! Prečo by si nemohol zatrtkať aj tento... tento...“


  „Podpráporčík Roman Kračunkovič.“


  „No, tento!“


  „Mohol, veď aj v Modre občas trtkajú v pracovnom čase.“


  „Dobre,“ riaditeľ tresol dlaňami do stola. „Nebudeme chodiť okolo horúcej kaše, rozsekneme záhadu hneď na začiatku, aby sme sa nezdržiavali. Telefón!“


  Krauz mu ho prisunul.


  „Spojte mi riaditeľa...“ šéf kriminálky čakal na spojenie. Kolegovi riaditeľovi vysvetlil problém. „Sú v práci? Môžeš ich poslať? Dáš im auto, nemusíme ich voziť? To by bolo vynikajúce! Pošli ich rovno za mnou.“


  Riaditeľ položil, dlaňami si pošúchal tvár.


  „Chlapci, uvedomujete si, do čoho sa púšťame? Sú to policajti, na to nezabúdajte! Šaňo, kto s nimi bude robiť?“


  Mayor sa poobzeral, mal okolo seba samých skúsených detektívov, ťažko bolo vyberať.


  „Kračunkoviča si zoberú Burger s Hanzelom. Toho druhého...“


  „Antonín,“ našepkal mu Kuky, znalec spisu. „Václav Antonín.“


  „Toho si zoberie Krauz a Chosé. Kuky a Váňa ostanú nad spisom a budú operatívne pomáhať raz jednej, raz druhej strane. Canis povedie preverovaciu skupinu, dám ti ešte troch, dve autá. Čokoľvek bude treba preveriť vonku, vybavíte.“


  Riaditeľ súhlasne pokýval hlavou. S rozdelením bol spokojný.

  „Sem si sadni,“ ukázal Burger na stoličku. Nebola v strede kancelárie, pritiahli ju bližšie k stolom, veď prišiel kolega, nie vagabund. „Ja som Edo Burger, toto je Oto Hanzel. Tykáme si?“


  „Ak môžem... Ja som Roman. Kračunkovič.“


  „Fajčíš, Roman?“


  „No...“


  Prisunuli mu popolník.


  „Vieš, prečo sme ťa zavolali?“


  „Nie.“


  „Váš riaditeľ ti nič nepovedal?“


  „Nie, iba že sa mám hlásiť na kriminálke, na oddelení vrážd.“


  „Dobre. Počúvaj ma, vyšetrujeme ten prípad vraždy šoféra tabakovej firmy...“


  „Viem, veď sa to stalo v susednom rajóne, aj my máme z toho nohy! Na každom rozdelení nám otĺkajú o hlavu, aby sme zbierali poznatky a zasielali vám ich hore.“


  „Výborne, takže vieš. Oslovili sme základné útvary so žiadosťou, aby nám všetky hliadky napísali zrkadlo dňa na ten utorok.“


  „Viem, napísali sme s Václavom spoločný záznam. Niečo nesedí? Nie je to dosť podrobné?“


  „Je to podrobné, ale niektoré veci radšej vybavujeme osobne než cez telefón alebo písomne, tak sme vás radšej zavolali. Počúvaj ma, tu píšete,“ Burger zalistoval v ich hlásení, „že v utorok ráno ste aj s kolegom Václavom Antonínom končili o šiestej nočnú.“


  „No.“


  „Celé oddelenie vrátane veliteľa išlo v ten deň na ostré školné streľby do Častej.“


  „No.“


  „Na oddelení ostala iba stála služba a dvaja kolegovia, čo už streľby absolvovali.“


  „No.“


  „Veliteľovi si zahlásil, že voľno po nočnej si vyberieš neskôr, že ideš s autom do dielní na technickú kontrolu. Antonín išiel normálne domov spať.“


  „Správne.“


  „Kedy si prišiel do dielní?“


  „Skoro ráno, pred siedmou.“


  „O trištvrte na sedem.“


  „Presne.“


  „Kto ti robil technickú kontrolu?“


  „Jeden mechanik.“


  „No cukrár ani pekár určite nie,“ usmial sa Burger. Aj Roman sa na fóre zasmial. „Jasné, že automechanik. Ktorý?“


  „Taký mladý...“


  „Poznáš ho?“


  „Z videnia.“


  „Ako sa volá?“


  „Tuším Šimon.“


  „Takže Šimon. Bližšie sa nepoznáte.“


  „Nie.“


  „Ako dlho mu to trvalo?“


  „Dve hodiny.“


  „To znamená, že si odchádzal o deviatej?“


  „Asi tak, približne.“


  „Potom si išiel kam? Rovno na oddelenie?“


  „No...“ zaváhal, akoby sa snažil rozpomenúť, „ešte som sa zastavil na umyvárke, aj som povysával...“


  „Kedy presne si vrátil auto na oddelenie?“


  „O dvanástej.“


  „Od deviatej do dvanástej si umýval?“


  „Dobre, dobre, viem, kam mierite! Priznávam sa bez mučenia, zneužil som služobné vozidlo na súkromné účely, ale do hlásenia som to nemohol napísať, to chápete, nie? Také veci sa nepíšu.“


  „Ako zneužil?“


  „Prerábam pivnicu, potreboval som dosky, tak som sa zastavil v Drevone a kúpil som si pár dosiek a hranolov. Previezol som ich na služobnom aute, hoci viem, že sa to nesmie. Až potom som išiel do umyvárky a auto som povysával, aby neostali piliny. Som rád, že si to môžeme vysvetliť z očí do očí a nemusím písať hlásenie, riaditeľ by zase vyskakoval.“


  Detektívov riaditeľovo vyskakovanie nepobavilo, kamenný výraz ich tvárí sa nezmenil.


  „Alebo musím? Musím napísať hlásenie? To by ma mrzelo...“


  „Nemusíš. Zatiaľ nemusíme nič písať. V ktorej Drevone si kupoval drevo?“


  „Ako je výpadovka z Pezinka na Viničné, smerom na diaľnicu, po pravej strane je predajňa dreva.“


  „Aha. Počúvaj ma, Roman, poviem ti to otvorene, niečo tu nesedí...“


  „Nesedí?“ Roman sa pomrvil na stoličke, zapálil si druhú cigaretu. „Môžem si vziať trochu vody?“ Bez dovolenia vstal, napustil si do pohára vodu, priniesol si ju k stolu – bol tu ako doma. „Čo nesedí?“


  „Tá technická kontrola. Celý Šimon Ondruš nesedí, ale môže.“


  „Ako to myslíte?“


  „Nič, nič, iba taká slovná hra. Trváš na tom, čo si nám povedal? Nechceš nič zmeniť alebo doplniť?“


  „Nie.“


  „Dobre, teraz ma pozorne počúvaj. Do opravovní ministerstva vnútra si naozaj prišiel o šesť štyridsaťpäť, no neodchádzal si o deviatej, ale o sedem desať.“


  Roman si práve potiahol, kus popola mu odpadol na nohavice.


  „Kurva!“ malíčkom zmietol popol na koberec. „O sedem desať? To musí byť nejaký omyl!“


  „Nie je. So Šimonom si sa dohodol, aby vypísal výkaz práce do deviatej, ale zabudol si na vrátnicu, aj tam si robia záznamy o pohybe vozidiel. Odchádzal si o sedem desať.“


  „Ehm... Dohodol? So Šimonom? Ako dohodol?“


  „Normálne. Povedal si mu, že potrebuješ auto, aby vypísal falošný výkaz práce, a autom si odišiel. Ako protislužbu si mu dal demižón modranského vína.“


  Roman zadusil cigaretu, dlane si vyšúchal do nohavíc na stehnách.


  „Asi ste s ním už hovorili...“


  „Si policajt, vieš dobre, že niektoré veci si vieme preveriť. Hovorili sme, všetko, čo sme ti teraz povedali, je preverená pravda. Videli sme zápis na vrátnici. Roman! Pozri sa na mňa, Roman!“


  „No?“ vzhliadol.


  „Stačilo! Zabudneme, že sme sa vôbec o niečom bavili, začneme od začiatku. Ale teraz už pravdu! Kde si bol s autom?“


  „Ehm...“ vystrel sa, lebo z policajnej praxe vedel, že kto zvesí hlavu a plecia je vinný. „Dobre, tak som sa s ním dohodol, aj to víno som mu priniesol, ale nechcel som o tom hovoriť, aby som mu nenarobil zbytočne zle. Pravda je, že som si auto vzal, lebo im neverím.“


  „Komu?“


  „Našim mechanikom, našej autodielni! Jednoducho mám s nimi zlé skúsenosti. Odvádzajú fušerskú robotu, kradnú náhradné diely, jednoducho im neverím! Šimonovi som povedal, aby si vypísal pracovný výkaz akože technickú kontrolu robil on, no v skutočnosti som zaskočil do Drudopu, kúpil som olej, filter, nové stierače a všetko som si vymenil sám. Chcem mať auto v poriadku, to je všetko. Viem, že to znie čudne, ale ja sa o služobné auto starám ako málokto, to vám potvrdí aj náš veliteľ.“


  „Kde si bol v Drudope?“


  „Tu v meste, na Bajkalskej je najväčšia predajňa škodovky.“


  „Kedy?“


  „Išiel som rovno z dielní.“


  „Bol si stále v uniforme alebo si sa po nočnej prezliekol?“


  „Stále v uniforme.“


  Burger kývol Hanzelovi, aby prevzal iniciatívu, zbalil si cigarety a odišiel. Canisa našiel u Mayora.


  „Ivan, nadišiel váš čas. Tu máš prefotený záznam, aby si mal všetky potrebné informácie poruke. Rozdelíte sa, jedna dvojica na Bajkalskú do Drudopu. Preveríte, či tam Roman bol v utorok ráno, asi o pol ôsmej. Bol v uniforme na služobnom aute, mal kupovať motorový olej, filtre, stierače. Druhá dvojica do Pezinka, na výpadovke na Viničné na pravej strane je predajňa dreva, mal tam kupovať dosky a hranoly, tiež v uniforme a služobným autom. Informácie potrebujeme obratom, takže tí druhí nech sa zastavia v Pezinku na oddelení a volajú výsledok sem hore, nemáme čas čakať, kým sa sem doteperia.“


  Počkali, kým Canis dopísal.


  „Ideme na to!“ zahlásil odchod.


  „Ako to vyzerá?“ spýtal sa opatrne Mayor, keď osameli. V hlase mal obavu, Burger ho chápal.


  „Podozrivo. Klame, nechápem prečo.“


  „Mám zavolať riaditeľa?“


  „Ešte nie, daj mu hodinku, potom ho zasvätíme. Ako je na tom Rišo?“


  „Bol som sa pozrieť, aj ten druhý si melie stále dokola to svoje. Spal doma po službe, inú možnosť nepripúšťa.“


  „Má svedka?“


  „Spal sám, nikto nebol doma.“


  „Nemáme inú možnosť, iba počkať,“ rozhodol Burger, pohodlne sa vyvalil v kresle, zapálil si cigaretu.


  Prvá dvojica sa vrátila z Drudopu v rekordnom čase, ani na pivo sa nezastavili, nikomu ani nenapadlo zdržiavať, všetci chápali, že sa deje niečo výnimočné.


  „Bol tam.“


  Burger s Mayorom na seba pozreli, uľavilo sa im. Podvedome držali chlapcom z Modry palce, aby im aspoň niečo vyšlo, aspoň niečo z ich výpovedí aby sedelo, veď boli kolegovia, policajti...


  „Ale v pondelok, nie v utorok.“


  Burger si hlasno vzdychol.


  „Predavač si jasne pamätal, že v pondelok, nie ráno, ale podvečer...“


  „To už nastúpili do nočnej a rovno utekali nakupovať, akoby to mali vopred premyslené,“ doplnil Burger.


  „Asi. Pokračujem, podvečer sa zastavil policajt a kúpil tie veci, ako si diktoval. Našiel aj kópiu bločka. V utorok ráno tam policajt určite nebol, lebo za celý deň tam žiadny policajt nebol, takže si ho ani nemohol s nikým pomýliť.“


  „Zase klamal,“ vzdychol otcovsky Burger, akoby tie problémy narobil jeho syn.


  Ani telefonát z Pezinka nepotvrdil alibi. Mayor zložil, pokrútil hlavou.


  „Drbe tým dvom chlapcom, alebo čo? Neuvedomujú si, s čím sa zahrávajú? Majiteľ Drevony pozná skoro všetkých policajtov v okolí, Roman tam v utorok určite nič nekupoval. Edo, čo teraz?“


  „Neviem, idem sa ho spýtať. Pre istotu informuj riaditeľa, koniec žartom!“


  Burger si sťažka sadol na svoje miesto za stolom, z posledných slov, čo zachytil z rozhovoru Hanzela s Romanom, pochopil, že výsluch nenapreduje, Hanzel iba zabíjal čas debatou o ničom, čakali naňho.


  „Roman, môžeš mi vysvetliť, o čo ti ide? V Drudope si bol v pondelok, nie v utorok, nie ráno, ale podvečer, a v Drevone si nebol vôbec. Žiadne dosky, žiadne hranoly. Dáme ti poslednú možnosť, povedz, kde si bol v utorok ráno služobným autom, a môžeš ísť.“


  Roman zvesil plecia.


  „Tlačíš nás k múru. Nechceme ti ublížiť, práve naopak, chceme ti pomôcť. Povedz pravdu!“


  Nič.


  „Dobre, budeme pokračovať po svojom. Kým sa pohneme, jeden malý technický detail. V tejto kancelárii môžu byť ozbrojení iba detektívi, musím ťa požiadať, aby si mi odovzdal svoju služobnú zbraň.“


  Hanzel sa oprel tak nešikovne, že mu spod saka vykukla pažba jeho súkromného revolvera. Aj ruku posunul tak neopatrne, až sa dlaň skoro dotýkala pažbičky. Roman všetko sledoval, stuhol, odrazu sa usmial, akože nič, vybral pištoľ z puzdra a položil ju pred seba na stôl. Burger ju vzal, zamkol do skrine.


  „Hneď prídem.“


  Na chodbe stretol Canisa.


  „Ivan, prihára, stále klamú. Oto s ním už nemôže ostať sám, pošli tam jedného zo svojej skupiny. Kým sa nevrátim a nevystriedam ho, musia byť naňho dvaja.“


  „Jasné, zariadim!“


  Burger sa vrátil k Mayorovi, v kanceláriách sa vypočúvalo, hlavný stan presunuli k nemu. Sotva vošiel, musel prehltnúť šťavnatú nadávku na perách – kancelária bola plná generality, pred nimi sa nesluší. Burger sa vystrel do pozoru.


  „Pán riadi...“


  Asi traja mu kývli, aby prestal.


  „Edo! Teraz naozaj nie je čas na panáčkovanie!“


  Burger pokrčil plecami, v škole ho učili inak. Slušnosťou bolo zaradiť sa, veď tu bol šéf jeho oddelenia, riaditeľ kriminálnej polície, riaditeľ vyšetrovačky, riaditeľ inšpekčnej služby a sám pán riaditeľ kraja. Všetci mali vystrašené oči, Burger vedel prečo. Predvídali. Ako funkcionári polície najlepšie vedeli, do akej pahreby oddelenie vrážd práve dúcha a aký požiar z toho môže vzísť.


  „Hovor, ale rýchlo!“ posúril ho Mayor.


  „Klame. Stále klame. Prácne, slovo po slove mu vyvraciame každé klamstvo, vysvetľujeme mu, ako sme na to prišli, ako sme to či to zistili, no stále klame. Klamal o čase v autodielni, klamal o nákupe dreva, klamal o nákupe súčiastok do auta, jednoducho stále klame. Niekoľkokrát sme mu dali možnosť, aby výpoveď zmenil, že na všetko zabudneme, začneme od začiatku, nech konečne povie pravdu, no nič. Klame a klame, a nevieme prečo, pritom naňho žiadne finty neskúšame, žiadny nátlak, skôr naopak, jednáme s ním ako s kamarátom. Tá akcia s nákupom oleja a filtrov do auta v pondelok nasvedčuje, že si niečo plánovali, niečo mali premyslené, chystali si alibi. Za daných okolností vidím iba jedno jediné riešenie...“


  Riaditelia zbystrili pozornosť.


  „Musíme pripraviť vyšetrovateľa, vyrozumieť prokurátora a urobiť im domové prehliadky. Zároveň musíme vyslať na ich oddelenie inšpekčného dôstojníka, aby mu veliteľ sprístupnil ich kanceláriu, otvoril skrine. Inak sa k vecným dôkazom nedostaneme.“


  Všetky pohľady sa upreli na najvyššieho funkcionára v kancelárii, na riaditeľa kraja.


  „Uvedomujete si, páni, do čoho sa púšťame?“


  Odvážnejší prikývli.


  „V tejto bitke nebude víťazov.“


  Neprikývol nikto, buď nechápali, alebo raz stačilo.


  „Ale inú možnosť nám nedali. Páni, konajte! Okamžite, opakujem, okamžite ma informujte, nech by bol výsledok akýkoľvek. Musím ísť za prezidentom podať hlásenie. Držím vám palce, ale, úprimne povedané, budem radšej, ak nič nenájdete.“

  Kardinálny zvrat v celom prípade nastal, keď veliteľ policajného oddelenia v Modre v sprievode inšpekčného dôstojníka otvorili Romanovu plechovú skriňu. Na spodnej polici pod kožuchom a zimnými doplnkami našli turistický batoh plný peňazí.


  Jeden a pol milióna korún!


  Prvý z dvojice podozrivých ho uvidel Roman. Burger ho hodil na stôl, až sa mykol.


  „A toto je čo!?“ zrúkol na kolegu v uniforme. Bolo po priateľstve.


  „Už nepoviem ani slovo. Chcem právnika!“


  Burger sa aj s batohom vrátil k Mayorovi. Zapálil si cigaretu, dnes padlo päť balíčkov, načal druhú stovku.


  „Sekol sa, už nepovie ani slovo. Chce právnika. Rišo, teraz ideš ty. Ako ste ďaleko s tým druhým?“


  „Zatiaľ sme kamaráti, ale keď mu ukážem batoh...“


  „Len mu ho ukáž,“ posmeľoval ho Mayor.


  „Ukáž,“ pridal sa riaditeľ kriminálky, „aj tak to už majú spočítané, ale priznanie by nám uľahčilo robotu. Držíme ti palce!“


  „Má zbraň?“ Burger sa zaujímal aj o technické detaily.


  „Chosé mu ju vzal hneď na začiatku.“


  „V poriadku, tak choď na to!“


  Keď sa Krauz vrátil do kancelárie, pokúsil sa o posledný zmierlivý dohovor.


  „Václav, počúvaj ma. Naposledy. Už sme ti vysvetlili, že Roman nám klamal, aj to, v čom klamal. Aj ty stále klameš. Vysvetlili sme ti, že auto na technickej kontrole nebolo, že nekupoval dosky, že... bla-bla-bla, už sa mi to ani nechce opakovať. Si policajt, musíš chápať, ako pracuje kriminálka. Nie si blbý, vieš, že si všetko môžeme preveriť. Aj sme si preverili a zistili sme, že klamete. Dáme ti poslednú možnosť, aby si prehovoril prvý. Vieš, aké z toho plynú výhody?“


  „Viem,“ prikývol. Hlas už mal nalomený, niekoľkohodinový výsluch na jeho odolnosti zanechal stopy.


  „Spáchali ste hrozný čin, vy to viete, my to vieme, ide len o to, kto prvý prizná vinu. S tým budeme inak zaobchádzať.“


  „Ja...“


  „Alebo si myslíš, že vydržíš? Že si tvrdý chlap a vydržíš všetko? Aj tvrdé zaobchádzanie v base? Môžeme zariadiť, aby žiadne nebolo.“


  „Ja...“


  „Si presvedčený, že tvoja psychika vydrží všetko? Vieš si predstaviť, pod akým tlakom budeš odteraz žiť?“


  „Ja...“


  „Zdajú sa ti naše argumenty slabé? Tak sa pozri! Tomuto sa hovorí posledný klinec do rakvy!“


  Krauz položil pred neho turistický batoh. Václav sa ani nepohol, ani sa naň nepozrel.


  „Musíme ti vysvetľovať, že sme ho našli v Romanovej skrini? Musíme? Toto ho zlomilo, už začal spievať. Prachy z lúpeže zlomia každého, je to nevyvrátiteľný vecný dôkaz, to ty dobre vieš. Tak ako? Ideme na to?“


  „Ja... som ho nechcel zabiť. To Roman...“ začalo mu mykať plecami.


  Krauz si sadol, chvíľu sa bál, že bolo počuť, aký veľký balvan mu odpadol zo srdca.


  „Upokoj sa, napi sa. Všetko je stratené, teraz začni bojovať za seba, na druhých už neber ohľad.“


  „Potrebovali sme prachy...“ začal, no musel sa napiť. „Súrne! Roman na byt, ja na nové auto, potrebovali sme prachy.“


  „Tak ste vymysleli prepad dodávky.“


  „Nie, to až potom. Najprv sme chceli ukradnúť ten heroín...“


  „Hero...“ nedokázal dopovedať Chosé. S Krauzom sa im stretli pohľady, takmer im vypadli oči z jamôk.


  „Čože!?“


  „Písali o tom v novinách, najväčší úlovok protidrogovej jednotky. Uložili ho v sklade v akadémii.“


  „A... ukradli ste ho?“ bál sa opýtať Krauz.


  „Nie, niekto nás predbehol.“


  „Aha,“ uľavilo sa mu.


  „Roman pritiahol do partie Patrika, ten mal nákres...“


  „Počkaj, počkaj! Kto je Patrik?“


  „Policajt, vlastne budúci policajt, vlastne, po tomto už ani nie. Chodí do policajnej školy v Pezinku. V rámci výučby kriminalistiky chodia na rôzne exkurzie, boli na pitve, chodia na okresné oddelenia kriminálky, no a ich učiteľ kriminalistiky vybavil aj návštevu kriminalistického ústavu, ktorý teraz sídli v priestoroch akadémie. Chlapci technici sa radi pochvália, tak študentom ukazovali aj heroín, aby na vlastné oči videli štyridsať kíl čistého prášku. Patrik si urobil náčrtok, aj odsledoval strážnu službu, vypracoval plán. Museli sme pribrať aj Houdiniho, špecialistu na zámky, ale keď sme otvorili skriňu, bola prázdna. Buď ho premiestnili, alebo nás niekto predbehol.“


  „Dobre, ale ako s tým súvisí prepad dodávky?“


  „To bolo tak...“

  „Svieť poriadne!“ Houdini zaujal odborný postoj, preskúmal zámku, popamäti našiel potrebné nástroje, začal operovať.


  Ani táto zámka nebola nad jeho sily. Roman si pamätal príučku zvonka, opatrne stlačil kľučku, pootvoril, keď sa neozvalo vrznutie, otvoril ich dokorán.


  Konečne boli tam! Miestnosť bez okien, mohli si urobiť aj diskotéku s farebnou hudbou.


  „Aj tak šepkáme,“ upozornil ich Roman, lebo si všimol, že všetkým sa uľavilo, všetci sa usmievali, všetci odrazu žiarili šťastím a netrpezlivosťou, ktorá sa mohla, ako každá nerozvážnosť, vypomstiť. Musel ich udržať v strehu.


  Pri stene stál rad plechových skríň, jedna mocnejšia, pevnejšia, akoby zo silnejšieho, poctivejšieho materiálu.


  „Ktorá?“ spýtal sa Roman.


  „Táto,“ Patrik ukázal práve na ňu.


  „Doriti!“


  „Nevadí,“ chlácholil šéfa majster majstrov. „Už som zažil aj horšie škatuľky.“


  Oprel sa dlaňou o skriňu, prieskumu zámky venoval viac času než dvom predtým dokopy. Prezrel si pánty, poklepal po plechu, zvažoval najrýchlejšiu cestu.


  „Dúfam, že nebudeme vŕtať!“ zhrozil sa Roman, keď pochopil, že majster váha.


  „Nie, už viem ako na ňu.“


  Zámka nebola klasická, mala väčší otvor. Houdini si vzal na pomoc kovovú obruč s množstvom pakľúčov.


  „Toto sa ešte používa? Veď je to z čias Márie Terézie.“


  „Aj táto nádhera. Alebo mám použiť niečo modernejšie? Semtex? Cé štvorku?“


  „Rob, čo uznáš za vhodné, len si už pohnime!“


  „Trpezlivosť, toto je jemná prácička, nedá sa unáhliť.“


  Houdini skúšal kľúče, vystriedal ich niekoľko, jeden narýchlo upravil pilníkom, ani tak nesedel, potom skúšal kombináciu kľúčov a planžiet – nedarilo sa. Do uší si vložil lekársky stetoskop, dlhým šperhákom machroval v zámke a pozorne načúval, ani tak sa nedarilo.


  Minúty bežali, Roman znervóznel. Aj ostatných prešlo predčasné nadšenie, v tvárach sa im zračili obavy, aj trochu sklamania, no hlavne napätie.


  Odrazu v zámke cvaklo. Houdini otočil kolieskom namiesto kľučky, dvere sa otvorili. Nahrnuli sa na majstra, skoro ho vtlačili do skrine.


  „Niečo tu nesedí.“


  „Doriti!“


  „Jebem na to!“


  „Kurva!“


  Každý zo štvorice skomentoval sklamanie svojím spôsobom – skriňa bola prázdna.


  „To nie je možné!“ zhrozil sa Roman. „Paťo, musel si sa pomýliť, to nie je naša skriňa!“


  „Je! Tu to bolo!“


  Vedľajšia mala iba visiacu zámku, Houdini sa nezdržiaval, vybral kliešte na železo a zámku precvikol.


  „Prázdna!“ zaskučal.


  „Je to možné?! Niečo nevyšlo, ale už nemáme čas! Padáme, rozoberieme to až u nás!“


  Cestou von mali podobné šťastie ako cestou dnu – nikto ich nevidel. Poskladali rebríky, naložili ich do auta, ufujazdili domov.


  Viezli sa mlčky, naštvaní, sklamaní, no hlavne vystrašení. Niečo sa stalo, netušili čo a to ich desilo.


  Prvý vystúpil Patrik, iba im kývol na pozdrav. Keď vystupoval Houdini, neodpustil si poznámku: „Ale týmto nie sme vyrovnaní!“


  „Dobre, dobre. Nejaké prachy ti ešte doplatím. Videl si sám, ako sme dopadli, takže nečakaj plnú sumu, no niečo ti dám. Vyrovnáme sa.“


  „To by som ti vrelo radil!“ Tresol dverami, až sa rozhojdalo auto.


  Pri Václavovom dome chvíľu posedeli.


  „Čo sa stalo?“ nechápal Václav.


  „Netuším. Mala to byť tutovka.“


  „Čo budeme robiť?“


  „Neviem. Vašo, ak sme doteraz mali problémy, nebolo to nič oproti tomu, čo nastane teraz. Od Inžinierika som si požičal dvestotisíc, sľúbil som štyristo. Nemáme ani hovno, ani len tých dvesto. Houdini chce niečo doplatiť... Sme v prdeli!“


  „Vieš čo, nadnes stačilo. Stretneme sa zajtra, poradíme sa.“


  „To bude najrozumnejšie.“


  Rozlúčili sa kývnutím, Václav sa pokúsil aj o úsmev.


  Stretli sa na pive za mestom, na obľúbenom mieste.


  „Mal by som riešenie,“ navrhol Václav.


  „No to som hovadsky zvedavý!“


  „Moja teta robí vo veľkosklade vo Vinosadoch, niektorí šoféri tam chodia s hotovosťou.“


  „No a? Je tam toho!“


  „Počkaj, nie sto korún, sú toho milióny!“


  „Kecáš! Prečo milióny?“


  „Lebo nejaká americká firma neberie nič iné, iba hotovosť. Všetci sa tomu smejú, čudujú sa, no je to tak.“


  „Milióny, hovoríš? Je to preverené?“


  „Tutovka, tetka by nekecala.“


  „Tak dobre, preberieme si podrobnosti. Predovšetkým – Patrika ani Houdiniho už nepotrebujeme, ideme do toho len my dvaja.“


  „Presne o to som ťa chcel požiadať, nemám chuť sa s niekým deliť.“


  „Výborne, poznáš trasu?“


  „Nie, musíme si všetko odsledovať, zmapovať, vybrať vhodný deň.“


  Spiklenci dali hlavy dokopy, pomaly sa rodil nový plán.

  Vhodný deň nastal po nočnej službe.


  „Zajtra ide celé oddelenie na streľby, my máme voľno po nočnej. Terén bude voľný. Poviem šéfovi, že idem do dielní na technickú kontrolu.“


  „Ako to chceš sfalšovať?“


  „Nijako, naozaj musím ísť, už mám vypísanú požiadavku, ale viem, ako to obídeme.“


  „Ako?“


  „Dohodnem sa so Šimonom...“


  „To je ten chalan odvedľa?“


  „No, robí v autodielňach ministerstva vnútra mechanika. Dohodnem sa s ním, aby si vypísal pracovný výkaz, dám mu nejaké víno a auto je naše. Ide sa na to!“


  „Ja budem kde?“


  „Budeš pripravený na kraji Modry, rýchlo ťa naložím, prezlečieš sa do uniformy a ideme na vec. Musíme to stihnúť do ôsmej, inak nám pláchne.“


  „Dá sa to stihnúť?“


  „Dá, už som si to odstopoval.“

  Tesne pred ôsmou si pracovitá policajná hliadka plnila svoje služobné povinnosti na odstavnom parkovisku za Jurom. Niektorí vodiči boli radi, pohľad na policajnú hliadku v službe ich uistil, že nad ich bezpečnosťou bdie profesionálna sila, iní neboli radi, zvlášť takí, čo nemali v poriadku papiere alebo vozidlo – hrozila pokuta.


  No táto hliadka sa akosi ulievala, nikoho nezastavovali, akoby si vyberali a čakali na vhodnú obeť.


  Policajt so zastavovacím terčíkom sa konečne pohol, žltej avii ukázal, aby spomalila, potom zastala.


  „Dobrý deň, pán vodič.“


  „Dobrý...“


  „Cestná kontrola, pripravte si vodičský preukaz, občiansky preukaz, doklady od vozidla a o jazde. Počkajte, viete čo, sme tu príliš blízko pri ceste, aby sme nezavadzali v premávke, potiahnite tam dozadu k nášmu autu.“


  „Taký kus?“


  „Naskočím si na stúpadlo.“


  Chudák vodič, čo mal robiť? Zviezol policajta pricapeného na dverách.


  „Fajn, teraz tie doklady...“


  Vodič dodávky mu cez okienko podal požadované dokumenty. Policajt sa začítal. Z auta vystúpil aj druhý, prišiel mu na pomoc. Šoférovi napadol vtip o jednom, čo vie čítať, a druhom, čo vie písať, preto chodia po dvaja, no nahlas si netrúfol.


  „V poriadku. Prevážate nejaké cennosti?“


  „Prosím?“


  „Cennosti. Hotovosť.“


  „Prečo?“ čudoval sa vodič.


  „Ide nám o bezpečnosť prevážaného tovaru. Množia sa nám prípady prepadov na cestách, tak sme dostali za úlohu kontrolovať aj prevážané cennosti. O vás sa všeobecne vie, že vaša firma preváža väčšiu hotovosť. Idete do skladu, nie?“


  „Idem, ale trezor v aute nemám.“


  „Ale prevážate hotovosť.“


  „No prevážam...“


  „Tak ukázať!“


  „No moment! Na to asi nemáte oprávnenie!“


  „Akože nie!? My máme oprávnenie na všetko!“


  „Pochybujem! A odkiaľ vlastne viete, že prevážam hotovosť, veď okrem môjho šéfa a pár pracovníkov vo veľkosklade o tom nikto nesmie vedieť!“


  „My áno, sme policajti! Tak ukážete nám ich alebo nie!?“


  „Nie! Čo ste to vy za kontrolu? Vráťte mi doklady!“


  „Ty nám budeš rozkazovať, nie? Doriti! Ukáž tie prachy, lebo...“


  „Héj, čo to robíte!? Neotvárajte mi dvere! Do kabíny nesmiete!“


  „Kde sú tie prachy!?“


  „Vypadni, hajzel! Vy nie ste praví policajti! Kurva! Pomóc!“ Šofér sa bránil, začal kopať, policajta trafil do hrude, odhodilo ho na zem.


  Keď sa postavil, natiahol ruku, ozvali sa dva výstrely, bitka o peniaze sa skončila.


  „No doriti!“ Václav vyvalil oči. „Roman! Ty si ho...“


  „Drž hubu, kurva! Rýchlo, pomôž, nikto nejde okolo, musíme švihať! Čo čumíš!? Utekaj z druhej strany, zvaľ ho na podlahu. Ja budem šoférovať, ty choď za mnou so služobným.“


  „Kam ideme?“


  „Neviem, cestou si rozmyslím. Sleduj ma!“


  Roman si strhol služobnú čiapku, vyzliekol si sako, vyliezol do kabíny. Iba v služobnej košeli zvonka na policajta nevyzeral, skôr na obyčajného šoféra z povolania v normálnej zelenej košeli.


  Vyrazili. Roman išiel pomaly, predpisovo, nemohol riskovať, aby ich zastavili policajti... Ozajstní policajti. Zamieril do Kučišdorfskej doliny, pri jazere si urobili prvú prestávku.


  Roman zastal, vystúpil, skontroloval okolie. Na brehu jazera sa zahnal, železný predmet letel ďaleko, s hlasným žblnknutím dopadol do vody.


  „Roman, preboha,“ jachtal Václav, „ty si ho zastrelil!“


  „Viem, a čo? Videl si, začal sa biť! Reval o pomoc, čo som mal robiť? Načo sa bránil, mal nám dať prachy, mohol ešte žiť! Môžem ja za to?“


  „Roman...“


  „Neromanuj mi tu! Ešte sa rozrev! Už sa stalo, teraz sa vzchop a rozmýšľaj čo s ním! Boha, ty si mi ale pomoc!“


  „Ja neviem, čo s ním.“


  „Neviem, neviem...“


  „Musíme ho zakopať.“


  „A čo s autom?“


  „Niekde ho ukryjeme v lese.“


  „Si na hlavu? Rozmýšľaj ako policajt, nie ako posero! V lese ho skôr či neskôr nájdu, všade sú moje odtlačky, bili sme sa, do kabíny napadali moje vlasy, to všetko kriminalisti zistia. Musíme ho spáliť.“


  „Auto?“


  „Aj auto.“


  „Akože aj auto?“


  „No tak – aj auto, aj jeho.“


  „Nie! To nemyslíš vážne!“


  „Máš lepší nápad, ako zahladiť stopy?“


  Václav nemohol ani hovoriť, ani rozmýšľať.


  „Nemáš! Tak vidíš! Ale kde? Poznáš nejaké odľahlé miesto?“


  „Nie.“


  Roman znechutene pokrútil hlavou, tento tu mu asi fakt nepomôže, bude rád, ak sa mu nezosype.


  „Musí to byť dosť ďaleko, mimo nášho obvodu, najlepšie v inom okrese. Alebo, ešte lepšie, v inom kraji, nech sa s tým zaoberajú cudzí policajti, tí nič nezistia. Ideme ďalej! Počuješ ma!? Vzchop sa, ideme ďalej! Pôjdeme na sever, pozdĺž Karpát, v Trnavskom kraji zabočím do lesa, niečo musíme nájsť!“


  Opäť vyrazili. Roman by najradšej šliapol na plyn, ale bál sa, radšej sa držal pri zemi.


  Išli skoro hodinu, kým našli poľnú cestu, čo sa im ako-tak pozdávala.


  „Horné Orešany...“ zašomral Roman, keď míňali tabuľu. „To by mohlo stačiť.“


  Odbočil, mal šťastie, cesta viedla rovno do lesa. Aviu odstavil na kraj, kde sa cesta rozširovala. Nikto ich nevidel, boli skrytí za stromami.


  „V aute mám bandasku, prines ju!“


  Václav priniesol bandasku.


  „Ja nie, ja nemôžem...“


  „Daj ju sem!“ Roman mu vytrhol bandasku. „Zober si skrutkovač a odmontuj poznávacie značky. Pohni sa!“


  Kým sa Václav mordoval s tabuľkami, pooblieval kabínu, potom plechy zvonka.


  „Naštartuj, potiahni hentam, nech nezapálime aj naše. Toto schovaj za sedadlá. Čo čumíš? Prachy! Preto sme prišli, nie? Našiel som ich pod sedadlom.“


  Václav sa vrátil do služobného auta, kúsok potiahol, aby bol z dosahu plameňov. Nemohol sa obzrieť, iba začul hukot plameňov – z toho usúdil, že akcia sa blíži ku koncu.


  „Ideme!“ Roman skočil do auta. Obzeral si rukáv na košeli. „Kurva, opálilo ma! Ešteže som včas odstúpil, inak by ma spálilo celého. Dobre to dopadlo. Nezdržujme sa, upaľuj!“


  Smrdel benzínom, no Václav cítil aj niečo horšie – smrdela z neho smrť.

  „Už je lepšie?“ spýtal sa Roman. „Spal si?“


  „Trochu.“


  „Zajtra to bude ešte lepšie. Dáš si pivo?“


  „Vodku. Veľkú!“


  Roman objednal.


  „A teraz sa sústreď. Zapamätaj si každé slovo! Auto sme vrátili včas, šéf sa ešte nestihol vrátiť zo strelieb, stála služba niekoho vypočúvala, nikto si nič nevšimol. Keby sa niekto pýtal, auto som vrátil o dvanástej. Na odpočívadle nás pri kontrole mohli vidieť náhodní vodiči, ale všetci to budú považovať za bežnú policajnú kontrolu, v čase streľby nešlo okolo žiadne auto, nikto nič nevidel, neexistujú žiadni svedkovia. Patrik nič netuší, netreba mu ani nič hovoriť, Houdinimu dám pár drobných a dá pokoj, Šimonovi k tomu demižónu priložím tiež niečo na prilepšenie a dosvedčí mi, čo budem chcieť. Najdôležitejší je Inžinierik, zajtra za ním skočím, dám mu štyristotisíc a sme za vodou. Všetci budú spokojní, nikto do ničoho nebude rýpať a nám ostane jeden a pol mega! Vašo! Jeden a pol mega! Na, tu máš!“


  „Čo je to?“


  „Päťdesiattisíc, ja som si tiež odložil päťdesiat. Nesmieme začať míňať, boli by sme nápadní. Prachy budú u mňa v skrini v robote, uznaj, poznáš lepšiu skrýšu? Kto by hľadal ulúpené peniaze v policajnej skrini?“


  „Dobrý nápad.“


  „Počkáme pol roka, možno rok, potom sa rozdelíme. Tebe sedemstopäťdesiat, mne sedemstopäťdesiat.“


  „To znamená... že tam bolo...“ Václav v duchu rátal.


  „Dva milióny a nejaké drobné.“


  „Boha!“


  „Správne, boha! Vašo, sme za vodou, bude aj bytík, aj nové auto pre teba, aj všetko, na čo si spomenieš!“


  „Hej, ale, ten chalan...“


  „Vašo! Nestrečkuj! Teraz ťa to žerie, o rok, o dva si sotva spomenieš a za pár rokov to už ani nebude pravda! Spravili sme všetko tak, aby nás nechytili, garantujem ti, že nikto sa nič nedozvie. Chlapče, máme prachy, to je najdôležitejšie!!“


  Václav smutno prikývol, vypil vodku, objednal si druhú, mal chuť na liter, na dva, na celú rieku vodky, keby tak pomohla zabudnúť...


  


  


  58

  


  


  


  Keď Krauz vošiel do kancelárie, už bola plná, zdržal sa v autobuse, nejakej žene prišlo zle, čakali na sanitku.


  „Dobré ráno, vospolok!“


  „Dobré aj tebe, vospolok jeden,“ odzdravil Kuky, ostatní ho mali na háku.


  „Už je to tu,“ Burger zložil noviny, zadusil cigaretu.


  „Kde?“


  „Tu, Kuky, v novinách. Už sme na titulnej strane! Celá polícia, ako sme, jeden zlodej, druhý lupič, tretí vrah... Pekne nás osierajú!“


  „Zaslúžime si.“


  „Rišo, ja som kradol? Ty si strieľal? Kuky niekoho podpálil? Neznášam, keď všetkých hádžu do jedného vreca!“


  „Ani ja, nikto.“


  „Mali by sme s tým niečo robiť.“


  „Edko, a čo také?“


  „Kuky, viem ja? Napríklad tuto Krauz, rád píše.“


  „Že rád,“ ohradil sa oslovený. „Len preto, že za vás lenivcov píšem hlásenia, ešte neznamená, že píšem rád!“


  „Možno nerád, ale dobre a rýchlo. Čo keby si po každom takomto článku napísal do novín aj ty, čo robíme, ako si tu žijeme, akého vagabunda sme zase zavreli, koľko životov sme zachránili... Také pravdivé ukážky proti novinárskym drístom.“


  „Seriem na novinárov aj na písanie! Ja sa živím poctivo, policajtskou prácou, nepotrebujem písať. Okrem toho poznáte slovné spojenie – chudobný ako spisovateľ? To by som si dal, strácať čas podaromnici! Okrem toho...“


  Už sa nedozvedeli, čo okrem toho, do kancelárie vrazil, ako vždy bez zaklopania, šéf.


  „Ty a ty,“ prstom ďobol smerom ku Krauzovi a Chosému. „So mnou! Hneď! Idete na hlásenie k riaditeľovi!“


  Krauz zagánil na parťáka.


  „Čo si vyviedol?“


  „Ja nič – ty?“


  „Ani ja nič.“


  „Tak začo nás chcú vyhodiť?“


  „Držte huby a pohnite už!“


  Sekretárka ich čakala s rozkošným úsmevom na tvári.


  „Nedaj sa zmiasť, kompl, pamätaj, keď vtáčka lapajú, pekne mu spievajú,“ varoval kamaráta Chosé.


  Ohlásila ich, vošli, Mayor sa slušne podľa predpisu zaradil.


  „No, vy dvaja!“ Riaditeľ sa vystrel v kresle. „Neviem, čo ste nakukali nášmu prezidentovi, čo vlastne ste na tom prezídiu dokázali také svetoborné, ale zajtra prídete do roboty triezvi, pekne oholení a v oblekoch! Pôjdete k prezidentovi po odmeny. Skoro som odpadol, keď mi povedal aké. Dostanete po desaťtisíc korún! Také neberiem ani ja!“


  „Desať...“ nevládal dopovedať Chosé.


  „Ale jednému nerozumiem, vraj päťku vám dáva on a polovicu doložila iná zložka... Čo je to iná zložka? Pre koho vy dvaja vlastne pracujete!?“


  Nechápavo zvraštili obočie.


  „No nič, však ja sa to dozviem! A aby som nezabudol... Aj za tento posledný prípad, za tých dvoch, za tých...“ slovo policajti mu nešlo z úst, „si niečo zaslúžite. Nemám teraz vo fonde na odmeny ani halier, neschválili mi rozpočet na druhý štvrťrok, ostalo mi iba pár korún vo fonde na vecné dary, tak som vám niečo kúpil. Dostanú všetci, ale keď ste už tu, tak...“ siahol pod stôl, vybral dve škatuľky.


  „Mobil!“ zajasal Chosé.


  „Mobil,“ zvädol Krauz. „Tak to vám teda veľmi pekne ďakujem, pán riaditeľ,“ slušne poďakoval. Jak ho jebnem do Dunaja! pomyslel si, nahlas sa bál reptať.


  Chalani v kancelárii sa išli pošťať od rehotu.


  „Krauz má prvý mobil! Decká, aspoň pol roka ho neuvidíme, bude musieť ísť na školenie!“


  „A dali ti k tomu aj šnúru? Aspoň tristometrovú, inak sa nedovoláš!“


  „Čo spravíš s tou telefónnou búdkou, čo si doteraz vláčil na chrbte?“


  „Nezabudni si ho brávať aj na záchod, pri otvorenom okne je najlepší signál!“


  Detektívi z oddelenia vrážd sa bavili na cudzí účet, až im po tvárach tiekli slzy. Bude im veselo, až kým niektorému z nich nezazvoní na stole telefón...

